
LE ROMENT BERINUS
ET AIGRES, SON FILS

Au commencement de ma matiere, je pry en
mon prologue a tous ceulx qui mon livre orront
que, se je di aucune chose qui ne leur viengne
a plaisir, que ilz ne m'en vueillent mie blasmer,
car, par aventure, ce qui ne plaira a l'un souffira
a l'autre; et si di en verité qu'il ne fu oncques
nulz, tant fust sages ne jamais ne sera, qui puist
dire a la volenté de tous. Et nonpourquant, se
il souffist a cellui pour qui je l'ay fait, je m'en
tien bien a paiez, car je l'ay fait a la priere et
requeste d'un mien seigneur et ami pour qui je
feroye grandement, se je pouoye ne savoye; sy
luy pry pour Dieu qu'il lui vueille souffire ce
que j'en feray, car la matiere est delitable a oÿr
et proufitable a retenir, sy ay grant merveille que
li bon trouveour qui jadiz furent n'en ont fait
plus grant mencion et mise en plus grant auctorité.
Et d'autre part je cuide qu'il soit aujourduy
autant de bien entendans ou mestier de
trouver et de diter qu'il fu oncques, se il estoient
pourveü de leur vivre et de leur soustenance,
ainsi comme il estoient jadiz. Car adonques les
roys, ducs, princes et autres grans seigneurs
tenoient avecques eulx les bons menestereulx et
estoient honnourez et deportez plus que nulle autre
gent, ne il n'avoient de riens a besongner, fors
que de faire aucune belle chose qui peüst plaire
pour leur seigneur tenir a amour. Et ce estoit
beaux avantages de bien trouver; mais aujourdui
est joye et courtoisie si perie et destruitte que
trop petit y acompte l'en, si que chascuns est tous
essonniez de vivre; et ce toult aux bons entendeurs
de faire aucune bonne chose. Et se ainsi
estoit chose qu'ilz se voulsissent traveillier au
faire, si seroit il trop pou de mencion de ce qu'ilz
feroient pour leur bas estat; car de tant comme
la personne est de plus grant noblesce et en plus
grant seignourie, de tant sont ses euvres plus
congnoissans et de plus grant auttorité. Et pour
la petitece de moy ne lairay je mie que je ne
acomplisse le commandement de mon seigneur et
que je ne mette peine a sa volenté faire, et avecques
ce la matiere me plaist. Et n'entendez pas
que je dye qu'elle soit nouvelle, ainçois est de
moult grant ancienneté, mais pour ce n'est elle
pas de mains de valeur; car jadiz, au temps des
preudommes anciens, si comme Abraham, Ysaac,
David, Salemon et autres pluseurs, avindrent les
faiz et les belles aventures qui bien doivent estre
mises en memoire et recordees, car l'en y peut
prendre maint bon exemple qui pourroit estre
converti a l'onneur du corps et au proufit de
l'ame. Et nequedent n'ay je pas en propos de
dire de chascun, car trop entreprendroie grief fais,
se je vous vouloye compter comment Adam menga
la pomme, ne de Caÿn qui occist son frere Abel,
ne comment Noé fist l'arche ne ainsi comme
Dieux fist les langaiges pour la grant euvre de
Babel destourner, ne de pluseurs autres aventures
diverses qui avindrent anciennement ne vous feray
je plus mencion, ains vouldray revenir a
m'entente et a la matiere pour quoy j'ay ce livre
entrepris et commencié a faire.

Verités est que depuis que la cité de Romme
fu fondee et que Romulus l'ot compasee et edifiee
a l'aide de Romus son frere, l'en n'oÿ onques
parler de cité de greigneur dignité ne de plus
grant noblesce. Mais treuve l'en en escript que
cil Romulus conquist par force pluseurs royaumes
et pluseurs pays et les subzmist a la loy de Romme,
si qu'il fu ja telle heure et tel temps que toutes
terres rendoient treü a la cité de Romme, si que
l'en l'appeloit le chief de tout le monde et avoit
la seignourie du tout.

Mais ainsi comment il advient de toutes
autres choses qui vont en admenuisant de jour en
jour, est la seignourie de Romme amenuisee et
abaissee et a moult perdu de son pouoir et de sa
noblesse, nonpourquant a elle encore grant dignité
et grant pouoir sur tout le peuple crestien, mais
telle seignourie n'a elle pas comme elle avoit au
temps Romulus ou Pompee ne au temps des empereurs
qui maintenoient les grans guerres et qui
conqueroient par leur force et par leur vigueur
les terres et les païs, si comme Julius Cesar, Augustus,
Constantins et autres pluseurs empereurs
qui conqueroient et soubzmettoient les royaumes
a eulx.

Tant que Romme ot telz amis et telz gouverneurs,
fu elle a honneur et en grant seignourie et
en richece et fu amee et prisiee entre les autres.
Il y ot un empereur en ladicte cité qui fu nommé
Philippus Augustus, qui tout l'empire aprés la
mort de Constantin son pere tint et gouverna. Au
temps de cel empereur fu cueilliee la matiere
pour quoy j'ay ce livre entrepris, et le mist en
escript un cler qui avoit a nom Martiaux. Et a
cellui temps avoit sept sages a Romme, dont je
vous diray les noms. Le premier ot nom Sother
et en seurnom Legifer, qui vault autant a dire que
"portant loy".Cil Sother devoit bien avoir tel
seurnom, car il le demonstroit par euvre; et vous
di que pour mort souffrir il ne soustenist fors
que raison.

Li secons sages avoit a nom Marcus et en
seurnom Storeus, qui vault autant a dire en
rommant que"garde de droit",et bien estoit
de raison que ses seurnoms fust telz, car il gardoit
les drois de chascun a son pouoir. Li tiers se
faisoit nommer Crassus et en seurnom Azilus, qui
vault autant comme"proprement",car il conseilloit
proprement ceulz qui de son conseil le
requeroient et ce estoit ses propres mestiers. Li
quart nom des sept sages de Romme estoit Antonius
et le seurnom Judex, c'est a dire"verité
regeïssans",et cilz seurnoms appartient
bien a lui ou appartenoit, car pour doubte de nulluy,
ne pour amistié ne pour peril en quoy nulz
peüst encheoir, il ne se deportast de verité dire.

Li quins sages ot nom Ruthonius et en seurnom
Philopater qui vault en rommans comme
"pere d'amour",et bien fu drois qu'il
eüst tel seurnom, car il estoit si doulx et si amiables
que onques nul home ne voult faire mettre a
mort. Et li sixtes ot nom Sycero, et li septiesmes
Cipio, et avoient cilz deux en seurnom Astraloges,
qui vault autretant a dire en rommant comme"astronomiens",
car ilz savoient d'astronomie quanque
on en pouoit savoir par raison, et de ce
estoient leur seurnom estrait.
A cel temps que je vous ay compté, ainsi
comme Martiaux le raconte, estoit manans dehors
les murs de la cité de Romme uns riches homs
puissans et de grant vaillance, qui avoit en son
demaine granz fiefz et grans possessions, et avoit
a nom Famius; et a cestui riche homme commence
l'aventure pourquoy j'ay commencié mon
compte.
Cilz Famius estoit homs de grant noblesse et
assasez de grant richece, et estoit estrait de
haute gent et de vaillant, si qu'il estoit homs de
grant affaire et cremuz et amez de tout le païs,
si que, pour la haultece de lui, il print a femme
une damoiselle gentil et de grant lignage, mais
je ne vous sçay mie a dire s'elle estoit riche
d'avoir, car a cellui temps l'en entendoit plus a
honnour, a sens, a bonté et a gentillece, que a
richece ne a avoir amasser; mais au temps
d'ore il n'est pas ainsi, car nulz ne bee a honneur
ne a franchise se petit non, ains tent chascun a
richese et a fere tresor.

Bien fu Famius avec sa femme, qui avoit
nom Agea, par l'espace de quinze ans, que onques
n'en pot enfant avoir, de quoy il estoit moult tristes
et moult courouciez, car moult desiroit a avoir fil
ou fille de qui il peüst faire son hoir qui aprés
lui tenist son grand tenement et sa richece. Et se
Famius en avoit grant angoisse et douleur, encore
en avoit sa femme sept tans plus, ne elle n'avoit
joye ne repos par nuit ne par jour, ains estoit adés
en oroisons, en depriant Dieu que elle en peüst
un avoir, ne nulle autre priere elle ne faisoit a
Nostre Seigneur.

En telle angoisse et en tel ennuy que vous
avez oÿ fu Famius longuement o sa femme, ne
joye ne bien ilz ne pouoient avoir, ne richesse qu'ilz
eüssent ne seignorie ne leur pouoit plaire. Ainsi
comme ilz entrerent ou seziesme an, il avint un
jour, ainsi que la dame fu retournee du moustier,
que elle s'apperçut que elle estoit ençainte, car
elle senti l'enfant remouvoir en son ventre; mais
ainçois que elle s'en apperceüst, elle ot grant merveille
que ce pouoit estre, et en fu si esbaÿe
que elle en mua couleur, mais les damoiselles qui
estoient entour elle la reconforterent et asseürerent
tant que elle sceut certainement que elle estoit
ençainte de vif enfant, dont elle ot si grant joye
de celle aventure que je ne le vous saroye deviser.
Adonc manda la dame son seigneur et lui compta
comment elle avoit enchargié.

Adont ot Famius si grant joye que nulz
ne peüst avoirgreigneurde lui; et fu transmuee
toute leur tristesse et leur ennuy en feste
et en lesse, ne l'en ne vous savroit dire ne raconter
le jeu ne l'esbatement qui fu fait pour
la nouvelle de l'enfant. Et quant le terme vint que
la dame en deüst delivrer selon nature, elle se
delivra d'un beau filz. Et quant Famius ot oÿ
la nouvelle, il ne se pot abstenir ne saouler de
joye faire, et fist querir quatre nourrices de grant
affaire pour l'enfant garder et maintenir, et avoient
les nourrices quanque elles savoient demander ne
deviser qui proufitable fust a l'enfant, et tant en
faisoit faire le pere que chascun qui le veoit ou
savoit l'en tenoit a non sachant et pour fol. Et
quant l'enfant vint en aage qu'il pot estre sanz
aletier et qu'il pouoit aler et parler, il n'estoit
riens qu'il voulsist faire, fust bien ou mal, que on
ne lui souffrist, ne nul n'osoit faire le contraire
pour doubte du pere qui tant l'amoit plus que
soy mesmes, et lui acoustuma a faire quanqu'il
lui plaisoit, et estoient son pere et sa mere si
deceüz de lui qu'ilz cuidoient que ce fust bien
fait de lui laissier faire a sa volenté et qu'il en
deüst tourner a proufit et en plus amender.

Cilz enfes crut moult et amenda en beauté,
et moult bien sembloit qu'il fust venu de bon lieu
et estrait de haute gent; si estoit grans dommages
et pitiez qu'il n'estoit gouvernez, dotrinez et enseignez
ainsi qu'il appartenoit a lui; car il estoit
beaus enfes et seignouriz, et avoit en nom
Berinus. Or vous diray aucunes de ses premieres
enfances qu'il fist en sa venue, qui depuis lui
tournerent a ennuy et a dommaige, par quoy tous
ceulx qui enfans ont y devroient bien prendre
garde et chastïer leurs enfans.
Quant Berinus commença premierement a
parler et il fust si fort qu'il pot venir en la sale,
se il encontrast aucun chevalier ou sergent qui
lui feïst ou deïst aucune chose contre sa volenté,
tantost le maudisoit ou il l'appeloit larron ou plus
villainement, se il savoit; et s'il tenist verge ou
baston, il les ferist voulentiers sanz espargnier,
ou qu'il les peüst assener; et quant son pere et
sa mere le veoient, si en avoient grant joye et leur
sembloit bien fait quanqu'il faisoit, mais moult en
desplaisoit aux chevaliers et a l'autre bonne gent
a qui il faisoit vilenie ou despit, ja soit ce qu'ilz
n'en feïssent nul semblant, car ilz veoient bien
que, se ilz s'en plaignoient au pere ou a la mere,
pour blasmer ses mauvaises enfances, il s'en
courrouceroient durement vers eulx et non mie
a l'enfant. Et pour ce s'en souffroient tous communement
et tournoient tout a joie et a deduit;
mais toutevoies en haioient il l'enfant.

Grant dommaiges est que Berinus li enfes
avoit enchargié si mauvaise coustume par le mauvais
chastiement du pere et de la mere. Et de
tant qu'il deüst plus amender et entendre a bien
faire, de tant estoit il plus tentez de foloier; et
con plus vint avant, de tant se pena il plus de
mal faire. Et tousjours faisoit de pis en pis, si
que il n'avoit grant ne petit a l'ostel son pere qui
ne le haïst pour les merveilles qu'il faisoit et pour
la mauvaistié dont il s'appensoit.

Tant s'acoustuma Berinus a faire males
enfances qu'il n'estoit nulz qui le veïst
ou qui en oïst parler qui ne lui donnast maleïcon,
si que tout cil qui demouroient ou reparoient a
l'ostel l'eschevoient a leur pouoir et se tardoient
de venir y. Et quant il avint que Berinus fu de
l'aage qu'il pot aler par la ville pour lui esbatre
et deduire, lors fu il mesdisant et plain de mauvaises
paroles et disoit villenie aux uns et aux
autres, si que par le venin de sa bouche il
conquist moult d'ennemis. Et avec ce il faisoit a
pluseurs gens injure, si comme de eulx batre et
ferir vilainement, dont aucuns en y avoient qui
volentiers s'en vengassent et l'eüssent mis a mort,
se ne fust pour cremeur du pere qui moult estoit
amez et honnorez de l'empereur, et pour ce ilz
s'en deportoient et souffroient a grant meschief.

Et quant il avenoit qu'il en avoit navrez ou
bleciez deux ou troix, et aucun s'en venoit plaindre
a son pere, il le appaisoit, comment qu'il en advenist,
mais de ce faisoit il que fol, que de riens
ne le chastïoit ne blasmoit de ses folies; car
quant il le peüst avoir dottriné et enseigné,
il ne le voult faire et, quant il voult, il ne pot,
car il estoit si endurciz a fole acoustumance que
moult y avoit fort au faire laissier. Et ce voit
on avenir souvent que quant une ente est jeune
l'en la peut mieulx mener et duire a sa volenté
que quand elle est parcreüe, et semblablement
est il de l'enfant, car l'en le doit chastïer en son
enfance, pour ce que, ce que l'en aprent de jeunesse,
l'en le laist moult envis, si comme il
apparut par Berinus, qui ne se soutivoit fors a
mal faire; et quant il fu d'entendement, si
aprint a jouer au hazart, ne autre jeu ne lui plaisoit
que le jeu des dez et du tremerel, ce estoit
toute sa joye et son deduit, n'a autre chose il
n'entendoit ne jour ne nuit; et souvent en laissoit
le boire et le menger pour jouer aux dez. Et
plus souvent y perdoit qu'il n'y gaingnoit, si
que pluseurs foiz il avenoit qu'il s'en repairoit
a l'ostel touz nulz et sanz vestemens, mais a ce
n'acontoit il riens, car tant comme Agea sa mere
vesqui, il avoit robes, deniers et joyaulx tout a
sa volenté et paioit la dame lieement et volentiers,
quant on lui demandoit, quanque son filz despendoit
oultrageusement et sanz mettre en honneur ne
que besoing en eüst.

Or avint que, quand Berinus fu entré ou
seziesme an, Agea sa mere se acoucha ou lit de
la mort ou point que elle estoit en sa plus grant
seignourie. Et pour ce est cilz bien folz qui en
rienz s'asseüre en ce monde ne qui y a fiance,
car qui plus y cuide estre asseür et plus tost est
decheüz par Fortune, qui en peu d'eure a bestourné
sa roe et mis ce dessoubz deseure, si
comme il appert sovent.

Quant Famius, qui en grant richesse et
en grant honneur se deduisoit, sot la maladie Agea
sa femme, et apperceut le peril de la mort ou
elle estoit, si fut moult courroucié et a grant destrece
de cuer, et ce fu bien drois, car il l'amoit
moult tendrement, com celle qui estoit plaine de
tres grant beauté. Et elle l'amoit aussi
comme bonne dame et sage, si qu'il s'estoient
moult doulcement maintenuz ensemble, mais de
tant avoient il esté malavisé, quant Berinus leur
filz, qu'il amoient tant, il n'avoient chastïé ne dotriné,
mais lui avoient de tout laissié convenir a sa
volenté, ainsi que je vous ay dit au commencement.
Il regarderent pou a ce que le sage Salemon
dist, lequel raconte que nourreture sanz dottrine
est aussi comme herbe sanz racine et comme terre
sanz labour; et aussi dit le vilain que l'enfant
doit cognoistre la verge. De tout ce ne souvint il
a Famius ne a sa femme, car il avoient si grant
soulas en la richesse et seignourie, la ou il estoient,
que bien leur sembloit que jamais joye ne paix
ne leur deüst faillir, mais leur fole esperance fu
depuis convertie en tristece, car la dame fu griefment
apressee de grief maladie. Si avint un
jour que Famius vint devant lui et lui demanda:
"Doulce suer, comment vous est et comment vous
sentez vous"?La dame respondi moult cassement:
"Sire, je suis moult atainte ne je n'y
espere nul respas".Lors ot Famius telle
destresse que a pou que le cuer ne lui fendi, ne
pour nul avoir il n'eüst mot sonné du meschief
qu'il en ot.

Quant il fu revenuz a lui, si commença a
plourer et a demener grant dueil, ne il ne s'en
pouoit astenir ne saouler, car moult sentoit prez
du cuer la mesaise que sa compaigne souffroit,
dont le print Agea a reconforter de tel pouoir
comme elle avoit, et lui dist:"Doulx amis, par
amours et pour Dieu, je vous prie que vous prenez
cuer et vigueur et vous reconfortez en vous mesmes,
si laissiez vostre plourer, car la douleur ne
le dueil que vous demenez ne me puet conforter
ne aidier aux griefz maulx que je sens, ainçois me
griefve durement, et pis me fait la mesaise que
je vous voy avoir que la douleur que je sueffre.
Sy vous prye que vous en abstenez vostre cuer au
plus que vous porrez, ou se ce non, vous hasterez
ma mort, et nonpourquant sui je bien prez de ma
mort et ay moult petit a vivre. Sy vous vueil
prier, chier sires et chier compains, que vous,
aprés ma mort, vueilliez penser de Berinus nostre
enfant, car il est en grant aventure de ce que nous
l'avons laissié ains convenir. Et maintenant
recognois je nostre grant ygnorance, si crain moult
que l'ame de moy n'en ait a souffrir, car nous ne
lui avons aprins ne bien ne honneur ne chastïé de
ses folies qu'il maintient de jour en jour, ne
encor ne s'en repent il mie, pourquoy il est moult
grant perilz de lui que il ne se recongnoisse. Et
pour ce je vous pry, mon chier et loyal ami,
par la compaignie qui a esté entre vous et moy,
que vous mettez paine a lui radrecier, car je le
vous laiz et si y estes tenuz".

"Dame", dit Famius, "or en soiez du
tout a vostre paix, car par la foy que je vous doy,
Berinus voz filz n'ara ja sueffrette de riens tant
comme je vive; et aprés ma mort je lui laisseray
si grant richesse que, tant qu'il vivra, il
sera en grant honneur et a grant seigneurie.--
Ha! sire", dist la dame, "bien croy que vous
dittes verité a la volonté que vous avez ores, mais
les cuers se müent a la fin. Et si voy que vous
estes riche homme, puissant et de bon aage, si ay
grant doubte que, aprés mon decés, vous ne vous
remarïez, car vous trouverez assez de nobles dames
et de vaillans damoiselles qui voulentiers vous prendroient
pour la richesse de vous. Et je sui certaine
que, quant vous avrez femme prise, vous
oublierez l'amour de vostre enfant pour la compaignie
de vostre femme et par son ennortement;
car elle ne lui vouldra pas souffrir ne gracïer ses
faiz ne ses diz, ainçois lui sera marastre et
trouvera tant de diverses voyes que elle vous fera
par force de paroles enlaidir vostre enfant, et
pour l'amistié que vous trouverez en elle et en sa
compaignie; si que par ceste achoison pourra
estre mes enfes perduz, et si arés par aventure
nouviaux enfans de elle, qui mieulx vous plairont,
et en telle maniere vous arez en pou d'eure la
compaignie de moy oubliee, car l'en dist pieça:
" Les mors aux mors, les vis aux vis ".HÉ!
lasse, qu'il souvient maintenant a mon enfant pou
de moy, et qu'il se prent pou garde du dommaige
qu'il recevra en ma mort"!Certes, elle disoit
verité, car il n'entendoit fors que au jeu des
dez, ne riens ne comptoit a ame qui morust.

Quant la dame ot dit a son seigneur ces
paroles que vous avez oÿes, si fu moult atainte et
lui commença la parole a faillir et appella Famius
pres de lui, si lui dist:"Chiers sires et
chiers compains, le terme est venu que la compaignie
de nous deux departira, si vous prye en
la fin, de cuer et mains jointes, de tel pouoir que
j'ay, que, comment qu'il aviengne de vous remarier
ou du laissier, que vous me vueilliez faire
tant d'onneur aprez mon decés que pour amour de
moy vous aiez pitié de mon filz et du vostre".

Adont ot Famius si grant destresse a
son cuer et si orrible dueil mena, que nulz ne
le veïst qui n'en eust pitié et qui se peüst tenir
de plourer. Aprés ce ne demoura gueres que la
dame ala de vie a trespassement et morut, moult
courrouciee de ce que son filz n'estoit a sa
mort et qu'elle n'avoit parlé a lui. Helas! que
Berinus congnoissoit malement le grant dommaige
qu'il recevroit de la mort de sa mere, qui tant
durement l'avoit amé!

Lorsque la dame fu trespassee, un damoisiaux
de la cité vint a Berinus, ou il jouoit aux
tables, et lui dist moult debonnairement que sa
mere estoit morte et que jamais ne parleroit a lui,
et qu'il venist parler a son pere qui le mandoit.
Berinus, qui estoit eschauffé au jeu, respondi moult
felonnessement et lui dist que tous les deables
l'avoient fait messaigier; et jura la mort
et la vie que, se pour l'amour de son pere ne
fust, il l'atourneroit tellement que jamais messaige
ne porteroit qu'il ne lui en souvenist. Et aprez
l'appella filz de putain, et lui dist:"Que en puis
je, se ma mere est morte? Or sçay je bien que
elle ne mengera jamais ne que elle n'a mestier de
saingnier, et puis que elle est morte, morte soit;
car le cuer ne m'en duelt gaires, et moult seroye
ores fol, se je laissoye pour ce mon jeu; et male
aventure vous doint Dieux, quant pour ce vous y
venistes".A ce mot passa avant et haulça la
paulme et en donna au varlet une grant buffe, et
puis lui dist:"Or t'en va, car tu as le loyer de
ton message".

Quant le varlet senti le cop, si fu tous
esbaÿs et se mist tantost a la voye, courrouciez
et enflez, ne pas n'en osa dire son pensé. Et
Berinus demoura en jeu, si prist les dez par aïr et
getta un tel cop qu'il lui en convint perdre le jeu,
dont feri un tel cop sur le tabler qu'il sembla
qu'il fust tous enragiez, et commença a jurer uns
si orribles seremens, que chascuns avoit honte de
l'oÿr. Et encore sont aucuns qui bien en tiennent
la maniere. Quant Berinus ot perdu son jeu, si fu
plains d'ire et de courroux, et se demenoit en maniere
d'omme dervé et furieux, et plus lui estoit
de son jeu qu'il avoit perdu, que de sa mere qui
gisoit morte en biere: helas! il congnoissoit
mauvaisement l'amistié qu'il avoit perdue et le
meschief qu'il lui estoit a avenir, si comme vous
orrez cy aprés.

Et en telle maniere que vous avez oÿ se
demena Berinus, et sa mere gisoit en biere, qui
a bon droit estoit plouree et regretee de tous ses
amis. Et sur tous les autres, Famius en demena
grant dueil, ne il n'estoit nulz qui oïst comment
il regretoit Agea sa femme piteusement, en recordant
ses bontez, qui ne plourast de pitié. Trois
nuis et deux jours fu le corps de la dame sur
terre, et endementiers tout le clergié de la ville
y vindrent l'un aprés l'autre pour recommander
l'ame. Et croy qu'il n'y eust homme ne femme
de la entour qui n'y venist pour le corps honnourer.
Mais onques pour ce Berinus n'en laissa son fol
jeu ne il ne verti ne tourna vers le corps de sa
mere, ains s'en revenoit de jeu tart par nuit et
l'endemain bien matin s'en raloit au tremerel; ne
tant comme sa mere fu sur terre, il ne regarda
onques vers elle, ains faisoit tout ainsi comme se
riens ne lui en fust, et non estoit il, par quoy
tous ceulx qui s'en apparcevoient l'en blasmoient
et avoient sur cuer, et villainement l'en diffamoient,
ne il n'y avoit petit ne grant qui ne l'en
tenist pour oultrageux et pour fol, et pluseurs lui
en donnoient grant maleïçon, et mesmement
son pere en avoit moult grant vergoigne et moult
avoit le cuer courroucié pour son filz qui ainsi
se maintenoit.

Or dit li contes qu'il avint la vespree dont
l'en deüst le corps enfouir l'endemain,
que Berinus s'en revint a l'ostel tous nuz, et avoit
tout perdu. Si s'en vint Famius a lui et ne se pot
abstenir qu'il ne lui blasmast sa folie et son fol
maintieng tout secretement, en une chambre ou
Berinus estoit entrez, et lui dist:"Beaux filz,
j'ay moult grant honte et moult me touche au cuer
de ce que j'oy toute la gent si vilainement parler
de vous, car vous estes tous grans, sy deüssiez
d'ores en avant estre homme d'entendement et
vous adviser des folies que vous avez faictes et
avoir grant vergoigne de ce que vous estes si diffamez.
HÉ! mon chier filz, comment pouez vous
avoir si vilain cuer ne si mauvais, quant vous savez
la mere qui vous porta en tel point comme elle
est, et vous avez encore a tourner celle part? Par
foy, ce vous vient de mauvaise nature; car, se
vous fussiez bons, vous deüssiez son corps honnourer
au mains pour l'amistié que elle avoit a
vous; vous veez que les estrangiers lui portent
honneur et reverence, et vous, qui estes ses filz,
n'acontez riens a elle; pour Dieu, beau filz, si
vous prye que pour vostre honneur en faciez vostre
devoir a ce derrenier jour".

Berinus, qui pou sentoit en son cuer ce que
son pere lui disoit, lui respondi par couverture:
"Sire, je feray vostre conseil moult voulentiers;
mais il convient que je soye revestuz et que
j'aye a mengier, et aprés je feray ce que vous vouldriez".
Famius cuida que son filz lui deïst
verité, si le feist revestir et rappareillier et lui
donner ce qu'il voult avoir. Mais Berinus ne
mist riens a euvre de chose que son pere lui eüst
dit, ne a sa mere riens n'acompta, ainçois poursuï
son fol usage. Et Famius, son pere, n'entendoit
fors que a deuil faire, et bien voulsist,
pour la destresse qu'il sentoit, que la mort le
preïst, car avecques le courroux qu'il avoit de sa
femme, lui grevoit moult grandement la mauvaise
maniere de son filz, qui a nul bien ne a nulle
honneur n'entendoit, ains avoit si toute tournee
son entencion a mal faire que toutes gens l'en
desprisoient, fors ceulx avecques qui il hantoit et
frequentoit.

Quant Agea, la femme Famius, ot esté
trois jours et deux nuis sur terre, l'en fist au
tiers jour son service a grant honneur et a grant
solempnité, comme il appartenoit a telle dame;
et moult y ot de grant gent pour le corps honnourer.
Et aprés le service, elle fu enterree moult
noblement en un riche sarcueil fait de subtil ouvrage,
en l'eglise Saint Jehan de Romme; et
furent ces lettres escriptes par dessus la tumbe:

Arrestez vous, qui cy passez,
Lisiez, plaigniez et si pensez:
Je fu ce que vous estes ores,
Serez ce que je sui encores.

Et aprés ce que le corps fu mis en terre, chascun
s'en repaira en son hostel, quant ilz orent
convoié Famius jusques au sien, qui telle douleur
demena que je n'aroie pouoir de deviser. Et moult
simplement se maintint une moult grant piece du
temps; et Berinus ses filz poursuivoit tousjours
sa fole coustume, ne nul chastiement que on lui
feïst ne l'en pouoit retraire.

Or escheï que paroles vindrent a
l'empereur que Famius estoit a marïer, tant que
l'empereur s'avisa d'une femme qui estoit a marier,
laquelle estoit demoiselle et en avoit esté bien,
et de laquelle il avoit eü enfans et moult long
temps l'avoit amee, mais eslongniez s'en estoit pour
la raison de ce qu'il avoit autre femme espousee, si
lui avoit Saincte Eglise deffendu la compaignie
d'icelle. Si fist tant pour l'amour de ses enfans
que il en avoit, qu'il convint par force ou par
amours que Famius prist celle damoiselle a
femme et qu'il l'espousast en Saincte Eglise par
le pourchas de l'empereur.

Celle femme, que Famius espousa, estoit
appelee Raine et estoit de moult grant beauté et
courtoisie et bien enseignie, et, ja soit ce que
Famius la prist oultre son gré, le premier mois
ne fu pas passé que la nouvelle femme l'ot tel
atourné qu'il n'estoit riens qu'il peüst tant amer
comme elle, ne il n'estoit riens qui lui peüst
plaire, se il ne veoit Raine sa femme, sy que
les pluseurs qui en ouoient parler disoient que
elle l'avoit ensorcellé. Et ce n'estoit pas merveille
se renommee en estoit, car il estoit si
soupris de l'amour d'elle, que tousjours convenoit
il qu'il fust en lieu ou il la peüst veoir, et
pensoit et soupiroit en la regardant, tout ainsi
que s'il ne la peüst avoir a sa volenté, et en
perdi le repouser et le boire et le mengier, par
quoy il commença moult a empirer du corps et
fu telx atournez, pour l'amour qu'il avoit a sa
femme, que chascuns en estoit tous esbaÿs, dont
telle amour pouoit venir, ne il n'estoit nulz qui
onques mais oïst parler de nul homme qui tellement
amast sa femme ne de si parfaicte amour.

Quant Raine s'apperçut que elle avoit en
telle maniere soupris son seigneur et l'amour de
lui atraicte a soy, si commença a monstrer un pou
de dangier et a cueillier fierté et orgueil envers
lui; et com plus se orguillissoit, tant estoit Famius
plus egre sur elle. Et encores sont bien
aucunes femmes qui assez en tiennent l'usage, que
tant plus voient que leurs mariz ou amis sont
subgiez a elles, de tant plus s'en tiennent elles fieres
et les en prisent trop mains. Pluseurs examples
en pourroit on trouver es fais des anciens,
paiens, juifz et chrestiens, et de ceulx qui sont orendroit,
dont il n'est ores mestier que plus en die.

Bien avez oÿ en quelle maniere Famius
espousa sa femme et en quel point il en estoit
pour l'amour d'elle. Or vous diray que Raine fist,
quant elle vit son seigneur atrait a point a sa
volenté: elle soutiva art et engin, en toutes les
manieres que elle sot et pot, par quoy elle peüst
Berinus faire mal de son pere, si que elle le
peüst enchacier ou faire mourir. Or pourra
parcevoir Berinus que sa mere est morte, et quelle
chose estoit amour de mere, car Famius son
pere le commençoit auques a esloignier de
s'amour, pour la plaisance et ardeur qu'il avoit
a sa nouvelle femme. Et ce faisoit il par l'ennortement
d'icelle, qui a ce faire l'avoit induit et
mené par sa malice.

Ha! Dieux, con ce siecle est
mauvais et sanz foy, et comme on se doit pou fïer
en nulluy, car la vielz amour est de ligier oubliee
pour la nouvelle, si comme il apparut bien par
Famius, qui tant avoit monstré d'amour a Agea
sa femme; car onques puis qu'il ot Raine espousee,
de la mort Agea ne lui souvint ne de chose
qu'il lui eüst enconvenancé et promis, a la mort,
pour Berinus son filz, ains l'a du tout mis en
oubly et failli de ses convenances, car Raine
l'avoit tellement ennorté et apointié, que tout son
desir et sa pensee estoient converti a faire la volenté
de Raine sa femme, et elle n'estudioit a
l'autre lez, fors qu'elle se peüst delivrer de son fillastre
par honneur, car il n'estoit riens qu'elle
haïst autant; et bien le desservoit en partie, car il
ne s'atournoit a nul bien faire, ainçois maintenoit
tousjours son mauvais usage, ainsi comme il l'avoit
acoustumé, et en revenoit souvent tous nuz a l'ostel.
Et Raine, pour couvrir son courage et la
haÿne que elle avoit a son fillastre, le revestoit
et rechaussoit, et lui monstroit grant semblant
de fainte amour, et toutevoies voulsist elle bien
avoir mengié le cuer de son ventre. Et quant
elle venoit en point et en lieu, si le blasmoit a
son pere et lui ramentevoit et recordoit ses
mauvaises enfances. Dont il avint une nuit que
Raine se gisoit delez Famius son mary, qui
la tenoit doucement acollee entre ses bras et
l'appelloit souvent par moult grant amistié
"doulce suer, doulce amie",et la baisoit
savoureusement; mais elle, qui entendoit a autre
chose que au deduit de son mary acomplir,
si tost comme elle vit qu'il fu eschauffé et esmeü
sur elle, si se commença a estordre de lui et
a faire sa volenté contre lui, et moult fist la
courrouciee, et cil se penoit moult d'elle rapaisier,
en disant et faisant chose qui plaire lui deüst,
comme cil qui trop l'amoit durement. Mais tout
ce n'y valoit rien, ains se efforçoit tant plus de
dueil faire et faignoit que elle eüst grant destresse
a son cuer. Si faisoit uns grans souspirs en lui
complaignant et disant:"Hemy! lasse, comme
je sui perdue et mal bailliee, quant mon corps fu
onques livrez a vous! Par foy, bien est veritez
que nul ne puet eschever sa male avanture, quant
elle lui doit avenir".

Quant Famius entendi la complainte de sa
femme, si fu tous esbaÿs et ot grant merveille
qui la mouvoit a ce dire, si lui dit:"HÉ! tres
doulce compaigne, qui vous muet a faire ce dueil?
Pour Dieu, apaisiez vous, ou vous m'ocirrez, et si
me dites qu'il vous fault, et sachiez que, se c'est
chose dont je vous puisse aidier, je vous en aideray
a mon pouoir, car je ne pourroie vostre mesaise
souffrir en nulle maniere, ne endurer ne le pourroie
pour morir.-- Ha! sire", dist la dame,
"j'ay telle angoisse a mon cuer que s'en fault
que je ne muir; car je regarde, se j'ay aucun
enfant de vous, il ne avra terre ne heritage, mais
avra tout vo filz, qui est de si mauvaise preuve
que je en ay grant honte pour vous, et bien sachiez
que, se pour l'onneur de vous et de moy ne fust,
je le laissasse aler tout nu. Cuidiez
vous que beau me soit, quant ja par dix foiz ou
par douze l'ay racheté, puis un seul mois que je
vins en vostre compaignie? Certes nennil; pour
quoy je vueil bien que vous sachiez que, par la
foy que je vous doy, il ne sera jamais revestus
par moy. Or vous en courrouciez, se vous voulez,
car il en despendroit plus en ses tremeriaux que
je ne lui en pourroie livrer; et encores s'en
revint il orains tous nulz: or attende que je
le reveste, et, par ma foy, se ne sera jamais, car
c'est tout perdu quanque on lui fait".Adonc,
respondi Famius a sa fame, comme cil qui estoit
desirans et tous jaloux de faire sa volenté:
"Sachiez, doulce suer, que je ne m'en courrouceray
ja, mais vous prye, tant comme je puis et
sçay, que par vous il ne soit jamais revestuz, rachetez
ne confortez, car vous en avez bien fait vostre
partie bonne, et puis qu'ainsi est qu'il ne se
veult recongnoistre a bien faire, je vueil qu'il n'ait
nul aide de moy ne de vous, ne qu'il viengne
en lieu ou je soye".
Bien avez oÿ comment Raine a pourchacié
et ennorté le maltalent entre le pere et le filz.
Celle nuit passa et le jour vint, tant qu'il fu heure
que Berinus se voult lever; si commença a huchier
que l'en lui apportast draps a vestir, car nulz
n'en avoit, et s'escrioit a haulte voix. Et Famius,
son pere, qui n'avoit pas mis en obly ce de quoy
sa femme, la marrastre Berinus l'avoit esmeü,
se leva et vint au plus tost qu'il pot en la chambre
ou son filz se gisoit, et s'assist devant lui et le
chastia en la maniere qui s'ensuit:"Beaux filz,
sachiez que trop me greve et a grevé le fol
usage que vous maintenez et avez maintenu.
Sy sachiez certainement que je ne le vous soufferray
plus, mais se vous voulez a bien entendre,
je vous ameray et porteray honneur, et avrez
grandement du mien; se ce non, je vous lairay
et eslongneray ne n'avrez jamais rien du mien,
ains vous teudray le fief et le tenement que vous
devez tenir aprez mon decés, se vous ne laissiez
vostre lecherie et vie desordonnee, car il est
ores bien temps que vous vous en doiez ores bien
retraire, meürer et entendre a sens et a honneur,
comme les autres font".

"Qu'est ce, sire", se dit Berinus, "qui
vous meut ores a moy chastïer? Estes vous si
fol que vous cuidiez que je doye laissier mon jeu
et mon esbanoy pour chose que l'en me die?
Par foy, ja ne le lairay, car j'aime mieulx le deduit
du hasart des dez ou des tables que toute la
richesse que vous avez. Si faites tantost que j'aye
a vestir, si m'en laissiez aler jouer".Quant
Famius entendi son filz et apparçu qu'il parceveroit
en sa male volenté, si ne fu pas liez, mais
lui dist par maltalant:"Vuide, ribaux, hors
de mon hostel, car jamais n'avras aïde de moy,
ne riens a vestir n'en porteras.-- Comment, sire",
se dist Berinus, "me voulés vous donques enchacier?
Or voy je bien que c'est par l'ennortement
de vostre ribaude de femme que vous
cremez et amez comme fol et chetif, car elle vous
a toulu le sens et enherbé par son malice, si que
chascun s'en moque de vous. Par foy, moult ay
ores grant dueil de vous, quant une telle femme
vous a ainsi deceü et tellement affolé et aveuglé
que vous n'oserez faire chose qui fust contre sa
volenté, et si est femme de telle condicion que
nulle personne ne pourroit avoir honneur de elle
ne de s'acointance et moult estes empiré de sa
compaignie".

Quant Famius oÿ le reprouche de son filz
et la villenie qu'il disoit de sa femme, si lui
commença tout le sang a fremir et a tressüer
d'angoisse, et jura par grant aïr que mal lui estoit
de la parole eschappee des dens. Et lors lui dist
qu'il fust tout certain que, se il ne s'en aloit bien
tost hors de son hostel, qu'il le feroit mettre en
tel lieu dont il n'istroit jamais sains ne hetiez. Et
adont se departi de la chambre Berinus sens plus
mot dire, et Berinus demoura dolens, esbaÿs,
povres et desconseilliez, et regarda qu'il n'oseroit
leans plus demourer par dessus la deffense
que son pere lui avoit faicte; si vesti sa chemise et
chaussa ses brayes et s'en parti de la maison
son pere, ses tigeux par ses jambes, sans nul
autre vestement, et crioit aprés son pere:"Qu'est
ce? sire, n'aray je que vestir? M'en convendra
il ainsi aler tout nu"?Et pour neant crioit
aprés lui, car Famius, qui moult estoit courrouciez
et eschauffez, avoit le cuer endurci contre
son filz et ne lui vouloit mot respondre pour nulle
chose qu'il lui sceüst dire, dont il fu moult
desconfortez.

Or puet Berinus savoir veritablement, ou
point et en l'estat ou il estoit, que sa mere lui
estoit faillie, car onques mais il n'ot tel besoing
comme il a ores. Et certes, se elle fust en vie,
encore lui eüst elle monstré que vault amour de
mere et l'eüst secouru a son besoing. Et quant il
vit que pour chose qu'il sceüst dire ne faire, il
n'aroit a vestir, si se parti de l'ostel son pere,
honteux et esbaÿs, chaussiez d'uns mauvais souliers
et affublez d'un mauvais mantelet court, qui
trop mal lui afferoit. Et quant il fu un pou eslongniez
et il apperçut la grant povreté ou il estoit,
lors ot il telle angoisse et tel honte que en grant
temps il ne pot mot dire. Et quant il ot prins
cuer et fu revenuz a lui, si s'encommença a aler
grant erre vers l'eglise Saint Jehan, ou sa mere
estoit enterree, et se print la a complaindre et
a dementer en disant:"Helas! chaitiz, comme
j'ay esté fol et non sachant, quant mon mauvais
cuer senti si pou la mort de ma bonne mere!
Helas! ores a primes congnois je bien l'amour
qu'elle avoit a moy et le grant bien que elle me
faisoit, mais c'est trop tart, car jamais n'y pourray
recouvrer. HÉ! Agea, ma tres chiere mere,
que feray je, que diray et ou iray je, qui sui
povre, nuz, tristes et mendiz, familleux
et souffraiteux d'amis et de conseil, si comme
droiz est, car bien l'ay desservy"?

En telle maniere s'en vint Berinus plourant
et dementant au sarcus ou sepulcre la ou Agea
sa mere avoit esté enterree; et si tost comme il
l'apparçut, sy ot telle angoisse et si grant dueil
a son cuer qu'il voulsist bien mourir et s'escria a
haute voix:"Helas! or ay je tout perdu".Et
de si grant courroux et aïr le fist que le cuer l'en
dementi et lui failly, si cheï pasmez sur la
tumbe de sa mere et fu moult longuement en
paumoisons. Or puet il bien parcevoir que Fortune
a grant pouoir, car elle lui a moult tost changié
son estat et mué de grant honneur en grant misere.
Et quant il fu revenuz a lui, si se commença
moult fort a debatre et ses cheveux a tirer
et arrachier, et gettoit grans soupirs en lui blasmant
et despitant, et disoit laides paroles et
blafames de Dieu son createur, mais assez tost
s'en repenti et cria mercy a Dieu en disant:
"Vray roy glorieux, pere de misericorde, sire du
ciel et de la terre, je vous prie, comment que
j'aye en mal usé ma vie jusques cy, que vous, par
vostre grace, me vueilliez secourre et aidier, car
je n'atens conseil, confort ne aide fors que de vous
tant seulement, car bien voy que j'ay perdu ma
chiere mere que la mort m'a toulue, et sy ay perdu
mon pere tout vif ne a luy n'oseroye je retourner
pour mourir. Helas! que Fortune m'a fait mau
change, qui m'a donné marrastre en lieu de
mere"!

Tout en telle maniere que vous avez oÿ se
dementoit Berinus. Or vous diray que Raine sa
marrastre fit, quant elle sot que Berinus se fu
parti. Elle s'apensa d'un malice, pour sa mauvaistié
et felonnie couvrir, et s'en vint par devers
son mary, si lui dist:"Mon chier seigneur,
que vous avez mal fait que vostre fils en avez
ainsi chacié hors de vostre hostel! Certes trop
m'avez courrouciee, car bien sçay que le blasme
en retournera sur moy, et diront les gens que c'est
tout par mon fait et par mon conseil que il s'est
departi de vous, si que j'en redoubte trop le diffame;
pour quoy je vous prye et requier, si chier
que vous m'amez, que vous le faciez revenir et le
chastïez par autre maniere qu'il n'a esté ou temps
passé, tellement que aucun ne s'en puist aparcevoir,
et aussi que je n'en doye estre blasmee".

Lors lui respondi Famius:"Dame, se
mon filz s'en vuelt aler, si s'en voise, et mal ait
a qui il en chaut, sanz vous qui m'en parlez.--
Sire", dist Raine, "je vueil a toutes fins que vous
lui faciez ceste bonté pour l'amour de moy.--
Dame", dist Famius, "je le feray, puis que vous
m'en priez si de cuer; et bien sachiez que, se ne
fust pour l'amour de vous, que je crains moult a
courroucier, il ne fust en cest an rappellez
de par moy pour personne qui prier m'en
peüst.-- Sire", se dist la dame, "je vous en
rens graces et mercis".

Atant monta Famius a cheval, lui tiers
de compaignons, et alerent querir Berinus amont
et aval parmi la cité de Rome; si avint par avanture
que ilz s'embatirent ou moustier Saint Jehan
et la apparçurent Berinus lez la tumbe sa mere,
ou il plouroit et se dementoit et maudissoit lui et
sa vie et l'eure qu'il avoit esté nez, et sur toutes
choses il regretoit souvent Agea sa mere. Et quant
Famius entendi le dueil que son filz faisoit et
vit le lieu ou Agea sa femme gisoit, le cuer de
son ventre lui enfla et serra d'angoisse et de pitié,
et lui fremi la char et le sanc lui mua, et faisoit
uns soupirs bas et syncopez. Et si tost que
Berinus le senti venir, il se leva et s'en voult aler,
quant Famius, son pere, le saisi et print par son
mantelet et lui dist:"Beaux filz, ne t'en fui
pas, mais parle a moy, car je sui ton pere qui t'ay
engendré, et voy bien que tu as ton cuer courroucié
et a grant mesaise; sy ay grant pitié de
toy".Et lors lui fist vestir uns draps qu'il
avoit fait apporter et lui dist:"Beaux filz, vous
ne devez pas courroucier a moy ne moy fuïr pour
ce, se je vous vouloye chastïer et dottriner, car vous
devez savoir que ce estoit pour vostre bien. Pour
Dieu, mon chier enfant, apaisiez vous et pensez
de bien faire, et je vous aideray et feray quanqu'il
vous plaira. Et se ainsi est qu'il vous plaise a
recevoir armes et a estre chevalier, je en seroie
moult liez et feroye tant a l'empereur qu'il vous
donroit l'ordre de chevalerie, si en seriez plus
honnourez et plus prisiez entre toute gent".

Bien entendi Berinus ce que son pere lui
disoit et la courtoisie qu'il lui promettoit, si
s'apensa un pou et advisa, et en pensant, il lui
souvint de sa marrastre, si ot grant doubte et
paour que, se il se rembatoit avecques elle,
qu'elle ne le meïst a mort par aucun venin ou
atouchement; et bien avoit cause de soy doubter,
car il savoit bien de certain qu'il n'estoit rien
qu'elle haïst autant comme lui. Et pour ce il se
refraigny un pou de faire la requeste que son
pere lui faisoit, et lui respondi en ceste maniere:
"Certes, voirs est, beau pere, que vous m'avez
dit que vous me ferez ce qu'il me plaira. Et je
vous prye doncques que vous me donniés cinq
nefz chargiees de bon avoir tout a ma volenté, et
je vous quitteray a tous jours mais tout l'eritage,
fief et toute l'onneur qui me doit venir aprés vous.
Et bien sachiez que je n'ay courage ne pensee que
ja a nul jour soye chevalier, ainçois vueil devenir
marchant par mer et par terre. Sy porrez fere
heritier de vostre heritage cellui qui mieulx vous
plaira".

Quant Famius entendi son filz,
si le regarda enmy le vis et moult ot le cuer lié de
la convenance qu'il lui requeroit a faire, et toutes
voies lui dist il tant:"Par ma foy, beaux
filz, j'ay grant merveille ou vous avez prins tel
conseil, qui voulez laissier et guerpir le grant
heritaige qui vous doit escheoir de moy. Sachiez
que ce ne feray je pas se je n'en ay conseil d'autruy,
sy vous en verrez avecques moy et je m'en
conseilleray".Berinus s'i consenti, et s'en vindrent
a l'ostel tout parlant. Et si tost comme
Famius fu descenduz, il s'en ala en la chambre
ou Raine sa femme estoit, sy lui compta de mot
a mot, sanz riens laissier, comment Berinus son
filz estoit meüz, et tout ce qu'il lui avoit requis, et
comment il vouloit estre marchans. Quant Raine
ot oÿ son seigneur, si lui souleva le cuer de joye
et se hasta moult de respondre comme celle qui
estoit moult desirant de faire son prouffit et dit
a Famius:"Sire, or verray je se vous m'amez,
car orendroit pourrez vous faire chose qui me
plaira; et bien sachiez que, se je veoye le jour
que vous peüssiez donner vostre heritage a qui
qu'il vous plairoit, adonques seroye je toute vostre
et feroye d'ores en avant quanque vous me
vouldriez demander, ne jamais en ma vie ne
vous desdiroye".

"Dame", se dist Famius, "or en soiez
toute a vostre paix, car je vous affy que dedens
soleil couchié sera faite la convenance de ce que
mon filz m'a requis, ne jamais il ne tenra plain
pié de heritage que j'aye".Par ce compte pouez
vous bien entendre et savoir que dés lors regnoit
faulsetté ou monde, quant le pere tendoit a decevoir
le filz, et encores n'est pas tous decheüz cils
usages, mais est bien en cours, dont ce est grans
douleurs et pitiez, se Dieux voulsist et il pleüst
a ceulx qui se font du laissier.

Quant Famius ot parlé a sa femme, il
s'en parti et s'en revint a son filz, si lui monstra
moult grant semblant d'amour et le prist par la
main et s'assirent eulx deux sur un tapis et puis
le commença a chastïer faintement pour le decevoir
et lui dist:"Beau filz, laisse ta folie, et
entend a bien et a honneur, et fay les euvres que
frans homs doit faire, et laisse ton mauvais
usage si feraz que sage: que as tu ores a faire
de marchander ne de toy entremettre de chose
dont tu ne scés? Car, par ma foy, c'est grant
ignorance et mauvaise merencolie. Et toutevoies
ne le di je pas pour chose que je vueille en riens
aler contre vostre volenté, ains vueil du tout faire
a vostre plaisir".

"Sire", dist Berinus, qui n'apparcevoit pas
la faulseté de son pere, "je vous en mercye. Et
sachiez bien que l'aler si m'est trop plus agreable
que ne seroit le demourer. Si vous prye que vous
faciez que je aye cinq nefs et tant d'avoir comme
il en y appartient, et je vous guerpiray toute l'eschoite
qui de vous me puet avenir".Que vous
en feroye je long compte? Il avint que Famius
mena son filz devant l'empereur et illec guerpi Berinus
tout l'eritaige de son pere et y
renonça du tout et en yssy hors par devant tous
ceulx qui estoient presens et a ce commis et establiz,
par telle condicion qu'il devoit avoir les cinq
nefs toutes chargees d'avoir. Quant la besongne
fu faicte, il se mistrent au retour, et s'en vint
Famius a sa femme, si lui raconta comment Berinus
avoit guerpi l'eritage et comment il en avoit
prins lettres seellees du seel de l'empereur, lequel
en avoit esté moult liez et moult y fu favorables.
Moult fu Raine liee de la nouvelle, comme
celle qui ne cuidoit pas veoir l'eure que ce fust
fait. Adonc fist Famius les cinq nefz appareillier
et moult noblement chargier d'avoir et de deniers;
et quant il ot bien tout fait, il s'en vint
a l'empereur et fist tant qu'il l'amena jusques au
port, la ou les nefs estoient aprestees, et la ot
grant assemblee de bonne gent. Lors fu Berinus
saisiz et mis en possession de ces cinq nefz et de
tout l'avoir, par devant touz ceulx qui la estoient,
et bien s'en tint a paiez. Et estoient toutes les
nefz bien garnies de bons mariniers et de tout
ce qui y appartenoit. Lors print Berinus congié
a son pere et a l'autre bonne gent qui la estoient,
et ot au departir maintes lermes plourees. Et Berinus
et toute sa compaignie entrerent en mer et
se partirent du port, comme cilz qui orent vent a
leur volenté, et singlerent .II. jours et .II. nuis,
et au tiers jour leva une tempeste en mer et une
nue obscure, et tant leur dura que ilz se eslongnerent
l'un de l'autre par la force du temps, ne
l'un ne savoit que l'autre estoit devenu, et furent
si menez que chascun d'eulx cuidoit bien estre
asseür de mourir, car l'orage leur dura .III. 
jours et .IIII. nuis, que onques n'y orent clarté ne
lumiere et ne veoient non plus que se il fust mie
nuys, et ne savoient quel part ilz aloient.

Au quart jour, a l'ajourner, cheï le vent
et la tempeste, dont chascun rendi graces a Nostre
Seigneur. Et Berinus, qui estoit en l'une des nefs,
regardoit a destre et a senestre, mais il ne choisi
nulle de ses autres nefz; lors fist il monter sur
le mast pour regarder se on les pourroit nulle part
adviser, ne se ilz pourroient veoir terre aucune
part. Un galiot y avoit, qui moult vistement y
rampa, et quant il ot advisé par tout, si descendi
et dist a Berinus:"La mercy Dieu, j'ay veües
toutes noz nefz qui viennent toutes d'un front et
si ay veü terre, mais je ne sçay comment on
l'appelle, car onques nulz de nous ne fu en ces
parties, ne je ne sçay quelz gens y habitent; sy
gardez, sire, que vous voulez faire.-- Par foy",
dist Berinus, "nous singlerons vers la plus prochaine
terre; or soit a l'aventure de Dieu, car par
raison nous n'avons garde de guerre: nous sommes
marchans, si devons aler partout sauvement".
Quant les mariniers seurent et entendirent la volenté
de leur seigneur, si prindrent port et getterent
leur ancre, et moult petit orent arresté
quant les autres nefz vindrent au port, et
ot chascun grant joye quant ilz se virent prez de
terre, car moult orent eü a souffrir. Et Berinus
en gracia Nostre Seigneur moult devotement,
et dist a ses compaignons:"Beau seigneur, nous
avons port, la mercy Nostre Seigneur, mais nous
ne savons ou nous sommes ne en quel terre. Et
pour ce vous pry je que vous soiez sur vostre
garde, et je m'en yray droit a ce chastel que je
voy la, pour aprendre et savoir les coustumes du
pays".

Tous se assentirent a ce que Berinus ot
dit, si lui apporta l'en draps pour vestir, dont il
s'assema moult noblement, puis descendi en un
batel si vint a terre, et on lui apresta un palefroy
sur quoy il monta et chevaucha tant, entre
lui et un garçon qu'il mena avec lui a pié, qu'il
vindrent en la ville. Et quant ceulx du chastel
ont veü que les nefz estoient venues au rivage, si
se muça chascun en son hostel, car tous furent
esbaÿ, pour ce que pieça n'y avoient mais veü
arriver nefz, car ce estoit une ille hors voye, si
n'estoient pas de ce acoustumé. Berinus entra en
la ville et s'en ala de rue en rue, amont et aval,
mais ains n'y vit homme ne femme a qui il peüst
parler ne demander l'usage du païs, si en fu
tous esbaÿs et en ot moult grant merveille,
et demanda a son garçon que ce pouoit estre, et
il lui respondi qu'il ne savoit. Lors alerent tant
cherchant de rue en rue qu'ils trouverent un
mout riche hostel, si comme il pouoit apparoir
par dehors, car moult y avoit belles portes et
belle entree et estoient les huys et les portes
ouvertes.

Quant Berinus apparçut l'ostel, si descendi
de son cheval et entra en la maison, puis entra
en la sale, ou il trouva le seigneur de l'ostel, seant
sur un riche tappis, qui jouoit a un sien voisin
aux tables et aux dez. Lorsque le bourgois apparçut
Berinus, si se leva encontre lui en son estant,
car bien lui sembloit qu'il fust homme que l'en
deüst honnorer, et bien pensoit qu'il n'estoit pas
seigneur de ce païs, ainçois estoit le seigneur des
nefs qui la estoient arrivees; si le bienveigna et
salua, ainsi qu'il appartient, et lui monstra grant
chiere et grant semblant d'amour. Et puis le
fist asseoir delez lui et moult lui presenta son
conseil et son aide, se il en avoit besoing, et aussi
son hostel, se il lui plaisoit, en lui disant que
mout estoit liez de sa venue et que bien s'en apparcevroit.
Berinus ne sot que penser du beau
semblant que le bourgois lui faisoit, et bien avoit
cause, car l'en voit souvent, quant aucun tant a
decevoir ou traïr autre, il le sert de blandices et
de doulces paroles et faintes; et aussi faisoit icellui
bourgois, car il lui donnoit a entendre que
autres foiz l'avoit veü et qu'il estoit son grant ami,
mais en la fin sot il bien que ce estoit toute
decevance, car les gens de ce païs estoient tuit
par nature tricheurs et bareteurs et plains de
faulsetté, si comme vous orrez cy aprés. Et toutevoies
mercya Berinus le bourgois assez de foiz de
ce que si liement l'avoit reçu en son hostel.

L'autre bourgois qui la estoit
entendi bien la faulsetté que le seignour de l'ostel,
par son semblant, faisoit a Berinus, si lui dist:
"Sire, par ma foy, il me semble que vous avez
autrefoiz veü ce damoisel, quant si liez estes de sa
venue.-- Voire, sire", se dist l'oste, "par Dieu
je l'ay veü cent fois et si est moult de m'amistié".
Lors respondi li voisins:"Si trouverez
pour vostre amour qui grant honneur lui portera.
-- Or lui tenez compaignie", dist le seignour de
l'ostel, "et je yray faire mettre son cheval en
l'estable.-- Sire", dist le voisin, "volentiers".
L'oste s'en vint lors au garçon et lui demanda qui
son seigneur estoit, et cil lui compta de chief en
chief; et l'autre bourgois, qui estoit demourés
avec Berinus, le mist a raison et lui demanda
dont il estoit et comment il avoit nom et de
quelx gens il estoit estraiz:"Sire", dit-il,
"l'en m'appelle Berinus et fu né a Romme, filz
d'un gentilhomme qui avoit nom Famius; or
sui devenuz marchant, si ay amenees cinq nefz
chargiees d'avoir pour gaigner, si m'a cy temppestes
amené. Or ay grant merveille pour quoy
le seigneur de seans fait si grant joye de ma
venue et de moy, quant oncques mais ne me
vit, a mon cuidier et comme il me semble".

"Par foy", dist le bourgois, qui bien avoit
apparceü la malice de son voisin, "si vous congnoist
il bien, se m'est advis, car il demoura grant
temps en Romenie, et si croy qu'il y fu nez.--
En non Dieu", dist Berinus, "se il a hanté en
icellui païs, bien puet estre qu'il m'y a veü et bien
en moustre le semblant, mais je ne le ravise point".
Aprés ce que ces paroles furent dites, le seigneur
qui fist establir le cheval revint amont, qui ja
avoit enquis le convine de Berinus; et a l'entrer
ens, il parla moult hault et a lie chiere et dist:
"Bien soit venuz Berinus, mon hoste, filz Agea,
ma bonne dame, qui moult de bien et d'onneur
m'a fait".Et quant Berinus oÿ sa mere ramentevoir,
si lui fremy toute la char, et plus que
devant cuida estre asseür que son hoste le congneüst
bien. De pluseurs choses parlerent ensemble,
dont il n'est ja mestier que je vous en face
mencion, mais tant vous en dy je que l'oste dist
a Berinus qu'il avoit grant merveille qui l'avoit
fait devenir marchant, qui hoir estoit de si grant
heritaige et filz de si riche homme comme estoit
Famius. Et Berinus, qui pas ne apparcevoit qu'il
eüst parlé a son garson, lui respondi ce qu'il
cuidoit que bon fust et qu'il vouloit aler veoir ses
nefz. Et l'oste lui respondi qu'il n'en estoit encores
pas tens, car la mer montoit et estoit trop
haute, si y feroit sempres meilleur. Adonc commenda
l'oste a mettre les tables, et on si fist;
puis s'assistrent au disner, si mengerent et burent
assez et de bon, car l'oste en estoit bien pourveü.
Aprés mengier, l'oste fist apporter eschiquier et
eschés moult riches, sy demenda a Berinus se il
vouloit jouer, et que bien trouveroit tel
joueur qui plus en savoit de lui, si comme il cuidoit.
Berinus respondi a son hoste que voulentiers
joueroit, se ne fust ce que aler l'en convenoit
a ses nefz:"Par ma foy", dist le bourgois, "il
convient avant jouer, et bien y vendrés a tans,
car elles ne sont pas encores entrees ou hable".
Tant fist l'oste par ses inducions que Berinus
s'assist au jeu et joua a lui, et tant jouerent que le
bourgois qui se faignoit fu mat, ne sçay .II. 
foiz ou .III., par quoy Berinus lui dist:"Si
m'aïst Dieux, biaux hostez, je vueil bien que la
maistrise de ce jeu en soit a moy, car petit en
avez apris, si ne vueil plus a vous jouer, car vous
y gasteriez vostre paine".

"Par foy", se dist l'oste, "encores jouerons
nous un jeu par telle condicion que nous gaigerons
et ferons fermaille que cilz qui sera matez
fera toute la voulenté et le creant de l'autre, ou
il buvra la sausse mer".Berinus, qui ne entendoit
fors a esbanoy et a courtoisie, et qui bien
cuidoit estre seür du jeu, promist la convenance
de jouer par la condicion dessus dicte; mais se
il eüst esté bien advisez et il eüst contrepensé quel
meschief lui en peüst estre avenu, il n'eüst pas
emprins le jeu. Il estoit ja sur l'avesprer quant
cilz derrains jeu fu encommenciez, et le bourgois,
qui moult estoit malicieux et du jeu bien
apris et endoctrinez, mena si le jeu que Berinus
en fu au pïeur. Or vous diray comment le bourgois
avoit ouvré: il avoit mandé sergens
en la ville, des plus grans bareteurs qui y
estoient, et s'assemblerent entour le jeu; si faisoient
grant joye et grant revel de ce que le bourgois
en estoit au plus bel du jeu et leur sembloit
il bien.

Adont apparçut Berinus qu'il estoit deceüz
et baretez, si n'ot lors en lui que courroucier ne
que esbaÿr et lui tourna le jeu a ennoy. Tant
dura le jeu qu'il convint les chandelles alumer.
Or vous diray de la gent Berinus, qui avoient
grant merveille de leur seigneur qui ne revenoit,
ne nulles nouvelles n'en avoient, si ne savoient
que penser ne que dire ne quel conseil prendre.
Se les mariniers estoient esbaÿs, sachiez que Berinus
n'estoit pas liez de l'autre part, car bien veoit
qu'il estoit deceüz et escharniz ne en son jeu
n'avoit nul recouvrer. Tant dura le jeu longuement
que les coqs chanterent au jour, et lors dist
le bourgois a Berinus"eschec et mat",car il
avoit perdu senz et toute contenance; lors fu saisi
de toutes pars de ceulx qui la estoient et lui dirent
qu'il lui convenoit finer ou pis faire tantost sanz
arrester.

Quant Berinus se vit ainsi saisir, si mua
couleur et fremy et tressua d'angoisse et leur
dist:"Beau seigneur, que ay je fourfait, qui si
villainement me tenez"?Et il lui respondirent:
"Il convient que vous en venez devant le
seneschal et la dira l'en ce que l'en vous demande.
-- Seigneur", dist Berinus, "or laissiez ce ester,
car entre mon hoste et moy nous en convendra
bien.-- En non Dieu", dist le bourgois,
"ainsi ne finerez vous pas a moy comme
vous cuidiez, ainçois vous en convient venir".Lors
fu Berinus menez par devant le seneschal, voulsist
ou non, et la estoit le prevost de la ville, qui avoit
a nom Hanibal, et la conta le bourgois la convenance
en leur presence, ainsi comme elle fu faicte.
Lors demanda le seneschal a Berinus auquel il se
vouloit tenir, ou a faire la convenance et voulenté
du bourgois, ou a boire toute la mer sausse.
Berinus, qui ne veoit rien de bien en nulle de ces
deux parties, dist qu'il requeroit a avoir terme de
respondre jusques a demain; le seneschal dist
que voulentiers le feroit, se il avoit seürté de lui:
"Sire", dist Hanibal le prevost, "ses cinq nefz
qui sont a ce port en soient pleiges jusques a demain,
et je y mettray saisines et gardes pour ce
que, s'il n'y venoit, les cinq nefz demourront pour
droit faire.-- Et je l'otroy", se dist le seneschal,
qui avoit non Enander, "se il le vuelt avoir ainsi
en convent.-- Sire", dist Berinus, "tout ainsi
le vueil je bien".

Atant s'en tourna Berinus, et Hanibal le
prevost avec lui, qui lui dist:"Par ma foy,
sire marchant, bon gré me devez savoir de ce que
j'ay plaidié pour vous, et se d'ores en avant voulez
ouvrer par mon conseil, vostre besongne sera en
bon ploy, et vous diray comment. Il est verité
que demain devez venir a jour, ou, se ce non, j'ay
en convent de rendre voz nefz, mais de l'avoir qui
est ens il ne fu onques parlé ne je ne l'ay point
prins en main; pour quoy, se vous m'en creez,
vous ferez tantost vuidier des nefz toute la marchandise
et l'avoir qui est dedans, et le metrez en
garde par la maniere que je vous diray. Vecy mon
hostel cy devant, ou il y a de toutes manieres
de marchandises a grant plenté, plus qu'il n'y a
en tout le remenant de la ville, si venrez par la, se
il vous plaist, et les regarderez, et quant vous les
avrez veües et je aray veües les vostres, nous
marchanderons, se je y voy mon preu et vous
pouez veoir que vous y puissiez gaigner".Berinus,
qui mout estoit entreprins et esbaÿ, et qui
bien cuidoit que Hanibal le conseillast en loyauté,
respondi:"Sire, par ma foy, voulentiers en feray
par vostre conseil, mais mout crain que je ne mesface.
-- Nennil, Dieux", se dist Hanibal, "venez
vous en seürement".Lors l'emmena Hanibal en
sa maison et lui monstra de pluseurs marchandises
qui bien plurent a Berinus. Adonc vint
le garçon Berinus et lui admena son cheval, et
Hanibal monta aussi sur un palefroy et s'en
alerent aux nefz; et quant Hanibal vit l'avoir,
si lui plut moult et en ot moult grant convoitise.
Et quant les mariniers vindrent a leur seigneur,
si lui demanderent ou il avoit si longuement
esté, et il leur compta comment il estoit occoisonnez
et entreprins, dont chascun fu esbaÿ.

Quant Hanibal ot veü l'avoir, si mist Berinus
a raison et lui dist:"Beau sire, je marchanderay
volentiers a vous, se vous voulés, pour
vostre paix et delivrance, en telle maniere que
vous me laisserez tout cest avoir, et je vous feray
cinq nefz emplir de tout le meilleur que vous sarez
choisir en mon hostel qui sera ligement
vostres, sanz nul empeschement. Or vous en conseilliez
tantost et m'en dites vostre volenté, car
je le faiz pour vostre delivrance".Berinus s'en
conseilla a sa gent, qui moult lui louerent le
marchié pour l'empeschement ou il estoit, car
ilz n'apparcevoient pas la decevance de Hanibal,
ainçois cuidoient qu'il fust preudomme et loyal.
Lors vint Berinus a Hanibal le prevost et lui
creanta le marchié ainsi comme vous avez oÿ.
Celle convenance faicte et fiancee, il s'en vint
a l'ostel du prevost qui avoit faicte la plus grant
tricherie dont nulz oïst onques mais parler, car
endementieres qu'ilz alerent veoir les nefz, il avoit
tout fait oster et vuidier quanques il avoit dedens
sa maison, si que, quant Berinus y vint pour
choisir et prendre de la marchandise ce qu'il lui
plairoit, il n'y trouva riens fors que les parois.
Quant Berinus vit ceste aventure, si sot
bien qu'il estoit deceüz et conchïez; lors ot tel
dueil qu'a pou qu'il n'enraga tout vif. Adont s'en
ala grant aleüre vers ses nefz pour debatre que
riens n'en fust osté, mais pour neant s'en entremist,
car Hanibal y avoit ja bien mis deux cens
hommes qui l'avoir deschargoient par grant vigour,
ne riens n'en vouldrent laissier pour sa
deffence. Et le prevost mesmes vint a lui et
lui dist:"Beau sire, alez vous en d'icy, car vous
n'y avez que faire ne nul droit vous n'y avez,
ainçois vous en estes dessaisiz et vous diray comment.
Vous savez bien que vous avez donné les
cinq nefz en gaiges pour revenir a jour, et que de
l'avoir vous avez marchandé a moy, si ay grant
merveille que vous pensez et de quelle maniere
vous estes que voz convenances ne voulez tenir.
Or voulez et or ne vous plaist pas: ce n'est
pas la coustume de mon païs; et se vous cuidiez
que je vous face tort ne desraison, si le monstrez
au seneschal".Berinus ne sot adonques que dire
ne que faire; toutevoyes en vindrent il devant
le seneschal et compta chascun sa besongne. Le
jour fu mis au lendemain avec l'autre querelle,
et sur ce il s'en partirent.

La nouvelle ala par toute la ville comment
Berinus estoit guillez, si s'en esmurent pluseurs
et se soubtilloient comment il pourroient partir a
son avoir. Sy avint, ainsi comme Berinus s'en
raloit vers ses nefz entre lui et son garçon, il encontra
un aveugle que l'en menoit; il lui fut
dit que ce estoit le marchant des nefz; lors aert
tantost Berinus et lui dist que point ne lui eschapperoit,
si aroit avant eü raison de lui, se justice
ne lui faloit. Berinus se cuida delivrer de lui,
mais, voulsist ou non, l'aveugle l'emmena, par
l'aide de la gent qui y seurvindrent, par devant le
seneschal, et la se plaigny de Berinus,
et dist devant tous qu'il lui avoit mauvaisement
ses yeulx crevez et emblez; pour quoy il
requeroit au juge que il lui en feïst droit et
raison. Berinus dit qu'il n'avoit pas son conseil
avecques lui, si requeroit jour jusques au lendemain;
le seneschal lui ottroya, et tantost Berinus
s'en parti. Et ainsi qu'il devoit yssir de la
porte et qu'il estoit montez sur son cheval, il encontra
une femme qui avoit un enfant en son
bras, qui vint courant a l'encontre de lui et le
prist par le frain et jura Dieu que il ne lui
eschaperoit. Et puis lui dist que mont avoit fait
grant vilenie et grant mauvaistié de ce que si
mauvaisement l'avoit laissie si longuement; en
ce point voulsist bien Berinus estre mort, et ot
tel maltalant et tel despit que a pou que le
cuer ne lui crevoit, ne il ne savoit que dire ne
que faire. Et la femme, voulsist ou non, le ramena
devant le seneschal et lui dist:"Sire,
oiez moy, s'il vous plaist. Je vous dy que veez cy
mon mary qui, grant temps a, m'a espousee et
duquel je me sui pluseurs foiz plainte a vous;
car il a plus de trois ans qu'il se parti d'avec
moy et de cest enfant que je tien, lequel j'ay
soustenu et nourry a moult grant peine. Il me
laissa ençainte ne onques puis je n'ous aide ne
confort de lui. Sy vous prie, pour Dieu, sire,
que vous m'en faciez droit, car je sui preste du
prouver que je dy voir.-- Beaux amis", dist le
seneschal a Berinus, "vous avez bien oÿ ce que
ceste femme a dit, or me dittes vostre volenté.--
Sire", dist Berinus, "je ne vous sçay que dire,
fors tant que je vous requier jour de conseil jusques
a demain, si en respondray avec mes autres
plais".Et le seneschal lui donna jour jusques
au lendemain.

Atant s'en parti Berinus, courrouciez et
esbaÿ; si ne fu mie de merveilles, car il avoit
esperance de perdre corps et chatel. Quant il
fu yssuz de la porte, si mist son garçon a raison
et lui dist:"Par foy, bien fui conchïez et engigniez,
quant en ce païs m'embati, si croy que ce
soit par le pechié que je fis de ma mere.
Ha! Vierge Marie, que pourray je fere ne a
qui me pourray je conseillier, par quoy je soye
delivrez de ces trompeurs et bareteurs, sauve
mon honneur? Car je ne puis rien dire ne faire,
que je n'en soye occoisonnez. Encores fais je
grant folie, si comme je croy, qui a cheval vois
par my la ville".Lors descendi Berinus et bailla
son cheval a son garçon et lui commenda qu'il le
menast a sa gent qui estoient es nefz touz esbaïz,
et si fist. Et Berinus demoura tout seul, lui dementant
et de triste cuer, car il ne savoit mettre
conseil en lui ne quel tour tourner ne en quel
part aler, afin qu'il se peüst eschapper et delivrer
des tricheurs.

Desormais qui vouldra escouter et entendre
pourra oïr les merveilleuses aventures qui
avindrent a Berinus, et comment Fortune le menoit.
Il ala tant parmy la ville tous seulx a pié,
pensant comment il se pourroit maintenir,
que il s'embati ou marchié, et par ennuy s'assist
sur un estal, si print Dieu a reclamer dedens
son cuer et dist:"Sire Dieux tout puissant, qui
estes refuge aux besongneux et misericors aux
pecheurs, je me commans en vostre glorieuse
garde et vous prie que vous aiez pitié de moy,
par quoy je me puisse delivrer de ces ennemis
qui me veulent le mien toulir et oster par leur
grant tricherie. Ha! Mort despite et oultrageuse,
que je te doy bien haïr, quant tu ma
mere me tolis, car par toy sui je en ceste angoisse
et en cest peril".Ainsi que Berinus se
dementoit et estoit en celle destresse, uns escachiers
la seurvint, qui avoit nom Martains, et
parçut bien a sa contenance et a ses griefs soupirs
qu'il avoit grant griefté et grant tristece
au cuer.
Ce contrait vint a Berinus et le salua
moult hautement et lui dist:"Cilz sires qui
hault siet et loing voit, et qui congnoist les cuers
de tous, il vous ottroit joye et santé, car mestier
en avez, si comme je voy. Or me dy, doulx
amys, ta besongne, et qui t'a mis en tel destrece;
et je t'asseür qu'il t'en sera du mieulx, car j'ay
maint homme conforté et adrecié par mon conseil".
Lors respondi Berinus:"Certes, sire,
j'ay trouvé tant de faulsetté en ce païs que je ne
me sçay en qui fier.-- Amis", dist l'escachier,
"dites moy sanz doubter tout vostre estat, et je
vous conseilleray en bonne foy; car je sçay grant
partie de vostre besongne et comment l'on vous
vuelt decevoir en ceste ville".Quant Berinus
entendi Martain l'escachier, si lui descouvri son
courage et lui pria qu'il le conseillast et il le
deserviroit volentiers:"Beaux amis", dist Martains,
"or ne vous esmaiez, mais aiez fiance en
Dieu et, se Dieux plaist, vous vaincrés vos adversaires
par vostre bon droit, se vous me voulez
croire selon raison.

Premierement je vous loe que vous aliez
parler au seneschal et lui promettez et donnez du
vostre, car il fait bon perdre, pour pis eschever,
et mieulx vault donner partie du vostre pour
sauver le remenant, que tout perdre sanz ce que
vous en aiez gré".Il sembloit bien a Berinus
que Martain le conseilloit bien et en bonne foy,
si dist:"Sire, je feray ce que vous me conseillerés.
-- Et je vous conseilleray", dist Martain,
"a mon pouoir, et vous diray que vous
ferez: vous donrez cinq mars d'argent, et je
vous bailleray le plus bel coustel et le plus
riche que onques fu fait, et pour la richece
et bonté de lui a il esté convoitié de moult
grant gent, et le seneschal mesmes de ceste ville
le m'a par pluseurs foiz demandé; mais je ne
le vous onques donner; si le presenterez au
seneschal et, aveques ce, lui donrez dix mars
d'or en telle maniere que il vous ait convent
de aidier, et il vous soustendra et aidera pour
ce plus voulentiers, se le present ferons entre
vous et moy".

Berinus fist ce que Martains lui
conseilla et moult l'en mercia, et puis se sont mis
a voye pour aler au seneschal, et Martains confortoit
Berinus qui y avoit grant fiance. Mais
il estoit deceüz et traïz, car cil Martains estoit
le plus faulx et le plus desloyal qui fust en tout
le païs, si comme vous orrez. Tant ont alé qu'il
vindrent par devant le seneschal et, ainçois que
Berinus pot mot dire, Martain le traïteur salua
le seneschal, et puis lui dist:"Sire, pour
Dieu, aiez pitié de moy; vous avez bien oÿ dire
comment Melan, mon pere, s'en ala l'autre an
par mer vers la cité de Romme atout cinq dromons
chargiez d'avoir, ne onques puis il ne
retourna, ne l'en ne scet qu'il est devenu".
Quant Berinus entendi Martain qui parloit d'autre
besongne, si commença a fremir et a müer
coulour et aperçut qu'il estoit traÿs; si fu
moult dolens et se voult mettre au retour, mais
Martains le saisi en disant:"Maistre, vous
n'irez avant, si aray avant eü raison de vous,
comme de tel que vous estes.-- Seneschal", dist
Martains, "or m'escoutez: bien a cinq ans que
j'ay quis mon pere en divers païs, mais onques
ne trouvay qui m'en sceüst dire nouvelles ne de
son avoir aussi; or ay trouvé, Dieu mercy, cellui
qui l'a murdry, c'est cil damoisiaux qui est cy,
et le sçay par ce qu'il a le coutel sur lui, que mon
pere emporta; si vous prye que vous le veez
car vous l'avez autreffoiz veü, et encores vit
cil qui le forga, sur qui je m'en mettray".

Lors se mist avant le seneschal, et trouva
le coutel sur Berinus, et lui dist:"Par foy,
ceste besongne n'est pas belle pour vous, se bon
garant n'en pouez trouver, ains convendra que
vous rendiés a Martain son avoir. Et pour ce
que je vueil que vous ne vous puissiez plaindre de
moy, je vous donne jour de cy au lendemain pour
respondre sur ce avecques voz autres quereles".
Atant issy Berinus de la maison au seneschal, destrois
et pensis et en grant esmay de avoir conseil,
et s'en ala tout dementant:"Las! chetif!
que j'ay bien desservi le meschief et la douleur
que j'ay, quant onques mais mes cuers ne voult
entendre a bien faire, et ay laissié folement mon
païs et guerpi mon grant heritaige pour avoir
honte et ennuy! si est bien raison que je l'aye,
puis que je l'ay chacié et quis. Helas! je
deüsse ore estre a Romme avec mes amis et mon
pere, et estre a grant honneur et a grant seigneurie,
et moy deduire de chiens et oyseaux, et esbanoier
avec la chevalerie, et j'ay tout laissié
pour dures aventures querre et pour moy merler
de ce dont riens ne savoie; si ay fait comme
le paient qui bouta le feu en sa maison pour
oster les mouches, car j'ay toute m'onneur getté
pour oster un pou de merencolie que je avoye.
Si ne prins pas garde a ce que Salomon
dit, que mal se venge qui croit son dueil.
Helas! que feront my homme que j'ay admenez?
Je les ay bien deceüz et traïz, car ilz seront povre
et chetif pour l'amour de moy, et si n'y ont
coulpe, mais j'ay bien desservi le mal et honte
que j'en ay".

Tout ainsi que Berinus s'en aloit complaignant
et dementant, il encontra en une ruelle, sur
l'eure de soleil rescoussant, un homme qui sembloit
contrais, qui venoit vers lui a grant exploit
sur deux escames. Quant Berinus le senti venir
envers lui, si ot grant paour et ot grant doubte que
ce ne fust aucuns homs qui le voulsist encombrer,
si se destourna de l'autre part tout bellement,
mais cil sailli a l'encontre de lui atout ses escamiaux
et le tint si court qu'il ne pot passer
la ruelle; dont ot Berinus tel maltalent qu'il ne
pot mot dire, ains tressua tout d'angoisse. Et
quant cil le vit arrester, si lui dist:"Maistre,
pour neant vous fuiez, car, vueilliez ou non, vous
me rendrez raison de tout ce que je vous demanderay;
car bien sachiez que, ainçois que vous
m'eschappez, vous n'arez talent de jouer.-- Doulx
amis", se dist Berinus, "je vous prie, pour l'amour
de Dieu, que vous aiez pitié de moy, car trop
durement sui empeschié, si me laissiez ester, si
ferez courtoisie et je vous ay en convent loyaument
que demain, quant je avray plaidié, se rien
m'est remés de chose que j'aye, je mettray tout en
vostre main et feray vostre volenté".Ainsi que
Berinus parloit, cil s'aprocha de lui et le prist par
le mantel, dont voulsist il bien estre delivre et
eüst le mantel perdu, si avisa d'oster l'atache de
son col, puis laissa son mantel aler et s'en fouy
a grant aleüre et n'arresta point, si vint aux nefz
au plus tost qu'il pot.

Quant cil qui avoit nom Gieffroy vit que
Berinus lui fu eschappez et qu'il s'en fouy pour
la paour de lui, si en ot grant pitié et dist
a soy mesmes:"Par foy, moult sera grant dommage
se cil bacheliers, que je voy si entreprins
sanz raison, n'a confort et aide, et se il pert le
sien par defaut de conseil. Ainsi m'aït Dieux que
je lui aideray, se je puis".Dont se mist aprés
lui de grant volenté et de tel aïr que pluseurs foiz
chaï en la boe. Tant ala Gieffroy aprés Berinus
qu'il le rataint devant ses nefz, si le prist par son
blyaut, puis lui dist:"Certes, doulx amis; vous
n'estes mie sagies qui m'eschevez, ains avez
grant tort; car sur l'ame de moy, je ne vous sui
fors que pour vostre grant avantage, et vouldroie,
se m'aït Dieux, que tous ceulx qui vous font
desraison eüssent meschance et ennuy. Et tout asseür
soiez de moy, car je ne vous vueil nul mal
faire ne dire, et ainsi je le creante a Dieu et
a vous. Et se vous vous doubtez de moy, si appellez
voz gens et les faites venir cy avecques vous".

Adoncques fu Berinus un petit
rasseürez, si s'assist encoste Gieffroy, puis lui pria
a mains jointes qu'il eüst pitié et mercy de lui
et qu'il le conseillast en bonne maniere, car mestier
il en avoit. Gieffroy lui respondi et lui
dist:"Beaux doulx amis, se ainsi estoit que
je feïsse tant par mon engin et par mon conseil
que tu eüsses la seignourie sur eulx qui t'emplaident
par leur barat, et de chascun autant ou
plus qu'ilz cuident avoir de toy, quel loyer m'en
donroies tu et quel guerredon?-- Se m'aït Dieux",
dist Berinus, "il n'est riens que vous sceüssiez demander
que je ne feisse pour vous a mon pouoir,
ne ja ne vous plaindrés de moy, se je y
truis verité.-- Et je me mettray en ta mesnie
par maniere que, se je t'aide, tu feras pour moy
et, se de noiant te sui contraire, je vueil que tu
m'ocies".

Bien fu advis a Berinus que Gieffroy estoit
homs de bonne condicion, et que bien se
pourroit fïer en lui, si lui demanda son nom,
et cil dist:"Mon ami, j'ay nom Gieffroy, et
ne fu mie nez en ce païs, et si ay esté moult
riches homs, mais tout me fut toulu par barat et
par faulsetté, ainsi comme l'en vuelt faire de
toy. Et nonpourquant, Dieu mercy, ay je puis
veü telle heure que, se tendre voulsisse a honneur
et a richesse terrienne, que assez en peüsse avoir;
mais, Dieu grace, je n'en ay talent. Et si te dy
que pour le sens que j'ay eü et pour ce que souffrir
ne vouloye la bourderie ne la faulseté des
gens de cy aval, je eüsse perdu la vie, se je ne
me fusse faiz contraiz, et a bien .VII. ans ou
plus que je premier le contrefiz. Or ay je tant fait,
se tu vueil, que je te sauveray et delivreray ton
avoir, que tant ne quant n'en perdras et aras de
chascun autant, se tu vueil, que de toy cuidoient
avoir ou plus, se ilz en püent finer; mais bien
sachiez que tres grant sens convendra a faire ce
que je dy".

Quant Berinus oÿ Gieffroy ainsi parler,
moult grant joye eüst a son cuer, se parfaitement
s'eüst osé fïer en lui, mais encores se cremoit
il pour les grans merveilles qu'il disoit et pour
le malice de ceulx a qui il avoit eü a faire. Si
estoit en grant balance ou du croire ou de l'eschever,
et nonpourquant lui traioit plus le cuer a la
loyauté Gieffroy que au malice. Et pour estre
plus asseür de lui, Berinus l'emmena dedens ses
nefz avecques sa gent. Et pour ytant, que je vous
avoye devant dit que Hanibal lui avoit deffendu
l'aler et que l'avoir il faisoit deschargier, je vous
dy que le seneschal lui avoit fait commandement
que Berinus y eüst l'aler et le venir et que rien
n'ostast de l'avoir, jusques a tant que jugemens
seroit oïz, mais il vouloit qu'il en fust bien seür,
si que Hanibal y avoit mis .IIe. hommes en saisine
pour garder les nefz bien et seürement.

Or avint que Berinus, quant il
ot mené Gieffroy en une de ses nefs, il s'assistrent
l'un delez l'autre, et puis dist Berinus:"Se m'aït
Dieux, sire Gieffroy, je ne lairay mie que je
ne vous die mon pensé. Veritez est que je sui
moult entreprins et sanz raison, pour quoy je
vous jure sur l'ame de moy que, s'il estoit nulz
en qui je m'osasse fïer et qui tant fust sagies
qu'il me peüst delivrer de l'empeschement ou je
sui, je devendroie ses hommes liges a tousjours,
et vouldroye qu'il fust sire de quanque j'ay".

"Beaulz amis", se dit Gieffroy, "je ne
vous demande pas tant, mais se tu me vuelx avoir
en convenant sur ta loyauté que tu me menras a
Romme, quant tu yras, et que, se tu n'y vas prouchain,
que tu m'y feras mener, je t'aprendray si
a plaidier que tuit cil a qui tu as a faire seront
convaincu et maté, et avras tant du leur comme
il te plaira; et se je te faulx de convenance,
j'ottry que tu me faces mettre a mort et autresi
je le fiance".Berinus respondi:"Beau sire,
je me conseilleray a ma gent".Il les traï a une
part et leur dist:"Beaulx seigneurs, que vous
semble de cest homme qui cy est"?Chascuns
en fu tous esbaÿs, ne ilz n'en sceurent que dire,
ne nul conseil Berinus n'en pouoit avoir, car ce
leur sembloit toute truffe de ce que Gieffroy leur
disoit et faisoit entendent; car il ne sembloit
mie homme de telle condicion comme il se faisoit.
Quant Berinus vit qu'il ne pouoit avoir conseil
de ses gens, il s'aïra et dist:"Ha! Dieu, comme
je sui meschant et entrepris, quant je ne truis
ou me conseillier"!Dont prist cuer en lui mesmes,
et s'en vint vers Gieffroy, si lui cria mercy
devotement en plourant et lui dist:"Je vous
requier, chiers sires, pour Dieu nommeement, que
vous m'aidiés et conseilliés, se vous savez, et je
le desserviray du tout a vostre volenté".
Quant Gieffroy vit Berinus plourer, si lui
atenria le cuer et en eut grant pitié et dist:
"HÉmy! Dieu, comme je feroye grant desloyauté
et oultrageux pechié, se a ce besoing je te failloye!
Je prie Dieu qu'il me puist faillir, se je, pour
paine ne pour ennuy qui me puist escheoir, je te
faille et que je ne face mon pouoir de toy despeschier
et delivrer.-- Ha! sire", dist Berinus,
"or m'avez vous esmaié, car vous m'aviez ores du
tout asseüré de ma delivrance. Or me dites se
vous pouez.-- Tais toy", se dist Gieffroy, "et
si n'en sonne plus nul mot, car ce seroit folie.
Vueilstu donques que je n'en face plus que mon
pouoir? car je ne pourroye, ne plus que mon
pouoir tu ne me puez mie demander, car aultre
pouoir n'a neant. Si laisse ton dueil et ne t'esmaye,
car tu avras bon aide, se Dieu plaist et je puis.
Et a plus grant seürté je vueil que nous beisons
l'un l'autre en non de foy et d'amour".Dist
Berinus:"Et je l'ottroy et met moy et m'onnour
du tout en vostre garde et en vostre
main".Dont s'entrebaisierent en nom de foy.
Et quant ilz se furent entrebaisiez, Gieffroy se
leva en son estant et dist:"Beau seigneur, or
me regardez, car je sui sains et haitiez ne je ne
sui mehaigniez ne de piez ne de mains, ne onques
ne fu, mais ainsi l'ay je contrefait pour
eschever peril de mort, ainsi que je vous ay dit
autreffoiz; et pour ce vouldray je vuidier ce
païs et que vous me faciez mener a Romme, ainsi
comme vous le m'avez en couvent, quant vostre
besongne sera faicte et despeschee. Et ne vous
esmaiez ne ne soiez en dangier de nully, car je
vous delivreray a l'aide de Dieu. Mais or me
contez, se vous savez, comment les paroles sont
alees de vous et de ceulx a qui vous avez a faire,
par quoy je soye mieulx infourmé de voz besongnes;
car nous avons a faire a moult male gent,
qui maint preudomme ont mis a douleur et a
tourment, et toute leur entente si est a gens
conchïer et rober. Et si a un usage en ce païs,
par quoy il vous va trop pis que vous ne cuidiez,
que quiconques fait demande a autruy et il a
tesmoignage, soit bon ou mauvaiz, on ne puet
dire a l'encontre, ains a jugement pour lui, et je
sçay bien qu'il y a tant de faulse gent en ce
païs que grant peine en avrons; si fait trop
mauvais avoir a faire contre tel gent, qui s'en peut
passer autrement".

Adont fu Berinus desconfortez et getta un
grant soupir en disant:"Ami sire, que ferons
donc?-- N'aiez paour", se dist Gieffroy, "car je
sçay bien que Dieux nous aidera. Et si a une
autre chose qui moult leur nuist et empesche,
car je vous dy que le sire de ce païs leur a enjoint
et deffendu que tort ne facent a nul homme et
que, se ilz sont prins a mensonge et il le scet,
que tantost il les fera mettre a mort sanz prendre
nulle raençon; si qu'il avient, quant li uns dit
aucune chose, il crïent ensemble tuit a une voix
que ce est verité que il a dit. Et pour ce fait il
que fol qui a droit ne a tort plaide vers eulx, qui
s'en pourroit garder, car trop sont mauvais et
felon. Si convendra soutivement aler vers eulx
et adviser comment nous en pourrons eschapper
sauvement, et j'ay bien foy que nous en venrons au
dessus du tout.-- Sire", dist Berinus, "Dieux le
vous ottroit et vous doint sens et engin de moy
deffendre selon le droit que j'ay. Sire, vous m'avez
requis que je vous die de mot a mot pourquoy
j'ay ainsi esté entreprins, mais je vous jure sur
l'ame de moy que je ne savoye. Et croy en
verité qu'il n'est homs vivant au jour d'ui, tant
soit sages, et il fust emplaidiez en la maniere
que je sui, que point le sceüst raconter et qu'il
n'eüst perdu memoire et entendement. Si n'aiez
pas merveille se je ne vous en sçay rien dire, car
j'ay eü si grant dueil de ce que j'en estoie assailiz
sanz deserte, que je ne pouoie entendre a riens
que on me dist, ains estoie tous tresalez de grant
ire et de maltalent".

"Certes, amis", ce dit Gieffroy,
"je ne sçay comment tu es emplaidiez; trop
mains je t'en pourray aidier et pour tant que tu ne
le me scés recorder, je te diray que tu feras, car,
puis que je t'ay en convent a aidier, je t'aideray
songneusement. Je te dy que le sire de ce païs et
de ceste cité est un viel homme et ancien, et a
nom Ysopes, et bien a .LX. ans passez que par
viellesse ne voit goute. Et nonpourquant a il si
bien maintenu et gouverné en paix sa terre et son
païs que onques n'ot voisin qui lui feïst denree de
tort, et tout par son sens et engin. Il scet pluseurs
langaiges, si comme latin, grec, caldieu et ebreu
et pluseurs autres, et ne fu mie né en ce païs,
ains est Danois, et fu nourriz et gardez en la
terre de Grece, puis vint en ce païs cil Ysopes
assez povrement a harnoiz. Et adont estoit roy
de ceste terre un moult sages homs aisiez de grant
richesse; Ysopes s'acointa de lui et si bien ouvra
devers le roy que sa fille lui donna a femme, et
le fist hoir et heritier de tout son royaume, et fu
roy aprés son decés, et bien a ja le royaume maintenu
 .VIIxx. ans ou plus. Et si ot il moult de
contraires en sa venue de ceulx du royaume
qui lui vouldrent toulir et oster son royaume,
mais par son sens et par sa bonté il en vint
du tout au desseure, siques encores il tient le
royaume bien en paix, et est cremeuz et redoubtez
et sera tant comme il vivra. Or vous di je, doulx
amis, que cil Ysopes a d'usage qu'il vuet savoir
tous les plaidiers, ainçois que l'en voise en jugement,
par quoy je sui certain que tuit cil a qui
vous avez a faire venront encor enuit sanz faille
parler a lui, et lui comptera chascun l'occasion
de son plait, mais bien sachiez qu'il ne lui feront
mie a entendre qu'il aient desraison en leurs causes
maintenir, ains diront qu'il y ont bon droit,
et bien vous dy que, se il savoit qu'ilz menteïssent,
ilz ne seroient respité, pour autant d'or que je
sui grant, qu'il ne fussent mis a mort. Et quant
il est ainsi, doulx amis Berinus, que tu n'as mie
entendu ne retenu des encoulpemens que l'en
t'a huy faiz ne les mos pour quoy tu es encoulpé,
je te lo en bonne foy que tu voises orendroit au
lieu ou tu m'encontras huy matin, bien hastivement,
et quant tu venras yllec, tu trouveras a senestre
une estroite ruelle qui te menra tout droit
vers le chastel ou li sires est".

"Quant tu venras aux murs de la tour et
tu avras trouvé la porte, tu n'enterras pas dedens,
ains ten yras tout aval a destre, costoiant les murs
de si atant que tu avras trouvé une fenestre qui
sera ou mur. Et lorsque tu l'avras passee, tu
trouveras une porte couleïsse, si sui tant que tu
la puisses trouver et entrer par dedens; et quant
tu y seraz entrez tu verras la plus belle sale et le
plus beau danjon qui onques fu veüz, ne la sale
au roy Matussale ne le palais au roy
Ottran, de quoy il fu grant parole, ne furent fors
granges a blé au regart de cestui, et a en ceste sale
plus de richesse qu'il n'ot au tresor Ottovien. Li
pillier en sont de crystal et tuit li mur de marbre
bis joint a fin or moulu. Et es capitaulx de ceste
sale a toutes manieres de pierres precieuses qui
moult sont de grant dignité. A ceste sale t'en convient
aler, puis passeras oultre, et gardes que tu
n'y arrestes trop, car bien t'en pourroit mescheoir;
ains passe vistement oultre jusques a un huis ou
tu trouveras un ours, puis entre en cel huis et
n'aies nulle doubte d'icellui ours, car il ne te fera
nul mal. Et se de rien t'espouente, si le souffle
et il s'en fuira, mais souffle bas, car d'autre part
sont deux fiers liepars qui ne heent riens tant
comme souffler et ceulx qui souflent; pour
quoy, s'il t'ouent souffler par aucune aventure, il
tecourrontsus par tres grant aïr, et lors t'avront
tost devouré: si te guette de hault souffler.
Et quant tu avras en ce huis entré et passé, si
enterraz en un preel bel et plaisant et raempli de
tous bons fruis et de toutes bonnes odours, si
qu'il n'est nulz qui soit en ce lieu a qui il ne soit
advis qu'il soit en Paradis terrestre. Et vous dy
que Tholomeus, li sages astronomiens, Vetanahez
et Dandor, qui furent maistre de faire la
tour ou li avoir Octevien fu enserrez, en laquelle
tour nulz ne savoit entrer, cilz trois maistres que
je vous dy fonderent et edifierent ce riche prael
en la maniere que je vous deviseray. Et pour ce
je le vous dy et vueil dire que, quant vous venrez
la, que vous ne soiez mie esbaÿ des merveilles
que vous y trouverés et verrés".

"Cil preaulx est tousjours vert et floury de
toutes manieres de fleurs, qui rendent si plaisant
odeur qu'il n'est nulz, tant soit soutilz ne advisez,
qui celle oudour sentist, que tout ne si entroubliast.
Et pour la plaisant melodie de ce lieu, il
n'a ou monde maniere d'oisel grans ne petiz, dont
la samblance n'en soit faicte d'or ou d'argent, et
sont en telle maniere compassé que chascun chante
en son langage si melodieusement et de si doulce
acordance que nulz autres deduiz ne s'appartiennent
a yceulx; et avecques ce il y a de toutes
manieres de bestes contrefaites d'or et d'argent
si melodieusement et si soutivement que, selon ce
que li doulx chans des oisillons monte et avale,
elles tripent, queurent et saillent par ce vergier
et y font telle joye et telle baudour, que vous
serez tous esbaubiz du regarder. La sont toutes
manieres d'arbres portans fruit, par quoy je vous
puis bien affirmer que c'est li plus beaux lieux
du monde. Et vous dy que, quelque temps qu'il
face, ou let ou bel, adez est li vergiers flouriz et
y fait bon et delitable, soit en yver ou en esté".

"Berinus", se dist Gieffroy, "or vous ay
je le vergier descript et devisé et compté des
merveilles qui y sont en partie, car je n'ay pas
sens ne vertu du tout dire et ramentevoir.
Or te vueil je dire et compter les gardes qui
sont establies a cellui gaitier et garder, qui y sont
de jour et de nuit sanz remouvoir: ce sont .VIII. 
folet de Surie, que Tholomeus li sages astronomiens
ramena, si en sont li .IIII. establi pour gaitier
par jour, et li autre par nuit, et veillent li
deux quant li autre dorment, et sont si soubstil et
malicieux que jamais ne vous aroye compté des
merveilles qu'il scevent faire ne la grant joye ne
le deduit en quoy ilz se maintiennent, par quoy je
croy qu'il ne soit homs ou monde, tant soit sages
et engigneux, et il les veïst, qu'il n'en fust tous esbaÿs
du regarder. Cilz folet sont une gent qui
tant scevent d'anchantement et d'engin et de divers
entregiez, qu'il n'est nulz, tant fust soutilz, et il
en ce vergier entrast, se de ce ne fust garniz,
qu'il ne fust tantost entroublïez. Et quant il
eschiet que qui que soit s'i entroublie, et un de ces
folez puet aler entour lui .III. tours, ainçois
qu'il se puist remüer, il sera si enchantez que
jamais ne se mouvra; ains y a un blanc lion en
ce vergier qui les occist et deveure, et en a cilz
lions occis et deveuré plus de .IIc. dont c'est
grant dommage. Aprés il y a ou milieu de ce preel
un arbre qui est de fin or esmeré, si convient que,
si tost que tu seraz entrez en ce prael, que tu t'en
voises a cel arbre, et le pren par l'un des rains,
et soiez seürs que, puis que tu avras touchié a cel
arbre, riens nulle ne te pourra grever, ne ja n'en
soiez en doubtance, mais toutes heures je te
comment que le rain ne laissez eschapper de si
atant que tu avras pourveü et esgardé la voye par
ou tu seraz venu, et quant tu l'avras bien advisee,
lors garde aval, sy trouveras une voye moult belle,
et puis te met en celle voie hardiement. Car tu ne
seraz guieres loing alez, quant tu trouveras la
chambre ou li roys Ysoppes gist, et pour ce
qu'il en y a autres pluseurs, je te deviseray celle
a deux mos, le plus briefment que je pourray:
li mur de celle chambre sont de calcedoine et
li piler sont de fin or; tout li capitel sont de
jaspes et les basses de crisolites; les fenestres
si sont d'ivoire moult richement entaillees et semees
noblement de fines topasces et d'autres
pierres".

"Devant celle chambre a un arbre fait et
tresjeté de fin or par grant soutiveté. Et bien y
a .IIIIm. branches, les unes courtes et les autres
longues, ainsi comme il appartient a la quantité
de l'arbre, et tout par deseure il y a une ymage
ouvree par astronomie qui tient un cor en sa main,
si parfaitement compassé, que chascune heure
corne en hault, et cognoist on par son corner
toutes les heures du jour et de la nuit; et est cil
arbres enclos de bon mur, si que nulz n'y puet
entrer fors par la porte, se par deseure ne vouloit
voler, et ne sont mie li mur si hault que chascun
qui va la ne puist moult bien l'arbre veoir. Ens
es branches de cellui arbre pendent bien mil testes
ou plus, et toutes sont de bonne gent
qui ont esté encoulpé par borderie et faulseté,
ainsi comme on a fait toy, et ont esté mis a mort
villainement et sanz raison, par quoy il est avenu
par pluseurs foiz que, quant ilz estoient arresté
et il veoient se merveilleux arbre, il estoient si
esperdu que tuit lessoient leur avoir et s'en
fuioient par jour et par nuit pour doubte de la
mort. Et ainsi say je bien que tu en avras grant
freour quant tu le verras, mais ne te chaut d'arrester,
car tu as autre chose a penser. Sy passe oultre
vistement et entre par dedens la chambre que je
t'ay devisee".
"Quant tu seras leans entrez, si n'entens
mie a lui regarder, car tous certains soies que, se
tu y estoies parceüz ne atains, tous li avoirs du
monde ne te racheteroit pas que tu ne perdisses
la vie. Si te convendra ouvrer par sens en telle
maniere que, tantost que tu seraz entrez en la
chambre, tu te mettes serré du mur, et t'en va
tout souef jusques au lit du roy et te quatis tous
coiement dessoubz le lit, car moult bien t'i pourras
repondre, et la te tien tous cois jusques a tant
que tu aies oÿ comment ti adversaires conteront
leur raison; et soies asseür que tuit y verront
encorenuit, et comptera chascuns au roy par quel
raison ilz t'ont occoisyonné, mais bien sachiez tout
de voir qu'il ne diront pas qu'il aient tort vers
toy ne mauvaise querelle, car pour certain ilz seroient
tout honny".

"Lors que chascun avra compté sa besongne
au mieulx et au plus bel qu'il pourra, Ysopes
leur dira comment tu te porras deffendre envers
chascun et la pourras ta deffence aprendre et
retenir, se il a en toy sens ne advis, et en telle
maniere tu pourras toy et ton avoir delivrer".

Adont getta Berinus un grant soupir et
commença tendrement a plourer et s'escria piteusement
et dist:"HÉ! comme pour neant faisoie
ores grant joye, car aussi loing sui de ma
besongne adrecier que je fu hui matin, ne je ne
treuve nul bon conseil en homme qui vive, ne
secour. Aimy! Gieffroy", dist Berinus, "quel
conseil m'avez vous donné! Sachiez, se Dieu plaist,
je n'iray ja ou vous me voulez envoier, car bien
voy que vous me voulez mettre a mort, pour quoy
je vous dy que je ay plus chier a perdre mon avoir
que je entreprisse chose a faire dont je perdisse
la vie, car je ne puis veoir comment nuls homs
mortelx peüst eschapper de la ou vous me voulez
envoyer".

"Certes, doulx amis", ce dist Gieffroy, "je
n'ay nul talent de vous decevoir, et bien vous en
percevrez prouchainement, si soiés tout en paix, car
je vous aideray bonnement. Et tant vous dy je
bien que, se vous aliez la ou je vous ay devisié, je
sçay bien que vous y orrés telle chose qui moult
vous pourroit avancier. Et quant ainsi est que tu
ne t'oses enhardir a aler en ceste voye, et je t'ay
promis m'aïe a mon pouoir, je t'ay en
convent que je iray, et tu remenras cy, quelle
aventure qu'il m'en doye avenir; si m'atens tant
que je reviegne sanz avoir doubte de nulle riens,
car, se Dieux me vuelt aidier, en qui j'ay fiance, je
revenray ains que li cos aient chanté et aprendray
tel conseil en ceste voye, par quoy vo contraire
seront vaincu et ataint de leur tricherie.
Or demourez et si vous aaisiez, car je m'en vois
la ou je vous ay dit".
Atant se departi Gieffroy de Berinus et de
sa compaignie; et tantost qu'il fu eslongnié, ilz
furent tuit triste et esbaÿ et demenerent grant
dueil, car Berinus et si compaignon cuidoient pour
voir que Gieffroy les eüst moquez et truffez, ne
ilz n'avoient nulle fiance en chose qu'il leur eüst
dit ne promis. Sy furent tuit desconforté et desesperé,
ne ilz ne finerent toute la nuit de plourer
ne de demanter, tant que ce vint sur l'adjourner
que li coq eurent chanté, que Gieffroy point ne
revenoit, dont fu le dueil moult efforcié de chascun,
et terdoient leurs poings et detiroient leurs
cheveux, et desiroit chascun la mort a leur semblant;
ne il n'est nulz qui sceüst ne peüst raconter
la moitié du dueil ne de la destrece que Berinus
et sa gent faisoient, et avoient perdu tout purement
l'esperance de l'aide de Gieffroy, pour ce
qu'il ne retournoit point a l'eure qu'il leur avoit
promis, et qu'il sentoient que l'eure devoit venir
d'aler au jour, et n'avoient nul conseil. Sy avoit
chascun grant doubtance de perdre corps et
avoir; dont s'acorderent ensemble que mieulx leur
valoit leur avoir laissier et fuir, que le demourer
pour plaidier a celle journee a celle male gent
qui sont advisé de leur malice. Ainsi qu'il estoient
sur le point de eulx mettre au retour, Berinus
se prist garde et vit venir Gieffroy grant
aleüre, si s'esvigora un peu, ne il ne peut mie
attendre qu'il fust jusques a eulx venuz, ains lui
cria en hault:"Pour Dieu, doulx amis Gieffroy,
qu'as tu trouvé"?Dont respondi Gieffroy:
"Si m'aït Dieux, Berinus, je t'aporte bonnes nouvelles,
car je t'asseür sanz nul sy que ja seraz
despeschiez et delivrez des traïtours, et tuit seront
lié, s'il peuent estre quittez envers toy pour
laissier grandement du leur; si faisons tous bonne
chiere, car no besongne vient bien, si louons
Nostre Seigneur".

Quant Gieffroy ot conforté Berinus et
sa gent ainsi que vous avez oÿ, si leur demanda
s'il avoient mangié puis hier au soir. Et il lui
respondirent que nennil, ne que nul talent il n'en
avoient eü."Or appareilliez dont vistement",
se dist Gieffroy, "si mengons et soion tout aise,
car encorenuit serons nous tuit lié et joyeux".
Dont mengierent et burent a grant plenté cil qui
talent en orent; et tousjours les asseüroit Gieffroy,
mais pour riens qu'il sceüst fere ne dire, il
ne les pouoit mettre en leesce, ains murmuroient
ensemble. Et demandoit li uns a l'autre
qu'il leur estoit advis de Gieffroy. Chascuns disoit
qu'il ne pouoit percevoir chose en lui par quoy il
ne soit un fol et un engigneux qui les vouloit
mettre a mort par son engin."Et quel conseil
prendrons nous"? disent il.-- Par ma foy ",
dist li uns, " je lo que nous le boutons en la mer
et puis si nous mettrons a voie le plus tost que
nous pourrons et entendrons a singler, car mieulx
nous vault povres departir que richesse atendre en
grant doubtance de la mort ".Tuit se tindrent a
ce conseil, et se murent pour aler en, et avoient empensé
que, tantost qu'il seroient eslongnié du
port, il getteroient Gieffroy en la mer. Mais Hanibal,
li traïtres, qui les avoit repleigiez, s'estoit
ja levez, lui .VIIIe. de ses sergens a pié, et
aloit vers les nefz, si entendi la noise et le hutin
que cilz menoient a eulx mouvoir; sy apperçut
bien qu'il s'en vouloient aler, si s'escria a haute
voix:" Or tost aux armes! Rommain s'en vont;
je comment qu'il soient prins et retenu ".Dont
monta une grant criee aval la cité, et s'armerent
vistement li citoien. Et furent moult lié quant il
virent que Romain avoient tort et qu'il s'en voloient
fuïr; si les menacierent durement, puis s'en
vindrent tout aati vers le portpourassaillir les
Romains.

Quant Berinus vit la cité estourmie, et il
et sa gent perçurent les citoiens venir tous armés
vers eulx, si eurent hide et paour, car ilz sçeurent
bien que jamais ne se pourroient sanz mellee departir,
car ilz estoient grant plenté par mer et
par terre. Si se doubterent moult la guerre a
esmouvoir, car ilz estoient trop peu de gens contre
les citoiens; si estoient tuit esbaÿ et vouloient
leurs singles abaissier, quant Gieffroy leur
escria:" Par Dieu, seigneur, c'est grant folie
quant vous ne voulez conseil croire, et bien voy
que vous serez mis a mort par vostre oultrage,
se Dieux n'en a pitié et mercy, et se je ne vous
paraide ainsi comme j'ay encommencié ".Adonques
furent un pou humilians envers lui, et lui
crierent mercy et lui dirent:" Sire, pour Dieu,
aiez pitié de nous et nous aidiez a sauver, se
vous pouez, et nous vous croirons et serons obeïssans
du tout a vo commandement".

" Or vous diray ", dist Gieffroy, " que
vous ferez. Laissiez vos singles en tel point qu'il
sont ne point ne les mettez jus, et m'aportez unes
forces, et je mettray peine comment nous serons
tous sauvez de mort ".Et assez tost lui furent
les forces apportees, sy fist tondre ses cheveux et
sa barbe en guise de fol, si que tuit cil qui le
veoient en faisoient grant risee, combien qu'il fussent
a meschief. Et avoient grant merveille Berinus
et sa gent qu'il avoit empensé a faire. Tantost
que Gieffroy fu tonduz et bertouzez, li citoien
estoient ja si aprouchié des Rommains, et par
terre et par mer, qu'il n'y avoit fors de l'assaillir,
et crierent tuit:" A la mort "!Quant Gieffroy
les vit si approuchiez, si sailli en piez et se
contint en maniere de fol et se tint
tout droit en estant au chief du pont et salua les
citoiens en la maniere que je vous diray:" Beaux
seigneurs ", dist-il, " Dieux vous sault, et si saut
vous et si sault moy, et tous vous doint crestienté
et baptesme. Berinus, ou es tu alez? Vien tost
avant et je te monstreray la belle mesnie que
j'ay ennuit engendree et nourrie, qui tuit viennent
pour toy aidier. Or fay tost a mes enfans place,
que bien soient il venu. Berinus, dy moy, doit telz
engendreux comme je sui estre bien prisiez et
amez, quant je sçay engendrer telz enfans qui sont
tuit parcreü en une seule nuit et vestu et chaucié,
et l'endemain sont tuit armé et appareillé de combatre
et bien entendant et parlant, par quoy, se il
estoient crestienné, je sçay bien qu'il nous aideroient
moult encore ennuit au plait ou nous
devons plaidier en la cité ".

Quant li citoien entendirent Gieffroy
dire telx abusions, si l'en tint chascun pour fol,
et Hanibal le prevost mesmes, qui estoit tout devant,
s'arresta tout quoy pour oir les risees qu'il
disoit:" Comment", dist-il a Gieffroy, " folz,
sommes nous donques vostre enfant et nous avez
engendrez?-- Si m'aït Dieu, sire ", dist Gieffroy,
" voirement vous engendray je.-- Engendrastes?"
dist le prevost." Voire, sire, certainement.
-- Et dy moy quant.-- Hier, a un jeu
ou je jouoie, si que on m'avoit mis la hart ou col
pour moy mener pendre.-- Et te sembloit ton
jeu si fais?-- Ainsy le m'avoit on dit.-- Et
avoies tu riens fourfait?-- Nennil, par foy.--
Fu tu toutevoies penduz?-- Nennin, en non
Dieu, si com je croy. Sire, je gettay .III. dez,
si eut en .II. ambezas et li tiers me cheï a terre,
si l'englouti une souris.-- HÉ! folz musars ",
dist Hanibal, " que puet il de ce avenir?-- Quel
en avint? En nom Dieu ", ce dist Gieffroy,
" elle fu de ce ençainte et de lui vous estes issus
et estes si enfant et li mien. Si vous avanceray
trestous, se je vif, car j'ay un grant plait en ceste
ville, et Dieux donne que je en viengne au desure;
je feray riche le plus pouvre de vous tous, se j'en
vien a fin ".

En telle maniere tint Gieffroy longuement
a plait Hanibal et sa gent, que tuit s'entroublioient
aux bourdes qu'il disoit. Et endementiers
Berinus et sa gent s'appareilloient, ainsi que Gieffroy
leur avoit conseillié comment il se devoient
maintenir. Or vous diray que Berinus avoit fait:
il s'estoit appareilliez et atournez comme pour
aler a son plait et sa gent aussi; et se mirent
en bateaux et nagerent tant qu'il vindrent a terre.
Quant Hanibal vit qu'il furent yssu, il appella
sa gent et dist:" Beau seigneur, traions nous
arriere, car il me semble que nous avons tort
quant ainsi nous sommes venu en ceste gent, car
il m'est avis qu'il n'aient encore nulle voulenté de
laissier ce païs, jusques a tant qu'il avront plaidié
et droit fait, et me semble qu'il sont
tous prestz de respondre a ce que on leur demande.
-- Voire ", dist Berinus, " sachiez que nous en sommes
moult esbaÿ.-- Par ma foy ", dist Hanibal,
" je vous en diray l'achoison. Voirs fu que
je vous oÿ huy matin plaidier et faire grant noise
et si vi vostre tref drecier. Et pour ce je cuiday
que vous voulsissiés errer et fuïr; et, se ainsi fust,
vous eüssiez esté tantost pris et retenuz, ne tous
li mons ne vous eüst garanti que perdues n'eüssiés
les vies.-- Hannibal ", ce dist Gieffroy " nous
n'avons talent de fuïr, si vous estes entremis de
grant folie. Et si avez telle chose emprise, vous
et la gent de ce païs, dont en la fin serez tenu
pour fol, et a tart en venrés au repentir, se Dieux
adrece mon espoir ".

Hanibal n'aconta riens en chose que Gieffroy
lui dist, ains tenoit en truffe et a moquerie
quanque il lui disoit, et cuidoit qu'il fust droit
fol. Et bien monstroit qu'il le fust en dis et en
contenances, dont appella Gieffroy Berinus et
lui dist:" Va t'en tost a ton plait, car il en est
huy mais heure; je remenray cy pour les nefz
gaitier.-- Ha! fol ", dist li prevosts par moquerie,
" non feras, ains t'en va avecques ton seigneur
et si lui aide a plaidier.-- Sire ", dist Gieffroy,
" je iray voulentiers, car assez sçay je de plait, si
lui pourray moult valoir et aidier. Berinus ", dist
il, " or ne t'esmaye, car je m'en iray avecques toy
et si conteray ta besongne ".Dont respondi
Berinus ainsi que Gieffroy lui avoit introduit, et
respondi en semblance d'omme irié:" Va t'en,
fol, ensus de moy, car je n'ay cure de ta genglerie ".
Et Gieffroy respondi ainsi que par contraire
a Berinus:" Quant je parti de Rome, je mis
mon chatel avec toy et assez plus y ot du mien
que du tien. Adonc ne disoies tu mie que je fusse
fol ne musars, mais ta compaignie m'a fait pluseurs
fois ennuy et dommage, par quoy, comment
que tu me tiengnes pour fol, je m'en yray avecques
toy, vueilles ou non, pour mon avoir despescher.
-- Par ma foy ", dit Hannibal, " ce ferez mon ".
Dont le prist par la main et l'emmena avec soy;
mais se il sceüst qu'il menast, ja Hanibal ne se
fust mis en peine de le mener avecques lui.

Oÿ avez comment Hanibal emmene Gieffroy
avecques lui, car pour voir il cuidoit qu'il
fust fol, si luy avoit mis ses bras au col et se
jouoit et moquoit de luy et lui demandoit comment
il avoit a nom. Et Gieffroy lui respondi:
" Sire, on m'appelle Guinehochet.-- Et ou fu
tu nez?-- Par ma foy, sire, je ne sçay; or
gardez comment je le vous diroye ".Tout en
telle maniere s'en aloit li prevost moquant et devisant
a Gieffroy qui le paissoit de lobes, et s'en
vindrent a l'ostel du seneschal, ou il avoit grant
assamblee et grant murmure pour l'avoir Berinus,
et estrivoient li uns a l'autre pour le gaing.
Et le seneschal mesmes disoit qu'il en avroit la
moitié a qui que li avoir remainsist; li uns li ottroioit,
li autres non, si que grant noise et grant
tençon il avoit entre eulx.

Atant vint Berinus a court, et sa gent
moult richement appareillie, et se presenterent
devant le seneschal. Et puis commença
Berinus la raison et dist:" Sire, veritez est que
j'ay huy journee devant vous pour aucunes besongnes
pour quoy je sui a tort achoisonnez et sanz
raison. Si vous vouldroie prier, pour Dieu et pour
pitié, que vous me feïssiez droit, ne autre chose
je ne vous demant.-- Beaux amis ", dist le seneschal,
" voirement vous feray je droit et raison
par ma foy.-- En non Dieu ", dist Gieffroy,
" voirement avrons nous droit, vueilliez ou non,
car nous avons bonne cause. Et se vous nous faillez
de droit faire, sachiez que nous yrons a
Romme, si en parlerons a l'empereur, car aussi
est il mes parens ".Adonc y ot grant risee du
seneschal et de sa gent, et dist chascuns:" Cil
est fol et cil plus, qui sens lui demande ".

Adonc se leva li bourgois a qui Berinus
joua aux eschez et dist haut au seneschal:" Entendez
moy, sire, vous savez que jour me fu hier
donné a huy de moy faire droit de ce que je vous
demande et a ce marchant qui la est; et pour
ce sui je cy venuz pour oïr et recevoir ce que vous
m'en vouldriez donner. Et pour ce vous racorderay,
en la presence de ceulx qui cy sont, ce que je
lui demande. Voirs fu qu'a ce Romain je jouay
aux eschez en mon hostel par tel convent que cil
qui seroit matez feroit le gré de l'autre ou boire
lui convendroit la sausse de la mer. Et sur ce
nous jouasmes et je le fis mat, et bon tesmoing
ay je de ce; sy vous prie, sire, que vous m'en faisiez
droit ".A ce mot saillirent avant .X. bourgois,
qui tous tesmoingnierent ce qu'il disoit.

" Doulx amis ", ce dist Ernander a Berinus,
" vous avez bien entendu quanques cilz bourgois
a dit. Or respondez a vo voulenté, car ce est
drois ".Berinus se tut comme cil qui estoit tous
esbaÿ, et Gieffroy sailli avant et parla, si dist:
" Seigneur, j'ay bien oÿ et entendu ce que cil bourgois
a dit, si saray moult bien dire encontre, quant
temps sera, car je sui amparler nouviaux ".
Nulz n'a aconté a chose que Gieffroy dist, ains
en faisoient leur risee comme d'un fol. Puis redist
le seneschal a Berinus qu'il se conseillast et qu'il
respondist a ce qu'on lui demandoit:" Sire ",
dist Berinus, " ainçois que je me conseille, je vous
prie que vous me faciés oïr les raisons de chascun
qui vuelt plaidier vers moy, et puis je me conseilleray
et feray respondre pour moy.-- Je l'ottroy ",
dist le seneschal, et puis lui dist par moquerie:
" Amis, conseilliez vous a vo fol, car il me semble
sages homs et parlera moult bien pour vous ".

Aprés ces paroles se leva Hanibal le prevost
et dist:" Seigneur, entendez: ainsi
que je m'en venoye a court, comme j'ay fait
bien souvent, je trouvay que ceste gent tenoient
grant plait d'un jeu qu'il avoient fait, et convint
en la fin que le Rommain feïst serement de venir
au jour a la journee d'uy. Je le raplegay par
ma courtoisie, par si que je mis en saisine ses
nefz; or est, se me semble, venu au jour, par
quoy je sui quittes et delivres de la
plegerie. Aprés je vous dy que nous feïsmes depuis
un convent entre moy et lui, que je devoie avoir
toute sa marchandise a mon desir et a ma voulenté,
par telle maniere que je le devoie mener
a mon hostel et il devoit choisir de tel avoir
comme il y trouveroit, et je lui en devoie faire emplir
ses .V. nefs; sy sui tout prest de ma convenance
tenir. Et pour affermer ce que j'ay dit,
j'ay amené bonnes preuves ".Dont se drecierent
 .X. bourgois et tesmoignerent en audience que ce
estoit veritez et qu'il avoient esté presens a la
convenance faire. Et Gieffroy, qui estoit bertouzez
en croix et qui avoit manche a son col
en maniere de fol, leur dist:" Beau seigneur,
il ne fust mie besoing de ceste convenance tesmongnier,
car se le prevost le nyoit, sy preuveroie
je que c'est veritez. Mais je m'en combatroie
volentiers en un champ, car j'ay vaincu .IIIIm. 
batailles et de .XII. m'en sui armés, et pour ce
ay je le chief ainsi pelé ".

Moult avoit le seneschal et tuit li autre
grant joye des risees que Gieffroy leur disoit.
Mais Berinus et tuit li Romain se taisoient tout
coy, car Gieffroy leur avoit bien endotriné comme
il se devoient maintenir. Quant Hanibal ot finee
sa raison, li aveugle, cui Dieu doint male honte,
se presenta et se mist devant le seneschal et dist:
" Seigneur, je me plaing de Berinus qui cy est,
qui mes yeulx m'a tolus et emblez. Il avint
en un jour, qui passez est, que nous fusmes compaignon
ensemble d'un chatel et d'un avoir; si
cheï que il s'en ala en une besongne et me laissa
ses yeulx pour les miens. Or est ainsi que je
les vueil ravoir, car j'en ay mestier; et qu'il
soit ainsi que je dy, je sui apareillé du prouver ".
Adonc saillirent avant .IIII. bourgois et crierent
a haute voix:" Certes, il a dit verité.-- Par
mon chief ", dist Gieffroy, " voirement dit il
verité, mais je ne l'en tien mie a sage, quant il
vuelt ses yeulx ravoir, car il me semble maintenant
beau bachelier et apert, et bien lui affierent
les fosses qui sont en son front ".Li
aveugles ne fu mye liez, quant il oÿ qu'on le
rampona et li autre en rirent assez, fors li Romain,
qui estoient mat et esperdu et souspiroient
de cuer parfont. Dont leur dist Gieffroy en moquant:
" Qu'est-ce, filz a putain, pour quoy
vous alez vous esmaiant, tant comme vous me savez
en vie? Et ne savez vous bien que je vous ay
dit?-- Tais toy, fol ", ce dist Berinus, " et nous
laisse en paix, car nous n'avons que faire d'escouter
jangles; assez avons a autre chose
entendre ".

Adont se mist la femme avant qui tenoit
son enfant en son bras, et grant compaignie avoit
avecques lui de bourgois et de bourgoises qui tuit
estoient venu en son aide, et appella le seneschal
et dist:" Sire, pour Dieu, entendez a ma besongne.
Je fis hier ma plainte de mon seigneur
qui cy est, qui m'a laissiee grant temps atout mon
enfant, sanz avoir confort ne aide de lui, et encore
me fait il tant de despit que son enfant ne veult
il mie congnoistre. Et sur ce vous me mistes jour
a huy, sy sui venue par devers vous toute garnie
de prouver par bonne gent qu'il est ainsi que je
dy ".A peine pouoit avoir la femme finee sa raison
que les bourgois et les bourgoises crierent que
tuit y avoient esté, quant Berinus l'espousa:
" Ha! Berinus ", se dist Gieffroy, " qui savoit
que femme eüssiez? Bien l'avez a nous tous
cellé; moult avez fait grant villenie de la laissier,
quant vous en avez si bel hoir. Esgardez,
il est telx comme vous veez, moult vous ressemble
ore tres bien. Sachiez que vous en pourrez
ores avoir grant joye, car il est beaux enfans
et gracieux. Honnis soit qui l'engendra par
amours! Or le me bailliez et je le duiray moult
bien et si lui aprendray de mon mestier, car
tailler sçay mitaines et moufles et prendre
papillons au brueil et tuer mouches en parois
et baler comme brebis: de tous ces mestiers
le feray je bon maistre, quant il avra sens pour
aprendre ".Quant il ot ce dit, il s'avança
et fist semblant de prendre l'enfant, mais sa
mere le traist arriere, et li enfes commença a
plourer de la paour qu'il ot:" Or regardez
du fel crapaut ", ce dist Gieffroy, " comme il
brait et comme il fait laide feste; que mal
amendement puist il prendre ".Moult fu la
femme courciee et abaubie, quant elle oÿ maudire
son enfant. Mais elle n'en osa parler pour ce qu'il
lui sembloit un fol, et tuit li autre avoient grant
risee et grant deduit de ses diz et de ses faiz.

Au derrenier s'apparut Martains li traïtres
et commença sa raison en telle maniere et dist:
" Seigneur vous avez oÿ dire comment Melans,
mes peres, a esté murdris et desrobez sanz raison
en la voie de Romme, ou il ala grant temps a, et
comment je l'ay depuis quis par moult de païs,
que onques puis n'oÿ nouvelles de luy ne de
son avoir. Mais Dieux, qui ne vuelt que telz
murdres soient celez, m'a fait trouver le murdrier
qui mon pere a occis et murdri mauvaisement; et
c'est cil varlés qui la est, qui se fait nommer Berinus.
Et bien sçay qu'il a fait le murdre que je
lui met sus, a ce qu'il a le coustel qui fu miens,
que je donnay a mon pere, quant il se parti de
moy. Et sui certain que mes peres amoit tant ce
coustel que, pour rien nulle qui peüst escheoir, il
ne s'en fust delivrez, se on ne lui eüst mauvaisement
tolu. Et pour ce que vous sachiez que ce
soit veritez, je vous ay admené le fevre qui le
coutel forga et qui bien vous tesmongnera que li
couteaulx fu mien ".Atant sailli li fevres avant
et dist:" Voirs fu que je li fis un
moult riche coutel ou il avoit ou manche .III. pierres
precieuses, et si sont si soutivement assises que
nulz ne s'en puet appercevoir. Et estoient les
 .III. pierres de moult grant dignité: li uns
iert uns sardoines, li secons uns onicles et li
tiers uns fin dyamans ".Dont se mirent avant .X. 
bourgois qui tout affermerent qu'il estoit ainsi et
qu'il avoient veü et oÿ que Martains le donna a
son pere, quant de ce païs se parti:" Et, sire ",
dist Martains, " or pouez vous bien entendre comment
Berinus est coulpables de ce que je lui ay
mis sus. Si vous prie, sire seneschal, que vous le
faciez respondre et qu'il rende raison que mes
peres est devenu ".

" Beaulx amis ", dist le seneschal a Berinus,
" vous avez bien oÿ et entendu ce que ceste bonne
gent dïent sur vous et comment il vous encoulpent
de divers faiz; si vous commant que vous
en respondez et vous en conseilliez en avant, s'il
vous plaist. Et bien sachiez que vous perdrés
tres grandement, se vous n'avez bon conseil.--
Sire ", dist Berinus, " j'ay fiance en Dieu, qui
m'aidera selon le bon droit que j'ay et que je
cuide avoir ".

Quant chascun des adversaires Berinus
ot monstree sa raison, Gieffroy oït bien et entendi
que Rommains estoient en mauvais point, se ilz
n'avoient bonne aide et grant conseil, puis s'escria
en sotois et dist:" Beau seigneur, messire
s'en yra au conseil et je m'en iray avec, si lui
conseilleray au mieux et au plus bel que je saray;
car bien savez que drois est que m'aïe et mes
consaulx lui soient prestz, pour quoy je vous dy
que vous devez avoir peu de fiance en riens nulle
que vous aiez; car bien sachiez que vous tous,
qui nous emplaidiez, serez par moy honny et destruit,
et sera voz grans orgueulx abatuz, se combatre
je m'en devoye a l'un de vous. Et ainçois
m'en combatroie a .II. ou a .III. voire a tous,
que tuit ne fussiez convaincu et mal bailli ".

Li bourgois qui entendirent Gieffroy eurent
grant deduit et grant joye de ce qu'il disoit,
et tout tournoient a gabois; et li seneschaux mesmes
lui dist:" Beau sire Guinehochés, vous ne
nous ferez mie du pis que vous pourrés, ains
avrez pitié de nous ".Atant se alerent li Rommain
au conseil et Gieffroy si n'y ala mie, et li encoulpeur
se traierent d'autre part, faisans grant joye
comme cilz qui cuidoient avoir tout desrainié, et
deviserent ensemble comment li avoir seroit departi.
Mais il ne se povoient accorder, car Hanibal
demandoit toute la marchandise pour la convenance
qu'il avoit faicte a Berinus. Mais li bourgois
qui avoit joué aux eschez, qui estoit appellez Sirophages
lui contrebati et lui dist:" Certes, sire
prevost, la convenance que vous feïstes
au marchant n'est de nulle valeur, car li marchans
n'avoit pouoir de son avoir vendre ne donner ne
baillier a autruy, puis celle heure qu'il l'eut mis
en plegerie et obligié pour faire droit envers
moy. Et si sui li premiers demandans, si doy avoir
jugement tout premier; et quant l'en m'ara adjugié
et delivré ce que je doy avoir, si en ait aprés
chascuns ce que avoir en doit ".Dont parla la
femme et li aveugles et Martains, et demanda
chascun sa partie selon ce que avoir en devoit,
pour ce qu'il avoient aidié le Romain empeschier
en ces choses. Toutes ces paroles que vous avez
oÿes escouta bien Gieffroy et entendi, car on
n'acontoit rien a lui, et avoit grant joye qu'il estrivoient
en grant noise pour le departir.

Et Berinus, qui estoit alez au conseil, entre
lui et sa gent estoient dolens et esbaubis de ce
que Gieffroy ne venoit, et tuit li Rommain en estoient
desconforté et se dementoient li uns a
l'autre de ce que Gieffroy les avoit laissiez, car
il cuidoient estre tuit gabé et moquié, si estoit
chascun en grant doubtance et reclamoit Nostre
Seigneur devotement:" Aimy! Dieux, ce dist
Berinus, qui se peüst ne sceüst gaitier de telle
tricherie comme cil traïtres nous a faicte? Certes
bien nous a traïz et honniz; or voy je que nous
n'avons nul recouvrier ".A ce point qu'il estoient
en tel angoisse, que chascun se complaignoit et
dementoit, il virent venir Gieffroy, et s'en venoit
trestout riant, dont leur sembla qu'il fussent en
Paradix et furent tuit rasseüré; sy s'en vint Berinus
a lui et lui dist:" Aimy! Gieffroy, ou avez
vous tant demouré?-- Par foy, sire ", ce dist
Gieffroy, " je vien d'oïr celle male gent, qui font
grans plaiz et grans riotes pour vostre avoir, et
ont grans estris li uns vers l'autre, mais li affaires
ira autrement qu'il ne esperent, et si soiez tout
sceür, car, a l'aide de Dieu, je vous feray delivrer
vostre avoïr et faire amende envers vous de l'oultrage
qu'il vous ont fait.-- Sire Gieffroy ", dist
Berinus, " je met moy et mon avoir en Dieu et en
vous, ne ja de riens que vous vueilliez faire ne
dire je ne vous contrediray, car je n'ay fiance
fors que en vous tant seulement.-- Et je prie
a Dieu ", dist Gieffroy, " qu'il me faille, se je ne
t'aide en bonne foy et en loyauté. Et se il y a
aucun de vous qui soit advisez d'aucun bon conseil
donner, si le die, si fera bien ".Dont respondi
chascuns qu'il n'en savoit que dire ne que conseillier,
et que de tout il se mettoient en lui.

" Alons nous en dont laiens ", ce dist
Gieffroy, " si respondrons a leurs diz, selon ce que
Dieux nous enseignera, et si ne vous esmaiez, car,
selon ce que je entendi, quant je fu en la chambre
de Ysoppes, nous en yrons quittes et delivres
joyeusement. Or vous en venez, je vois
devant ".Quant Gieffroy entra en la sale, il fu
moult regardez, et avoit chascun grant joye de
ses diz et de son maintieng. Il s'en vint devant
le seneschal, tout sifflant et sa massue paumoiant
entour son chief tondu en croix, piez nuz et
mauvaisement vestuz. Et bien se maintenoit en
maniere de fol: il faisoit moes et visages et
grant risees, si que chascun avoit grant joye de
lui et de ses diz, et le tenoient tuit pour fol, et
il les tenoit aussi tous pour musars. Ainsi que
Gieffroy fu venu devant le seneschal, chascun
s'ecria:" Bien soit Guinehochés venuz "!Et
il leur respondi:" Seigneur, autel bien vous
puist il venir comme vous vouldriez que nous
eüssions. Seneschal ", se dist Gieffroy, " il n'est
huy mais tans de gengler ne de bourder, car
nous avons assez a autre chose a entendre. Sy
vous prye que vous vueilliez oïr et entendre ce que
nous avons trouvé en nostre conseil, et selon ce
que nous respondrons aux demandes que on nous
a faictes, si nous faictes loyal jugement, affin que,
par vostre deffault, il ne nous faille traire vers
autruy; et bien sachiez que, se vous nous forjugiez
de riens, nous le sarons bien entendre ".

" Premierement je vueil respondre au
bourgois qui dit qu'il jua aux eschez a monseigneur
par une convenance qui fu faicte entre eulx
telle qu'il convenoit que li perdens fist le creant
a l'autre, ou qu'il bust toute la sausse de la mer.
Tout ainsi nous avons entendu de lui que la convenance
fu faicte. Or vous advisez tost s'il ala
ainsy, et puis si vous dirons encontre, car nous
en sommes bien garny ".Ernander le seneschal
et tuit li autre orent grant merveille de ce que
Gieffroy ot si sagement parlé, et en furent tuit
li encoulpeur esbaÿ et effraé, ne il n'avoient
talent de rire de ce qu'il avoit sy bien dit. Si
regardoient li un l'autre et murmuroient ensemble
pour le abaubissement de ce que cil qu'il avoient
devant tenu pour fol estoit si faitissement emparlé,
et disoient li uns a l'autre:" Par ma foy, il nous
a gabez et moquez, et ce qu'il a fait a esté pour
nous decevoir, car il est sagies et soubtilz et de
bonne vive raison ".

Quant Gieffroy apperçut qu'il leur avoit
a tous donné a penser, si dist:" Seigneur, il
m'est advis, au semblant que je voy en vous, que
j'ay bien rapportees les raisons du bourgois et
l'achoison pour quoy il a monseigneur encoulpé,
ne nulz ne m'en dedit de riens, et, quant il est
ainsi, je vous diray nostre response. Seigneurs,
veritez est, et bien le congnoissons, que Berinus
joua aux eschez a ce bourgois qui cy est, et que
Berinus fu mat, mais bien sachiez qu'il le souffry
a essiant, car il scet plus du jeu que tuit cil
qui sont au jour d'uy, et bien l'eüst maté, se il
voulsist, ainsi qu'il avoit fait par devant. Et vous
compteray l'achoison pour quoy il se laissa mater
et pour quoy il voult la gagerie perdre;
le bourgois le cuida engigner et il fu engigniez,
et vous diray comment. Il avint l'autre
sepmaine, comme nous estions en mer, que une
grant tourmente nous prist, et cuidasmes bien noier
et mourir, par quoy nous promeïsmes a aler au
Sepulcre. Et ainsi comme nous estions au plus
grant peril, une voix vint a monseigneur et dist:
"Berinus, se tu vueils promettre et vouer que,
quant tu venras a terre et tu querras engin par
quoy tu boives toute l'iaue de la mer, sanz rien
boire de l'eaue doulce, je te delivreray et toute ta
maisnie sains et saufs de ce tourment. Et t'aprendray
la maniere de boire la, sanz toy faire mal,
mais il te convendra faire estouper toutes les
entrees par ou l'eaue doulce vient en la mer " .
Messire qui cy est, pour le peril de mort eschever
ou il estoit, lui creanta ceste besongne a faire, et
par ce fusmes eschappé de ce peril et tuit delivre
de mort. Pour ceste raison, quant nous fusmes
hier venu a port par la volenté de Dieu, messire
si se voult acquiter de son veu et de sa promesse,
si ot droit, et s'en vint a l'ostel de ce bourgois,
si joua a lui par la convenance que vous avez
oÿe et se laissa messire mater, pour ce qu'il vouloit
que le bourgois lui aidast son veu a aquiter.
Et puis qu'il est ainsi que messire perdi le jeu,
il veult voulentiers boire la sausse de la mer,
mais qu'il n'y ait point de doulce eaue, car il
ne fu mie mis en la convenance qu'il deüst boire
autre chose que sausse. Et pour ce vous prions
nous et requerons que vous commandez au bourgois
qu'il face toutes les entrees, par ou l'eaue
doulce vient en la mer, estouper, par quoy messire
puist faire sa convenance sanz nul empeschement
et qu'il se puist acquiter, car pour autre chose il
ne joua ".

Dont demanda le seneschal a Berinus se
ce estoit pour lui que cil avoit parlé, et Berinus
advoua la parole. Dont a chascuns regardé li
uns l'autre, et furent tout esperdu de ce que Gieffroy
avoit dit, et sur tous les autres Sirophages
fu abaubis et esperduz, ne il ne savoit que faire
ne que dire, fors qu'il demanda conseil. Sy se
conseilla, mais onques ne trouva qui le sceüst
conseillier, ains lui loa chascun qu'il feust quitte
de ses convenances, se il pouoit, envers le Romain.
Tout ainsi que on lui loa, il requist la quittance
le plus courtoisement qu'il pot, mais Gieffroy
ne s'i pot onques assentir et dist au seneschal:
" Sire, nous vous requerons que vous nous faciez
droit.-- Beaux amis ", dist le seneschal, " vous
savez bien qu'il ne pourroit en nulle maniere ces
entrees estouper.-- Sire ", se dist Gieffroy, " si
se fust gardé d'emprendre la convenance, et nonpourquant
tant nous pourra il bien donner du sien
que nous nous en deporterons, et pourchacera
messire ailleurs, par quoy il sera aquité de son
veu. Et nous faites donner pleiges souffisans de
avoir telle amende que la court regardera droiturierement;
et puis si nous deliverrons
des autres ainsi qu'il appartient, car nous
sommes tous prest de droit faire et de droit prendre;
et bien sachiez, sire seneschal, que se en
vous trouvons nulle faulte, bien nous en sarons a
qui traire, tant que li roys Ysoppes vive ".

Quant li citoien entendirent Gieffroy, si
n'orent talent de rire ne de moquer de lui, ains
avoient grant merveille de ce qu'il disoit et avoient
grant despit de ce que ainsi trestoute jour les
avoit escharniz, par quoy il y avoit de telx qui
disoient a leurs compaignons en bas que, se il
sceüssent ce, il l'eüssent tel atourné qu'il n'eüst
talent de plaidier. Que vous feroye je long
compte? Il convint en la fin que li bourgois
donnast gaige et bonne plegerie de faire droit,
ne il ne l'osa esconduire. Et Gieffroy reprist
la parole, puis dist au seneschal:" Sire, puis
qu'ainsi est que vous nous avez fait seür de nostre
premiere amende, je diray avant a la demande
Hanibal. Or vous pri je que vous entendez a
moy ".

" Sire ", dist Gieffroy, " vous avez bien
entendu comment Hanibal a fourmee sa peticion
et la convenance qu'il a faicte a monseigneur.
Il n'est mie besoing que je le recorde, car vous et
tuit li autre qui cy sont l'avez, ce croy, bien entendu.
Sy vous dy que tout en telle maniere qu'il
a la convenance dicte et proposee, nous lui congnoissons
et sommes tuit prest et appareillié de
la convenance tenir, mais qu'il nous face noz .V. 
nefz raemplir de tel avoir que nous trouverons
en son hostel ".Dont cuida bien Hanibal avoir
sa cause gaingniee, si respondi moult vistement:
" Sire, nous avons bien entendu la recongnoissance
qu'il m'a faite, et je sui moult engrant de
faire ce que je lui euz en convent. Or en alons
en ma maison, si preigne et choisisse de tout ce
qu'il y a, car je le vueil.-- Sire ", dist Gieffroy,
" et nous ne vous demandons autre chose ".

Sans plus dire, le seneschal et li autre s'en
vindrent a l'ostel Hanibal et entrerent ens, mais
il n'y trouverent riens fors que l'aire et les paroiz
et la couverture, de quoy chascuns dist:" Par
foy, or est Berinus trop malement assenez de
prendre sa marchandise; bien avra Hanibal son
avoir tout pour neant ".Or vous diray de quoy
Gieffroy s'estoit advisez. Il n'avoit pourchacié
que deux papillons, si que, tantost qu'il entra
en la maison Hanibal, il laissa tout premierement
aler ces .II. papillons qui tantost s'envolerent
en hault et s'ataquerent aux parois. Et le seneschal,
quant il vit la maison ainsi desgarnie, si
tint les Rommains conchïez, et dist ainsi par
moquerie:" Or pouez choisir et prendre du
meilleur et du plus bel qui ceans est et faire
emplir toutes voz nefz.-- Sire, pour Dieu ", se
dist Gieffroy, " or entendez a nous; nous vous
disons en verité que, quant messire mut de Romme,
il ne s'en parti fors que pour trouver papillons a
acheter, car il a bien .VII. ans que, en
la cité de Romme, n'ot temps d'esté par disette
de papillons. Et avons longtemps cerchié par pluseurs
païs pour trouver en, mais, Dieu mercy, or
avons nous nostre peine bien emploiee, car veez en
la .II. en ces parois. Sy vous prions, sire seneschal,
que vous commandez a Hanibal, qui cy
est, que nos .V. nefz il nous face humplir de
ces papillons qui sont la, et il preigne tout l'avoir
de Berinus, et bien sachiez que, se plus en eüst,
plus en donnast moult voulentiers, car il ne fust
pas si lié s'il eüst conquesté deux temps d'avoir
qu'il a admené, comme il est de ces papillons, ne
pour autre cause nous ne venismes de nostre
païs. Sire, faites nous acomplir nostre convenance,
ainsi que Hanibal l'a recongnu par devant
vous, car nous ne requerons que droit ".

Dont fu Hanibal moult esbaÿ, car il
perçut bien que la besongne iroit autrement qu'il
n'esperoit, si eut grant doubtance qu'il ne perdist,
ne il ne sceut que dire ne que respondre; sy traÿ
le seneschal a conseil et lui dist:" Sire, pour
Dieu, que pourray je faire? Je sui perduz et traïz
par cel homme qui huy toute jour nous a moquez,
et bien voy que je sui au desoubz de mon
plait.-- Par ma foy ", dist Ernander, " je ne
vous en saroye que conseillier, car il convient, selon
la convenance de vous deux, que ses .V. nefs
faciez ramplir de telx papillons comme il a trouvez
en vostre hostel, et il m'est advis que, en tout le
monde, l'en n'en trouveroit mie autant qu'il en
convient, par quoy il convient que vous mettez
ceste convenance au neant, car rien vous n'y pouez
conquester.-- Sire ", dist Hanibal, " respondez
pour moy ce qu'il vous semble que bon est a
mon proufit ".

" Seigneur ", dist le seneschal, " or nous
en ralons tuit aux plaiz, si vous deliverrons ".Il
s'en revindrent tuit a court. Quant il eurent fait
la veüe et pris chascun lieu au mieulx qu'il pot:
" Sire ", dist Gieffroy au seneschal, " selon ce
que vous avez entendu, faites nous droit.-- Beau
seigneur ", dist le seneschal, " vous nous avez
donné a entendre que vous estes venu de Romme
pour querre papillons et requerez que le prevost
vous en face voz nefz emplir, pour la convenance
qu'il a faicte a Berinus, mais vous pouez bien
savoir que ce ne porroit il faire, car nulz n'en
porroit tant trouver, si vous fera Hanibal telle
courtoisie pour ceste chose que tout vostre avoir
vous clamera quitte, ne plus il n'empeschera vous
ne vostre marchandise et sera vostre ami ".

" Sire ", dist Gieffroy, " Hanibal dira ce
qu'il vouldra, mais sauve vostre grace, il n'en sera
pas quicte, qui droit nous vouldra faire, et bien
vueil qu'il sache qu'il nous tendra nostre convenance,
vueille ou non, ou ailleurs nous en retrairons.
Si vous prye et requier que vous
commandiez a Hanibal qu'il nous face raison, car
nous ne demandons fraude ne tricherie ".Adont
orent bien tuit li citoien tout leur orgueil abattu et
Hanibal fu moult dolent, et li seneschaux mesmes
avoit grant ennuy de ce que Gieffroy parloit si
taillanment a lui, si que il n'osa onques deneoir
qu'il ne feïst a Hanibal faire seur la demande
envers les Rommains.

Quant ce fut fait, Gieffroy regarda l'avugle
et puis dist:" Sire seneschal, cel avugle
qui cy est vuelt achoisonner monseigneur, ainsi
que vous avez oÿ, mais je vous dy que lui mesmes
s'est encoulpés du fait selon l'entendement de ses
parolles et vous diray comment. Il a dit ainsi
qu'il furent entre lui et monseigneur compaignon
et qu'il bailla ses yeux a monseigneur et messire
lui bailla les siens. Sachiez, sire seneschal, que
de tout ce il dit verité, mais puis qu'il vuelt ses
yeulx ravoir, il est bien raison que messire rait
les siens. Si vous prye que vous faciés rendre a
mon seigneur ses yeulx, car il s'en aidera trop
mieulx que d'uns estranges. Et bien vueil que
chascuns sache que s'il n'eüst faicte la demande,
si l'eüst messire faicte sur lui. Sire, si nous faictes
bon jugement selon les paroles que vous avez oÿes,
car nous sommes tous prestz de droit attendre.--
Seigneur, seigneur ", dist li avugles, " je met mon
clain tout au neant ne je ne vueil plus plaidier
vers ces Rommains, car nulz n'y puet avoir raison
tant qu'il aient tel amparler.-- Ainsi ne serez
vous pas quitte ", dist Gieffroy, " car se vous avez
les yeulx monseigneur perduz, si voulons nous que
vous nous en faciés amende, car messire avoit
trop plus chier les siens que les vostres ".Voulsist
li avugles ou non, le seneschal prist seürté de lui.

" Or nous convient avant plaidier ", ce
dist Gieffroy. " Seneschal, veez cy ceste femme
qui se plaint de Berinus mon seigneur et dit qu'il
est ses maris. Certainement, sire, elle dit voir;
monseigneur l'espousa voirement, mais or est il
bon assavoir liquelx doit suïr l'autre. Je sçay
bien que droit jugera que la femme doit suïr son
seigneur, par quoy monseigneur se plaint de lui,
de ce qu'elle l'a tant laissié ".A ce mot voulsist
bien la dame estre quitte du plait et que elle ne
l'eüst onques commencié, si commença a müer
coulour et a maudire le jour que Gieffroy fu
onques né de mere, et en la fin il convint que
elle donnast pleges de faire droit.

Quant la femme ot son plege donné, Gieffroy
dist au seneschal:" Sire, vous avez bien
entendu comment cilz homs que vous veez cy, qui
est appellé Martains, a recogneü ce coutel que
monseigneur a, et l'a bien prouvé par bons tesmoings,
si comme par le fevre qui le
forga et par autre bonne gent et par aucunes enseignes
qui sont en ce coutel. Sire, quant il a
avoué le coutel, je vous diray comment il en
avint a monseigneur. Il avint, entour .V. ans a,
que Berinus qui cy est se leva par un matin pour
aler en sa besongne. Si avint qu'il voult ainçois
parler a son pere, si s'en ala en sa chambre ou il
gisoit, si trouva qu'il estoit occis. Dont getta il
un si grant cry que tuit cil de l'ostel l'oÿrent et y
acoururent vistement; sy trouverent Berinus grant
douleur demenant pour la mort de son pere, et ce
ne fu mie de merveilles. Dont regarderent li uns
Berinus et li autres le corps ouquel l'en trouva
ce coutel que messire a, qui lui estoit feru ou
cuer, et le traist l'en hors de la plaie, voiant nous
tous qui sommes de la compaignie Berinus. On
fist enquerre qui ce murdre puïst avoir fait, mais
on ne pot onques trouver homme ne femme qui
nouvelles nous en sceüst a dire ne qui le coutel
peüst recongnoistre. Et nonpourquant a messire
porté ce coutel en divers païs pour encerchier et
trouver se nulz le recongnoist. Or nous a Dieux
si bien adrecié que nous avons trouvé cellui
qui le coutel clame et congnoist et advoue qu'il est
siens. Et ce donne bien a entendre qu'il est coulpable
du murdre, par quoy, sire seneschal, nous
vous prions et requerons que sur ce vous nous
faciés droit ".

Quant li citoien orent oÿ et entendu les
raisons de Gieffroy, si furent tout esmaié, et
Martains si eut grant doubtance qu'il ne perdesist,
et bien voulsist qu'il n'eüst onques le plait
esmeü, car sa besongne si estoit tournee en autre
ploy qu'il n'esperoit. Sy en voulsist bien estre
delivres, ne il ne pouoit appercevoir nul bon tour a
son desir, et si se advisa en pluseurs manieres
comment il porroit respondre pour le mieulx.
Quant il ot pensé, si respondi en hault et dist:
" Seigneur Rommain, de ce plait que je avoie
meü encontre vous sachiez que je m'en vueil
deporter et vous quitte bonnement de tout ce que
je vous avoye encoulpé et anplaidié, car ce me
semble pechié de vous encombrer ".

" Sire ", dist Gieffroy, " la vostre mercy,
que vous nous clamez quitte et que vous ne nous
savez que demander, mais bien sachiez que nous
ne vous quittons pas, ains requerons que vous nous
faciés faire raison selon les paroles que nous vous
avons proposees en la presence du seneschal. Et
se l'en nous default de faire loyal jugement, li
sage Ysopes en oïra nouvelles, ne ja, pour paine
que nous en doions avoir, nous n'y perdrons
maille. Et pour ce, sire seneschal, vous prions
nous, comme a bonne justice, que vous nous faciez
hastivement droit de tous ceulx qui nous ont emplaidiez
et encoulpez sanz raison, par quoy il nous
facent amende de ce que nous leur demandons,
selon les raisons que nous avons dictes et que
droit dira ".

Le seneschal aperçut bien et
entendi que, voulsist ou non, il lui convendroit aler
droitte voye, se il ne vouloit estre du tout honniz.
Si appella a une part ceulx qui avoient plaidié et
leur dist:" Seigneur, sachiez que je ne vous puis
aidier ne soustenir que vous ne soiez cheüz en
dommaigie, ne je n'oseroie pour riens les Rommains
forjugier, pour la doubtance que j'ay que
messire li roys n'en oïst nouvelles, car je seroye
honniz comme vous savez. Si soiez advisé de prendre
bon conseil, car tant vous dy je bien que, se
jugement va tout oultre, vous serez tuit honny.
Or vous conseilliez briefment ".Sur ce li encoulpeur
se traïrent a une part ensemble et demanda
li uns a l'autre qu'il porroient faire:" Par foy,
seigneur ", dist Hanibal, " malement sommes menez
par ces Rommains et pou nous prisent, ce me
semble, car par cellui de qui il faisoient leur
fol, nous ont convaincu et mis au dessoubz. Onques
mais si fait diables de fol ne fu; que l'eure
soit maudite que il onques vint en ce païs! Nous
cuidiesmes au commencement avoir tout gaingné
et noz espoirs sont si müez que nous avons trestout
perdu, se nous attendons jugement. Sy n'y
voy autre tour fors que nous nous humilions vers
les Rommains et faisons paix a eulx au mieulx
que nous pourrons, sanz aler plus avant en
jugement ".

A ce conseil se sont consentu tuit communement,
et en vindrent a Berinus et dirent qu'il
vouloient faire paix a lui il et qu'il presist du
leur ce qu'il voulsist, car a lui ne vouloient plus
avoir plait ne riote. Berinus dist que la besongne
ne tenoit fors a son amparler, car sanz lui il n'en
feroit riens. Dont eurent ly bourgois grant despit,
quant il leur convenoit estre en la mercy d'un tel
homme, et dirent que Berinus les avoit bien gabez
et pou prisiez, quant de son fol avoit fait son
amparlier. Que feroie je long compte? Li bourgois
s'en vindrent a Gieffroy et finerent a lui a
sa volenté et a la volenté de Berinus. Sy en fu
chascun raïns selon leur puissance, et en furent
tuit li citoien mat et esbaubi et eurent grant
vergongne de ce que, par leur fait, il estoient
ainsi confondu, et moult en fu leur orgueil abaissié.
Et li Rommains en faisoient grant feste et
furent liez et baux pour le conquest qu'il avoient
fait de ce qu'il estoient delivré sauf leur honneur
du grant peril ou il avoient esté, et tout par le
sens et par la soutiveté de Gieffroy; puis s'en
vindrent tous a leurs nefs et, lors qu'il y furent
venu, il s'umilierent tous envers Gieffroy et le
mercïerent du bon conseil qu'il leur avoit donné.
Et sur tous les autres Berinus le mercia durement
et ly dist:" Sire je met mon corps et tout
mon avoir en vostre commant, et vous
ay loyaument et en bonne foy en convent que jamais
je n'istray de vostre conseil, et vueil que le
guerredon de vostre service soit pris du tout a
vostre voulenté, car vous estes le secours de nostre
delivrance ".

" Amis doulx ", ce dist Gieffroy, " mercïez
en Dieu de laissus, qui le sens et le pouoir
nous a donné, car par la grace et l'aide de Nostre
Seigneur, nous sommes venuz a nostre entente
par la peine et le conseil que je y ai mis. Et
puis que ainsi est, la mercy Dieu, que voz besongnes
sont du tout venues et achevees a vostre
voulenté, je vous requier que vous me tenez le
convenant que vous me feïstes en un point que
vous estiés le plus desconseilliez, c'est que vous
me faciez mener sauvement en la cité de Romme,
ou je desir moult a aler; et je vous quitteray de
toutes les courtoisies que vous me presentez a
faire et a donner, la vostre grant mercis ".

" Sire ", dist Berinus, " or soiez tout a
vostre paix, car je ne vous fauldray de ma convenance
ne de vostre voulenté acomplir a mon pouoir
pour y mettre corps et avoir. Sy me commandez
tout ce qu'il vous plaist, et je seray obeïssant du
tout a vostre commandement ".Aprés ces paroles
dites, les tables furent mises, et s'assirent tuit
au mengier; sy mengierent bien et voulentiers,
comme cilz qui en avoient grant affection. Et
ainsi comme il estoient au disner assiz, .V. damoiseaux
nobles et faitiz vindrent es nefs Berinus,
ou il seoit au mengier, et s'apparurent devant la
table li uns aprés l'autre en maniere de messages.
Li premiers apportoit une couppe en sa main, riche
et esmeree de fin or et faite de soubtil ouvrage,
telle que je ne le vous savroie deviser, et estoit
couverte d'un vert poile. Cil messages estoit courtois
et bien emparlez, si salua moult singulierement
toute la compaignie, et puis demanda
lequel estoit li sires qui commandement avoit sur
les autres. L'en lui dist et enseigna que ce estoit
Berinus; dont s'agegnoulla li messages devant
lui moult humblement et lui dist:" Berinus, li
roys Ysoppes vous salue et si vous envoie ceste
couppe, car il a tant oÿ dire de bien de vous
que il vuelt estre voz amis ".Puis vient li autres
damoisiaux, et lui presenta un brant d'acier, le
meilleur et le plus esprouvé que l'en sceüst a ce
jour, et estoit envelopez en un vermeil sendail.
Aprés fist li tiers son present d'un bliaut richement
ouvré, et salua Berinus en la maniere que
li premier avoient fait. Aprés li quars fist son
message, qui apporta un mantel si noble et si riche
que l'en n'en savoit nul si souffisant a prince
ne a roy. Et au derrenier vint li quins damoisiaux,
qui apportoit en sa main un rain d'olivier en
signifiance de paix et d'amour.

Quant chascuns ot fait son
present, ainsi comme il lui fu enjoint, au mieux et
au plus bel qu'il le sceurent faire, Berinus les en
mercia courtoisement, ainsi comme il appartint.
" Sire ", fist don li uns des messagies, " je vous
dy que messire a moult grant joye de ce que vous
estes ainsi eschappez du grant dommage que l'en
vous vouloit faire, et moult en prise vous et vostre
conseil et tient a sage et soubtil, et, pour le grant
bien qu'il a oÿ de vous recorder, il vous mande
par nous que vous le vegniés veoir en son hostel,
et il vous en savra moult grant gré.-- Amis ", dist
Berinus, " il vient a monseigneur le roy de grant
humilité, quant il lui souvient de moy et, la
sienne grant mercis, il m'a fait grant courtoisie,
si seroie moult liez, se je avoye chose qui lui
pleüst. Et pour ce, frere, que je sui en un merveilleux
païs, je me conseilleray a ma gent de
lui aler veoir, si vous prie qu'il ne vous ennuye.
-- Sire ", dist li message, " ains me plaist moult ".
Dont s'en conseilla Berinus a Gieffroy, et lui
demanda qu'il lui looit a faire, et Gieffroy dist:
" Sire, par ma foy, je vous lo que vous alez veoir
monseigneur le roy, car vous lui feriez despit se
vous n'obeïssiez a son commandement; et c'est
un seigneur qui a grant pouoir, si vous pourroit
bien faire ennuy et dommage ".Sur ce Berinus
s'en revint aux messages et leur dist:" Beau
seigneur, vous me saluerez vostre seigneur et
lui signifierez de par moy que quant que j'ay
est en son commandement, et que je le mercy
moult grandement du bel present qu'il m'a envoyé,
et lui direz que je l'iray demain veoir, se
Dieu plaist, et partie de ma gent avec moy, mais
qu'il m'envoye sauf conduit, car nous avons
d'usage en nostre païs que, quant un grant prince
mande a un estrange marchant qu'il voist parler
a lui, il y va par sauf conduit. Et pour ce lui
vouldroye je prier que le conduit il nous envoiast,
se il lui pleüst, et, se ce non, il nous vueille mander
sa voulenté qu'il vuelt que nous façons,
et nous ferons tant, s'il plaist a Dieu, que nous
serons si bon ami ".

Lors que li messagier eurent eü la response
de Berinus, il prindent congié et se mirent
au retour et n'aresterent, si vindrent en la chambre
au roy et le trouverent gisant en son lit, et avoit
entour lui grant assemblee de gent de la cité
qui recordoient comment li Rommain s'estoient
deffendu en leur plait, si en avoit li rois Ysoppes
moult grant joye. Adonc vindrent li damoisel a
leur seigneur, sy se agenoullerent devant lui et
lui donnerent saluz et amour de par les Rommains,
puis lui conterent de mot a mot la response de
Berinus, et Ysopes, quant il l'ot bien entendue
leur raison, si leur demanda de quel present il ot
plus grant joye par semblant:" Sire ", dist li
uns, " il reçut lui mesmes de sa main l'espee que
je lui presentay, et les autres joyaulx il commanda
a recevoir. Et nous fut advis que ce fu le
present qui mieulz li pleut, car moult
longuement la mania et regarda ".Quant Ysopes
entendi que Berinus avoit pris l'epee, si lui fu
moult bel, car c'estoit moult bien signe de vaillant
homme, et puis dist:" Par ma foy, je sçay certainement
que cil Romain est estrait de bon lignage,
et croy qu'il soit sage et soubtil, mais trop
me merveille pour quoy il ne vuelt venir a moy
parler, se il n'a gent qui le conduisent. Certes, il
ont tort se il se doubtent de moy. Et nonpourquant
il ont raison se il vuelent aler seürement, car il
ne scevent mie les usages du païs. Et pour ce
je vueil et comment que demain au matin
soient prest et appareillié .X. chevaliers de ma
gent qui voisent pour les Rommains, et que
Ernander le seneschal voise avec, car je vueil
que li Rommain soient amené sauvement et qu'il
aient bon conduit ".Le seneschal, qui la estoit
present, fu moult liez quant il fu esleü du roy
pour aler en celle voye, et il mesmes pourchaça
les chevaliers qui l'endemain durent aler avecques
lui pour le commant du roy acomplir. Puis
lessierent le jour passer et se reposerent la nuit, et
l'endemain, quant il fu bonne eure, il s'en alerent
pour querre Berinus qui ja estoit prest et
appareillié. Et estoient a conseil entre lui et
Gieffroy, quant il perçurent Ernander et sa
compaignie qui venoient vers eulx et les approcherent
si qu'il entrerent es nefs et les saluerent
de par le roy, puis dirent pour quoy il estoient
la venus, et Berinus leur respondi qu'il estoit appareillié
du tout au commandement du roy et que
volentiers il yroit avec eulx.

Dont prinst Berinus une partie de sa gent,
si les fist vestir comme mesnie de grant seigneur,
et il mesmes se vesti moult richement, ainsi comme
il appartenoit a lui. Et Gieffroy ne s'oublia mie
aussi, ains prist habit tout a sa voulenté et fist
oster tous ses cheveux, pour ce qu'il estoit tondu
en guise de fol, ainsi come vous avez oÿ, puis
vint Gieffroy a Berinus et lui dist:" Sire, alons
nous en quant il vous plaira, car vostre mesnie
est toute preste.-- Or en alons don, de par
Dieu ",dist Berinus.

Si se midrent a voie tous ensemble tant
qu'il vindrent devant la sale Ysopes; la commenda
le seneschal, qui les conduisoit, qu'il n'alassent
plus avant, et dist a Berinus et a sa gent:
" Seigneur, je vous pry et requier et lo en bonne
foy que nul de vous ne sonne nul mot jusques
a tant que nous venrons en la chambre le roy, et
vous dy que vous verrez grans merveilles et
mainte diverse chose que vous ne veïstes onques
mais. Mais je vous asseür que vous ne trouverez
ja chose qui vous face mal, sy n'en soiez en nulle
doubte, ains venez seürement aprés moy; je vois
devant ".Dont entra le seneschal premierement
en la sale et tuit li autre aprés lui.

Celle sale ne fu pas celle dont Gieffroy
ot faicte mencion a Berinus au compte par devant,
ains estoit une autre qui estoit d'autre part
de la chambre du roy. Ceste sale estoit
du plus merveilleux ouvrage et du plus soubtil
que on trouvast en tout le monde, ne on n'en trouvast
nulle qui lui ressamblast de beauté ne de
noblesse. Or vous diray en partie comment celle
sale estoit ordonnee: li postis estoit fait et
compassé d'unes joes de balaine, si bien et si
bel apointié que nulz n'y sceüst que amender.
Et gisoient a chascun lez de ceste porte deux
fier lion tuit deschaïné, qui gardoient celle entree
en telle maniere que nulz n'y pouoit approchier
sanz conduit, que tantost ne fust devourez et mis
a mort. Et avec ce il y avoit une ymage a celle
entree qui estoit de fin or faicte par grant astronomie,
qui avoit .VII. piez de lonc et estoit
grosse a l'avenant. Et estoient tuit li membres
respondant par art de mesure a la quantité du
corps. Et estoit celle ymage de tel semblant et si
vivement coulouree que chascuns qui la regardoit
cuidoit que elle eüst vie. Et vous dy que si
eueil et ses deux oreilles estoient de pierres
precieuses, et avoit chascun membre telle couleur
qu'il devoit avoir par nature, si que char vive
ressambloient; la bouche mesmes estoit si bien
compassee et les levres si faitissement ouvrees et
coulourees de si bonne maniere et de si bon point
entrouvertes, qu'il sembloit que elle parlast,
et vous dy que par l'art de nigromencie il sembloit
que celle fust vestue de fins draps. Celle
ymage tenoit en sa main un riche cor d'ivire et
en l'autre elle tenoit une escalete d'argent si
qu'il n'estoit nulz qui laiens entrast sanz conduit
que, ainçois qu'il se peüst appercevoir, que l'ymage
ne cornast de son cor et sonnast de son escalete
 .III. cops, et tantost aprés il estoit livrés a mort
et devouré, et cil qui conduit avoient y pouoient
seürement aler et venir sanz nulz perilz. Et pour
ce fist Berinus comme sages homs quant il demanda
le sauf conduit.

Moult furent li Romain esmerveillé de
cel ymage et eurent grant freeur des lyons, mais
Ernander les asseüra; puis regarderent la sale
de touz lez, qui estoit painte et enluminee si finement
que ce sembloit toute vive chose de quanque
il y avoit paint. La peüst on veoir semblance de
tous les faiz des anciens et concevoir en lui, aussi
bien comme se l'en y eüst esté present. Ainsi
comme li Rommain durent passer oultre la sale,
ainçois qu'il fussent yssu, le palais se mut et
crolla merveilleusement, et vous diray par quel
raison. Ce fu li maistres qui le fondaetle compassa
par tel maistrie que chascun jour en une
heure il convient la sale tourner un tour, si que
a l'esmouvoir la terre crolle et fremist toute. Et
en ce point que li Rommain estoient la, il fu
heure de tourner, par quoy la terre mut si grandement
qu'il n'en y avoit neïz un seul d'eulx tous
qui se peüst sur piez soustenir.

Se li Romain furent adont esmaiez, ce ne
fu mie merveille, car il n'avoient mie
telle chose aprise. Si cuidierent bien a cellui point
que leur derrains jours fust venuz et que tuit fussent
deceüz. Et nonpourquant, pour paour ne pour
mesaise qu'il eüssent, il ne parlerent onques mot,
ains passerent oultre la sale le plus vistement
qu'il peurent, et fu chascuns moult joyeulx quant
il se vit eschappé de ce peril. Lors qu'il furent
yssu de celle sale, il entrerent en un cloistre qui
estoit pavez de moult divers pavement, car il n'est
nulz homs mortieulx qui sceüst dire ne deviser les
divers ouvrages qui y estoient pourtrait et figuré.
Et vous dy que en pluseurs lieux du pavement il
sembloit qu'il y eüst divers serpens vifs et remuans,
si que chascun des Rommains en estoit
tout espouenté, et passoient tous en grant doubtance
par dessus, ne il ne pouoient cuidier ne percevoir
que ce fust painture ne pourtraiture, et
comme plus aguisoient leur veüe a regarder ce
pavement, mieulx leur sembloit que il eüssent
vie, car il leur estoit adviz qu'il meüssent testes
et queues et qu'il beassent les gueules pour mal
faire.

A grant meschief passerent li Rommain
parmy ce pavement, tant qu'il vindrent oultre le
cloistre, dont entrerent en un praeil bel et vert et
floury, raemply de toutes bonnes herbes et de divers
fruis. Et enmy ce prael avoit une tour a creniaux,
et dedens celle tour avoit quatre dragons fiers
et orribles, qui apparoient depuis le piz en amont
et avoient le dos li uns encontre l'autre; et estoient
cil dragon si orguilleux que chascun gectoit
feu et flambe par la gueule et si habondanment
qu'il estoit adviz a ceulx qui les regardoient
que tout le païs deüst ardoir, car li ressortissement
des estincelles qui voloient contre les murs
de toutes pars faisoit sembler que tous li lieux
deüst embraser. A celle foiz furent li Rommain
esbaÿ et espouenté, et se trairent li uns prez de
l'autre et cuidierent tous certainement mourir sanz
nul deport. Et bien croy certainement qu'il ne
fust nulz homs, tant fust seürs, se de telle merveille
ne fust acointés, qu'il n'en eüst eü grant
hide et grant esmay du veïr et de l'oÿr. Dont
fu Berinus en tel point que bien voulsist avoir
perdu son avoir et il fust mis a sauveté; il n'avoit
en lui sens ne contenance, ains estoit si esperdu
qu'il estoit sur le point de transir. Quant Gieffroy
vit la mesaise de lui, il prist Berinus par le poing
et l'emmena grant aleüre devant les autres tout
oultre le preel, tant qu'il vindrent dehors les
murs. Et quant li Rommain virent que leur sires
estoit passez oultre sanz nul mehain, si leur revint
un pou li cuers et passerent aprés oultre hastivement
en grant paour et en grant doubtance.

Ainsi comme il orent passé les
murs du preel, il trouverent une riviere dont l'eve
couroit roidement vers la cité, et avoit un pont par
deseure, par ou il leur convenoit passer. A l'entrer
de ce pont avoit .III. escorpions et .II. dragons
soustivement ouvrez de fin or, de l'oeuvre Dedalus,
qui moult fu soubztil engignerres. Et comment
que cilz serpenz n'eüssent point de vie, si apparoient
il tous vifs, et sembloit qu'il voulsissent
devourer ceulx qui par la voulsissent passer; mais
il estoient de telle vertu que tuit cil qui vouloient
seürement aler pour bien, il n'avoient mal mais
se aucuns y passast pour boidie ou pour traïson
faire, li escorpion et li dragon estoient tantost
si esmeü sur les mauvais, qu'il gettoient feu et
flambe parmy les gueules, et estoit cilz feux si
orribles que fer ne acier ne nulle autre riens
ne pouoit durer encontre, et par ce feu estoient
tantost devouré et bruÿ tuit li malfaiteur qui par
ce pont que je vous ay dit vouloient passer.

Moult furent espouenté li Rommain de ces
escorpions, mais Ernander le seneschal, qui les
conduisoit, les asseüra et les mena oultre le pont
tout sauvement, dont la riviere de par dessoubz
estoit moult hideuse. Or vous lairay des Rommains,
sy vous conteray d'autre chose pour vous donner
mieulx a entendre quelle celle yaue estoit, dont il
avoient passé le pont, et comment cilz royaumes
fu conquis.

Il ot jadiz un roy en ce royaume qui avoit
nom Agriano, qui moult fu puissans et redoubtez,
et ne fu mie nez du païs, et si tint bien le royaume
 .XL. ans ou plus, ne onques en toute sa vie il
n'ot femme ne enfans. Or vous diray comment
il conquist le royaume. Cil Agriano fu filz d'un
roy qui ot nom Label, et fu nez en l'ille de Gamo
et ot une seur qui ot nom Guigamo. Label
leur pere ama moult ses enfans et les fist nourrir
en leur enfance songneusement et a grant honneur,
tant que Agriano print si bonne nourreçon
que ce fu li plus beaux enfes que l'en seüst en
nul païs, ne on n'en savoit nul si sage ne mieulx
enseignié, fors que tant pour la beauté qu'il sentoit
en lui il s'enorguilli si et sourcuida que rien
nulle ou monde ne prisoit, et pour la beauté dont
nature lui avoit fait grace, il estoit amez et
desirez de dames et de damoiselles en tous les
lieux ou il repairoit. Mais li jeux estoit malpartiz,
car sur toutes les choses du monde il haioit
les femmes et avoit en despit.

Ainsi que Agriano fu en l'aage de
 .XVI. ans, Label ses peres morut, et li escheï le
royaume de Gamel. Quant il fu enterrez, Agriano
fist assembler tous les barons de sa terre et les
mist a raison et dist:" Seigneur, mes
peres est mort, dont il me poise, et bien sçay que
ce fu pour ce qu'il fu trop subget a femme, et
bien voy que tuit cil qui ont mis en femmes leur
esperance sont mort et honny. Et pour ce je vueil
que vous tous me fianciés que vous ferez toute
ma volenté, c'est que chascuns se vueille retraire
de femme et yssir hors de son dangier, car je
vueil mon royaume delivrer a mon temps.--
Sire ", dist uns chevaliers qui ot nom Grianor,
" pour Dieu, gardez que vous dittes et vous advisez,
car ceste chose seroit trop deshonnorable
et contre raison ".

Quant li roys entendi le chevalier qui
aloit contre sa voulenté, si s'esprist d'ire et de
maltalent et fist chiere d'omme enragé, puis dist
en hault:" Je commant a vous tous, si chier
com vous amez voz vies, que chascun qui a fille
ou femme ou niece en soit delivres dedens demain
ceste heure, et que chascun en face commandement
a ses subgez en telle maniere qu'il ne demeure
femme nesune en tout mon regne, car je vueil
savoir se l'en pourra sanz elles durer.-- Ha!
sire ", dist Grianor, " se Dieux plaist, ce n'avendra
ja, car ce seroit contre droiture et contre la
voulenté de Nostre Seigneur, qui femme fist et
fourma pour faire a l'omme compaignie; pour
quoy je vueil bien que vous sachiez que pour riens
je n'envoieray en essil ne femme ne parente que
j'aye, se pis n'y truis que j'ay jusques cy ".
Adonc ot li roys grant despit du chevalier, quant
a son commant n'obeÿ, si le fist mettre en prison
obscure et villaine, puis a parlé a ses autres
barons et dist:" Seigneurs, vous avez bien entendu
que je vueil des femmes faire. Sachiez que
s'il y a nul de vous qui vueille aler a l'encontre,
je en prendray autelle vengance que j'ay fait de
Grianor ".Dont s'assentirent tuit li baron a
faire le commant le roy, plus par crainte que
par amour. Sy s'en partirent du roy et s'en vindrent
a leurs femmes, a qui il apportoient males nouvelles,
car il les firent appareillier et aler au
lieu qui estoit denommez pour elles assambler.
Et quant la menue gent virent que li grant baron
estoient assenti a la voulenté du roy, sy virent
bien que leur deffense n'y vauldroit riens, si firent
aler leur femmes avec les autres.

Et quant elles furent toutes admenees,
li roys fist devant lui admener Grianor et lui
demanda s'il vouloit demourer a l'usage des autres
et, se ce non, qu'il lui deïst sa voulenté.
Grianor respondi que pour riens nedemourroit,
dont li fist le roy le nez couper et puis lui
commanda a aler en essil avecques les femmes.
Dont furent nefs appareilliees a grant plenté au
port, et fist on entrer les femmes dedens a grant
meschief et a grant douleur, et furent garnies
de ce qu'il leur convenoit, et sachiez que en cellui
regne ne demoura femme, ne petite ne grande,
jeune ne vielle; neïz la mere du roy et sa suer
en convint il partir et entrer es nefs. Puis leur
fist delivrer li rois .Vc. mariniers,
pour les dames faire mener, et mil chevaliers duiz
de guerre, pour les conduire et resqueurre, se aucunes
gens les vouloient contredire. A tant se
departirent du port, car il eurent vent a voulenté.

Bien pouez croire que a celle departie
ot mainte larme plouree et grant dueil demené
de chascune part, car les femmes crioient et se
detordoient et batoient leur chiefs et detiroient
leurs cheveux, et avoient telle angoisse que chascune
voulsist bien mourir. Et li homme d'autre
part si estoient a grant meschief et faisoient bien
autel dueil que les femmes ou greigneur, car moult
leur touchoit au cuer ce qu'il perdoient meres,
femmes, filles, seurs et cousines, si qu'il ne fust
nuls qui les veïst qui n'en eüst tres grant pitié.
Puis s'en retourna chascun en son païs, fors que
li grant baron a qui le roy commanda qu'il venissent
a lui en sa cité, qui avoit nom Gamel.
Et estoit celle cité de moult grant noblesse. Li
roys Agrianor s'en ala en une tour qu'il avoit
moult riche, et en celle tour avoit cent damoisiaux
moult faitissement assemez et de tous les plus
beaulx de son paÿs; la demanda ly roys les
barons l'un pres l'autre, et leur compta son estre
et comment il se maintenoit avec eulx, si leur
monstra et aprist son fol usage et coustume.

Bien avez oÿ comment li mauvais roy renoiez
exploita et comment il fu de mauvaise condicion,
car il fist tant que tuit si home habitoient
deshonnestement contre nature li uns a
l'autre, par tout son païs. Ycelle terre de Gamel
si estoit moult prouchaine de la cité ou Berinus
estoit arrivez, ainsi comme vous avez oÿ, laquelle
cité avoit a nom Blandie, qui sonne autant comme
" ille de traïson ";mais ainçois fu elle appelee
Couvetain qui vault autant comme" ille sanz
peine ";entre ces .II. citez que je vous dy n'avoit
que un bras de mer. Sy avint que Agriano, li roys
de Gamel, tantost qu'il eut faites les femmes
convoier et aler hors de son païs, il dist a ses
hommes qu'il vouloit aler conquerre celle ille de
Blandie ou moult peu de gent avoit a ce temps.
Sy dist que moult tost l'avroient conquise, sy fist
assembler ses os et dist que, s'il en pouoit venir
au deseure, qu'il les atourneroit a l'usage de son
païs.

Or vous diré des dames, qui s'en aloient
par mer dolentes et desconfortees, et de Grianor
qui estoit moult triste de son nez qu'il avoit
perdu et pour son païs qu'il lui avoit convenu
vuidier. Tant alerent par mer qu'ilz choisirent
le regne de Blandie et l'approuchierent assez pres.
Et vous dy que Grianor estoit en la nef tout
devant avec la mere et la suer au roy Agriano,
et en celle nef avoit cent des meilleurs et des
plus souffisans chevaliers qui les conduisoient,
qui moult estoient courrouciez du mauvais usage
que li roys avoit entrepris, mais point ne lui
oserent debatre. Or avint que Grianor au nez
couppé les mist a raison et leur dist:" Seigneur,
je saroye voulentiers se vous retournerez
en nostre païs ".Il respondirent que non et
qu'il avoient plus chier a aler en estrange païs,
mendiant et querant les aventures, que de demourer
riches et acoustumer le fol usage du roy:
" Seigneur ", ce dist Grianor, " et je vous dy en
verité que, se vous voulez ouvrer par mon conseil,
nous ferons tant que le païs de Gamel sera mis en
bon point ou au moins nous serons a joye et a
honneur et ystrons hors de cest essil ".Et tous
li chevaliers s'assentirent a ce que Grianor voult
dire, et lors dist Grianor:" Faisons un seigneur
qui ait commandement sur nous et que nous
lui donnons a femme la fille de no seigneur loyal
qui est seur au roy renoyé ".Li chevalier tous
communement tindrent ce conseil qui estoit bon
et loyal, et le firent ainsi que Grianor les
conseilloit.

Li nouviaux sires qui fu esleüz si ot nom
Mirame, et la dame si fu appellee Guigamo. A
cestui seigneur fist chascuns feaulté et hommage
en bonne foy. Quant ce fu fait, il furent moult
approuchié de l'ille de Blandie, sy que cilz du
païs les pourent veoir tout a plain; si eurent
grant hide et grant paour pour la multitude de
gent qu'ilz veoient et furent en grant doubtance
de perdre la terre, car ilz n'estoient mie gent
pour guerre souffrir. Si prindrent conseil ensemble
et s'assentirent qu'il obeïroient du tout a eulx,
car il sentoient bien qu'il ne pourroient du tout
contrester a leur force. Ainsi qu'il estoient en ce
parlement, toutes les nefz arriverent, et descendirent
a terre sain et sauf. Et Griano, qui estoit li
plus sages d'eulx tous et par qui conseil il avoient
ouvré, s'en vint a Mirame le nouvel seigneur et
a ceulx de son conseil et leur dist:" Seigneur,
je loueroye en bonne foy que l'en envoiast a la
gent de ce païs pour savoir leur voulenté et s'il
vouldroient obeïr a nous ".Que vous feroye je
long compte? Cil du païs furent tuit lié quant
il peurent trouver paix et amour en Mirame
et en ses gens, et vindrent tuit a lui et obeïrent
tous a son commandement et lui donnerent la
seignorie de la terre, sanz guerre et sanz nul
debat, et le gouvernement de tout le païx.

Quant Mirame fu mis en possession de
l'isle de Blandie, il fist fermer et efforcier les
chastiaux et les lieux du païs, et Agriano, li
faulx roys desnaturez, quant il perçut que li chevalier
qui les dames avoient conduites ne retournoient,
si fu moult courroucié, et bien pensa
qu'il l'avoient laissié et que perdu avoit leur aide.
Ne demoura guieres aprés que tous ses os furent
assamblez pour aler sur l'ille de Blandie, car il les
avoit mandez, ainsi com vous avez oÿ. Dont lui
vindrent nouvelles que les dames et li mil chevaliers
avoient prins l'ille de Blandie et qu'il avoient
fait un seigneur qui la terre vouldroit
deffendre. Adonc li fu ses mautalent doublez, car
il lui fu adviz que celle ille ne conquerroit mie
si legierement comme il avoit esperé. Adonc il
fist son serement que jamais il n'avroit repos jusques
a tant qu'il avroit conquis Blandie et fait
justice de ceulx qui encontre lui l'ont emprise a
garantir. Puis entrerent il et sa gent en mer,
tuit appareillié de bateillier, et errerent tant
qu'il approuchierent Blandie. Et quant cilz du
païs sceurent que li roys Agriano venoit sur eulx
espris de grant maltalent, il vindrent a Mirame
leur seigneur, pour avoir conseil. Et Mirame,
qui estoit homs puissant et de grant vertu,
leur commanda qu'il fussent tous appareillié pour
eulx deffendre, et puis demanda conseil a sa gent
comment il se pourroient maintenir:" Sire ", se
dist Grianor, " je vous conseilleray en bonne foy.
Il est bien voir que Agriano nous het moult durement,
par quoy nous pouons certainement savoir
que, s'il nous puet par force prendre, nulz avoir
ne nous garantiroit de mort, et si sont trop plus
de gent que nous ne sommes, siques, s'il pouoit arriver
et prendre terre, noz effors ne nous vauldra
rien contre le leur. Sy lo que nous alons au
devant eulx et leur deffendons le port ".Cilz
consaulx fu tenuz et ottroiez, si vous dy que,
quant Agriano et sa gent deurent venir a terre
et qu'il cuiderent prendre port, cil du païs le leur
deffendirent viguereusement, et en y ot moult
de mors de chascune partie. Mais en la fin ot
Agriano vittoire par la grant plenté de gent qu'il
avoit; et se rendirent tuit cil du païs a lui par un
convenant qu'il devoient demourer bien et en
paix ou royaume et toutes les dames aussy parmi
un treü qu'il devoient rendre chascun an a
Agriano, et ainsi il leur fiança loyaument a
tenir bonne paix. Et sur ce l'en se desarma de
toutes pars, et cuidierent tuit cil du païs estre
asseür. Mais Agriano fist tantost prendre leur
roy et lui fist son nez couper et crever un eueil,
et puis aprés commenda ainsi faire a toute l'autre
gent, et aux hommes et aux femmes, ne onques
n'y fist espargnier ne mere ne suer ne parent
ne parente que tous et toutes, petit et grant, ne
fussent esnazé et que chascun ne perdist un eueil.
Et aprés ce il et sa gent entrerent es nefs et s'en
repairierent en la cité de Gamel a grant joye
de leur victoire, et li autre demourerent en l'ille
de Blandie, mat et esbaubi pour leur mehaing,
et faisoient tuit communement si grant dueil que
je ne le pourroie ne savroie deviser. Et moult leur
grevoit ce qu'il ne pouoient percevoir en nulle
maniere come il peüssent avoir vengence de leur
ennemy. Et parmy le dommage et la
grant honte qu'il avoient receüe, si leur convenoit
il chascun an rendre treü et leurs testes racheter;
et encore y avoit il pis, car chascun an,
quant on portoit le treü au roy Agriano, il le
faisoit recevoir et puis faisoit tous les messages
pendre, ne cil de Blandie n'osoient mie pour
ce refuser le treü a paier, car moult redoubtoient
la mauvaistié et la felonnie de Agriano.

En tel meschief et en tel servage demourerent
 .XIIII. ans. Et quant il avint qu'il furent
entré ou .XVe. an, Mirame, qui le regne tenoit,
manda sa gent par devant lui et leur dist:
" Seigneur, pour Dieu mercy, vous savez bien le
despit et le servage en quoy Agriano nous a
long temps tenuz. Sachiez vrayement que je ne
le puis plus souffrir, et vous dy que jamais a nul
jour il n'avra treü de moy, pour chose qui m'en
puist avenir, soit de vie ou de mort, car trop longuement
il l'a receü.-- Sire ", dirent trestuit si
homme, " mescheoir puist il qui vous en fauldra,
car plus chier avons a mettre noz vies en aventure
que de demourer en tel servage ou nous avons
long temps esté et demouré, Dieu mercy ".

Quant Mirame entendi que si homme
estoient en bonne voulenté de lui aidier, sy en ot
grant joye et fist ses chastiaux rappareillier et
refforcier et sa gent garnir de ce qu'il leur
convenoit. Et moult estoit chascuns en grant voulenté
et en grant desir de prendre vengance
du roy Agriano, qui tant de despis leur avoit
faiz que plus n'en pouoient souffrir, et prirent
cuer et vigueur en ce qu'il estoient moult creü de
bonne gent pour la grant plenté des femmes qu'il
avoient eües, et la gent Agriano estoient malement
decreüz et affebliez, car mauvaisement peüssent
multiplier selon le pechié qu'il maintenoient contre
Dieu et contre nature. Et pour ceste raison
se resvigorerent cil de Blandie et deffaillirent a
paier le treü, et quant Agriano vit qu'il furent
en deffaulte, sy en ot grant dueil et les menaça
moult durement.

Adont esleut .XL. de ses chevaliers les
plus puissans et les plus sages et croy que ce
furent cilz qui premiers s'assentirent a la folie,
et ces chevaliers il envoya en l'ille de Blandie,
pour demander son treü a ceulx du païs, et si
leur bailla .I. briefvet pour baillier au roy. Li .XL. 
message s'appareillierent et puis se mirent a voye
et ne cesserent par mer et par terre, sy vindrent
devant Mirame le roy et lui baillierent le brief
que li roys lui envoyoit, et avecques ce lui dist li
uns des messages:" Roy, je te fais assavoir que
par ta grant folie et par ce que tu ne t'es acquité
vers monseigneur, toute ta gent sera morte et destruite,
et si te mande Agriano que tu fuies hors
du royaume et te va pourchacier ailleurs, car cy ne
pourras tu durer d'ores en avant ".

Lors fu Mirame irez, quant il entendi
la menace, et adont ne leur respondi
mie, ains prist le brevet et lut ce que dedens estoit,
et parloient les lettres en telle maniere:
" Nous, Agriano, par la grace de Dieu, roy de
Gamel, a Mirame mon subget, non salut. Sachez
que je me merveil moult ou vous avez prins l'orgueil
et la hardiesse de moy retenir ma droiture,
dont villainement tu es parjurez envers moy,
pour quoy je te faiz savoir que jamais je n'avray
mercy de toy ne de ta gent, ne je n'en prendray
nulle raençon fors que la teste de chascun par
tout ou je vous porray trouver, comme de traïtes
foy mentie, ne ja n'aiez fiance en nully qui te puist
aidier ".Quant le roy de Blandie entendi le
villain mandement que le roy Agriano lui faisoit,
sy fu si alumez d'ire et de maltalent que en grant
piece ne pot mot dire, et la premiere parole qu'il
dist aprés ce qu'il ot la letre leüe, il commanda
a prendre les .XL. chevaliers et fist a chascun couper
le nez et la baulievre et toutes les oreilles
et tous les eueils crever, fors que a un tant
seulement a qui il laissa un eueil pour les autres
mener et puis leur dist:" Seigneurs, or avez
vous le guerredon de vostre message. Si en pouez
aler, quant vous vouldrez, monstrer a vostre seigneur
la courtoisie que je vous ai faite, pour l'onneur
de lui; et lui dites que autant ou plus
lui en feray je, se je le tien ".Et avecques ce
commanda li roys que tous les mariniers eüssent
leurs nez coupés.

Puis s'en repairierent li message vers la
cité de Gamel a grant meschief et grant confusion,
de quoy cilz de leur païs furent moult dolent et
esmeü, quant il les virent repairier a tel douleur
et a tel meschief que vous pouez oïr. Sy s'en
vindrent li message devant Agriano en la sale, ou
tuit li meilleur chevalier du païs estoient assemblé
pour oïr nouvelles des Blandïens. Et si s'en
venoit tout devant le chevalier a qui on avoit laissié
un eueil, et admenoit les autres aprés soy,
tenans les uns aux aultres. Quant le roy Agriano
vit ses messages si laidement deffigurez et
tous senglens, si ot grant destrece a son cuer,
et ce ne fu mie de merveille; sy s'escria de
grant aïr et dist:" Comment, seigneur, qui a esté
si osez que tel despit vous a fait? Ne savoient
il mie bien que vous estiés tuit de ma gent et
que je vous y avoie envoiez?-- Certes, sire ",
font cil, " si savoit bien et de tant nous fu il trop
pis que nous estions a vous, car il vous heent durement,
et est maintenant le roy de Blandie fier
et orgueilleux, ne il ne vous prise nulle riens.--
Qui vous a ce dit " ?dist li Roys.-- " En non
Dieu, sire, il pert a nous malement, ainsi comme
vous pouez veoir en la moye foy.-- Seigneur, vous
serez vengié prouchainement. Or me dites: m'ont
il mon treü envoyé?-- Sire, sachiez qu'il ne vous
envoyent autre treü fors tant qu'il ont juré que,
se il vous tenoient, il vous feroient deux temps
pis qu'il n'ont fait a nous.-- Il ont droit ", ce
dit Agriano, " se il me heent, car aussi ne leur
vueil je ne bien ne amour ".

Atant laissierent ces paroles
ester, sy entendirent tous a dueil faire par toute
la cité. Et li desloyaux roys, qui sur tous les autres
estoit espris de grant maltalent, fist tous ses
os assembler efforcieement et appareillier nefs
et galees a grant plenté. Et entrerent ens moult
richement appareillié et s'en vindrent vers la cité
de Blandie. Et li Blandien qui bien savoient que
li Gamelois venoient sur eulx furent tuit garny
et apresté de eulx deffendre et en grant desir
de vengier la honte que Agriano leur avoit faite
par long temps. Si attendirent tant qui li Gamelois
furent venu a port et qu'il eurent tous pris
terre. Dont vindrent cil de Blandie et se mistrent
richement en conroy et coururent sur la gent
Agriano.

En celle assemblee moult en y ot de mors
et de navrez de chascune partie. Et y perdi Mirame
li roys .IIII. de ses filz, dont il en avoit sept
de la seur Agriano, qui touz estoient chevaliers
preuz et hardiz. Mais en la fin aida Dieu au
royaume de Blandie et furent tuit li Gamelois
desconfit en telle maniere que onques nulx n'en
eschappa, qu'il ne fust mors ou pris. Et li roys
mesmes Agriano y fut retenuz, car li deables
qu'il avoit servi lui vouloit rendre le guerredon
de son service.

En telle maniere com vous avez oÿ furent
tous les Gamelois vaincu, et cil de Blandie eurent
victoire. Sy s'en repairierent a grant joye en la
cité, car moult y firent grant conquest. Tantost
aprés ceste desconfiture li rois Mirame fist querre
et amener tous les foueurs que on pot trouver en
son royaume, tant qu'il en ot plus d'un millier,
puis les fist tous entrer en euvre et fouirent tant,
que par nuit et par jour, que dedens demy an
il firent une fosse en terre qui ot mil toises de
parfont. Et encore vuelt dire Martiaux, qui la
matiere de ce livre concueilli, que celle fosse fu
trop plus parfonde que je ne dy, mais on ne
l'ose mie affermer, car il dit que en demy jour
ne venist pas une pierre au fons. Lorsque Mirame
ot fait faire celle fosse, il fist avaler par dedens
Agriano lui disiesme de ses plus haux barons.
Et tous les autres qui furent prins en la bataille
il fist mettre a mort villainement. Or ot Agriano
la merite de ce qu'il ot Dieu couroucié, et fu mis
et avalez en l'orrible fosse, car Dieux ne veult
mie consentir la malice de ses euvres. La dedens
lui faisoit Mirame donner assez a boire et a mengier,
si qu'il n'avoit nulle souffrette ne de fain
ne de soif, mais de toutes autres mesaises que
l'en peüst dire ne penser, il avoit tant que nulx
corps d'omme n'en pouoit plus souffrir. Et ce que
tout le pis lui faisoit, ce furent si compaignon
qui estoient mors, fors que li uns tout seulx qui
avoit esté ses amis et ses compains du fol mestier,
car la pueur des charoignes et la
hide qu'il en avoit lui doubloit sa paine. Et vous
dy que, quant li corps furent pourry, toute la fosse
fu raemplie de vermine, de culeuvres et de serpens
qui moult grant travail lui faisoient.

En tel meschief et en tel peine langui
Agriano par l'espace de .X. ans. Et ne cuidiez
mie que nulz autres homs y peüst avoir duré, car
Dieux le consenti a tant vivre pour ce qu'il lui
vouloit faire sa char chierement comparer les
oultrages contre nature qu'il avoit faiz. Quant il
pleut a Dieu que la charoigne de Agriano le
felon fust delivre de ceste grief douleur, et que
l'ame eüst son tourment que le corps avoit desservi,
je vous conteray qu'il en advint et en
quelle maniere il morut.

Il avint en ce tempoire que un homme
en Egipte, qui Altercans estoit nommez, occist
son pere et sa mere, et son frere chassa il hors
de son païs, pour sa mauvaise voulenté acomplir
de sa suer, qu'il amoit encontre loyauté, et fist
tant qu'il l'eut a femme comme s'espouse et si
en fu la meschine moult angoisseuse, car elle
savoit bien que c'estoit contre Dieu et contre
droit, mais elle ne lui osoit deveer pour la
cruauté de lui. Tant fu Altercans en la compaignie
sa suer que elle fu ençainte d'enfant. La
meschine fu moult dolente, ne elle ne se pouoit
saouler de plourer ne de dueil faire. Et quant
Altercans le sceut, si en fu aussi moult courroucié,
comme cellui qui estoit fel et de pute nature,
tant que li Ennemis vint a lui et lui dist:
" Altercans, je voy que tu es pensis et plains d'ire
pour ta suer qui est ençainte, sy te diray que tu
feras: pren un batel et entre dedens entre toy et
ta suer et te fay singler en mer et la occis lui et
son enfant; et je t'asseür que pour ce faire seulement
tu avras telle seignourie que tous li mondes
te doubtera.Or pouez veoir comme li deables
engignoit Altercans, qui estoit homme de mauvaise
condicion et de peu de foy, et de tant fu
il plus legier a decevoir, si comme il apparu, car
il crut tel conseil, dont il avoit depuis grant
merveille, ainsi comme vous porrez oÿr cy aprés.
Cilz Altercans, quant il ot eü l'ennortement de
l'Ennemi, il pourchaça tant et engigna que entre
lui et sa suer furent en mer et errerent tant qu'il
furent loing de terre. Lors prist un glave qu'il
avoit apresté et en fery sa suer qui en lui se
fioit et l'occist. Aprés ce il lui ouvri le ventre
et en traist hors l'enfant innocent et le coppa en
 .II. parties, puis getta sa suer et l'enfant dedens
la mer.

Pour ceste orible cruauté,
Dieux qui est justes et droituriers, consenti a
l'Ennemi demonstrer son pouoir, par quoy vengance
fust prinse de ce meffait. Si que li fel
Altercans ot fait cel oultrageux omicide, la mer
se commença a engrossier et a enfler, et li airs
fu troublés, li cieulx s'ouvry, et saillirent druement
tonnerre et esclistre, et s'esmeurent li vens si
grossement qu'il estoit bien avis que li mondes
deüst finer. Et avecques ce la mer et la terre
s'ouvry et englouti Altercant a toute la nef ou
il estoit et l'emporta jusques en l'abisme. Li lieux
ou celle avanture avint, que la nef fu perie,
est orendroit appellez de toute gent qui vont par
mer, gouffre de Sathanie, et lui mist en ce nom
pour la raison de ce que gouffres en grieu vault
autant a dire en françois que"vengence" ;et
la meschine qui la fu murdrie de son frere ot
a nom Sathania, c'est a dire"vengance de
Sathanie" .Et en ce lieu est encores un grant
peril de mer et y sont mainte gent pery.

En icellui jour que celle vengance fu
prinse, estoit li roys Agriano en la chartre a
Blandie, a grant honte et a grant misere. Si avint,
ainsi qu'il plut a Nostre Seigneur, que la mer
et la nef que la terre transglouti, ala tant par
dessoubz terre que elle entra en la fosse ou
Agriano languissoit et empli la fosse auques toute
plaine d'eaue et la le convint noyer. Et par ceste
aventure fu li gloux Agriano mort et peri, et
emporterent li deable l'ame de lui en Enfer, et
la sera tourmenté sanz fin selon ce qu'il ot
deservi.

Je vous ay dit comment Altercans et
Agriano furent perilz et tourmenté pour leur
mauvaises euvres, et comment la mer du gouffre
vint en la chartre Agriano a toute la nef
ou Altercans estoit. Or vueil je que vous sachiez
que par celle aventure fu la faite une riviere
crüeuse et orrible, qui va et vient au gouffre de
Sathanie parmi la terre qui la se ouvry, et est
celle eaue si merveilleuse que riens qui vive
n'y puet atouchier, que lors ne muire de crüel
mort; et avecques ce elle saut de haut en bas
et boust et escume par telle maniere que du veoir
a l'en grant hide, pour la grant tempeste que
elle demaine. Et vuelt l'en dire que, puis l'eure
que Altercans et Agriano furent perilz, l'en a
maintes foiz en celle riviere veü leurs corps floter
par dessus, et si recorde l'en en verité que tout
ce qui perist en ce gouffre de mer vient en la
riviere de Blandie, si que l'en y voit moult souvent
par dessus seuronder les hommes mors, les
nefz, les mas et les voiles.

Seigneur, tout ainsi que je vous ay compté
de Agriano avint il tout certainement,
selon ce que Martiaux en recorde, et devint
la chartre ou il fu mis une riviere dont je
vous ay fait mention. Sy fist on faire un pont
par dessus, fort et hault, et couroit l'eaue par
dessoubz roide et bruyant, parfonde et si hideuse
qu'il n'estoit nulz, tant fust viguereux ne
hardy, se par la le convenoit passer, qu'il n'en
eüst hide et paour. Et par la fu ce que li Romain
passerent en grant doubtance. Lors que li
Rommain eurent passé ce pont, si trouverent en
une place un arbre de tel façon comme vous
avez oÿ devant, quant Gieffroy le devisa a Berinus;
et quant il virent la grant plenté des testes
qui y pendoient, si leur ratenria moult le cuer.
Dieux! Qui fust cil qui les veïst a qui il n'en
preïst pitié? car si grant nombre en y avoit
que on ne les peüst estimer. Grant entente mirent
li Rommain au regarder tout en alant, car nul
point n'y arresterent, et alerent tant qu'il vindrent
en la chambre Ysopes, et le seneschal, qui les
conduisoit, si entra tout devant et les admena
devant le roy. Si le saluerent moult honnorablement,
ainsi comme il appartenoit, et puis se sont
assiz li Romain devant le lit ou Ysoppes gisoit, car
il estoit si febles qu'il ne se pouoit mais
soustenir.

Li roys Ysopes bienveigna les Romains
moult debonnairement, et puis regarda voulentiers
la contenance d'eulx et la noblesse, car il
estoient richement affublé de manteaulx et se
maintenoient fierement. Quant li roys, qui estoit
assiz en son lit, les ot bien regardez, si leur dist:
"Seigneur, bien voirs est que je vous manday.
Si vous sçay moult bon gré de ce que vous vous
estes traveillé de venir a moy, par quoy je vueil
que vous sachiez que, se vous avez mestier de chose
que je puisse faire, je vous en rendray moult bonnement
le guerredon. Et vrayement onques mais
je ne vy gent qui si me pleüssent, et si en ay
moult veü en ce païs. Et pour ce, se il vous vient
a plaisir, je saroye voulentiers l'achoison de vostre
vie, car je espoir que vous estes venuz en ce
païs pour marchander; si vous prie que, vous
m'en dites la verité, et je vous ay en convent,
par la foy que je doy a Dieu et a vous, que a
mon pouoir je vous en conseilleray et vous aideray
a sauver corps et avoir, ne ja n'en soiez en doubtance.
-- Sire", dist Berinus, "la vostre grant
mercy de la courtoisie que vous nous presentez" .

Moult eurent li Romain grant joye
quant li roys Ysopes les ot prins en main et en
convent de eulx garentir. Si en furent plus asseür
et cuidierent pour voir que Fortune ne les peüst
nuire, car tuit li baron de la court se penoient
de eulx servir et honnourer. Mais Gieffroy, qui
estoit li plus malicieux d'eulx tous, ot doubte,
pour la grant reverence que on leur portoit, qu'il
n'y eüst en la gent du roy grant decevance, sy
respondi en telle maniere:"Sire" , dist il au roy
Ysopes, "vous nous avez requis en admistié que
nous vous disions la cause pour quoy
nous meüsmes de noz païs et pour quoy nous
sommes marchant. Sachiez, sire, que nous respondrons
voulentiers a vostre requeste, mais nous
parlerons ainçois ensemble, pour quoy nous vous
en puissions mieulx dire la verité.-- Seigneur" ,
ce leur a dit li roys, "ce me plaist moult bien
et m'est moult bel aussi" .

Atant Berinus et sa gent s'en tournerent
d'une part a conseil, et Gieffroy, en qui il avoient
toute leur fiance, sy leur dist:"Seigneur, je
vous dy en verité que je ne sçay pas se li roys
nous a fait celle demande ou pour mal ou pour
bien, pour quoy je vous prye que pour riens nulle
qui adviegne, vous ne me desdisiez de chose que
je die, car bien sachiez que cilz respons n'est mie
a gas, mais convient que nous soions bien advisé
de respondre pour ce que, se nous disions verité,
chascun fera sa moquerie de nous et ses gabois,
et, se nous leur faisons mensonge a entendre, il
le nous convient faire si bien et si adviseement que
nous n'en puissions estre reprins; car tost en
pourrons cheoir en dangier et en dommage, se
nous ne nous guetons encontre le malice des gens
de cy aval, et bien pouez savoir que pou en y a
qui ne nous heent et qui ne soient tous desirans
de nous faire encombrier, et bien l'avez trouvé en
eulx. Et si croy que, s'il nous ont fait aucun honneur
par leur malice, qu'il l'aient fait pour nous
decevoir et honnir, car ce sont une gent que
Dieux maudie. Et pour ce ne vous esmayez
mie, ains soiez tuit de bon cuer et de liee
chiere, car, se vous estes de mauvais convenant,
nous serons traÿ et desconfit; sy vous resvigorez
et faites bon semblant, et se Dieux plaist,
en qui je croy, je parleray en tel maniere dont
nous nous acquitterons bien envers eulx, et s'en
tendront bien a paié" .Et li Rommain lui
respondirent:"Sire, Dieux le vous ottroit par
sa grace.-- Or nous en alons", dist Gieffroy,
"devant le roy, car nous avons trop demouré" .
Adont s'en vindrent devant Ysoppes, chascuns en
grant doubtance et sanz nul mot dire, car du tout
s'en attendirent a Gieffroy, et estoit chascuns
en grief pensee quel chose il avoit empensé a
dire. Dont en prist Gieffroy la parole, si dist:
"Sire, tout avant que je vous die riens de nostre
affaire, je vous requier que vous vueilliez faire
vuidier de vostre gent, car il ne seroit pas raison
que devant toute la gent nous comptions
comment il nous est" .Li roys entendi bien que
la requeste estoit de raison, sy commanda a yssir
hors les bourgois et plenté de l'autre baronnie, si
que nulz ne remest en la chambre, fors cilz qui
pleurent a Gieffroy. Et puis commença il sa
raison et dist ainsy:"Sire, puis qu'il vous
plaist savoir l'achoison de nostre vie, or entendez
et je vous en compteray la pure
verité. Sire, il ot un plait a Romme d'une
aventure qui y fu, et vous diray qu'il en advint.
Il est bien voirs que en la cité de Romme il y a
establi .VII. sages qui sont moult renommez de
grant science savoir, sy que, pour le grant sens
dont on les sent raemplis, toute maniere de gent
viennent a eulx de dyvers païs pour avoir conseil
et enseignement. Or avint un jour que messages
ne sçay de quel païs vindrent aux .VII. sages de
Romme et demanderent conseil de .III. demandes
qu'il leur firent, et li sage, quant il entendirent
les messagiers, sy eurent grant merveille de ce que,
pour si pou de chose demander, ils estoient
venuz a eulx d'estranges terres et le tindrent
a grant folie. Et nonpourquant prindrent il respit
du respondre jusques au lendemain: or vous
diray quelles les .III. demandes furent" .

Li uns des .III. messages dist que ses
sires avoit une dent en sa bouche, qui estoit mauvaise
et pourrie, et tant lui faisoit d'angoisse que
nul repos n'en pouoit avoir ne par nuit ne par
jour, et que que tantost que aucune chose y atouchoit,
il lui estoit advis qu'il deüst enragier et
mourir. Et pour ce l'avoit ses sires la envoyé
pour savoir comment il s'en pouvoit delivrer. Aprés
cestui dist uns autres que en la chambre son seigneur
avoit une fenestre que l'en ne pouoit si bien
estouper que une mouche n'y venist chascune
matinee et seoit sur la main de son seigneur a
l'eure qu'il devoit le mieulx dormir, et aloit et
venoit sur sa main arriere et avant. Et s'il advenoit
que par aucune chose il remuast sa main
ne peu ne grant, elle le pongnoit si que toute
la main en devenoit enflee et vermeille, et s'en
douloit moult durement. Et de ce vouloit il avoir
conseil qu'il en pourroit faire ne comment il s'en
pourroit deffendre. Aprés ces .II. parla uns autres
et dist que ou milieu du preel son seigneur
avoit un perier grant levé et bien fait, mais tant
estoit de mauvaise nature que tout entour lui,
tant que ses umbres pouoit ataindre, herbes
ne fruis ny autre chose n'y pouoit frutiffier ne
venir a bien. Et nonpourquant pourtoit cil periers
beau fruit, mais bien veritez estoit que ja tant on
ne le laissast meürer que nulz en peüst gouster
ne essaier et, s'il advenoit par aucune aventure
que un pou de ce fruit lui passast le col, tantost
le convenoit estrangler ou mourir de male mort.
Et de ce requeroient il conseil comment l'on en
pourroit ouvrer. Et li sages departirent jusques
au lendemain, qu'il leur mirent jour de respondre,
et endementiers il parlerent ensemble et
demandoient li uns aux autres qu'il pourroient respondre.
Mais il ne pouoient mie adviser
que cilz n'eüssent fait grant ignorance,
qui estoient venu de si loingtaing païs pour si
pou de chose demander, si leur sembloit une grant
truffe et que nulz consaulx de sage homme n'y
appartenoit. Sy s'acorderent a ce que ja n'en
feroient response, car il cuidoient certainement
que on n'y eüst envoyé fors que pour eulx gaber
et que on les eüst ainsi en despit. Et sur ce il
s'en revindrent aux messages a l'eure qu'il leur
avoient mise, et dist li uns qui parla pour tous:
"Par foy, seigneur, cil qui vous a cy envoyé prise
petit nous et noz sens et pou aconte a son
avoir despendre, car je croy que en vostre païs
ait moult de gens qui bien vous eüssent sceü
dire la maniere de sa dent oster, de la mouche
occirre et de son perier copper sanz vous
travellier en ces parties. Sy avons grant merveille
pour quoy vous estes cy venuz et moult en sommes
pensis et abaubiz, ne nous n'en savons autre
chose que dire ne que cuidier" .

"En ce point, sire estoit cil damoisiaux
a Romme qui encore n'avoit pensee ne voulenté
d'estre marchant, et fu present quant ces paroles
que vous avez oÿes furent dictes. Et quant il vit
que li .VII. sages furent si pensis, sy entreprist la
parolle et dist:" Seigneur, or soiez tous a vo
paix, car je en respondray tant, se Dieux plaist,
que vous et vo sire vous en tenrés a bien paié
Et bien sachiez que grant sens et grant mistere
avoit en ce que vous demandiez ".

" Adont se traÿ, sire, Berinus qui cy est,
vers les messages qui les respons avoient requis,
qui estoient gens de grant honnourance, et leur
dist:"Seigneur, vo sire qui cy vous a envoyé
pour sens enquerre et demander vous sara bon
gré, si comme je espoir, se vous voulez entendre
et retenir ce que je vous diray, par quoy vous lui
sachiez bien recorder. Vous dictes qu'il se plaint
de ce qu'il a une dent pourrie en sa bouche, qui
moult de mal lui fait, ne ja depuis qu'aucune
chose y avra touché, il n'avra santé ne repos tout
le jour, et pour ce estes vous venuz demander aux
sages quel chose il en pourra faire. Je le vous diray:
je loue qu'il face celle mauvaise dent arrachier,
quelque mal et angoisse qu'il lui face a
l'oster, et ne le laisse pas pour ce, car mieulx li
vault souffrir peine et douleur une seule heure que
chascun an deux fois ou trois ou tous les jours
de sa vie. Mais au traire convient grant soutiveté
et que l'en preigne bien garde que nulle riens
ne remaingne dedens la char, que ja si pou
n'y en remanroit, que trop ne lui feïst a souffrir.
Et lui dirés que point ne lui soit ennuy
se autre dent ne revient en icellui lieu, car il
doit mieulx amer que la place soit wide que chose
y ait qui mal lui face. Et par ce que je vous
ay dit, il puet savoir et entendre qu'il doit oster
en sus de lui ceulx qui lui vuelent mal fere.
Et sachiez, pour voir, que puis que li
homs congnoist et entent que il a entour lui
personne qui le vueille grever, il fait que folz
se il ne s'en delivre, car souvent avient que qui
a felon voisin il a mal matin. Et si vous dy que
un cuer mauvais empire tout un grant païs et
envenime, si vault mieulx que la place en soit
delivree que plus longuement en soit encombree
de lui" .

"Seigneur", dist Berinus, "vous avez
bien entendu ce que je vous ay dit de la dent de
vo seigneur. Or vous diray de la mouche de quoy
vous faites la plainte pour lui. Je vous dy qu'elle
est doulce et debonnaire devant et fele et crüeuse
par derriere, car elle porte le miel en la bouche
et en la queue porte le venin, sy que elle point
et envenime. Tout ainsi est il d'omme de mauvaise
nature, car com plus bel semblant vous fera
et vous dira doulces paroles, et plus vous gardez
songneusement de lui, car en derriere il vous
poindra et le trouverez fel et crüeux, se vous en
avez mestier. Et est li mauvais de tele condicion
que qui mieulx lui fait et pïeur l'a. Et de ce que
vous dittes que, quant la mouche vient sur la
main vo seigneur, que nul mal ne lui fait, tant
qu'il tiengne sa main coye, et, lorsqu'il la remeut
elle le point et envenime, ne point ne lui remembre
que longuement l'a tenue sanz lui mal faire:
et ainsi est il de l'omme felon et couvert, car
quant tous jours vous l'avez servi et honnouré
et fait grant courtoisie, se vous lui failliez une
foiz de sa voulenté faire, vous l'avrez tantost perdu
et vous pourchacera ennuy et dommage en toutes
les manieres qu'il pourra, ne ne prendra ja garde
a chose que vous lui aiez faite par devant.
Et pour ce vueil je que vous dites a vo seigneur
que je lui loue que, se la mouche vient jamais
asseoir sur lui et il la puet ataindre, que tantost
l'ocie sanz espargnier, ne ja ne soit en doubtance
pour le venin qui de lui ystra, car, puis qu'elle
sera morte, ses venins n'ara pouoir de lui mal
faire. Et par telle semblance, quant aucuns preudons
a un traïteur entour lui, il en doit viguereusement
prendre justice, car ja, puis qu'il sera destruis,
sa mauvaistié ne fera mal a nul homme" .

Aprés ce Berinus leur dist:"Seigneur,
j'ay entendu de vous que vostre sire se plaint
de son perier, et je vous en diray mon advis.
Veritez est qu'il sont une maniere de gens convoiteux,
envieux et plains d'avarice, qui sont bel
et parant, mais nulz biens ne peuent venir d'eulx,
ains sont de sy mauvaise condicion que, s'il veoient
un preudomme riche d'avoir et assez aisé et
il ne peüssent trouver art ne engin par quoy il
en peüssent avoir leur part, il avront si grant
envie sur lui que jamais n'avront bien ne repos
jusques a tant qu'il lui avront pourchacié honte
et dommage, et ont a lui si grant haÿne qu'il le
vouldroient avoir occis a tort et sanz raison. Et
ainsi il sont si crüel ennemy et le heent sanz
cause pour son bienfait. Icelle gent
qui sont de tel maniere sont de la semblance
a ce perier de quoy vous nous avez compté, qui
trop est de mauvaise nature, car neant plus ne
peuent celle gent bien faire ne frutifier, comme
li periers vo seigneur, qui nul bon fruit ne puet
porter. Et ainsi comme li felon convoiteux heent
leurs voisins sanz nulle cause, fors pour la mauvaistié
d'eulx et de leurs cueurs, cil perier,
pour la mauvaistié de lui, ne lait meürer ne
venir a bien fruit ne herbe qui pres de lui soit.
Et puis que vostre sire scet et apperçoit que ses
periers est telx, il le deüst emonder de rains
et de branches, par quoy il fust si affoiblïez qu'il
ne peüst nuire ne empeschier aux autres arbres
ne les fruis de son vergier. Et par ceste raison
porra bien vo sire entendre, quant vous lui dirés,
en quel maniere il se devra maintenir vers ceulx
qui sont de ceste nature et de celle mauvaise
condicion" .

"Sire", dist Gieffroy a Ysopes, "or avez
vous oÿ comment Berinus respondi aux messages.
Or vous dy que, tantost qu'il eurent entendu le
respons, il prindrent congié et s'en partirent a
grant joye sanz faire plus long compte, fors tant
que l'en leur demanda de pluseurs parties dont
il estoient et a qui, mais nullement ne le vouldrent
descouvrir. Et pour ceste raison, sire, li .VII. 
sages de Romme furent mat et esbaÿ et espris
de maltalent, et eurent grant envie sur ce damoisel
pour le sens qu'il virent en lui, et qu'il respondi
si soubztivement a ce qu'il ne seurent
respondre, et le acueillirent en si grant haÿne que
voulentiers l'eüssent mis a mort. Mais Berinus
s'en fouy hors du païs, pour la doubte d'eulx, sy
ot grant paour pour ce qu'il sont tuit seigneur
de la cité de Romme, sy que, pour sa vie sauver,
il prinst tout son avoir et entra en mer et devint
marchant, ainsi que vous poez savoir et veoir
apertement" .

Tout ainsi que vous avez oÿ auttorisoit
Gieffroy Berinus de tout ce qu'il pouoit et savoit,
si que le roy Ysopes se saignoit a merveilles de ce
que Gieffroy lui contoit, car ce fu Ysopes mesmes
qui avoit envoyé aux .VII. sages de Romme pour
avoir les respons des .III. demandes, et fu Gieffroy
li uns de ceulx qui y alerent en message, et
tuit li autre estoient mort, car li felon cuvert,
qui habitoient ou regne de Blandie, les firent
murdrir couvertement, et ainsi eüssent il fait Gieffroy,
se il ne se fust desconneüz et fait contraiz,
ainsi que vous avez oÿ devant ou compte,
ne nul ne sceut qu'il devint ne s'il estoit mort
ou vif; et encore la, ou il estoit devant le Roy,
estoit il si desconneüz que nulz ne le pouoit ravisier.
Et en ce temps que je vous ay dit, avoit en
l'isle de Gamel uns homs puissans
qui estoit traïtres et mauvais et estoit de la lignee
le desloyal herite renoyé. Cil avoit si tous
ses voisins induis que moult peu de gent avoit
ou païs qui ne fussent felon et mauvais, ne nulz
entour lui qui y repairast ne pouoit frutifier en
nul bien. Cilz puissanz homs estoit bien de la nature
au perier et de la dent pourrye, sy que, pour
la mauvaistié de lui, li roys Ysopes l'en fist fouyr
hors du païs et lui touli terre et avoir, et ce fu
auques l'ocasion pour quoy il envoya a
Romme.

Quant Gieffroy ot comptee la declaracion
des demandes bien et faitissement, comme cil qui
bien le savoit faire, li roys Ysopes regarda moult
Berinus, car bien recongnut les paroles que Gieffroy
lui avoit dites, puis dist:"Seigneur, par
ma foy, vous me semblés bonne gent et sage, et
sachiez que quanques cilz preudons a dit et compté
est veritez et en sui tesmoing; car je sui cil qui
a Romme envoya pour les .VII. sages esprouver,
et ce qu'il a dit de mot a mot on me raporta, mais
je ne sçay pas qui respons en rendi et, qui
qu'il fust, il respondi moult sagement. Et se ce
fu cil damoisiaux, ainsi que on m'a donné a entendre,
je dy que c'est li plus sages homs et li
plus soustieux que je congnoisse au jour d'uy;
par quoy je sui moult liez de sa venue, car j'ay
espoir que bien et honneur m'en advenra et, se
il vuelt doresenavant par mon conseil ouvrer, jamais
ne lui convendra marchander par mer ne
par terre ne estre en dangier de nully, car je le
feray seigneur et roy de tout ce royaume et lui
donray une belle niepce que j'ay, a femme et a
espouse, se mi baron le me loent, car il n'afferroit
mie que je telle chose feïsse sanz leur conseil.
Voirs est que ce sont mi hommes et que je
sui leur sire, mais onques je ne feis riens sanz
leur conseil ne sanz leur voulenté, ne ores ne le
commenceray je mie. Et sachiez, seigneur, que
je sui moult dolens de ce que tuit cil que je envoyay
a Romme pour les respons avoir sont mort
et trespassé de ce siècle. Et sur tous les autres li
cuers me deult moult plus de l'un, qui estoit
appelez Gieffroy, car il estoit sages et de mon
privé conseil, si l'amoye moult, mais je ne sçay
qu'il est devenuz, dont il me poise, ne s'il est mort
ou vif. Et se cil Gieffroy fust en vie, ou li uns
des autres messages, la chose en seroit plus certaine
de ce que cil preudons a dit, et nonpourquant
je le vueil bien croire" .

Lors que li Rommain oÿrent parler de
Gieffroy, si leur fremy toute la char et eurent
grand hide que l'en ne le recongneüst. Mais
il estoit si desguisiez et desconneüz que
nulz ne le peüst adviser ne congnoistre. Quant
ces paroles furent dites, li roys manda toute sa
baronnie, et y vindrent chevalier, escuier et bourgois,
et en y ot assez plus que quant on leur
fist la chambre widier, car grandement en y ot
qui y vindrent, qui estoient engrans des nouvelles
oïr. Et quant il furent tous assemblez,
Ysopes les meist tous a raison et leur dist:"Seigneur,
bien sçay que je doy a vous tous foy et
loyauté, et vous d'autre part le devez a moy.
Et sachiez que je vous ay loyaument amez et
vous ay tel sire esté, si comme je croy, qu'il n'y
a nul de vous a qui j'aye meffait ne qui se sache
plaindre de moy. Et s'il en y a aucun qui puisse
monstrer desraison que je lui aye faite, je sui
prest de l'amender tout a sa volenté, car vous
m'avez, les vostres bonnes mercis, bonnement
tenu a seigneur et porté honneur et reverence;
et pour ce je ne vueil faire chose que ce ne soit
par le gré et l'assentement de vous tous. Seigneur,
veez cy les Rommains, qui sont bonne
gent et sage et de grant honnourance, et ont un
seigneur qui cy est, nobles et vaillans, et a qui
Dieux a donné parfait sens de nature, si que pour
le bien, le sens et la noblesse que je perçoy en
lui, je lui vueil ma niepce donner a femme, se
vous tous le voulez agreer et octroyer, car je
sçay bien que en nulle personne ne la porroye
je plus souffisamment emploier ne marier. Sy
prie a vous tous, de quanques je puis et sçay,
que a ce mariage vous vueilliez assentir pour
l'amour de moy, et en die chascuns sa voulenté
et tout ce qu'il lui est advis sur ce, et je lui
en saray tres bon gré pour certain" .

Pour ce li baron alerent ensemble a conseil,
et dist chascuns ce qu'il lui en sembloit pour
le mieulx. Li uns disoit avant et li autre arriere,
et en la fin il s'i fussent tuit assenti, quant Ernander
le seneschal dist une convenance qui
avoit esté pieça faite et que li pluseurs des barons
avoient en convenant a tenir par leur serement.
Or vous diray quelle la convenance fu. Quant
Ysopes vint premier entre celle faulse gent, il
avoit en ce regne un roy qui estoit moult ancïens,
avec qui Ysopes repaira longtemps. Cilz roys
avoit une moult belle fille sage et courtoise, ne
nul autre hoir il n'avoit. Celle fille li roys donna
a Ysopes pour ce qu'il le vit sage et de bonne
condicion, et le fist roy et elle roÿne a son
vivant. Aprés ce, li vieulx roys et la roÿne sa
fille morurent en brief temps, ne nul hoir de la
meschine ne demoura a Ysopes. Dont s'assemblerent
li baron du royaume, et vouldrent a Ysopes
toulir la couronne et faire roy un bastart, qui
estoit filz du roy ancïen. Cilz bastart avoit nom
Amahus. Moult se penerent tuit li baron du roy
Ysopes deseriter et de cellui Amahu couronner,
mais Ysopes se deffendi viguereusement
encontre eulx et fist tant par son sens et
par son engin qu'il demoura ou royaume bien
en paix. Mais la concorde des barons fu en
la fin que, aprés le decez de Ysopes, Amahus seroit
roys et, se Amahus mouroit avant, le regne
devoit escheoir a un sien filz, qui estoit appellés
Logres. Et fu regardé qu'il aroit a femme
la niepce Ysopes, qui estoit moult bonne damoiselle.
Cilz convenans fu fiancé a tenir des barons,
mais tant y ot adjousté avec, que, se Ysopes
peüst monstrer aucun qui meilleur droit y eüst, et
cil l'osast emprendre a prouver encontre Amahu
et son filz, il aroit le regne et la demoiselle
aussi, se par aucune maniere il en pouoit venir
au dessus.

Pour ceste convenance que vous avez oÿe
fu ce que li baron ne se vouldrent consentir
au mariage de Berinus, car il ne vouloient mie
trespasser leur serement. Sy s'en vindrent a Ysopes
et lui conterent la besongne et comment il
estoient lïé par serement, puis lui demanderent
respit de respondre a sa requeste, et le roy leur
ottroya de bonne volenté et leur meist terme
de revenir. Et sur ce il se departirent et prindrent
messages et envoyerent a Logres, car ses peres
Amahus estoit trespassez, et lui manderent comment
li roys Ysopes vouloit sa niepce marier a
autrui que a lui et lui vouloit donner le regne
de Blandie.

Et Logres, quant il entendi la nouvelle, si
lui mua tous li sans et commença a tressüer d'ire
et de maltalent, et puis dist par grant aïr:
"Comment, deable! ou cuide Ysopes trouver
corps de chevalier qui ose entreprendre a combatre
corps a corps contre moy qu'il ait greigneur
droit que moy ou royaume de Blandie, qui
fu heritage a mon tayon? Par ma foy, se nul
l'entrepent, il s'en repentira, et ançois que je
soye desherité de la terre qui m'est juree et
fiancee, je soufferay moult de travail" .Dont
commanda Logres a appareillier sa gent d'armes
et de chevaux et de tout ce qu'il leur convenoit,
et puis se mist a voye a tout .IIIIc. chevaliers.

Or revient le compte aux Rommains qui
sont ou royaume de Blandie. Vous avez bien
oÿ par devant par quelle adventure il y vindrent
et comment il ont esté despeschié par la soustiveté
de Gieffroy, et ainsi qu'il furent receü a grant
honneur du roy Ysopes, qui vouloit sa niepce
donner a femme a Berinus et faire roy de toute
la terre. Ce dit le compte que, quant Berinus
vit l'onneur que le roy lui vouloit faire, sy en fu
touz esmaiez, puis traÿ ses gens d'une part a
conseil, et dist a Gieffroy:"Pour Dieu, sire,
je vous prye que vous me conseilliez puis que vous
m'avez commencié a aidier: car je feray du tout
ce que vous me louerés, ne ja, tant comme je
vive, je n'ystray de vostre conseil, car
vous m'avez loyaument secouru a mon besoing
et encores en ay je bon mestier" .

"En la moye foy", dist Gieffroy, "il y
a moult fort a vous bien conseillier de ce que li
roys vous presente, car ce me semble mauvais
du faire et mauvais du laissier. Et te diray comment:
voirs est que, se tu espouses la damoiselle,
tu seras roys et elle roÿne du plus riche paÿs que
l'en sache en tout le monde de son grant, et tuit
cilz qui o toy sont avront richesse et honneur a
grant plenté. Mais je y voy un grant peril, par
quoy je ne te l'ose loer, car je dy que la gent de
ce païs sont felon et traïteur, ne il n'a en eulx
foy ne loyauté ne nulle doulceur. Et quant il
percevront par aucune avanture et maniere que
tu ne seras mie de si parfait sens que je l'ay fait
entendent et comme il cuident que tu soies, saches
en verité que, se tu n'avoies adont aide et
bon conseil, il t'avront en brief terme occis ou
mehaignié vilainement, ou au moins il t'enchaceront
du royaume a grant confusion; et, pour
tant, fait li prendres cest honneur moult a
redoubter" .

"Et d'autre part, il y eschiet trop grant
dommage en refuser tel seignorie et telle noblesce,
ne jamais cil ne devroit avoir ne bien ne honneur
qui telle chose refuseroit pour paour de mort,
quant on le puet avoir pour dire" Je le vueil ",
car pour seulement avoir l'esperance du conquester,
devroit on mettre vie et honneur en aventure.
Et avecques ce je sui certain que, puis que
li rois Ysopes t'a sa niepce et le royaume offert
et presenté, que, se tu ne le prens, nous sommes
perdus et traïz; car riens ne te lairoit de nul
avoir que tu ayes, ainçois te feroit tout tollir et
oster, et encores nous yroit il bien, se par tant
nous pouoions eschapper. Et pour ce je ne te
sçay quel conseil donner, si prie a Dieu qu'il
le te envoye selon ce qu'il scet qu'il t'est bien.
Et nonpourquant de .II. maulx fait il bon eslire
le mains mauvais. Il m'est advis, selon ce que
je puis veoir et aparcevoir pour le mieulx, que
mieulx te vault prendre le royaume et la damoiselle,
qui est belle et gente, que refuser la voulenté
du roy, car plus de maulx nous en pourroit advenir
du laissier celle offre que du faire" .

Quant Berinus ot entendu le Conseil de
Gieffroy, il print congié d'Ysopes et s'en repaira
a ses nefs entre lui et sa gent, et le roy lui commanda
que pour rien il ne laissast qu'il ne revenist
a lui au jour que li baron devoient venir. Et
Berinus lui enconvenença. Quant il furent venu
a leurs nefs, si s'appareillerent et garnirent de ce
que mestier leur estoit et parlerent li uns aux autres
de pluseurs choses. Et Gieffroy mesmes si
dist a Berinus:"Sire, je vous ramentoy
que, quant Dieux avra consenti que vous
serez fait roy et mis en la possession du royaume,
que vous me tenez convenance de moy faire mener
a Romme, ainsi que vous le m'avez creanté et
toute vo gent, ne je ne vous demande autre merite
de nulle chose que je vous aie faite ou aidié" .

"Aimy! chier maistre", dist Berinus,
"que avez vous dit? Est ce a certez que vous me
vouldrez laissier? Par foy seroye je bien dont
traïz et perduz, car verité est que vous avez garanti
moy et ma gent de grant peril et delivré des mains
de malle gent de ce païs. Si ne me fauldrés mie
doresenavant, se Dieu plaist, car je ne porroye
durer ne vivre sanz vous. Et maintenant vient li
plus grans besoings que je eüsse onques mais;
sy vous prie pour Dieu, mon chier maistre, que
vous ne me laissiez point, car je vueil que vous
soiez sire de quanques j'ay et aray, ne ja chose
que vous vueilliez commander ne vous sera escondite
ne contredite.-- Sire", dist Gieffroy,
"la vostre mercy, mais bien sachiez que pour riens
qui puist advenir, je ne lairoye que je ne voyse
a Romme, se je puis en nulle maniere" .

Onques pour chose que Berinus peüst
dire ne faire, Gieffroy ne lui voult ottroier le
demourer, de quoy Berinus ot grant angoisse. Et
atant je m'en tairay, sy vous conteray de Logre,
qui vint en la cité de Blandie a grant orgueil et
a grant boubant, et fu toute la cité estoumie
du renon de lui et de la bonne chevalerie qu'il
admenoit. Et tuit li autre baron estoient venu au
jour que Ysopes leur avoit mis, mais il n'en estoit
nulle parole, pour le cry qui estoit aval la ville
de la grant fierté que Logres demenoit entre lui
et sa gent. Et sans faille ce estoient li plus cremeü
et li plus redoubté qui fussent en tout le païs.
Et tantost que Logres fu descendu, il prinst .X. 
de ses plus souffisans chevaliers et les envoya
aux Rommains et leur commanda qu'il dissent
a Berinus qu'il avoit grant merveille et desdaing
de ce que telx homs qu'il estoit avoit emprise
si grant hardiece comme de lui desaisir de s'amie
et lui desheriter, et moult avoit fait grant oultrage
quant il osa penser a si haulte chose que
au royaume de Blandie; car il n'appartient mie
a lui, ainçois se devroit entremettre de ses oings
remüer, de paumoier ses cuirs, d'acheter poy
et suif et penser que ses nefs soient saines
et entieres. Et de tel chose se doit il soignier,
car mieulx se saroit il aidier d'un voile radouber
et refaire que de avoir seignourie sur gent
ne grant terre gouverner. Et avec
ce il lui manda qu'il vuidast tost le regne et le
païs ou, se ce non, il lui feroit briefment sentir
et appercevoir le pouoir de lui.

Tout ainsi que vous avez oÿ firent le chevalier
leur message, et quant Berinus entendi le
reprouche que Logres lui mandoit, si esprist et
embrasa de grant ireur, ne de grant piece il ne
pot mot sonner, et quant il pot revenir a sa
parole, si dist:"Seigneur, il me semble, a ce
que j'ay entendu de vous, que vo sire ne m'aime
riens, et si ne sçay pour quoy ne a quoy, car je
ne lui meffis oncques riens que je sache, et de
ce qu'il a vers moy mespris il a fait grant villenie.
Si lui direz de par moy que je ne doubte lui ne
les siens fors que de raison et que, se ainsi estoit
que Dieux me voulsist donner l'eür que je peüsse
venir a l'onneur et a la seignourie du royaume de
Blandie, je ne le lairoie ja, pour menace que vous
ne autre peüst ne sceüst faire, que je ne receüsse
liement la dignité de roy et que je ne
soye roy, se je puis" .

Sur ce li messages s'en partirent sanz
congié prendre, et s'en vindrent a Logre leur seigneur,
si lui conterent ce qu'il trouverent en
Berinus et lui dirent qu'il estoit homs de grant
fierté et que riens ne doubtoit lui ne ses gens
ne son pouoir. Et de ce ot Logres grant despit.
Et Berinus d'autre part si estoit moult courroucié
et enflé de l'oultrage que Logre lui avoit mandé,
car il avoit grant cuer et estoit preux et viguereux
et bien taillié de tous membres. Et si estoit homs
de grant lignage et estrait de noble gent; il
n'avoie mie d'aage plus de .XXX. ans, par quoy
il estoit ou meilleur point qu'il peüst estre. Si
regarda en lui mesmes et lui fu advis qu'il devoit
bien valoir un autre homme; puis appela sa gent
et leur monstra le contraire et le despit que
Logre lui avoit mandé, et dist:"Seigneur, je
vous dy en verité que trop longuement puet on
bien souffrir mauvais dangier. Vous savez bien
que, ja soit ce que je n'aye mie receüe l'ordre
de chevalerie, si sui je bien de l'extraction que
je le peüsse avoir fait, se a plaisir me fust venu
et eüsse eü de patremoine terres, fiez et heritages
a grant plenté, et eüst bien mes lignages ottroié
que chevaliers eüsse esté. Sy ai moult le cuer
esmeü de ce que Logres m'a mandé en reprouvier
que je face mes oings et mon suif remüer et que
je ne sui mie homs qui doie terre tenir, si m'en
ennuye grandement et si en sui honteux et
abaubiz. Et pour ce, seigneur, je vous fais savoir
que je vueil estre chevalier sanz nulle faulte,
car j'ay grant desir de moy vengier de la villenie
qu'il m'a mandee, et vouldray deffendre le
royaume de Blandie contre lui, ne ja, tant
comme je soye vif, il ne recevra couronne, ains
esprouveray mon pouoir contre le sien. Sy vous
prie, mes chiers maistres, de quanques je puis, que
vous me faciés chevalier, car d'autre que de vous
ne le vueil estre. Pour Dieu, doulx Gieffroy, delivrez
vous, si m'adoubez vistement sanz nul
delay, car jamais je n'avray joie ne bien jusques
a tant que j'aye nom de chevalier,
par quoy Logre puist savoir qui je sui. Et si lui
vueil faire savoir que du regne ne de la damoiselle
ne joïra il ja, se il ne le gaigne par
ses armes" .

Or vous diray que Gieffroy respondi a
Berinus:"Beaux tres doulx amis, vous devez
savoir que c'est grant folie de chose entreprendre
de quoy l'en se puist repentir un peu de temps,
ne de quoy on soit par son fait mesmes reprins
ne deceü. Ains doit sages homs endurer et souffrir
et lui adviser, ainçois qu'il entrepreigne aucune
chose a faire, a quel chief il en puet
venir. Et vous dy que bien pensers vault petit,
qui ne contrepense. Vous m'avez cy parlé que vous
voulés armes recevoir, mais, mes doulx amis, il
vous convient ainçois savoir et regarder a quoy
ce seroit bon et que avenir vous en pourroit,
car bien sachés que Logre est bon chevalier et
esprouvé et duiz et apris d'armes et de batailles,
et est fier et crüeux, et est tous li plus redoubtez
de ce païs, car mains nobles barons fors
et viguereux a mis a mort par la proëce de lui.
Et se ainsi est que vous soiez chevalier, et vous
venez en champ contre lui pour la damoiselle
calengier et le royaume, et il avient que vous soiez
ou mort ou pris, si comme vous serez, se Dieu
ne vous est en aide, tantost aprés nous serons
tuit mort et destruit. Sy vous loe que, puis que
ainsi est que le regne et le païs vous ne pouez
tenir en paix, que nous prenions congié au roy
Ysopes. Et sachiez, sire, que s'il estoit ainsi que
vous peüssiez avoir toute ceste terre sanz debat
et sanz plait, si ne vous loueroie je mie a prendre
le regne de Blandie, car je sui certains que,
se vous en estiés roy, il vous convendroit mourir
villainement. Et devez estre tout liez et savoir
grant gré a Nostre Seigneur de ce que vous
avez trouvee honnorable occasion de vous en
aler, par quoy, se vous voulez ouvrer par mon
conseil, je cuideray si bien parler au roy Ysopes
demain, quant nous irons a court, que bonnement
nous donra congié, et nous en pourrons aler
hors de ce païs bien et en paix" .

"Sire", dist Berinus, "comment qu'il
en voise, ou de l'aler ou du demourer, je vueil
avant estre chevalier. Sy vous prye mon chier
maistre, si chier que vous m'amez, que vous me
vueilliez acomplir mon desir, et du seurplus je
vous lairay convenir du tout a vostre volenté,
et octroieray quanque vous vouldrez faire et commander.
Mais tant vueil je que vous sachiez que
jamais par mon gré je ne seray marchant ne ne
m'entremettray de chose que nulz gentilz homs
me puist reprouver" .

Briefment a parler, il convint en la fin
que Gieffroy feïst Berinus chevalier, car il le
estoit tres qu'il estoit de la mesnie du roy Ysopes.
Et quant Berinus eut receü l'ordre
de chevalerie, ainsi qu'il estoit acoustumé, li
mengier furent apresté, si mengierent tant qu'il
leur pleut; et aprés mengier, Gieffroy mist les
Romains a raison et leur dist:"Seigneur, par
ma foy, moult ay esté esmaié et en grant doubte
qu'il ne nous convenist demourer entre celle male
gent. Mais, Dieu mercy, nous avons raisonnable
occasion du departir selon ce que Logre et li
chevalier du païs le debatent. Et bien sçay que
se Berinus demouroit roy, il seroit a nous tous
couvert. Et pour ce je vous prye a vous tous
qu'il n'y ait nul si hardi de vous qui demain parle
devant moy en la presence du roy, ains me laissiez
tout seul parler et respondre a toutes gens
qu'il nous dira. Et je prye a Dieu que, par sa
pitié, il nous vueille aidier et conseillier selon ce
que besoing nous sera" .

Et sur ce li Rommain s'en alerent reposer
liez et joyeux, et ot Berinus grant esperance
de repairier en la cité de Romme a tout son
grant avoir. Et bien cuidoit encore recouvrer son
heritage et son fief par le sens et la soutiveté de
Gieffroy. Mais Fortune s'efforçoit grandement par
quoy il demourast en la terre de Blandie et qu'il
fust sires et roys du païs. Et Gieffroy si repensoit
et soustivoit aucune voye qu'il n'y fust mie
receü, car il congnoissoit bien l'estre et la mauvaistié
de la gent qui en Blandie habitoient, si
ne vouloit mie qui li Romain eüssent honte ne
ennuy.

Celle nuit passa et le jour vint, si se
leverent li Romain et s'atournerent gentement et
bel de pourpres et de cendaulx, de draps d'or et
de samis, et Gieffroy mesmes fu faitissement
appareillié. Puis s'en vindrent moult noblement
a court et s'apparurent devant le roy qui leur fist
tres grant honneur; et sur tous les autres il
monstra grant semblant d'amour a Berinus, car
moult l'avoit acueilli en grant chierté pour le
bien que Gieffroy en avoit dit. Quant li Rommain
furent venu, Ysopes les mist a raison et
dist:"Seigneur, sachiez que je sui moult desirant
que Berinus vostre sire, soit roy de ceste
terre aprés mon decés, s'il puet estre en nulle
maniere. Mais il y a un grant contredit qui moult
fait a doubter; si ne seroit mie raison que je le
vous celasse, ainçois le vous diray. Il est bien
voir que ce royaume je n'ay mie par heritage, si
que je ne le puis donner ne garantier a nul homme,
se il n'est ainsi que cellui a qui je l'octroieroie
ne fust tant preux et si hardi qu'il voulsist
entrer en un champ encontre un chevalier qui
est appellez Logre, ne autrement il ne puet avoir
le regne ne le païs, se il ne se combat encontre
lui, mais qui son orgueil lui pourroit abatre, il
pourroit joïr de la couronne paisiblement. Et ainsi
fu faite la convenance, grant temps a.
Et si vous fais bien assavoir que cil a qui Dieux
donroit tant d'eür qu'il peüst venir au dessus de
la bataille, il pourroit bien dire qu'il seroit sire
de la meilleur terre de son grant qui soit en
tout le monde, et pourroit soi venter qu'il
avroit la meilleur damoiselle a femme, la plus
belle et la plus sage que l'en pourroit trouver en
nul païs" .

Adont commenda Ysopes que sa niepce
venist avant, et elle y vint moult faitissement
assemee. La damoiselle estoit belle, gente et de
noble contenance, sage et advisee en parler, debonnaire,
sanz orgueil et loiale en toutes ses euvres.
Et avec ce Nature l'avoit fourmee sy gracieusement
de chief, de viaire et de tous autres
membres que nulz ne savoit que amander, et
estoient tuit si membre compassé par art de mesure.
Tant estoit la meschine belle et plaisant
que nulz ne se pouoit saouler de la regarder, ne
il n'estoit nulz si faintiz que en lui ne preïst cuer
et hardement.

En telle maniere vint la damoiselle devant
son oncle, si le salua moult amiablement
et en aprés tous les Rommains qui a merveilles
regarderent le maintieng d'elle et le noble atour
dont elle estoit acesmee. Deux chevaliers lui
estoient a ses lez, et avoit en sa compaignie grant
plenté de nobles damoiselles. Les Rommains
se leverent tous a l'encontre d'elle, et elle les en
mercia moult debonnairement; dont s'avança Berinus
et dist:"Damoiselle, par amours, or vous
seez, s'il vous plaist" .Et la damoiselle, qui
estoit courtoise et bien aprise, dist:"Sire, or
vous seez avant la ou il vous plaira et je m'asserray
decoste vous" .Dont la print Berinus
par la main et s'en alerent asseoir sur un tapiz
un pou en sus des autres et parlerent ensemble
d'unes choses et d'autres; et en parlant Berinus
fu si espris et embrasez de l'amour de la damoiselle
qu'il ne sceut comment il lui fu ne comment
il devoit parler, et furent tous si penser et
si desir converti en elle loyaument amer que de
riens autre ne lui souvenoit, neïz de Gieffroy,
ains muoit longuement couleur et getoit uns
lons souspirs et uns grans plains, si qu'il avint
que Gieffroy le seurvit et apperçut qu'il estoit
souspris. Sy en fu trop malement courroucié, ne
il ne savoit que faire, par quoy il les peüst departir,
car moult doubtoit l'ennuy qui en pouoit
advenir, si tressuoit tout de fine angoisse et aussi
de ce qu'il ne pouoit faire sa voulenté de Berinus
qui estoit avec la damoiselle.

Et la damoiselle aussi se apparçut a la
contenance de Berinus que Amours le destraignoit
et monstroit son pouoir sur lui, mais nulle semblance
ne lui en monstra. Neantmains lui plaisoit
moult la chiere et le semblant de lui, et bien
voulsist que ses oncles lui eüst ja donné a mary
et a seigneur, si lui dist:"Sire,
j'ay entendu dire que monseigneur le roy a tant
oÿ dire de bien de vous qu'il vous feroit voulentiers
seigneur et roy de ceste contree, et pour
moy mettre a honneur, il me donroit a vous a
femme. Mais une chose y a dont je et lui
sommes moult courrouciez, car je suis a Logre
donnee et octroÿe par un convent que, se aucuns
homs lui prouvoit de son corps contre le sien,
que meudre droit y eüst de lui, il en devoit
avoir l'avantage. Sy seroie moult joyeuse se
qui que soit me pouoit acquitter de celle convenance,
car certainement je n'ameray ja Logre,
tant comme je vive" .

Quant Berinus entendi la damoiselle, sy
commença a sousrire, et lui sousleva le cuer de
joye et de fin desir, et puis dist:"Damoiselle,

 .Vc. mercis de ce que si débonnairement avez parlé
a moy par vostre grant humilité. Et sachiez que
vostre nom je saroye tres volentiers.-- Sire" ,
dist elle, "j'ay nom Cleopatras.-- Damoiselle, ce
soit de par Dieu, qui vous doint joye et honneur.
Et si me doint force et pouoir que je puisse faire
chose qui soit a l'onneur et au proufit de vous,
car je vueil d'ores en avant estre voz amis et
voz chevaliers et faire quanque vous me vouldrïez
commander pour mettre corps et avoir en aventure.
Sy vous prye et requier pour Dieu, chiere
damoiselle, que vous me vueilliez amer et retenir
a amy, par un convent, que je prendray
la bataille encontre Logre et lui prouveray qu'il
n'a nul droit ou royaume de Blandie.-- Sire" ,
dist la damoiselle, "et je vous ottroy mon cuer
et m'amour, et soiez certains que onques mais homs
ne le pot avoir ne jamais autre ne l'avra" .Dont
fu Berinus lié et joyant et li crut moult forment
le cuer et hardement avec courage.

Adont vindrent .II. messages qui estoient
a Logres; sy entrerent en la chambre et dirent au
roy moult orguilleusement comment Logre lui
mandoit qu'il lui tenist sa convenance. Et Ysopes
leur respondi moult doulcement:"Dites a Logre
que je en parleray a mes barons et a mes hommes
qui cy sont, et aprés je lui manderay, tout
ce qu'ilz m'en conseilleront" .Et Berinus, quant
il entendi l'orgueil des messages, si fu moult
eschauffez, et Amours si lui donna hardement de
parler sanz autre conseil avoir, et dist:"Seigneur,
dites a Logre qu'il voise bellement menaçant,
car moult petit nous acontons a son orgueil
ne a son boubant, et soit seür que la pucelle ne
la terre n'avra il pas. Et si lui tendra le roy
sa convenance, car je sui tout prest de prouver
encontre luy que je y ay meilleur droit qu'il n'a.
Et me trouvera demain en champ tout garny de
bataillier pour combatre corps a corps, car
mieulx vault que de nous deulx soit
li champs finez que plenté d'autre bonne gent en
mourussent. Et que cilz qui vaincra soit couronnez,
et li vaincus se voist pourchacier en autre
païs. Mais encore ameroie je mieulx qu'il me
laissast en paix joïr de la terre, que ce qu'il me
convenist combatre, et bon gré lui en saroye, se il
s'en vouloit souffrir. Et, se ce non, veez cy mon
gage que je y ay droit, et s'il vuelt faire la bataille,
si le me face savoir briefment, car je
sui en bonne voulenté" .Dont leur bailla un
gant ployé par mi; et les message le receurent
et puis se mirent au retourner sanz plus
attendre.

Quant Gieffroy et li Rommain virent celle
aatine que Berinus avoit faite sanz leur conseil,
si se courroucierent moult et demenerent grant
dueil, car il n'avoient en leur avoir ne en leurs
vies nulle fiance. Et nonpourquant, quant Gieffroy
vit que la bataille estoit agrëee et que on
n'en pouoit aler arriere, il fu aux Rommains de
bonne foy et leur aida a conseillier de tout son
pouoir, et les appella d'une part et dist:"Beau
seigneur, li plouriers ne li dementiers ne vous
peut riens valoir, ains vous reconfortez et aiez
fiance en Dieu, car bien sçay que Berinus est
fors et vistes plus que Logre; mais trop il scet
d'engin et de malice en bataille, et mieulx en est
duit et apris que Berinus. Si mettons la besongne
en Nostre Seigneur et je sui certain qu'il nous
aidera" .Pour ce que li Romain ne s'esmaiassent,
dist Gieffroy a Berinus qu'il cueillist cuer
et hardement en l'onneur qu'il pouoit acquerre,
et aprés ce il lui enseigna et monstra comment
il se devoit maintenir ne onques ne lui voult
blasmer la folie qu'il avoit emprise, pour ce qu'il
ne s'en esmaiast. Et la damoiselle Cleopatras,
quant elle vit que la bataille fu gagee et que l'en
ne pouoit aler encontre, fu moult en grant
doubte et en grant paour de Berinus, car elle
l'avoit ja si enamé qu'il lui estoit advis que,
s'il avoit mal, qu'elle mourroit de dueil:"Lasse" ,
fait-elle, "que j'ay mal esploitié quant celui
a qui j'ay tout mon cuer donné ay mis en peril
de mort recevoir" !Dont s'en vint la damoiselle
a son oncle et s'agenoulla devant lui:"Sire,
pour Dieu", dist-elle, "vous veez bien comment
cilz damoisiaux a empris grant chose pour l'amour
de vous et de moy. Sy vous prye, doulx oncles, que
vostre aide il ait par tout.-- Ma doulce
niepce", dist le roy, "or ne soiez en nulle doubte,
car il l'avra moult voulentiers" .Et la damoiselle
l'en mercia moult, puis s'en vint a son ami
et le commanda a Dieu briefment et a basse
voix, puis s'en ala en sa chambre, si commença
a penser et a contrepenser, et com plus pensoit
et plus estoit en malaise du cuer et parloit et
respondoit a par lui, ne il ne fust nulz qui l'oïst
dementer, a qui li cuers ne fust atenrïez en
pitié. Et Berinus si estoit a l'autre
lez en grant effroy pour l'amour de la damoiselle,
ne il ne savoit comment soi demener ne
avoir. Dont vint Gieffroy a lui, si le vit moult
taint et descoulouré, si s'assist encoste lui et
lui dist doucement:"Sire, il me semble, au
semblant que je voy en vous, que vous amez
Cleopatras, la niepce du roy, si vous prye, si chier
que vous m'amez, que vous me vueilliez dire
comment il vous en est" .

"Maistre" , ce dist Berinus, "je vous prie
que vous ne vous courciez pas a moy, car je sui
si d'amour souspris que je ne sçay comment il
m'est, ne je ne puis autre chose faire.-- Sire" ,
dist Gieffroy, "n'en soiez en doubtance, car ja,
tant que je vive, ne me courrouceray a vous, ains
prye Dieu qu'il vous doinst joye de quanques vous
amez. Et puis que ainsi est que vous avez le
champ pris, sy soiez preux et viguereux, ne de
rien vous esmaiez, ains pensez d'onneur aquerre et
du maintenir" .Telx paroles et pluseurs autres
dist Gieffroy a Berinus pour le resvigorer, et
aprés ce il appella les Romains et dist:"Seigneur,
or faites tuit bonne chiere, car Berinus a
tel chose emprinze dont nous tous arons joye et
honneur prochainement" .Et tout ce disoit Gieffroy
pour ce qu'il ne les vouloit pas esmaier et
afin qu'il feïssent bonne chiere et qu'il feïssent
bon semblant.

Et Logres, quant il sceut la nouvelle
que Berinus ot donné son gaige pour faire la
bataille contre lui, sy en ot grant joye et tuit
cilz qui de riens l'amoient en furent moult joyant,
car il cuidoient estre tout asseür que Logre deüst
faire toute sa volonté de Berinus. Et quant le roy
Ysopes sceut certainement que la bataille ne pouoit
demourer, si le fist savoir aux grans princes qui
estoient si voisin et qui leurs fiefs tenoient de lui.
Pour quoy il en y ot .IIII. qui y vindrent: ce
fu li uns li ducs de Calcidoine, et li autres li
prince de Brunegant; li tiers fu li visquens
de Rigal, et li quars ot nom li quens Ruaux.
Quant ces barons furent assemblez, le roy leur
compta l'occasion de la bataille et comment il
vouloit Berinus faire hoir du royaume de Blandie.
Dont respondi li uns d'iceulx et dist que c'estoit
droit que Logres le fust, car il estoit renommez,
et se venoit aussi d'encïenneté, car ses predecesseurs
l'ont maintenu ancïennement:"Et sachiez
que je ne le dy mye pour chose que je soye
de son affinité, car je ne l'aim pour amour ne
autrement, ains le dy pour verité et pour droiture" .
Tout en autelle maniere respondirent li
autre prince, qui estoient plain de faulseté et de
tricherie. Et se il alast a leur voulenté, Logre fust
du regne saisiz ains l'avesprer. Et Ysopes, qui
estoit sages et atrempés, sy ne voult mie octroyer
leurs diz, car il perçut bien la mauvaistié
qui estoit en eulx. Et bien monstrerent depuis
la felonnie qui estoit en leurs cuers, si comme
vous pourrés oïr cy aprés.

Seigneur, or vous dy, pour mon compte
abregier, que tant esploita la besongne de chascune
partie que li duy chevalier furent en champ, aigre
et volentif de combatre et d'onneur aquerre.
Et estoit toute la baronnie entour pour eulx regarder.
Lors qu'il furent venu en champ, Logre
parla a Berinus et dist:"Romain, tu n'ez mie
sages et fol conseil as eü et receü, quant ceste
bataille as emprinse, car tu le compaireraz moult
chier; si te venist mieulx tes vieux oings rebrachier,
tes cuirs et tes bureaux remüer que souffrir
le meschief et la honte que tu araz. Si as fait
grant oultrecuiderie de chose entreprendre qui
n'appartenist pas a toy ne a autre" .

Quant Berinus l'entendi, si ne fu mie
liez, ains fu en grant volenté de vengier la villenie
qu'il lui disoit, et de faire chose dont s'amie li
sceüst gré, sy dist:"Logre, nous ne sommes
mie cy venuz pour tencier ne pour ramposner.
Il m'est avis que vous seriez bon menestereux pour
ours mener, car bien avez la langue affetiee pour
dire truffes et gabes. Mais sachiez que pour
voz ramposnes vous ne me ferez pas le champ
vuidier, ains avrez ainçois sentu se m'espee est de
bon taillant, car je vous vueil chalongier le
royaume et la damoiselle" .Et a ce mot Logre
le deffie, et s'en vindrent li uns vers l'autre par
grant aïr, les glaves es poins, et en fu chascun
bien assenez, si que les lances se brisierent; puis
traÿ chascuns l'espee nue et s'entredonnerent grans
cops, et fraperent tant li uns sur l'autre que
chascun fu en grosse alaine. Or vous diray de
Cleopatras, qui estoit en grant angoisse pour Berinus
son amy, qui se combatoit, et moult demenoit
grant doulour. Et si n'estoit mie en lieu ou elle
le peüst veoir, ains estoit en sa chambre sur un
lit, ou elle plouroit et dementoit, car moult redoubtoit
la proëce de Logre. Si prist un garçon
que elle avoit nourri, et lui dist qu'il alast la
bataille regarder et, s'il veoit que le Rommain
en fust au meilleur, qu'il lui venist tantost dire,
et s'il veoit qu'il en fust au dessoubz et au pis,
qu'il n'en feïst nulle mencion, car il lui toudroit
la vie. Et le garçon fist son commandement et en
vint veoir la bataille, qui estoit dure et merveilleuse,
et moult ot Logre grant despit de ce que
Berinus se maintenoit si fierement, car il cuida
qu'il en deüst tantost faire son maistire. Mais
Amours ramentevoit a Berinus la beauté et la
noblece de Cleopatras, et ce lui doubloit son
hardement et sa vigueur. Et a ce
souvenir il getta a Logre un cop tel que s'il
l'eüst bien ataint, il l'eüst durement dommagié.
Mais Logre recula un pou son destrier, si que
le cop descendi sur son col et li trencha oultre,
si que le cheval cheï mort; et Logre sailli vistement
en piez, qui moult s'effrea du cop que
Berinus lui avoit getté, car bien aperçut que l'espee
estoit bonne et le bras fort dont tel cop
estoit descenduz. Et Berinus, tantost qu'il apperçut
que Logre fu cheüz, il mist pié a terre
et descendi moult adviseement, et Logre s'en vint
a l'encontre de lui et le feri si merveilleusement
que a peines pot Berinus le cop soustenir et lui
trencha d'escu et d'armes ce que li brans
ataint.

Moult longuement se combatirent li dui
chevalier et geterent li uns a l'autre moult de
crüeulx cops, de quoy chascun estoit moult adommagiez.
Et avoient tuit li baron qui les regardoient
grant merveilles comment il pouoient tant
souffrir, et plus de Berinus que de Logre, car il
cuidoient que contre Logre ne se peüst mye deffendre.
Et Cleopatras si estoit en moult grant
angoisse de ce que le garçon ne revenoit, car elle
cuidoit, pour la detriance, que Berinus fust au
dessoubz, si que le garçon n'osoit revenir. Si
dementoit la damoiselle, et pleuroit et disoit:
"Lasse, que feray je se mes amis est occis?
Par foy, jamais n'avray joye ne deduit, car mieulx
ameroye estre morte que Logre m'eüst ja en sa
baillie" .Se Cleopatras estoit en grant destrece,
les Rommains n'estoient mie aise, car ilz doubtoient
moult ce que Berinus n'estoit mie usez
de bataille maintenir. Si estoit chascuns en grant
devotion et faisoit sa priere a Nostre Seigneur,
qu'il les voulsist delivrer de ce peril ou il estoient,
et c'estoit pour doubte que Berinus ne morust.

Tant dura la bataille des .II. chevaliers
que chascun fu moult au dessoubz. Et avint en la
fin que Berinus donna a Logre un tel cop qu'il
lui coppa la destre oreille, et descendi l'espee
sur l'espaule, par quoy ses bras fu telx atirez
qu'il n'en pot s'espee soustenir, ains lui cheï emmy
la place. Et quant Berinus vit que Logre
estoit dessaisi de s'espee, sy cueilli cuer et voult
referir, quant Logre lui cria mercy et dist qu'il
estoit mat et conquis. Et le garçon que Cleopatras
avoit la envoyé, tantost qu'il perçut que en
Logre n'ot nulle deffense, si s'en vint grant
aleüre a la damoiselle. Et quant elle le vit
venir, si li sousleva le cuer de joye, et nonpourquant
si ot elle un pou de paour qu'il ne apportast
mauvaises nouvelles, si que elle ne lui osa
riens demander, pour la doubte qu'elle avoit.
Et li varlés, tantost qu'il approucha, lui dist:
"Cleopatras, fay bonne chiere, car je t'apporte
bonnes nouvelles. Berinus a Logre
conquis" .Et la damoiselle, quant elle entendi
que Berinus avoit vaincu Logre, si se rasseüra
un pou, et nonpourquant si ot elle souspeçon
qu'il ne fust autrement, si lui dist:
"Amis, or me dy sanz mentir se Logre li desloyaux
est matez" .Et cilz respondi:"Madamoiselle,
je vous dy certainement qu'il est ainsi.
-- Dy moy comment tu le sces.-- Madamoiselle,
je le vy.-- Le veïs tu?-- Oÿl, par foy, et
oÿ qu'il crya mercy a Berinus.-- Or me dy,
doulz amis", dist la damoiselle, "de quel maintieng
et de quelle contenance fu Berinus" .Dont
li compta cilz de chief en chief tout ainsi que Berinus
avoit la bataille vaincue, et lui dist qu'il
avoit esté de moult bon convenant et assez lui
compta plus qu'il n'avoit veü, car il appercevoit
bien que elle avoit grant plaisance a l'oÿr. Puis
dist la damoiselle:"Pour Dieu, doulx amis, dy
moy veritablement se Logre est du tout oultrez et
se il avoit mais nul pouoir de lui deffendre.--
Par ma foy, damoiselle", dist li varlés, "je cuide
que vous vous gabez de moy. Ne le vous ay je ja
autre foiz dit et compté mot a mot, tout ainsi qu'il
en est alé? Et si voulez encore que je le vous
dye une autre foiz. Vous poise il que Berinus
vit?-- Nennil, voir, dist la damoiselle, ains en
sui durement joyans.-- Or faites donc certainement
bonne chiere, car je vous affy de
veüe et d'oÿe en verité que Logre se mist du
tout en la mercy de Berinus le Rommain" .Adont
n'ot que esleecier en Cleopatras, ne je ne pourroie
deviser la joye que elle demena de ce que le
garçon lui ot rapporté.

Seigneur, or vous dy que quant Berinus
ot vaincu la bataille et Logre conquis, il le delivra
au seneschal et il lui demanda se il en avoit bien
fait ce qu'il devoit et il dist que"oÿl" ,et
nonpourquant estoit il moult courrouciez que ainsi
en estoit advenu. Et tout li baron du païs en eurent
tel doulour et tel despit que, se ilz ne l'eüssent
laissié pour la cremance d'Isopes, il eüssent
Berinus mis a mort. Et li Romain et Gieffroy
avoient communement si grant joye que
nulle autre leesse ne s'i pouoit appartenir. Adont
s'en vint Berinus devant le roy et li autre baron
aussi, et y fu Logre amenez. Tantost que Berinus
fu venuz devant Ysopes, il lui tendi s'espee et
dist:"Sire, veez cy Logre que j'ay conquis
et a esté en ma volenté de sa mort ou de sa vie,
mais onques mal ne lui vouls faire, ains puis
qu'il m'ot crié mercy, car ce ne fust nulle proësse
de mettre a mort homme vaincu. Et pour ce, sire,
je l'ay mis en la main vostre seneschal pour en
faire vostre commant" .Et quant le roy entendi
que l'onneur en estoit a Berinus, si en ot moult
grant joye, et dist a ses hommes:"Vous vous
en yrés huy mais et ennuit je me conseilleray que
je vouldray faire de ma terre et de mon païs, car
Logre n'y puet mais nul droit demander,
et de matin je vous en respondray ma voulenté
et vous diray quel chose je vouldray que
l'en face de Logre qui est conquis" .Puis dist
au seneschal:"Je vous commant que vous soiez
bien asseür du corps de luy, par quoy je le
puisse ravoir a ma semonce" .

Sur ce tuit li baron et tuit li prince se
departirent de court et s'en alerent a leurs hosteux,
mat et esbaubi pour la meschance qui estoit a
Logre advenue, et li Romain si furent baut et
lié et firent grant joye de Berinus, et s'en
alerent a leurs nefs, que onques aultre hostel
n'y vouldrent prendre, ne il ne vouldrent mie
demourer avec le roy, car Gieffroy ne leur loua
pas. Et sachiez que, ainçois que Berinus se departist
de court, il parla a Cleopatras et sist grant
piece contre lui, et monstra chascuns grant senblant
d'amour li uns a l'autre, de fait et de parole.
Et, quant la gent fu toute departie, li roys
Ysopes appella sa niepce et lui dist:"Ma belle
niece, vous savez bien que le regne de Blandie est
a moy et que je vous ay nourrie d'enfance. Or est
ainsi que je vous vueil faire hoir de ma terre.
Sy vueil que vous me faciez savoir en verité se
vous nul homme amez par amours, ne point ne
me celez vostre courage, car je vous en saroye
mauvais gré; sy vous en descouvrez hardiement
du tout envers moy.-- Sire", dist la damoiselle,
"se ainsi est que vous me vueilliez mary donner,
nommez le moy et je vous ay en convenant que
je l'ameray, quel qu'il soit, pour l'onneur et l'amour
que j'ay en vous. Mais tant vueil je que vous
sachiez que, se il aloit par ma volenté, je
n'aroye autre seigneur que le Romain; si aroye
droit, ce m'est adviz car je ne congnois nul
qui mieulx vaille de lui.-- Par ma foy, niepce" ,
se dist li roys, "je vous sçay grant gré, quant
celluy avez esleü, car sanz faille ce est li mieudres
en toutes graces dont je oïsse onques mais
parler. Et pour ce je le vous doins et ottroi de
cy endroit, se ainsi est qu'il le vueille faire.--
Sire", fait la damoiselle, qui autre chose ne
desiroit, "je vous en mercye de quanques je
puis".Et a ce mot elle lui a baisiee la main.

Or revenrons aux Romains, qui estoient
en leurs nefs en grant revel et s'assasierent de
boire et de mengier et de quanques il leur convenoit.
Et s'en alerent reposer a l'avesprer. Mais
Berinus y prit moult petit de repos, car tant
desiroit a veoir Cleopatras s'amie, que bien lui
fu advis que la nuit duroit une sepmaine. Sy
tournoit et retournoit, ne onques en celle nuyt n'y
pot dormir, tant que celle nuit passa et le jour
vint, sy se leverent li Romain moult lieement.
Et quant Berinus fu appareillé, sy
vint a Gieffroy et lui demanda:"Maistre, quant
sera il temps d'aler a court, dites le moy, quant
il vous plaira.-- Sire", dist Gieffroy, "il en sera
huy mais bien poins; allons en, que Dieu y ait
part".Adont ot Berinus grant joye et furent li
Rommains sur le point de mouvoir, quant un
message vint a eulx de par Ysopes, qui leur manda
que pas ne venissent a court jusques a tant qu'il
leur feroit assavoir. Pour quoy ilz demourerent
en leurs nefs, et endementiers li autre baron
vindrent au roy pour savoir sa voulenté. Et Ysopes
si leur compta sanz riens celer comment il vouloit
que Berinus fust heritier du royaume de Blandie
et qu'il eüst sa niepce a femme. Tant leur
dist le roy d'unes choses et d'autres, et tant les
emparla doulcement, comme cil qui estoit moult
soustis, que en la fin tuit li baron s'assentirent
a faire la voulenté du roy, et jura chascun et
fiança que bien et en paix il laisseroient le
Rommain joïr du royaume sanz jamais aler a
l'encontre en nulle guise.

Quant ilz eurent tuit fait le serement de
Berinus tenir a roy et a seigneur, Ysopes les
en mercia moult grandement et leur dist que
moult leur savoit bon gré de ce qu'il s'estoient
assenti a faire son plaisir, et qu'il leur en donroit
bon guerredon:"Seigneur", dist le roy, "en
merite de la bonté que vous m'avez faicte, je vous
donray tel franchise dont a tousjours mais vous
en devrez avoir grant joye; car j'ottroy a vous
tous qui vos grans fiez tenez de moy, par quoy
vous estes tenuz par voz seremens de venir a voz
coux et despens en ma court pour moy servir,
que ce soit doresenavant aux miens et a mes
fraiz. Et encore vueil je que vous qui voz
filles ne poez marier sanz mon congié, aiez doresenavant
telle franchise, que jamais congié n'en
prenez, ains soit en vostre franche voulenté.
Aprés tout ce je vous ottroy que jamais frans
homs ne perdra membre ne vie pour nul forfait
qu'il face, s'il n'efforce pucelle ou dame,
car je vueil que toutes femmes aient partout sauf
conduit. Et encore plus je vous ay en convant
que jamais en tout ce païs treü ne paage ne sera
receü".

"Toutes ces franchises je vous ottroy
en guerdon de ce que je vous ay trouvé en ceste
fin obeissant a ma voulenté".Dont respondirent
li baron:"Sire, .Vc. mille mercis de ceste courtoisie,
car la franchise que vous nous octroyez est
belle et gente.Dont dist le roy:
" Seigneur, je prye a vous tous que vous sanz
demourer aliés prendre vostre seigneur ".Dont
s'esmurent tuit li baron, duc, conte, prince, chevalier,
bourgois et toute autre maniere de gent;
et alerent tous communement aux nefs ou Berinus
estoit. Et li Rommain, quant ilz virent venir
le grant barnage vers eulx, sy eurent moult grant
joye, car bien avoient entendu pour quel raison
ilz y venoient. Si se mirent tuit au dehors des
nefs encontre la grant baronnie qui moult devotement
saluerent Berinus en lui disant:" Li
Sires qui haut maint et loing voit, il gart nostre
seigneur de Blandie et lui doint force, pouoir
et volenté de nous maintenir a honneur, par
quoy nous soions si ami ".

Dont lui affublerent un moult riche
mantel et lui mistrent le baston royal ou poing
et puis drecierent un mirouer devant lui et aprez
ce il loerent Dieu tous communement. Or vous
diray la significacion pour quoy il faisoient ce,
et quelle ocasion il y avoit. Li premiers roy de ce
royaume si ot nom Mirames, et ot .VII. filz qui
tous furent bon chevalier; mais Agriano les occist
tous en bataille, fors que l'un, ainsi que vous avez
oÿ devant ou compte. Cilz qui demoura en vie si
ot nom Ganor. Cil Ganor fu moult sages chevalier,
preux et hardiz, si que, pour le renom de sa
proëce, il estoit des dames amez et honnorez et des
damoiselles aussi de pluseurs païs. Si avint que
une damoiselle du regne de Persie, qui estoit la
plus orguilleuse du monde et la plus belle, entendi
le renom de Ganor. Et estoit la pucelle nommee Archepie.
Sy vous dy que, puis que ceste damoiselle
ot conceü en son cuer la vaillance du
chevalier, elle mist tout son entendement a lui
amer et afferma en son cuer que ja n'avroit autre
mary. Li peres de la damoiselle estoit homs de
grant puissance et soudans de Perse, sy eschaÿ
qu'il seut et apperçut que sa fille ne vouloit
avoir en nulle maniere autre que Ganor, et que
elle estoit en grant angoisse pour l'amour de lui.
Sy vint a sa fille et lui dist pour lui apaisier:
" Ma belle fille, je vous ay loyaument en convent
que je mettray peine a ce que vous avrez le chevalier
ou vo cuer tent, et le vous doins et ottroye des
cy endroit ".

Quant la damoiselle ot oÿe la voulenté
de son pere, sy fu un petit plus a paix, non mie
pour chose que si desir en fussent admenrïé,
ains fu en plus grant esperance de sa volenté
acomplir. Or vous diray comment li soudans fist.
Il manda tous les bons orfevres que on pot trouver
en son royaume et les fist venir a lui, puis
leur fist ouvrer un mantel tout de fin or. Et fu
fait et entrelaciez comme uns haubers de menues
mailles, et ot assis en ce mantel pluseurs pierres
precieuses, la ou elles appartenoient pour le
mieulx. Quant le mantel fu tous ouvrez, si plot
moult au soudan, car il estoit beaux
et bien faiz. Adont appareilla il grant gent et
l'envoya par mer au roy Mirame de Blandie.
Si lui presenterent le mantel et puis lui conterent
leur message, ainsi que le soudan l'avoit enjoint,
et dirent:" Sire, vous avez bien entendu que le
soudan de Perse est grans riches homs et puissant
de grant seignorie. Or a tant de bien oÿ
dire de vo filz, qu'il vous prye et requiert que
vous lui envoiez avec sa fille.Quant Ganor
entendi le message, il sailli en piez, ne pour riens
il n'eüst laissié qu'il ne fust alé en Perse, si y ala
par le congié de son pere a tout mil chevaliers
en sa compaignie, ne onques puis ne revint en son
païs. Et lors que Ganor fu la venus, li soudans
lui donna sa fille a femme, et fu sire du païs et
elle dame. Et quant Mirame perçut que ses filz
ne revenoit, si lui envoya un message et lui manda
qu'il s'en venist. Mais Ganor n'ot mie conseil
d'aler y, sy lui remanda qu'il n'yroit point et
qu'il fist d'autruy roy a sa volenté, car il le
vouloit bonnement. Et quant Mirame entendi
la nouvelle, si en fu dolent et liez, dolent pour
ce que voulentiers le voulsist avoir pour faire
heritier de son regne, et d'autre part il estoit
liez pour ce qu'il seroit plus hault homs que d'estre
roy de Blandie. Sy ne lui sembloit mie bon de
laissier le plus pour le mains, ne il ne pouoit tenir
les deux royaumes tous ensemble, et vous diray
raison pour quoy.

Une concordance avoit esté faicte, par
foy et serement des barons, que jamais n'aroient
seigneur qui fust tenant d'autre heritage, et ainsi
Ganor ne pot joïr du royaume de Blandie avecques
cellui de Perse. Et pour ce Mirame, quant
il sceut certainement que ses filz ne revenoit point,
sy parla a ses hommes et dist:"Seigneur, il
m'est advis que Ganor mes filz a laissé ce
royaume pour autre terre, et m'a mandé que
je face hoir de qui que je vouldray. Or vous diray
que je vueil faire. Li soudans m'envoya l'autre
foiz un moult riche mantel. Si ay advisé que,
puis que ainsi est que nous avons perdu mon filz,
que nous façons un lyon deschayner et lui affublons
ce mantel, et puis cil qui sera tant preux
et tant hardi que sanz armes devant nous tous
le toudra au lion, il soit heritier du royaume et
de la region".Et tout ainsi que Mirame le devisa,
il fu fait, si que puis ce dy, par ceste raison on
affubloit a cellui qui estoit digne du royaume
tenir le mantel, en remembrance de ce que vous
avez oÿ. Aprés on lui donna le baston en sa
main en signifiance de ce qu'il devoit le royaume
gouverner et deffendre, et le mirouer on porte
devant lui pour donner a entendre que tout si
homme se doivent mirer en lui et prendre garde
a ses fais et a ses diz. Et doit estre mirouer pour
donner example a tout son peuple a droit
maintenir.

Ainsi que vous avez entendu,
honnorerent li baron a Blandie Berinus et le menerent
par la cité, grant joye faisant. Et tuit li
homme de la ville s'en vindrent a l'encontre et
s'escrierent tuit ensemble:"Bien viegne noz
sire li roys, et lui doint Dieu joye, honneur et
force et pouoir de loyaument le regne gouverner.
A grant reverence passa Berinus par la cité, ne
il n'est mie besoing que je vous die tout ce que
on lui fist et dist. Mais tant vous dy je qu'il en
vindrent en la chambre du roy, et fu Berinus presentez
a Ysopes, qui grant semblant d'amour lui
fist et monstra et lui donna, par l'ottroy de tout,
le royaume de Blandie et sa belle niepce a
femme, car moult s'entramoient de bonne amour.
Et croy que Berinus fu plus joyans de Cleopatras
la pucelle, qui lui fu ottroyee, que de toute la
region.

Aprés ces choses faites, Berinus espousa
Cleopatras s'amie a l'usage du païs, et fu couronné
a roy et la damoiselle a roÿne, et furent
faictes les nopces moult solennelment. Et vous
dy que, puis que Berinus fu saisiz du regne, il
ne faisoit riens du regne ne en faiz ne en diz, que
ce ne fust par le conseil Gieffroy. Si avint que,
quant Berinus et Cleopatras furent espousé, chascuns
se pena de faire joye et revel, ne nulz ne
vous pourroit dire ne deviser les diverses manieres
de jeux qui y furent faiz, ne nulz ne pourroit croire
le grant pueple qui y estoit assemblé de pluseurs
païs, pour le renon de la feste qui y devoit estre.
Et vous dy que li roys de sa noblesce fist delivrer
tous les prisonniers et clamer quittes les fourfais
pour quelque meffait que ce fust, fors que Logre
tant seulement, a qui en fist widier et forjurer
le royaume. Et lui laissa l'en emmener quittement
tout ce qu'il avoit ou païs; mais mieulx lui vaulsist
qu'il en eüst fait autre justice, si comme vous
orrés cy aprés. Bien dura celle grant feste par
l'espace de XX jours, et y fu chascuns honnorez
selon ce qu'il appartint a lui. Et quant ce vint
en la fin, Gieffroy donna congié a tous les barons
et les mercia grandement de par Berinus de l'onneur
qu'il lui avoient fait et de ce qu'il avoient
aidié la feste a esbaudir, et puis leur dist:" Seigneur,
li roys Berinus vous mande par moy que,
se vous avez besoing doresenavant de lui ne de son
conseil, qu'il vous sera appareilliez , ne ja n'aiez
disete de riens qu'il ait; et mesmement de la
franchise que li roys Ysopes vous ottroya, il la
vous conferme et vous a loyaument en convent
de la tenir a son pouoir. Et avecques ce il vous
octroye que, ja tant qu'il soit roy, a vesve femme
ne orfelin il ne laira faire denree de tort ne de
desraison, et ainsi il le vous promet en bonne
foy ".

Dont respondirent li baron que onques
mais si beau don ne fu donné de prince, et que
bien avoit desservi que on le tenist a roy et a
seigneur, et que chascuns soit obeissans
a son commandement:" Et pour ce, sire,
nous lui promettons en bonne foy que nous le
servirons comme nostre loyal seigneur et lui rendrons
graces et mercis de la bonté qu'il nous a
faicte ".Mais li traïtour mauvais tindrent puis
mauvaisement leur convenant, ainsi comme vous
pourrés oÿr. Et pour ce dit voir Salmons, car
on recorde de lui qu'il dist:" qui a felon cuvert
fait bien ne honneur, com plus y met et plus
y pert ".Et bien y apparu au roy de Blandie.
Quant la quinzene fu passee, tuit li baron se
departirent, et au departir li roys fist donner riches
dons a chascun, selon ce qu'il estoit. Et la
roÿne Cleopatras sy envoya aussi aux dames et
aux damoiselles qui a celle feste furent, riches
joyaux, de quoy chascune se tint a bien paiee.

Et sur ce chascuns prist congié, et s'en
alerent baut et lié en leurs païs. Et ly roys
Berinus demoura avecques la roÿne sa femme,
et bonne vie et paisible demenerent ensemble, car
leurs deux volentés estoient en une, ne li uns
ne contredisoit a chose que li autres voulsist faire.
Et li Romain d'autre part estoient baut et lié,
car Berinus avoit donné a chascun grant tenement
de terres et de fiefs. Et quant Berinus ot toutes
ses choses ordonnees et mises a point, et tout
l'avoir de ses nefs mis en sauve main, Gieffroy
vint a lui et le semont de sa convenance, et dist
qu'il s'en voloit aler a Romme. Dont fu Berinus
courrouciez, ne pour chose qu'il puest faire ne
dire ne promettre a Gieffroy, il ne voult demourer.
Et quant il vit qu'il ne le pourroit retenir,
si ne lui voult mie faillir de convent, ains appareilla
deux nefs et les fist chargier d'or et
d'argent et de tout ce qu'il lui convenoit, et puis
les delivra a Gieffroy. Mais Gieffroy n'ot nul
talent de l'avoir retenir, ains le departi tout a la
povre gent, fors que tant qu'il en retint ce
qu'il sot que bon fu pour faire ses despens, et de
ceulx qui le devoient convoier jusques a Romme.
Et atant Gieffroy prinst congié et se departy de
Berinus, qui fist moult grant dueil a celle departie,
et tout li Rommain ensement.

Aprés ce que Gieffroy se fu parti du
regne de Blandie, li roys Ysopes entra en un
reclus pour l'amour de Dieu. Mais il n'y ot guieres
esté quant il ala de vie a mort, et reçut Dieux
l'ame de lui, car il mourut moult saintement. Et
Berinus demoura sires et roys ens ou païs et
riches homs d'or et d'argent, et maintint le regne
moult sagement sanz a nully faire tort, et usa
une piece de son temps en joye et en leesse, car
riens nulle ne lui faloit. Et Cleopatras sa femme,
qui estoit belle et bonne, si ama et honnoura moult
bien son seigneur.

Bien avez oÿ comment Berinus fu esleüz
a roy, et ainsi que Gieffroy s'en ala
a Romme, et comment il fist forjurer a Logre le
royaume de Blandie. Or vous compteray comment
il fu puis chaciez et desheritez de la terre sanz
cause et sanz raison. Voirs fu qu'il tint le royaume
bien et en paix aprés le decés de Ysopes .XXV. 
ans sanz guerre et sanz debat, et admenda moult
la terre et le païs a son temps. Et en ce
termine que Berinus fu roys et Cleopatras fu
roÿne, Dieux leur donna deux beaux enfans, qui
moult furent de bonne doctrine et bienveignant:
li uns fu filz et ot a nom Aigres, et l'autre une
fille qui appellee fu Rommaine.

Moult ama Berinus ses hommes, tant
comme il fu en la seignorie du royaume, et leur
faisoit moult de bontez et de courtoisies, ne nulz
ne repairoit entour lui, qu'il ne lui monstrast bon
semblant. Et s'il y venoit aucun povre, il lui aidoit
et confortoit. Moult estoit doulx et debonnaires
a toute gent. Mais cilz du païs estoient tuit de si
mauvaise nature que, com plus leur monstroit
semblant d'amour et portoit grant honnour, et
plus avoient le cuer felon et cuvert envers lui li
traïtour desloyal, et cuidoient que li grant don
et les grans courtoisies qu'il leur faisoit et l'onneur
qu'il leur portoit, que ce fust plus par cremance
que par amour.

Par ma foy, avecques telz gens faisoit
mauvais habiter, ne nulz preudons n'y avoit que
faire, ains eüssent mestier d'un seigneur qui leur
fust orguilleux et qui en rien ne les deportast.
Il avint un jour que li mauvais larron prindrent
conseil et dirent:" Certes, moult sommes
mauvais et recreant, quant nous laissons a ces
Rommains tenir en si bonne paix ceste region.--
Et que en pouons nous faire "?dist li uns des
barons. Lors dist li uns:" Que nous facions
autre roy, qui soit de no cuer et a no talent, car
cestui ne pourrions nous amer en nulle maniere ".
En la fin il s'acorderent qu'il envoieroient querre
Logre tant par mer que par terre qu'il seroit
trouvez, et lui feroient assavoir qu'il le mandent
pour lui faire roy du regne de Blandie, et que
par raison le doit estre d'ancïenneté:" Et se
ainsy est ", dirent-il, " qu'il soit mors ou que aussi
on ne le puist trouver, sy en eslisons un qui
soit nez de ce païs, sy en faisons roy et chevetaine
de nous, car nous n'avons que faire d'avolez
ne de gens d'estrange païs que nous ne congnoissons,
et trop les avons nous souffers, si en faisons
trop a blasmer ".

Ce conseil prins et la traïson pourparlee,
il prindrent messages et les envoyerent en pluseurs
parties pour Logre querre et admener. Tant
le quirent qu'il le trouverent, mais longtemps le
quirent ainçois qu'il le peüssent trouver, puis
lui compterent comme li baron de Blandie le
mandoient pour faire roy. Et quant Logre entendi
la nouvelle, nulz homs ne peüst faire plus grant
joye qu'il demena, et nonpourquant
estoit il sires du païs ou il demouroit et estoit
riches homs et puissans. Et vous diray comment
il en avint. Veritez fu que, quant il fu banniz
du regne de Blandie, qu'il emmena a soy moult
pou de gent, mais tuit estoient de son lignage,
bon chevalier et bien duiz de guerre; et avec
ce il emporta grant avoir, si que par dons et par
promesses il fist tant qu'il ot .XVIII. nefs garnies
de bonne gent; et sur ce il s'arma et prinst
terre ou royaume de Corinthe et manda au roy
du païs en lui depriant qu'il leur donnast terre
pour demourer lui et sa gent, et, se ce non, il le
conquerroit par force. Li roys de Corinthe, quant
il entendi la nouvelle et il sot le nombre de la
gent qu'il avoit, sy lui fu advis que le contredire
ne lui seroit mie bons, par quoy il ottroya a Logre
la moitié de son royaume. Et quant ce fu fait,
Logres donna a sa gent terres et fiefs a tenir de
lui et, une piece aprés, il ot conseil de faire une
grant traïson, car il fist ses villes, ses bours et ses
chastiaux fermer et efforcier, et fist edifier
une forte cité et garnir de gent et d'avoir. Et
puis aprés il manda au roy que, pour la courtoisie
qu'il lui avoit faicte, il widast le royaume
et le païs et que plus ne vouloit souffrir qu'il
eüst parçonnier en la terre, et lui manda que,
s'il y mettoit deffense ne contredit, il le feroit
mourir de male mort.

Quant li roys de Corinthe entendi le
message et le contraire que Logres lui mandoit,
sy ne fu mie liez, et convint en la fin qu'il s'en
fuïst hors de son regne. Et ainsi Logre conquist
le royaume par grant tricherie, et reçut les hommes
du païs a hommage et fu roy de toute
la terre. Et pour ce ne demoura mie, quant il
entendi que li baron de Blandie le mandoient
pour le royaume recevoir, qu'il n'y alast a grant
compaignie de gent et a bataille ordonnee, et
laissa en son lieu ou royaume de Corinthe un
sien nepveu qui ot nom Grigois, et commanda
a ceulx du païs et leur en fist faire serement que,
se il ne revenoit, ou il ou ses filz qu'il menoit
avecques lui, qui estoit appallez Ypamador, il
feroient celui Grigois roy et seigneur de Corinthe;
et tuit lui eurent en convent. Sur ce il
se departi et vint en Blandie par mer. Mais il
n'ot mie conseil de descendre, jusques a tant
qu'il sceüst le courage de ceulx du païs. Sy envoya
cent de ses chevaliers pour entendre et pour
savoir que ce seroit et quelle voulenté il avoient.

Or vous dy que quant le roy Berinus
ot oÿ nouvelles, bien .XV. jours devant, que Logre
venoit sur lui a grant gent, sy avoit mandé tous
les grans barons du païs pour avoir conseil, car
il ne savoit mie la grant traïson qu'il avoient
pourparlee, ains se fioit durement en eulx, dont
ce fu moult grant pitié. Droit au jour que li
traïtour furent tuit venu en la cité
devant le roy Berinus et assemblé pour donner
conseil a leur seigneur, li cent chevalier vindrent
en la cité devant Berinus et ne le saluerent pas;
ains parla li uns des chevaliers, qui estoit fel
et orguilleux, et dist:" Roy, nous sommes cy
envoyé de par Logre, le roy de Corinthe, qui te
commande que tu vuides son heritage et sa terre
que tu as trop longuement tenue sanz raison et a
tort. Pour ce te mande par nous que tu l'en laisses
joïr paisiblement. Et se ce non, il te deffie
de lui et des siens, car il a grant gent amenee
pour toy grever, se tu desobeïs a son commandement,
et se tu ne lui rens sa terre que tu as
tenue contre son gré. Et bien te faisons assavoir
que tu n'as ne prince ne baron en qui tu te
puisses fïer et qui ne soit en ton nuisement.
Et soiez certains que ja Logre n'eüst ceste voye
emprinze, ne il ne fust venu ceste terre chalongier
ne mouvoir guerre contre toy, se ta gent mesmes
ne l'eüssent mandé ".

Quant li prince qui la estoient presens
entendirent les messages, sy s'aatirent tous li
uns a l'autre de Berinus grever, qui estoit leur
seigneur, et aussi de le confondre. Et se leverent
tous en estant, sy en prist li uns la parolle pour
tous, qui avoit a nom Thedaris d'Abilam, et
parla au roy Berinus seürement et sanz paour,
car bien sentoit les cuers de tous les autres
traïtours, et estoit chascuns couvertement garny
de ses armes. Sy dist Thedaris en oiant de
tous:" Berinus, or enten a moy. Bien scet
chascun que tu as esté roy de Blandie et chevetaine
deseur nous, .XXV. ans a ja passez,
et te fist couronner li roys Ysopes par sa force
et par son malice, et te fist Cleopatras sa niepce
espouser, ce qu'il pouoit fere; mais ou regne
n'avoit il que donner, de quoy il menti sa foy
envers nous et envers Logre, no seigneur droitturier,
que vous avez banni et enchacié mauvaisement
et a tort. Et dont, quant li roys Ysopes te
couronna par force et que tu no droit hoir nous
tollis, n'aviemes force ne pouoir de son vouloir
contredire. Mais, Dieu mercy, Ysopes est ores
pouris, et nous sommes sain et hetié et avons recouvré
no droit seigneur, qui a tort estoit enchacié
de son heritage ".

Se Berinus fu adont courrouciez et a
grant meschief, ce ne fu mie grant merveille.
Il regarda ses hommes de costé et d'autre pour
savoir se nulz seroit de sa partie. Mais onques
n'y eut nulz de ceulx du païs qui ne s'assentist
a ce que Thedaris avoit dit. Dont fu Berinus
pris et saisis de toutes pars sanz monstrer semblant
de soy deffendre, car il perçut bien que
la force n'estoit mie sienne, si se laissa prendre
tout debonnairement. Et encores firent li traïtour
plus grant oultrecuiderie, car il prindrent Cleopatras
et ses deux enfans et les lïerent
et acouplerent a Berinus. Et tous les Rommains
qu'il trouverent, il leur lïerent piez et mains et
leur firent moult de laidure et de despit, ne pour
chose que Berinus ne li Romain sceüssent crier
mercy, il n'en avoient nulle pitié, ains les formenoient
moult laidement, et pluseurs en firent
mourir honteusement, puis s'en vindrent li traïtour
mauvais vers la marine ou Logre estoit, et
admenerent Berinus et Cleopatras et leurs deux
enfans acouplez ensemble, et les livrerent a Logre
qui estoit a terre descenduz. Et firent tuit li baron
de la terre hommage a lui, et prist tout le païs
sanz guerre et sanz contredit, et demenerent ce
jour et celle nuit grant joye et grant revel.
Et Berinus et sa mesnie estoient a grant destrece,
a grant doulour et a grant doubtance de mourir.
Mais de tant fist Logre que courtois, qu'il fist
commandement que nulz ne fust si hardi que a
Berinus ne a compaignie qu'il eüst face ennuy
ne dommage. Et fist son serement que, s'il en
y avoit nul qui leur fist despit, tant fust grans
homs ne puissans, qu'il n'en preigne crüele vengance,
car ja soit ce que l'en les desheritast,
sy en avoit il grant pitié, et bien savoit que sanz
raison et a tort on leur faisoit souffrir, et que li
Blandïen avoient fait vers leur seigneur grant
traïson et grande desloyauté sanz cause et sanz
fourfait, ains leur avoit esté courtois et amis et
porté grant honneur. Et pour ce Logre ne les
en ama mie mieulx, et nonpourquant ne voult
il mie refuser la seignourie qu'on lui presenta,
ains l'ot plus chier pour lui et a sa voulenté, qu'elle
fust a un homme estrange qu'il ne congnoissoit.

Quant vint au lendemain, li roys Logres
fist assembler tout son bernage devant lui, et y
vindrent li traïtour de Blandie, qui leur bon seigneur
avoient traÿ; sy s'en tenoient plus fier et
orguilleux. Li roys Logre estoit au rivage, bien
armé de son corps, et tuit cilz qu'il avoit admenez
avecques lui, sy que, quant li Blandïen les virent,
il s'en esbaïrent tous. Mais Logre leur dist:
" Seigneur, ne vous esmaiez, car je ne sui armés
fors que pour tout bien et en soiez tuit a vo
paix, car je ne vous feray fors que toute raison.
Et vous diray que je vueil: puis qu'il est ainsi
que vous m'avez rendu le royaume de Blandie, il
est bien raison que je sache par quel conseil
ce a esté et qui cest affaire a pourchacié. Sy vous
prye que vous le me dïés, par quoy je sache
et congnoisse ceulx qui le gré en doivent avoir.
Et aprés je vueil que vous regardez entre vous
quel chose vous voulez que je face de vostre roy,
et me dites le jugement que vous voulez qu'il ait,
ou de mettre a mort ou de forjurer le païs ".

Adont saillirent avant quatre
prince felon et traïtour, sy en fu li uns Theodaris
d'Abillan, et dirent a Logre :" Nous te faisons
certainement assavoir que nous fusmes li premier
qui pourparlasmes par quoy li royaume te fu
renduz et delivrez; et a no requeste, tout li
autre s'i assentirent. Aprés, nous te disons que
nous avons regardé avecques ce que li roys
soit traÿnez et penduz et tuit cil de sa compaignie.
-- Par ma foy, seigneur ", dist Logre, " vous avez
fait mauvais jugement, car je ne puis veoir en nulle
maniere qu'il ait mort desservie ne qu'il ait
riens forfait, fors que tant qu'il vous a esté trop
doulx et trop debonnaire et vous a fait trop d'onneur
et de courtoisie. Et par sa debonnairetté,
il a perdu sa seignourie. Et pour ytant que vous
avez fait faulx jugement et que vous avez traÿ
vo bon seigneur sanz nulle desserte, vous avrez le
jugement que vous avez devisé, car vous l'avez bien
desservi ".Dont furent li .IIII. prince pendu et
traÿné, de quoy li Blandïen furent moult abatu et
abaubi. Et telle justice doit on faire de mauvais
qui sont traïteur a leur seigneur.

Quant celle justice fu faicte, Logre fist
par devant lui venir Berinus, sa femme et ses
deux enfans, qui moult estoient taint et descoulouré;
et c'estoit bien de raison, car il cuidoient
estre tout asseür de mort, ne il n'avoient nulle
esperance de garir. Mais Logre savoit bien la
traïson que sa gent lui avoient pourchaciee, sy ne
se pot abstenir qu'il n'en eüst grant pitié, car la
roÿne ploroit moult tendrement et si dui enfant
aussi; et Berinus si faisoit chiere d'omme courroucié.
Dont les commanda li roys a deslïer et
puis leur dist:" Berinus, vous savez bien que
vous estes en ma mercy et en ma voulenté ou
de vous occire ou de vous delivrer. Mais j'ay pitié
de vous et vous feray autelle courtoisie que vous
avez fait a moy, quant je fu en vostre commant
et avrez autel jugement que vous me feïstes; car
je vueil que vous forjurez ce royaume et que vous
alez en autre païs et vostre mesnie ensement, et
vous ottroy que vous emmenez tout l'avoir et toute
la richesse que vous avez, et le royaume me
demoura tout quittement ".

Berinus ot grant joye quant il vit que par
ainsi pouoit eschapper et en rendi grant graces
a Logre, qui tantost commanda que les nefz fussent
appareilliees. Et Berinus les fist emplir d'or
et d'argent, de parles et de cendaux et de pluseurs
autres richesses, et en ot bien autant ou
plus que quant il arriva. Et avecques ce, Logre
ottroya que qui vouldroit entrer en mer avecques
lui, il s'en pouoit aller quittement et emporter
le sien; mais a peine en y ot il nul qui se voulsist
partir, car li Rommain estoient presques tous
ociz et li autre ne vouldrent mie laissier leur
païs. Si s'en entra Berinus en mer
a tout tant de compaignie qu'il ot, et Logre si
leur livra mariniers tant qu'il leur en convint, et
se departirent de port quant il orent vent. Et Logres
demoura et fist venir tous les traïteurs devant
lui, car autrement on ne les doit appeller, et puis
appella Ypamador, son filz, qui estoit bon chevalier
et redoubtez et avoit fait mainte proëce de
son aage; et cilz Ypamador avoit une damoiselle
conquise qui moult estoit belle et noble, et avoit
a nom Gandeliane. A cestui donna Logre le
royaume de Blandie et l'en fist roy, que onques
congié n'en prist ne demanda aux hommes du
païs, et puis lui fist espouser Gandeliane s'amie,
car il n'amoit riens tant ne ne desiroit. Quant ce fu
fait, le pere chastia son filz et lui commanda
qu'il se gardast songneusement de tous les barons
de la terre et qu'il ne leur laisse avoir forte
tour ne fort chastel, mais les plaines terres sanz
plus, et leur tiegne le pié sur le col, par quoy
ilz ne puissent reveler; et qu'il lui souviegne
adez de la traïson qu'ilz firent vers leur seigneur
qui tant les ama et honnora. Ces paroles dites,
Logre prinst congié de son filz et s'en ala en son
royaume de Corinthe, et Ypamador remest en
la seignorie du regne de Blandie bien en paix,
et si n'oublia pas ce que ses peres lui avoit commandé
et enseigné, car il ne laissa, en toute la
terre, forteresse, tour ne chastel ne fort manoir.
Et toutes les franchises que Ysopes et Berinus
avoient ottroyees aux barons et a toute la gent
du païs, Ypamador les rappella, et furent tuit
plus serf qu'il n'avoient onques mais esté a nul
jour.

Or furent tuit li traïtour de Blandie mis
a point, ne il ne pouoient mie dire que par raison
leur droit hoir ne fust leur sire, car il avoient
tel seigneur que a eulx appartenoit, et si bien les
mist tous a point qu'il n'en y avoit nul qui ne
le cremist et doubtast, et prenoit leur corps
et leurs avoirs a sa volenté, ne il n'osoient aler a
l'encontre. Or eurent li traïtour la merite de leur
traïson, car se il fussent envoié en essil, ne
peüssent il mie avoir plus de honte, ennuy ne
de meschief.

Or dyt li compte que, aprés ce que li
traïtour de Blandie eurent fait Berinus leur roy
getter hors du royaume, et Logre lui ot fait
forjurer la region et tout le païs, et que il et
toute sa mesnie furent entrez en mer, il advint,
grant piece aprés ce qu'il se furent departi du
port, que uns grans tourment leur leva, merveilleux
et orrible. Et commença leurs nefs a aler
vaucrant parmi la mer, si qu'il n'y ot onques
si hardy d'eulx tous qui ne fust durement espouentez,
et fu la dame et Rommaine sa fille en tel
destrece de paour que Berinus cuida
tel fois que elles fussent sanz vie, dont demena
un dueil si grant qu'a peine qu'il ne s'ocioit. Sy
ploroit et crioit en detordant ses poings et detirant
ses cheveux, et disoit:" Ha, las! com
Logre a fait grant pechié qu'il ne m'a occis, car
se je fusse mis a mort, mes dolours fussent trespassees,
et croy que nulle mort ne soit si destroite
que la mesaise que je sens; car je voy morir
devant moy la riens ou monde que mieulx
amoye. Ha, las! que je donnasse peu de l'onneur
de Blandie, se nous puissions yssir sauvement
de mer! Mort, qu'atens tu, que tu ne me prens,
car je ne puis plus endurer "?Atant cheÿ Berinus
pasmez et lui tournerent li eueil ou chief.
Quant li maronnier, que Dieu maudie! vyrent
Berinus pasmé et Cleopatras et sa fille, sy s'apenserent
d'une grant traïson, com cilz qui estoient
fel et cuvert et du païs aux traïtours. Et a ce
point n'avoit nul des Rommains demouré en vie
que tous ne fussent mort, car il avoient tant eü a
souffrir qu'il ne peurent la mer endurer.
Adont parla li estrumans et dist:" Seigneur,
vous veez bien qu'il a en ceste nef grant avoir,
sy porrons estre a tous jours mais riches, se nous
avons cuer. Et il n'y a ceans que ce pautonnier
et son filz esquelx il n'a nulle deffense, car li uns
est pasmez et li autres dort; sy nous en delivrons
vistement, si ferons que sage, ne a mains de peine
ne fu onques gaignee telle richesse. Et avec ce
il nous remanra la plus belle femme et la plus
belle damoiselle qui soit ens ou remenant du
monde. Sy nous y pourrons deduire et deporter,
et trop avons fait grant folie, qui tant les avons
navïez par ceste mer, pour nous lasser. Or
prenez vous dui deux espees. Si en voit li uns
au poissant et l'autre au damoisel qui la se
dort ".

Li felon mauvais cuidoient que Aigres
se fust endormis pour ce qu'il ne sonnoit nul mot,
mais il ne dormoit pas, ains avoit si grant destresse
que nulz n'en pouoit plus souffrir ne avoir.
Et bien avoit entendue la traïson que li felon
mauvais, qui Dieu ne doubtoient, avoient pourparlee.
Et avoit Aigres l'espee son pere en sa
main qu'il lui gardoit, si que, tantost qu'il eut la
traïson entendue, il sailli vistement en piez et
trait l'espee toute nue et couru sus aux maronniers,
ainçois qu'il peüssent estre saisiz de leurs
espees. Et premier il lança a ceulx qui leurs
espees avoient prinses pour lui et son pere occire,
et les feri de si grant volenté qu'il les pourfendi
jusques aux dens, car il estoient desarmé. Et puis
couru sus aux autres par grant aïr, si qu'il en
eut les quatre occis, ainçois que Berinus fust revenuz
a lui, et eurent li autre si grant paour qu'il
crïerent a Aigre mercy. Et quant Berinus vit le
meschief, sy fu tous esbaÿs et demanda
que ce pouoit estre. Et Aigre lui conta quoy
et comment li traïtour les vouloient mettre a mort,
et comment il avoient l'affaire devisé; dont loa
moult Berinus dedens son cuer la proësse de Aigres
son filz et en rendi graces a Dieu et ot le
cuer tout liez.

Quant les mariniers virent leurs compagnons
occis et que Berinus fu si resvigorez et
revenuz a lui, sy furent moult esmaiez et trambloient
de paour, car Aigres parloit villainement
a eulx et disoit que, se pour Dieu ne le lessast,
il les mettroit a mort, et cilz se humilierent
vers lui et vers Berinus. Sy en eurent pitié et si
n'estoient mie cil qui la traïson avoient pourparlee
ne esmeüe, ains les avoit Aigres occis, si les getta
en la mer. Et quant ce fu fait, encore n'estoit
mie la dame ne la damoiselle revenues de paumoison,
mais li orages et la tempeste estoient
abaissiez et la mer rassegrisiee. Mais pour ce
Berinus ne laissa mie son dueil a demener, ains
s'efforçoit toujours de plus en plus. Et Aigres
ses filz vint a lui et le commença a reconforter
et lui dist:" Beaux peres, lessiez le dementer,
car ceste doulour ne vous puet neant avancier,
ce pouez bonnement savoir. Vous avez tousjours
esté tenu pour sages homs jusques cy, mais maintenant
deüst voz senz apparoir, car se vous avez
perdues voz seignouries et voz fiefz vous ne
devez mie perdre pour ce vo savoir ne vo maniere,
ains vous reconfortez et prenez cuer en vous
mesmes, ainsi que sages homs doit faire, et n'aiez
mie maniere de femme, car les femmes doivent
le dueil demener. Pour Dieu, beau pere, n'acontez
rien a chose que vous aiez perdue, car se Dieu
nous preste vie et santé et nous puissons venir
a terre sauvement, assez porrons conquester terres
et fiefz, et si ay espoir que Dieux nous aidera;
sy soions fors et viguereux contre aucun meschief,
se il nous vient, et alons veoir ma mere et ma
suer comment il leur puet estre ".

" Aimy! beaux filz ", dist Berinus, " ce
seroit pour neant, car je croy certainement que elles
sont mortes et sanz vie. Et pour ce est ce que je
pluer et fais grant dueil, ne de nulle autre chose
il ne m'est riens ".Atant alerent vers Cleopatras,
sy la trouverent revenue de paumoisons entre lui
et Romaine sa fille, qui moult eurent grant joye,
quant elles virent le temps apaisié. Et Berinus,
quant il vit que elles estoient en vie, sy furent
toutes ses doulours oublïees, sy demanda a Cleopatras:
" Doulce suer, comment vous est il "?
Et elle respondi:" Sire, je sui en bon point,
Dieu mercy ".Et quant elle perçut
que ses sires avoit mouillié et arrosé son vyaire
de lermes et qu'il ot les yeulx enflez de plourer,
sy le senti grandement a son cuer et lui dist:
" Pour Dieu, sire, pour Dieu, ne vous esmaiez
mie, se vous avez vostre regne perdu, car encores
devons nous rendre graces a Nostre Seigneur,
quant nous sommes eschappez des traïtours de
Blandie sanz vie perdre, et sanz mehaing ".Dont
s'assist Aigre encoste Romaine sa sueur, qui moult
estoit triste et esploree et moult dolente de l'onneur
que elle ot perdue. Sy la prist Aigres a
reconforter, comme cilz qui estoit bien apris,
et dist:" Ma suer laissiez vostre dueil a
demener, car li plorer ne vous vault neant. Et
se nous avons aucune chose perdu, Dieu a assez
pour nous donner, car si don sont grant et plentureux
a ceulx qui ont en lui fiance ".

Tant reconforterent li uns l'autre qu'il
entroublïerent leur dueil, et s'assistrent tuit au
mengier, car il avoient tous grant fain. Adont
conta Berinus a Cleopatras comme Aigre se estoit
prouvé aux maronniers qui avoient leur mort pourparlee.
Sy en ot la dame grant joye, car li cuers
lui dist qu'il seroit encores uns grans homs et
plains de grant proëce. Ainsi qu'il eurent mengié,
li temps fu beaux et clers li jours; et la mer
estoit apaisie, ne il ne faisoit mie grant vent,
sy alerent au vindas et trairent les voiles amont,
qui moult tost cueillirent le vent; sy singlerent
moult efforcieement ce jour et celle nuit toute.
Et le lendemain eurent aussi moult bon temps, sy
esploitierent moult leur erre. Et s'en aloient par
mer moult lieement sanz yre et sanz pesance,
et fussent venu sain et sauf a terre en quel païs
qu'il eüssent voulu, quant Fortune, qui pluseurs
foiz avoit couru sus a Berinus, se pena moult
de eulx destourber, ne point ne le voult laissier
a ytant; car on dist pieça:" A qui avient une
fortune, n'avient pas seule ".

Ainsi que Berinus et sa compaignie estoient
en mer, il advint une vespree que une
espesse nue se leva, et fu li airs troublez et
oscurs, et fist un lait temps et hideux, si qu'il ne
sceurent quel part il aloient. Et alerent ainsi
vaucrant parmy la mer a grant meschief et a
grant doubtance de mourir, et reclamoient Dieu
et sa mere moult devotement. Tant ala la nef
arriere et avant qu'il s'enbatirent es beuees de
mer. Et est un grant peril en l'Occean; et en
ycellui lieu est la Mer Morte qui ne se muet.
Quant il furent la venuz, li temps esclarcy et estoit
li tempestes passez oultre. Adont ot Berinus
grant merveille de ce que la mer ne se mouvoit
point. Sy demanda aux mariniers que ce pouoit
estre, et il respondirent qu'il ne savoient et dirent
que onques mais il n'avoient trouvé morte mer et
si avoient singlé par moult de lieux.
Mais il avoient bien oÿ parler d'un lieu qui en
l'Occean estoit que les gens appelloient le ban
ou Morte Mer, et est mer qui onques ne se muet.
Si dirent que la ne peüssent il estre venu, car ce
estoit trop hors de leur voye. Dont dist li uns
des mariniers que onques mais n'avoit esté celle
part ne jamais n'yra qu'il puist:" Car je n'oÿ
onques parler de nully qui y alast qui en peüst
revenir; ne on ne puet mie savoir qui la les
retient. Et nonpourquant, se je veoye celle mer,
je la cuideroie bien congnoistre selon ce que j'en
ay oÿ compter, car j'ay entendu que les beuees
sont celle part, qui est un grant peril de mer,
et ay oÿ recorder que ces beuees sont deux ondes
grandes et grosses qui vont a mont et puis a
val, et est advis a ceulx qui les voient un peu de
loing que ce soient gent tout armé, monté a cheval ".
Et ainsi que li mariniers ot ceste raison
comptee, Aigres estoit apoiez au bort de la nef,
sy regarda devant lui et vit les ondes telles
que cilz les avoit devisees. Sy en fu en moult
grant effroy et lui fremy toute la char, puis dist:
" Par foy, maistre, il me semble que je apparçoy
les ondes dont vous avez parlé, et les voy cy devant
nous ou elles tressaillent en montant et en
descendant ".

Adont jetta li estrimans ses yeulx celle
part, sy vit les ondes dont li sans li mua, et
puis s'escria a haute voix:" Hahay! las, nous
sommes tous mors sanz recouvrer. Or tost, seigneur,
mettons le voile a l'autre lez pour veoir se nous
puissons eschapper en nulle maniere ".Dont se
pena chascuns efforcieement de la nef retourner,
mais chose qu'il peüssent faire ne leur ot mestier
ne aidier ne leur pot, ains s'embatirent tout droit,
voulsissent ou non, vers les beuees, et, quant il y
furent, si reclamerent tuit Dieu et ses Sains, ne
en leurs vies n'orent fiance ne seürté.

" Seigneur ", dist li maistre de la nef,
" je voy bien que nous sommes tous alé; et vous
dy pour neant je sui au gouvernal. Je le lairay
aler, car bien voy que ce ne nous puet valoir.
-- Ha! maistre, pour Dieu, non ferez ", ce dist
Berinus, " au mains en yra nostre nef plus droit,
et lui meschie qui ne s'aidera tant qu'il pourra ".
Dont s'efforça chascuns de grant cuer,
mais ce ne leur prouffita riens, ains entrerent
droit au tourment des beuees. Et tantost qu'il
furent ens entré, il furent en moult grant angoisse,
et li estrumans si mettoit grant peine au gouvernail
tenir, comme cil qui redoubtoit la mort. Mais
rien qu'il fist n'y aida, ains cueillirent les ondes
la nef en telle maniere que elles la firent en assez
petit d'eure tourner plus de cent tours, et rompirent
adonc cordes et mas et aviron, et se laissierent
cheïr tout plat cilz qui estoient
dedens la nef, et crioient a haute voix:
" Mere de Dieu, aÿe "!Je ne vous saroye descrire
ne deviser le meschief ou il estoient, et sur
tous les autres, la dame et Rommaine sa fille
demenoient grant doulour, ne nulz ne vous savroit
conter leur mesaise, a laquelle nulle autre ne
s'appartenoit. Et de tous ceulz qui estoient en
la nef, Aigres estoit du meilleur convenant et
qui le mains se dementoit, et pour ce n'estoit ce
mie que ses cuers ne fust a grant destrece. Puis
vint Aigres a l'estruman et lui demanda s'il lui
savroit a quoy aidier. Et li estrumans avoit si
grant dueil qu'il ne savoit que faire ne que dire,
et tenoit le gouvernal de si grant force que li ongle
se dessevroient des dois, si que li sans en
yssoit a grant randon, et lui sailloit la sueur
du front. Et tuit li autre aussi sy avoient toutes
leurs mains escorchiees de tirer et de sachier.
Moult estoit li estrumans homs de grant force
et de grant vigueur et moult se yroit de ce
qu'il ne pouoit faire sa voulenté. Sy appella l'esquipe
de la nef, qui estoit homs sanz foy et de
pute nature, et lui dist:" Vieng ça, sy m'aide
a ce gouvernail tenir, et met peine a sauver toy
et les autres ".Et li cuvers respondi par grant
felonnie:" Meschief ara il qui yra ja ne y
mettra la main, car ce seroit peine perdue. Et
d'autre part il m'est bel de la mort recevoir,
mais que je puisse veoir noyer ce glouton qui noz
compaignons nous a occis.-- Tay toy, faulx ", ce
dist li estrumans, " car se Dieux m'aït, se il sont
mort, ilz l'avoient bien desservy et nous mesmes
y avons grans coulpes, quant a si vilaine traïson
nous nous estions assenti. Pour Dieu, laisse ce
ester et met peine a nous sauver tant que nous
pourrons vivre.-- En non Dieu ", dist li esquipes,
" je ne m'en entremettray ja, car je vueil
bien mourir a ceste fin que nous soions vengié de
ce mauvais pautonnier ".

Quant Aigres entendi le cuvert, sy fu
espris de grant aïr, et aerdi le traïtour par
grant maltalent et le lança en la mer et dist en
ramposnant:" Puis que ainsy est que tu desires
tant a noyer, je t'acompliray ton desir ".Et
quant ce fu fait, Aigre ala viguereusement saisir
le gouvernal, et le tindrent par grant vertu entre
lui et l'estruman. Mais ces ondes feroient si
durement contre la nef que elles la faisoient
drecier contremont, et cuidoient tous vrayement
que leur nef deüst depecier. Et les és croissoient
moult fort, si qu'il n'avoient nulle entente
d'eschapper de ce peril; ains cuidoient tousjours
mourir de heure en heure, se Dieux ne leur
aidoit.

Tant ala leur nef et sus et
jus que elle passa oultre les ondes, dont dit le
maistre de la nef:" Seigneur, or mercions
Dieu, car nous avons passé un tel peril que nulz
homs, si comme je croy, ne passa onques mais
sanz peril ".Bien cuidierent adont estre garanti
et eschappé, sy furent tous resjoÿ et demenerent
grant revel et grant joye, car ly ennuy que
on a eü sont en peu d'eure oublïé, quant on est
venu au repos. Dont fu chascuns en oroisons, et
rendirent graces a Dieu de ce qu'il leur estoit
advenu. Et puis dist li estrumans a Aigre:
" Par foy, sire, j'ay esté en moult de lieux, mais
onques mais je ne vy homme de vo vigueur, et
bien sçay que ja ne fussions eschappez vif de ce
tourment, se ne fust par l'aide de vous. Et pour
ytant je vous ay en convent en bonne foy que
jamais de vostre service je ne me partiray, que
je puisse, et vueil estre vo homs a faire vo voulenté
et vo comment.-- Maistre ", ce respont Aigres,
" moult grans mercis de ce que vous m'offrés ".

Ainsi qu'il eurent ces paroles dictes, leur
nef commença sy fort a courre que li estrumans
ot grant merveille que ce pouoit estre et dont
ce pouoit venir, car leur voile estoit abatuz et si
faisoit beau temps et sery; sy dist li estrumans:
" Par ma foy, seigneur, je ne fu onques mais si
esmaiez ne si esbaubiz, car onques mais jour
de ma vie, pour bon vent ne pour aide que l'en
eüst, ne par tempeste ne autrement, je ne vy
nef si fort aler comme ceste va. Et bien sçay que
nous n'avons pouoir de longuement durer a courre
si faitement, car la nuit aprouche et si ne congnoissons
les lieux de ceste mer, sy pourrons tantost
estre pery, car je ne sçay ou nous alons, sy
n'y voy autre conseil fors que nous nous commandions
a Dieu. Et si loe que nous gettons nostre
ancre, par quoy nostre nef ne voist avant jusques
a tant que ceste nuit soit passee et que nous voions
le cler jour. Sy verrons mieulx ou Dieux nous
vouldra mener ".

" Maistre ", respondi Aigres, " je m'y
assens ".Dont mirent leurs mains tuit cil qui
estoient dedens la nef a l'ancre, et la getterent
dedens la mer pour ancrer, mais onques pour ce
la nef ne mua son erre, ains couroit tousjours
de plus en plus. Quant li estrumans vit ce, si
dist:" Seigneur, par ma foy, ce ne nous vault
riens. Et bien sçay que se tuit li ancre du monde
y estoient, sy ne nous pourroient il aidier a no
nef retenir ne arrester. Sy n'y a fors que attendre
ce que Dieux vouldra faire de nous ".

Onques celle nuit ne fina leur
nef de courre a grant esploit, ne nulz quarreaulx
d'arbalestre ne peüst plus tost voler que elle faisoit.
Sy estoient moult espeüry et en grant doubtance
de hurter a aucune terre; mais de ce
n'avoient il garde, car a toute la plus prochaine
ne fussent il venu devant quinzene. Celle nuit
passa et li jour vint et li soulaux estoit eslevez.
Aigrez, qui estoit au chief de la nef, commença
a regarder de toutes pars pour savoir se il pourroit
aucune terre adviser. Tant regarda qu'il
lui sembla qu'il vit devant lui un boys ou il avoit
grant planté d'abres; sy se rassura un pou, car
il espera a venir a terre, sy compta a ceulx de la
nef ce qu'il avoit veü. Quant li estrumans entendi
Aigre, sy getta un sy grant cry que tous cilz de la
nef en furent espouentez, sy que de la grant
destrece qu'il ot, il cheÿ jus pasmez. Dont vint
Aigre a lui, qui de son cry fu abaubi, et lui aida
a relever; et puis lui demanda:" Comment,
maistre, n'osez vous a terre venir "?Dont jetta
li estrumens un grant soupir et fu si angoisseux
que a peine pot il revenir a sa parole, et dist a
Aigre de tel pouoir qu'il ot:" Aimy! las, vous
savez mauvaisement quel bois c'est que vous avez
veü, car soiez certain que nous sommes encores
moult loing de terre.-- Ai! pour Dieu, maistre,
quel bois est ce dont que je voy?-- En non
Dieu, sire ", se dist li estrumans, " ce pesera vous
quant si tost le savrez. Ha, las! dolens, que
ferons nous, car bien voy que c'est li aïmans dont
nulz ne puet departir "?A ce mot li failli li
cuers, et le convint cheïr pasmés. Et ainçois qu'il
fust revenuz a lui, la nef print en telle maniere
son cours qu'elle s'en vint a l'aÿmant et s'arresta
encoste les autres nefs dont il y avoit grant
habondance, qui estoient la venues par autelle
aventure qu'il y estoient venuz, c'est assavoir l'aÿmant
qui les traioit a lui.

Li lieux, ou cilz aÿmans est, est parfont
en l'Ocean, ne il n'y a nulle terre prouchaine
ou l'en peüst venir en mains de .XV. jours, et
a tel lez la ou n'en n'y venroit mie en un an,
et est encoste la Mer Betee. Cilz aÿmans a Vc 
toises de lonc et autant de grossee, et est de
tel nature que de trois journees ou de plus nefs
ne le puet aprouchier qu'il n'atraie par force a
lui, pour tant que fer ait en la nef; car il aime
tant et desire le fer que il le sent bien de .IIc. 
lieues loings. Puis que leur nef fu parvenue a
celle pierre d'aÿmant, elle s'arresta toute coye.
Et quant il ont la pierre veüe et les nefs qui
furent entour, sy commencierent a demener tuit
une si grant dolour que nulle autre ne s'y puest
appartenir, ne il ne savoient prendre nul conseil,
fors que de plaindre, de plourer et de prier a
Dieu qu'il eüst pitié et mercy de
leurs ames, et bien voulsist a celle heure qu'il
eüssent passee la grant destrece de la mort.

Ainsy qu'il estoient a tel desconfort, uns
homs maigres et descharnez entra coiement en leur
nef sanz mot dire, et estoit moult richement vestus
et atournez comme se ce fust le corps d'un roy,
mais il avoit si grant fain qu'a pou qu'il ne
transissoit, sy s'apensa qu'il emporteroit de leur
viande. Ja s'en estoit grandement charchiez, et
s'aprestoit de aler et de yssir, quant Aigres le
perçut, si ot grant merveille que ce pouoit estre.
Sy s'en vint prestement a lui, ne nul mot il ne
dist, jusques a tant qu'il le tint et le haherdi
de tel ravine qu'il le abati enmy la nef tout
estendu; lors lui dist:" Que c'est, sire, Dieux
vous maudie! pourquoy nous voulez vous tollir
nostre vitaille et embler? Par ma foy, vous l'acheterez
chier, avant que d'ycy departez, mais avant
toute euvre, je vueil que vous me comptez quelx
vous estes et qui cy vous a amené et ou vous
avez pris cel avoir qui est entour vous. Et sachiez
que je pourray bien tel chose oïr de vous qui vous
pourra bien garantir de mort, mais gardez bien
que vous me disiez voir ".Dont respondi cil
moult piteusement:" Sire, sachiez en verité,
se vous m'avez en convent a saver la vie, que
ja de riens ne vous mentiray.-- Par ma foy ",
se dist Aigre, " et je t'ay loyalement en convent
que ja mal ne te feray, se pis ne me faiz que
tu n'as fait ".

" Sire ", dist cilz, " je vous jure en la loyauté
que j'ay, que je fu nez en la grant Ynde et fu
filz d'un des meilleurs engineurs qui onques fust
en son temps, et fu appellez Vaparidor. Et vous
dy qu'il fu moult amez par le monde pour son
sens et pour sa bonté, et le desiroient moult a
veoir roy et conte et tous grans seigneurs, ne
nulz ne valoit riens, ce lui sembloit, s'yl n'estoit
acointé de lui et se il ne savoit de ses engins.
Tant qu'il advint un jour que mes peres fu mandé
en la cité de Romme, sy y ala et me mena avecques
lui. Adonc estoie je encores jeunes varlés.
Puis que nous fusmes la venu, nous y demourasmes
maint jour, et en tant que mes peres fu a
Romme, il y fist maint engin, mainte sale et
mainte maison. Et li fist faire li empereur une
tour forte et soutive, ou il mist son tresor et tout
son avoir, et la fist par telle maniere que a l'un
costé de la tour il mist un carrel et compassa
si soutivement que, qui le savoit, il pouoit oster
ce carrel et entrer en la tour et prendre de
l'avoir tant qu'il vouloit, et puis reparer le carrel
et remettre si bien et si bel que nulz ne s'en
pouoit apparcevoir, se il ne le savoit. Sire, assez
tost aprés que celle tour fu parfaicte,
mes peres morut et je devin lierres du tresor
l'empereur, pour le carrel que je savoye mettre
ou oster en la tour. Et quant je euz emblé de ce
tresor tant qu'il me plot, je me mis en mer et
cuiday repairier vers mon païs en la terre d'Inde
la Majour. Mais Fortune et grant meschance me
couru sus et nous prist un tempeste qui moult
nous fist souffrir et nous adreça ceste part, tant
que cilz aÿmans nous atraÿ a lui. Et bien a
passé .XXIII. ans que je et li mien compagnons
venismes cy. Et adonc nous aviemes vitaille a
grant plenté, sy vesquimes tant comme elle dura.
Mais en la fin tuit mi compaignon morurent ne
il n'en remest en vie se moy non. Et fu si
pres de la mort que je n'avoie nulle esperance
de plus vivre, car en .IIII. jours je ne dormy
ne ne bu ne ne mengay, tant qu'il avint qu'il prist
a Dieu pitié de moy. Et estoie sur le point de
desesperer, quant Dieu me tramist secours et vi
venir une nef grant aleüre ceste part. Et sachiez
que je la choisy de moult loings et, quant elle fu
venue jusques cy et arrestee toute coye, je prins
conseil en moy mesmes de moy guerir, sy vous
diray que je fis. Je m'assemay et appareillay des
plus riches draps que je avoye et m'aournay de
riches couronnes d'or et d'aniaux a pierres precieuses
que je avoye prinses ou tresor l'empereur.
Et encores je les ay ycelles mesmes ".

" Quant je fu noblement et bien apareilliez,
je m'en entray dedens la nef ou il menoient
grant doulour. Et quant il me virent en si bel
atour, si ne cuidierent autre chose de moy, fors
que je feüsse une chose esperituele. Sy s'enclina
chascuns humblement devant moy, et je prenoye
et emportoye de leur vitaille tout a ma volenté,
sanz nul debat. Et tant y vins et alay qu'il ne
leur demoura se petit non, et je en avoye a
grant plenté tant que je en vesqui jusques adont
que Dieux me pourveu d'autres nefs ou je me
pourchaçay de vitaille par autel engin que je
avoye fait devant. Et ainsi je me sui pourchacié
et ay vesqu jusques a ore par la pourveance de
Nostre Seigneur. Mais de tant ay je meffait, que
je sçay bien que je toloye le vivre a la bonne
gent, par quoy il mouroient plus tost, mais
ce me faisoit faire besoing et desir qui
maintes folies fait faire et entreprendre. Chiers
sires, or est ainsi que vitaille m'est faillie et pour
ce sui cy venuz pour ma soustenance pourquerre.
Sy vous prye, pour Dieu, que vous aiez pitié
de moy, car il est en vostre volenté de ma vie
ou de ma mort, sy en faictes vostre commant.
Et sachiez, sire, que je vous ay compté de mon
estat toute la pure verité ".

" Amis ", dist Aigres, " tu n'aras ja garde
de moy que je te face villenie, ains
t'en pués aler, quant tu vuels, delivrement. Mais
je te prye que tu me dies avant comment tu as
a nom.-- Sire ", dist-il, " j'ay nom Silirans, et
ainçois que je me parte de vous, je vous diray une
chose que j'ay veüe. Sire, je vous dy que puis l'eure
que Fortune m'amena cy et en ce païs, j'ay
pluseurs foiz ceste pierre environnee, tant qu'il
advint devant hier, par avanture, que je trouvay
du costé par dela un escript. Mais certainement
je ne sçay qu'il y a, dont il me poise, car je
ne sçay riens de clergie, si que tous jours puis
ce di j'ay desiré que aucuns clers venissent ceste
part, par quoy je peüsse savoir ce que ceste letre
devise, car j'ay espoir que li escrips ne fu onques
fait sanz grant mistere ne sanz grant ocasion ".

" Silirans ", dist Aigre, " je te prye par
grant amistié que nous alons veoir celle escripture.
-- Sire ", dist Silirans, " voulentiers vous y menray ".
Dont prist Aigres son espee, et s'en alerent
tant de nef en nef, entre lui et Silirans,
qu'ilz vindrent ou la letre estoit. Quant Aigre
ot choisie la letre, il la lut moult delivrement,
car bien l'avoit apris d'enfence, et disoit la letre
et li escrips:" Se il est aucuns que Fortune
ait cy admené et il s'en vueille departir, il convient
premierement vuidier tout l'avoir et la richesse
d'or et d'argent qui sera en leurs nefs, fors tant
seulement en retenra par extimation qu'il en ait
assez pour revenir en son païs. Et puis qu'il
ara ce fait, cil de la nef getteront un sort, et
cil sur qui le sort escharra montera par deseure
moy, sy y trouvera un anel gisant, lequel y
getera en la mer. Et tantost que li aigneaux
sera departi de moy, la nef s'en pourra aler saine et
sauve o toute la gent, fors que cil ydemourra
tant seulement qui l'anel avra getté en la mer,
et convient par force que cil qui ce sort fera,
soit par aucun sort esleü, car autrement nulz
n'y pourroit valoir ne aidier quant a ceste
besongne. ".

Tantost aprés que Aigres ot cel escript
bien pourleü et regardé, il s'en repaira en sa
nef, entre lui et Siliran et tantost qu'il fu venuz,
il compta a chascun ce que li escrips disoit.
Quant il orent bien entendu tout ce que Aigres
leur devisa, sy n'ot entre eulx ne jeu ne ris, ains
regarderent tous li uns l'autre moult esmaieement,
ne il ne savoient que faire, car au demourer
il veoient bien qu'il estoient tous mors, et d'autre
part il redoubtoient le sort jetter, car chascuns
doubtoit qu'il n'escheïst sur lui. Dont furent bien
esbaÿs Aigres, Berinus, Cleopatras et Rommaine,
car il regardoient que autrement ne pouoit cheoir
li sort ailleurs fors sur l'un d'eulx. Et nonpourquant
quant il virent qu'il n'y avoit point d'autre
tour, fors qu'il les convenoit tous ensemble morir,
se li uns tous seulz ne les delivroit,
s'i s'assentirent le sort a getter. Si avint qu'il
cheï sur Aigre; dont getta sa mere un grant
cry et voulsist bien en ce point estre morte, ne
nulz ne vous pourroit compter la grant douleur
que Berinus et sa femme et sa fille faisoient
et demenoient en plorant et en criant
merveilleusement.

Et quant Aigre vit sa mere et sa suer
si grant dueil demener, sy les reconforta et dist:
" Ma mere et vous, ma suer, li desconforter ne
vault neant, quant nous veons que en nulle maniere
nous ne pouons de la mort eschapper, se
par moy seul n'estes delivre. Et encores, ce
m'est advis, va la besongne bien, quant pour ma
mort pouez tous estre garanti ou sauvez. Et
mieulx vault que je muire tous seulx que nous
tous ensemble. Sy vous prye qu'il soit appareillié,
pour quoy je puisse monter, car puis que ainsy est
qu'il nous convient departir, la detriance n'y
vault riens. Mais tout avant, beau pere, je vous
requier en fine admistié que vous me faciez chevalier,
ainçois que vous vous departiés de moy,
sy avray un de mes desirs acompli et plus liement
je en mourray ".Berinus ne voult mie
refuser la requeste de son filz, ains le fist chevalier
en grant destrece de cuer. Et quant ce fu
fait, li engins fu appareilliez pour monter sur
l'aÿmant, et si laissa on a Aigre pourveance
de vitaille pour vivre sur cel aÿmant par l'espace
d'un an ou de plus.

Dont ne voult Aigres plus arrester, ains
prist congié a son pere et le baisa moult doulcement,
et puis sa mere et sa suer, et en aprés
tous les autres qui la estoient. Et requist a chascun
par grant devocion que, se il leur avoit meffait
ne mesdit, que pour Dieu il le lui pardonassent.
Adont furent tous si esmeü en pitié qu'il fondoient
en lermes, ne nulz ne vous savroit la grant
doleur deviser que privé et estrange faisoient,
et sur tous les autres la mere sentoit la grant
destresse a son cuer, et s'escrioit:" Aimy! lasse,
com doulente mere, quant il me convient perdre
mon enfant tout vif sanz nul recouvrier ".Et
puis dist:" Mes chiers enfans, a Dieu te comment ".
Et sur ce Aigres enprist a monter sur la
pierre moult delivreement sanz plus parler, et
adont fu le dueil refforciez, car Berinus detiroit
ses cheveux et detordoit ses poings, ne il ne s'en
pouoit admesurer de dueil faire. Et Cleopatras
regretoit sa porture moult aigrement, sy que,
pour la grant destrece que elle avoit, elle se pasmoit
de foiz a autre. Et Rommaine, d'autre
part, sy n'avoit guieres mains d'angoisse et de
mesaise que sa mere, ains sentoit moult a son cuer
la grant doleur que elle veoit sa mere
souffrir, avecques la perte qu'elle faisoit de son
bon frere. Et quant li estrumans fu mis en esperance
de partir de l'aÿmant, sy rappareilla sa nef,
qui estoit froissiee et depeciee du tourment qu'elle
avoit eü, et Silirans sy lui aida moult de cuer
de tel pouoir comme il avoit, car moult avoit
grant desir de partir et d'aler ent.

Or vous dy que Aigres, aprés qu'il ot
pris congié, il exploita tant qu'il fu montez sur
la pierre d'aÿmant, et trouva sur la pierre que li
aniaux y estoit en la maniere que la letre l'avoit
devisé. Et lorsqu'il le perçut, il le prist moult
viguereusement sanz detrïer, car moult lui fu tart
qu'il le tenist en sa main. Et aussi tost que li
aniaux fu departis de la place dont Aigre le leva
li aïmans fremy et tressailly et crolla merveilleusement.
Et Aigres rua tantost l'anel en la mer,
dont commença la mer a saillir et a escumer
et a faire merveilleux tempeste; les ondes tumboient
et hurtoient grans cops a l'aÿmant. Et
lors que Aigres ot getté l'anel en la mer, il
regarda aval pour veoir le convenant de ceulx
qu'il avoit laissiez en la nef, mais il estoient ja
eslongiez tant de l'aÿmant, qu'il avoit perdue la
veüe d'eulx ne choisir ne les pouoit. Et en ce
point le temps fu si merveilleux et orrible qu'il
n'est nulz qui n'en eüst grant hide, car li vens
ventoient despertement, il plouvoit et gresloit
habondaument, et fouldres et tempestes cheoient
aval, sy qu'il estoit advis que la mer fust embrasee
et esprise. Et hurtoient les ondes si merveilleusement
a l'aÿmant qu'il estoit adviz que
l'eaue passast oultre.

Li temps estoit moult desmesurez, car
fouldre et tournerre descendoient tant menuement
que nulz n'en peüst autre chose cuidier fors que
li mondes deüst finer, ne Aigres ne attendoit
autre chose que la mort, car le tourment l'avoit
ja sy fort mené que a peine se pouoit il mais
soustenir. Et nonpourquant parmi tous les griefs
maulx qu'il avoit, il regretoit son pere et sa mere
et prioit a Dieu moult devotement qu'il les amenast
a bon port, car il avoit moult grant doubtance
qu'ilz ne fussent perilz en mer pour l'orrible
temps qu'il faisoit. Mais li tempestes n'estoit mie
partout si merveilleux comme il estoit entour
l'aÿmant, et s'en vindrent seürement et sanz perte
a bon port, et tant leur aida Dieux que ce
fu li pors plus prochains de la cité de Romme.
Mais ja soit ce qu'ilz descendissent a bon port,
sy n'avoit il en Berinus ne en sa
femme joie ne deduit, ains ploroient et regretoient
Aigre leur filz, et moult se ledengoient
de ce qu'il l'avoient en telle maniere laissié. Et
bien voulsist adonques chascuns estre mort, et
d'autre part il estoient moult desconfortez de ce
qu'il ne savoient quel part vertir ne tourner et
qu'il n'avoient que despendre, se petit non, car tout
avoient leur avoir laissié, quant il departirent
de l'aÿmant pour le sort faire a droit.

Quant Silirans vit Berinus et sa femme
tel dolour demener, sy les reconforta de tout son
pouoir, et leur dist que c'estoit grant folie de avoir
si petit d'astinence en lui:" Pour Dieu, sire,
si vous reconfortez, car pour plaindre ne pour
plourer ne ravrez vous pas vostre filz. Ains deüssiez
rendre graces a Nostre Seigneur de ce qu'il
nous a delivré de si grant peril. Et s'il vous
est grief de l'avoir que vous avez laissié, je vous
ay en convenant que je vous en delivreray plus
que nous n'en pourrons despendre. Et sachiez
que nous sommes assez pres de la cité de Romme
et y venrons hastivement, sy ne vous esmaiez
de riens, car richement vous pourverray ".Aprés
ces paroles il vendirent leur nef, et puis se mistrent
a voye et errerent tant qu'il vindrent a Romme
et prindrent hostel dehors les murs de la cité de
Romme. Or vous dy que Silirans n'avoit mie
mis en oubly le carrel par ou il entroit en la
tour l'empereur, ains y ala menu et souvent, tant
qu'il sceut que bon fu, et prist tant du tresor
et apporta par pluseurs foiz a Berinus et aux
autres tant qu'il en eurent a grant plenté et
firent un riche manoir au dehors de Romme.
Sy s'i maintindrent et deduirent moult noblement,
car il avoient or et argent a grant plenté.

Un jour advint que Berinus s'en aloit
deduisant par la cité de Romme, vestuz et appareilliez
en maniere de riche homme, et encontra
pluseurs Rommains qu'il bien congnoissoit. Mais
il ne les osoit regarder a plain, pour ce qu'il ne
fust congneüz ne ravisiez, tant qu'il advint que
Berinus trouva, au trespas d'une rue, Gieffroy son
maistre, sy le recongnut bien et Gieffroy lui aussi;
mais il n'en monstrerent nul semblant la endroit,
ains se retrairent d'une part a un recoy, dont
baisierent li uns l'autre plus de cent foiz et conterent
de leurs besongnes ainsi qu'il estoit advenu
a chascun. Berinus compta comfaitement cilz de
Blandie l'avoient desherité par traïson, et la villenie
et le despit qu'il lui avoient fait, et ainsi qu'il
avoient baillié a Logres le royaume. Et puis aprés
lui compta comment on lui avoit fait
forjurer le païs et comment il s'estoit mis en mer,
et puis lui dist tout en plorant ainsy que Aigres
ses filz estoit demouré sur l'aÿmant et par quel
aventure aussi.

Dont compta Berinus a Gieffroy son affaire,
ainsi qu'il lui estoit advenu depuis qu'il
l'eust laissié, fors seulement du tresor l'empereur,
qu'il avoit tout a sa voulenté, mais ce ne lui voult
il mie descouvrir. Et Gieffroy aussi lui compta
tout ce qu'il lui estoit avenu. Aprés ce Berinus
demanda a Gieffroy nouvelles de Famius son
pere, et Gieffroy lui dist:" Par ma foy, sire,
Raine sa femme l'a tué et empoisonné par venin,
pour un chevalier qu'elle amoit, et quant elle l'ot
occis, elle fist tant par devers l'empereur, que
tous ses lignages, quanque il en avoit en la cité
de Romme, fu destruis. Et encore sui je certains
que, se vous estiés ravisiez, nulz avoir ne vous
pourroit sauver que vous ne fussiés mis a mort.
Et pour ce, sire, je vous loe en bonne foy que
vous vous celiez le plus que vous porrez et si
changiez vostre nom, par quoy on vous puist
mains recognoistre, et vous faictes appeler Benus.
Je ne vous sçay autre chose que dire, fors que
je sui tous a vostre commandement, et vous promet
en bonne foy mon conseil et m'aÿe, se vous
en avez mestier, ne ja, tant que je vive, je ne
vous fauldray ".

Puis demanda Berinus a Gieffroy de quoy
il se maintenoit, et Gieffroy lui respondi et dist
qu'il se melloit de faire poz, ne d'autre labour
ne vouloit vivre en nulle maniere; et l'appelloient
li Romain Gieffroy le potier. Et nonpourquant,
combien que Gieffroy se mellast de faire poz, si
fust il riches homs durement s'il voulsist, car il
estoit sages homs et preudes homs, sy que moult
souvent escheoit que, quant li .VII. sages avoient
un fort jugement a faire, Gieffroy li potiers y estoit
mandez et en rendoit mesmes la sentence, par
quoy li emperierres l'eüst mis a grant honneur,
se il la voulsist avoir receüe, mais il n'avoit
cure de nulle richesse mondaine.

Quant Berinus et Gieffroy orent parlé
ensemble d'unes choses et d'autres, il se departirent
et prindrent congié a grant joye, et moult
estoient liez de ce qu'il avoient trouvé l'un l'autre.
Et au departir Berinus enseigna a Gieffroy
son hostel, et Gieffroy lui enseigna le sien, siques
moult souvent li uns aloit veoir l'autre et descouvroient
toutes leurs privetés li uns a l'autre,
fors que tant que Berinus lui celoit la richesse
du tresor l'empereur, que Silirans lui apportoit
toutes les foiz qu'il en vouloit avoir. Mais ainçois
que deux ans fussent passez, cil Silirans
morut, de quoy Berinus fu moult courrouciez.
Mais bien vous dy que, ançois qu'il fust trespassez,
il enseigna a Berinus comment il aloit et venoit
en la tour, et comment li carreaux y estoit mis
et ostez, si que, aprés le decés de Siliran, Berinus
aloit en la tour toutes les foiz qu'il avoit mestier;
et mena celle vie longuement, que onques n'en fu
apperçu ne de nully ne fu ravisiez, fors seulement
de Gieffroy, car son nom qu'il avoit changié le
faisoit moult descongnoistre, ne onques puis en
la cité de Romme il ne fu appellé fors que
Benus.

Puis que je vous ay compté comment
ne par quel aventure Berinus revint en la cité de
Romme et ou païs ou il fu nez, je vous en lairay
a tant et vous compteray d'Aigre son filz, que il
laissa, ainsy que vous avez oÿ, sur la pierre d'aÿmant,
en grant aventure de mort, car li tourment
et la tempeste lui faisoient moult a souffrir, par
quoy il reclamoit Dieu moult devotement, et lui
prioit qu'il eüst mercy de lui, car il cuidoit certainement
la mourir pour les fouldres et les tempestes
qui descendoient et pour les ondes qui si
despertement hurtoient a l'aÿmant, que elles le
faisoient tout branler et encliner de chascune
partie, si que, pour la destrece que Aigres avoit,
il se pasma pluseurs foiz. Et nonpourquant, parmy
le grant meschief qu'il avoit, il prioit moult
devotement pour son pere et pour sa mere, que
Dieux les meïst a sauveté:" Ha, las "! fait il,
" se je savoye que eschappez fussent de ce peril,
je n'aconteroye riens a moy; sy vous prye, vray
peres Jhesu Crist, que vous, par vostre sainte
debonnaireté, les vueilliez garantir et sauver et
a moy pardonner mes pechiez, car bien voy que je
suy a ma fin ".En tel point et en telle doulour
fu Aigres un jour et une nuit, et, quant ce vint
le lendemain au matin, li airs s'esclarcy et la mer
s'acoisa, li vent et li tourment cesserent et fu
li temps pur et net, si que, pour la beauté du
jour, Aigre fu un pou resvigoré. Dont regarda
par devant lui, sy choisy l'anel qu'il avoit getté
en la mer le jour de devant, et bien le recongnut.
Lorsqu'il le vit, sy dist:" A! aniaux, comme
vous avez grant poesté selon la petitesse de
vous! Par foy, qui bien vous congnoistroit, il ne
mettroit main a vous pour nul denier, s'il estoit
saiges, car vous m'avez tant fait a souffrir que,
qui me vouldroit doner toute la seignorie du
monde et la richesse, pour vous autreffoiz regetter
en la mer, si ne m'en entremettroye je pas. A
tousjours mais y pouez estre seürement pour moy,
car jamais, tant comme je vive, ne vous atoucheray,
se Dieux plaist ".La ou Aigres parloit
ainsy a lui meïsmes, il regarda entour lui, sy
lui fu advis qu'il vit sur la mer venir et aler
chevaliers armez a pié et a cheval
et roidement poindre les uns contre les autres, et
leur vit grans cops donner, et departir et l'un
cheoir et l'autre relever; sy sembla a Aigre
que c'estoit jeux et reviaux, si lui pleut moult a
regarder, et dist en son cuer qu'il se savoient
moult bel jouer et esbanoier.

Ainsi que Aigres les regardoit, il lui fu
advis que li uns fu departiz de la compaignie, et
qu'il s'en vint brochant des esperons vers l'aÿmant,
la lance ou poing, et y feri un si grant cop que
la lance vola en pieces, et s'en passa oultre legierement.
Et quant li chevaliers ot reprins son retour,
Aigres l'appella et dist en hault:" Chevaliers,
je te prye par fines amours que tu parles a moy,
et me dy qui tu es et ou tu vas, et si te conjure
du pouoir de Dieu que tu me dïes verité ".Cilz,
quant il se senti conjurer, arresta, et nonpourquant
le fist moult envis, mais faire lui convint, voulsist
ou non, puis ce dy qu'il fu conjurez. Sy dist:
" Aigres, je sui certain que tu es preux et viguereux
et homs de grant pouoir, si sera certes grant
dommage se cy endroit te convient perir. Aigres, tu
me fais cy arrester, dont il me poise, mais puis que
ainsi est que tu m'as conjuré et je n'ay pouoir de
partir de toy jusques a tant que je t'avray compté
qui je sui et dont je vien et ou je vois, et nonpourquant
ay je mauvais loisir ".

" Je te dy que je sui sur un cheval de
grant puissance, qui bruit et maine grant tempeste,
ne il ne redoubte fer ne acier, et si est rades
et apers que, se je ne chevauchasse trop mieulx
que uns autres, il m'eüst pieça fait jus trebucher;
et sachiez que cilz chevaulx sur quoy je sié est
uns deables d'Enfer.-- Que c'est, beaux sire ",
dist Aigres, " me cuidiez vous paistre de bourdes?
Si m'aït Dieux, je n'en ay cure. Mais dites moy
ce que je vous ay demandé, se il vous plaist ".

Quant cilz vit qu'il ne pouoit partir d'Aigre
par raison jusques a tant qu'il lui eüst compté
son convenant, sy lui compta son estre de chief en
chief et dist:" Aigres, je ne te vueil pas paistre
de bourdes ne je ne puis. Je te dy pour voir
que j'ay nom Mauchastres li enchantierres, et
fu en Blandie aux noces ton pere et ta mere, ou
je monstray de mes jeux et de ma maistrie devant
tous. Et si te dy que j'ay si contraint le Deable
par force de paroles, qu'il me porte partout ou je
vueil. Tu sces bien comment Ypamador a esté
roy de Blandie, et comment tes peres a esté
dechaciez par traïson. Sy te diray une merveilleuse
aventure qu'il lui advint hier par jour, sur
le point de midi, ainsy que la feste devoit departir
des nopces que Ypamador avoit faictes. Car il
advint a celle heure que je t'ay dicte, que li airs
troubla et oscurcy, la terre crola, li vent venta
despertement, foudre et tournerre volerent et
cheïrent abondaument, sy que toutes les
maisons, li palais, li donjon et les riches
chambres que li roys Ysopes tint en demaine,
jardin, vergier et toutes autres herbergeries sont
ars et bruiz et grant plenté de gent il y ont mis
a mort, qui ne pouoient mie yssir ne a temps aler
a sauveté. Et ou temps que li tempestes et li orages
estoit plus grans et plus fors, une voix
s'escria en hault et dist:"Chetif, chetif, or
prenez le guerdon de vostre service de ce que
vous traïstes le roy Berinus et avez enchacié,
a male heure l'envoiastes par mer, quant li aniaux
a esté sevrez de l'aÿmant et gettez en la mer,
et sachiez que vous le comperrez chierement ".
Toutes ces choses je vy et oÿ, et lorsque la voix
ot faitte la menace, je n'y vous plus attendre,
ains m'en parti, si que je ne sçay qu'il en
advint depuis " .

" Or te prye je que tu me laisses aler
a ma gent et a mon harnois que tu vois la, car il
me convient partir pour aler parler au prince
d'Abisme d'une grande besongne que j'ay a faire,
sy ne me destourbe pas de ma voye. Et je t'ay
en convent que, se tu as mestier de moy, je t'aideray
a ton besoing et feray du tout a ton commandement ".
Quant Aigres ot bien entendu tout ce
que Mauchastres lui ot dit et compté, et il perçut
le grand desir qu'il avoit de aler aval, sy lui donna
bonnement congié; et Mauchastres, sanz plus
atachier, se departi et point son cheval de tel
ravine que toute la mer en fist fremir. Et ainçois
que Aigre peüst avoir son eueil tourné pour
lui regarder, il ne sceut qu'il fu devenuz, ne tout
li chevalier aussi qu'il avoit veüz par devant, ne il
ne vit fors que la mer tant seulement. Dont li
fu adviz que ce estoient mauvais esperis qui la
repairoient, si fist croix sur lui et reclama le
nom de Dieu. Aprés ce Aigres regarda contreval
entour la pierre d'aÿmant et choisy toutes les nefs
qu'il y avoit laissiees ainçois qu'il montast sur la
pierre, ne pour tourment qu'il eüst fait, elles ne
s'estoient meües, fors seulement la nef de son
pere, et celle s'en estoit departie comme vous avez
oÿ.

Quant Aigres vit que le temps fu beaux
et clers et que li tempestes estoit cessés, il descendy,
sanz faire longue attente, de l'aÿmant;
et quant il fu descenduz et il se fu advisez du
lieu ou il estoit, et qu'il se trouva tout seul sanz
compaignie, si fu tous esmaiez et desconfortez,
car il ne pouoit percevoir nulle voye par quoy
il peüst eschapper ne qui lui peüst aidier a sa
delivrance. Dont ala de nef en nef tant qu'il
fu tous las et en grant merveille du tresor qu'il
y trouva; car il n'estoit nulz qui peüst penser ne
esprisier les grans richesses qui y estoient en
toutes manieres de choses. Et quant il ot tout
veü, si dist:" Aimy! Dieu, comme cy a grant
tresor et grant richesse qui ne puet
a nully prouffiter, non a moy mesmes qui l'ay
a mon commant, car plus chier avroye un bon
buef cuit que tout l'avoir que je cy voy! Helas!
se mon pere l'eüst en son commant, il n'eüst aussi
riche roy en tout le monde; et je qui l'ay a ma
volenté, sui li plus povres des autres, car certainement
je vouldroye avoir tout donné pour un seul
disner. Pour ce dist voir cil qui dist que"qui
n'a son cuer a paix, il n'a riens".Quant il
ot ce dit, si s'en ala ou ses vivres estoit
et en menga tant qu'il lui plut, et puis regarda
le remenant de sa vitaille et dist:"Helas!
comme je doy estre songneux de toy garder, car,
quant tu me fauldras, il me convendra morir,
ne nul autre confort ne puis avoir, fors que de
Dieu, en qui je commant m'ame et mon corps,
car bien voy qu'il me convient cy faire ma penance,
vueille ou non".

Tout ainsy que Aigre se dementoit en
telle maniere, il oÿ ferir grans cops et merveilleux
en la nef en laquelle il estoit, si en fu tous esbaÿ,
et escouta grant piece que ce pouoit estre. Et cil
se rehasta du ferir et fist si grant noise qu'il
fu advis a Aigre que la nef deüst fendre et
depecier si que, pour la grant freeur qu'il eut,
il ala vistement en une autre nef, sy y porta son
vivre, dont se esmut moult et fu courrouciez, et ot
grant vergongne de ce qu'il avoit paour et sy ne
savoit de quoy; sy tressua d'angoisse et de
maltalent. Ainsy qu'il estoit en telle pensee, sy
entrouy un cheval hennir et esproer, qui gratoit
et feroit moult radement et durement des piez.
Et lorsque Aigres oÿ la voix, il perçut bien que
c'estoit un cheval, si en eut grant joye et ala celle
part dont il oÿ le son venir, et quist tant qu'il
trouva le cheval en la santine de la nef ou il
avoit esté maint jour, car Silirans l'avoit illec
gardé et pourchacié sa soustenance. Mais puis
que Silirans se fu parti du destrier, il n'avoit
eü a boire ne a mengier, et pour ceste raison
li chevaux hennissoit et faisoit un grant tempeste
de grater et de ferir. Et lorsque le cheval senti
Aigre venir, si fist assez plus grande noise qu'il
n'avoit faicte devant, car il avoit d'usage que
nulz ne l'osoit aprouchier fors que cilz qui le
congnoissoit, ains regetoit des piez et hochoit
la teste et faisoit si grant noise, que nulz ne le
veïst ne oïst qui n'en eüst moult grant hide.

Li cheval estoit de grant pris, car il estoit
bien faiz de corps et de tous membres, plains de
peulx gisans et aplanïez. Il avoit plate jambe
et pié coppé bien fait, teste a courte oreille
et a gros eueil. Il avoit gros les flans et les
costés, et estoit si bien ouvré en toutes mesures,
que nulz n'y sceüst que amender ne que dire.
Et estoit tous noirs, fors que il avoit une estoille
blanche enmi le front, qui reluisoit
comme cristaux. Tantost que Aigre perçut le
cheval, sy fu moult joyans et apperçut bien qu'il
avoit fain et soif. Si lui porta assez a mengier
ou pan de son mantel, et li chevaux si le conjoÿ
pour la famine qu'il avoit, ne onques de riens
ne se mut. Et Aigres, a la mesure qu'il lui portoit
a mengier, sy l'aplanioit et aloit entour lui, et
fist tant qu'il fu moult privez de lui, et puis
dist:"Vray Dieu, vous soiez aouré de ce que
j'ay compaignie. Morel, or pensez du mengier,
car vous en avrez a plenté".Et quant Aigres
cuidoit qu'il eüst soif, sy lui donnoit a boire
de la doulce eaue dont il estoit bien garny, et sy
trouva une estrille, de quoy il le conroioit
moult faitissement, quant il avoit temps et heure
et qu'il le failloit.

Ung jour advint que Aigres estoit apoiez
au bort d'une nef, si pensoit et fantasioit, et
com plus pensoit parfont en son afaire, de tant
estoit il plus courrouciez et esmaiez, si ploroit
et se dementoit, ne nul conseil ne savoit prendre
de soy, car il regardoit que toute la seürté
de sa vie estoit seulement en sa vitaille, et que
tant vivroit il qu'elle aroit fin. Sy s'esmaioit
durement a la mesure qu'il le veoit appeticier, dont
s'apensa Aigres et ot grant honte de ce qu'il estoit
en tel esmay de vivre; car il lui souvint de
Siliran, qui la avoit vescu .XXII. ans de la prouveance
de Dieu. Sy prist cuer et dist:"Je
vivray tant que a Dieu plaira, et a lui je me
commant; car il me puet donner et envoier plus
de viande que je n'ay pouoir de vivre, et bien
me pourra delivrer de cy, quant il lui venra a
plaisir et a voulenté".

Atant regarda contreval la mer, et lui
sembla qu'il veoit venir en bruyant une maniere
de tempeste, et com plus s'approchoit, plus en
avoit grant merveille. Ne il ne savoit autre chose
que juger, fors que ce lui sembloit une onde qui
venoit en rondelant vers lui a grant exploit par
dessus la mer, et venoit bruant et escumant hault
et puis bas, et faisoit si grant noise et si grant
tempeste, qu'il n'est nulz qui n'en fust esmaiez.
Si ne fu mie de merveille se Aigre en ot hide
et paour, car il ne pouoit, en l'orribleté que elle
demenoit, croire que ce fust chose de par Dieu.
Celle chose s'arresta en sus des nefs environ demie
arbalestee, et estoit adont tierce de jour,
et vous diray quelle chose il apparu. Ce fut
uns grans vaissiau de vairre, tortu et mauvaiz,
et estoit si cler que l'en veoit dedens, ce sembloit,
un noir corbeau qui estoit sur un corps
tout nu et bequoit et devouroit celle charoigne.
Tout ce regarda Aigres a merveille; adont il entrouy
une voix, si ne sceut dont elle vint, fors
qu'il lui fu advis par semblance que ce fust
le corps qui estoit dedens le vaissel; et dist la
voix:"Aigres, je te faiz savoir qu'il
te convient prouchainement morir a grant martire,
se tu n'as aide de par moy, ne jamais d'icy tu
n'eschapperas. Mais se tu me vouloies croire par
maniere que tu me feïsses hommage et donnasses
a moy t'ame et ton corps, je te jetteroie sauvement
de cy et te menroye a terre en quelque
lieu que tu vouldroies".Dont fu Aigres tous
abaubiz, et respondi a la voix:"Qui es tu, qui
paroles a moy et qui as si grant pouoir que tu
dis? Je te prye que tu me dïes ton nom et ton
estre sanz riens mentir, et se je voy et entens
que tu me puisses aidier, j'aray conseil a moy
mesmes a faire ce que tu me requiers.-- Taiz
toy, foulx", se dist la voix, "que as tu a faire
qui je soye?-- Par ma foy", se dist Aigres,
"ja hommage ne te feray, si m'araz compté ton
pouoir et qui tu es. Sy te conjur de quanques
je puis que tu le me dïes tost et hastivement.--
Aigres", dist la voix, "puis que tu m'as conjuré,
je le te diray. Nous sommes .VII. freres, qui fusmes
essillé et dechacié de nostre regne par no coulpe
et par no meffait; et nous enclost cy li sages
roys Salemons, et tousjours depuis nous y avons
esté, que onques ne peüsmes trouver homme si
hardy qui nous en voulsist getter ne delivrer. Et
saches que nous avons le pouoir de l'Ennemi;
mais Salmon nous a si lïez que de cy ne pouons
yssir, se aucun preu chevalier ne nous en gete.
Et pour ce sommes nous cy venuz, et encontrasmes
hier Mauchastres l'enchanteur, qui nous dist que
jamais par nul homme ne serons delivré, se ce
n'est par toy".Dont leur respondi Aigres:
"Or soiez tuit en paix, car ja n'avrez mon
hommage, ne ja delivré ne serez par moy. Mais
fuiez vous d'icy, je le vous commant.-- Aigre",
dist la voix, "nous amissions moult ton hommage
se nous le puissons avoir, car tu es moult preux
et moult vaillans, et sachez que nous en avons
telz .Vc. dont nous ne sommes pas si liez comme
nous serions de toy. Si faiz moult que fols, quant
tu le contredis, car nous te meïssions hors de ce
peril, sanz nul mehaing de ton corps".Aigres
respont:"Laissiez moy ester, car je n'ay cure
de vostre delivrance, et vous conjure de Dieu et
de son pouoir que vous vous en alez d'icy, ne
jamais ne me parlez de avoir mon hommage.--
Aigre", ce respondi la voix, "j'aperçoy bien que
tu n'as mie talent de toy garantir, par quoy
je vueil que tu saches que tu avras a grant plenté
honte et ennuy".Et atant se tut la voix.

Et lors li vaissiaux s'en retourna par ou
il estoit venuz, et fist assez plus grant tourment
a l'aler que au venir, de quoy Aigre fu moult
espouenté; et lorsque li vaissiaux s'en fu departy,
il fu advis a Aigre qu'il veoit en l'air tournoier
grant plenté de gent qui venoient
tout entour lui et tenoient en leurs mains glaives
et espees et menaçoient Aigre par nom
moult durement, et lançoient a lui par grant aïr;
et nonpourquant il ne le touchoient. Et quant
Aigre regardoit en bas, si lui sembloit que sur
les ondes de la mer alassent gent tous armés en
maniere de champions, escus et bastons en leurs
mains, et lui estoit adviz qu'il venissent vers lui
moult aireement pour lui mal faire; et feroient
si grans cops a la nef ou il estoit, que Aigres
cuidoit qu'elle deüst voler en pieces, et nonpourquant
elle n'empiroit de riens. Dont s'assist Aigres
en la nef, de la grant paour qu'il ot, car il cuidoit
a chascun cop qu'il deüst voler en la mer;
si reclamoit moult devotement la mere Dieu que elle
lui feïst aïe et secours; puis fist croix sur lui
et dist au fantosme:"Vous, mauvais esperit,
je vous conjur que vous vous en alez, car trop
m'avez traveillié et pené; si vous conjur de par
Dieu que vous vous fuiez de cy".

Quant li fantosmes entendi que Aigres
n'avroit autre paour de lui, ne que pour nulle
contrainte il ne feroit hommage a l'Ennemi, sy
s'en departi en un moment sanz faire a Aigre
nul autre ennuy; et fu li temps seri et la mer
coye et rapaisiee, par quoy Aigres fu un pou
plus rasseürez; dont s'en ala appareillier Morel
son cheval, car la estoit tout son esbatement et
ses depors. Et aprés ce qu'il l'ot bien conroyé
et appareillié, il s'en ala mengier et dormir bien
celle nuit et en paix de si au lendemain a matin
qu'il se leva quant il voult.

En telle peine et meschief comme vous
avez oÿ fu Aigre maint jour a la pierre d'aÿmant
ne onques ne passa un jour qu'il ne veïst aucun
fantosme. Si vous tenroye trop longuement a vous
raconter tout, car souventes foiz il avoit orribles
tempés de fouldres et d'orages, et lui venoient
par devant par nuit et par jour merveilleux fantosmes,
mais tant souffroit et enduroit debonnairement,
et mains en estoit espouentez, quant il fu
endurcy, qu'il ne fu au commencement; et mainte
grant paour il eut au venir, de quoy ce fu
moult grant merveille comment il le pot endurer:
mais"grant chose a ou faire l'esteut",ce dist
on souvent.

Quant aucunes foiz il ennuioit a Aigre,
il s'en aloit deduire de nef en nef et regardoit
les riches marchandises qu'il trouvoit, d'or et
d'argent, et les beaux joyaux de pluseurs manieres
et les riches draps, les perles et les pierres precieuses
et grant plenté d'autres belles choses, tant
que nulz ne le savroit ne pourroit deviser ne dire,
et en ce il se deportoit et esbatoit. De quoy
il advint, un jour qu'il s'en aloit parmy les nefs,
ainsi qu'il avoit acoustumé pour les merveilles
regarder des nefs et pour lui deduire
et oublïer, et a celle foiz, il s'en alla plus loing
qu'il n'avoit onques fait devant, et tant ala de ça
et de la qu'il trouva un grant dromont qui estoit
moult noblement couvert et appareilliez et de
moult belle façon; et estoit li dromons si riches
et si nobles de tout ce qu'il y appartenoit, que
Aigres en fu tous esbaÿ, ne il ne sceut mie a
dire se c'estoit chose veritable, ains estoit en grant
doubtance que ce ne fust fantosmes; car moult
doubtoit et cremoit l'engin et le malice de l'Ennemi
pour ce que moult grant ennuy il lui avoit
fait par pluseurs foiz. Toutefois il entra dedens
le dromont, qui moult estoit nobles et gens et
plains de grans richesses, sy les regarda moult
doulcement et volentiers. Si s'en ala vers la
santine et y trouva .XX. chevaliers mors gisans,
et aprés y trouva .XL. escuiers sanz vie, et toutes
manieres d'armeüres il trouva dedens le dromont;
puis vit l'estruman et les esquippes gisans
d'autre part. Aprés ce Aigres regarda a un lez,
et vit un chevalier tout mort, armé de toutes
armes, et avoit son escu delez lui, le plus bel
qui onques fust veü, d'or a un lion noble rampant,
si proprement fait qu'il sembloit que le lion
fust vis; et avoit en l'escu mainte pierre precieuse.
Et au chief du chevalier avoit une moult bonne
espee, envelopee en un chier paille, et gisoit
le corps sur un bel drap soustivement ouvré et
une dame encoste lui, moult noblement vestue
et avoit le chevalier acolé et embracié moult
fort.

De toutes ces choses fu Aigres moult
esmaiez et esperduz et ot grant hide pour la plenté
des mors qu'il trouva gisans. Si voult lors le
dromont guerpir, mais il s'avisa que ce seroit
honte, s'il s'en partoit ainsi sanz autre chose
savoir. Si se rasseüra et passa avant, et perçut
en la main de la dame un petit livret, sy le prist et
regarda qu'il y avoit dedens. Si disoit li escrips:
"Je fais savoir a tous que cilz chevaliers ot
nom Cormeliador, et fu filz du roy d'Archade,
et le fist chevalier le roy d'Orionde, qui moult
bien l'emploia, car son païs lui mist en paix
et le venga de ses ennemis. Si que, pour la grant
proëce de lui et pour le regne qui lui devoit
escheoir, le roy d'Orionde lui donna sa fille a
femme, qui cy est, et lui fist emmener, et leur
donna ceste compaignie, qui cy est; puis se
mirent en mer richement appareillié a moult
grant avoir, et singlerent a moult grant baudour,
tant que ceste malaventure leur avint de l'aÿmant,
qu'il les atraÿ ainsi qu'il a fait pluseurs
autres. Et tantost qu'il furent cy, il n'eurent esperance
de garantir ne de eschaper, mais il vesquirent
tant que vitaille leur dura et, quant elle
leur failli, il les convint trestous mourir sanz
recouvrer. Et li premiers qui ala de vie a mort,
ce fu cilz chevaliers qui cy est, par quoy li autre
baron qui vif estoient l'adouberent
et le couchierent en telle maniere que vous pouez
cy veoir. Et fais assavoir que ces armeüres sont
les meilleurs et les plus riches qui onques fussent
a roy ne a empereur, ne onques meilleur espee ne
fu forgee, que celle qui la est, et sy a nom Pleuresanc.
Dont s'il est aucun qui ait a faire de
tres riches armes, si preigne cestes, se il les
puet avoir, car jamais meilleur ne seront trouvees.
Et si vueil que on sache que ceste dame,
qui cy est, escript ceste lettre, qui fu appellee
Delian d'Orionde".Tantost que Aigres ot
pourveües les lettres, si convoita forment les
armeüres, et nonpourquant il n'en voult mie le
corps desgarnir, car il regarda qu'il n'en avoit
que faire. Mais il ot bien en propos que, se aucune
aventure venoit, par quoy Dieux le voulsist getter
de la mer, que les armes il emporteroit avecques
soy. Tant demoura Aigres ou dromont, qu'il
fu auques pres de l'avesprer; dont s'en parti
pour aler aisier Morel son destrier, car il ne
voulsist en nulle maniere qu'il eüst mesaise et, se
pour son cheval n'ust esté, il n'eüst ja laissié pour
les corps qu'il n'y fust demourez toute la nuit
pour les armes assés regarder, qui moult durement
lui plaisoient. Et se aucun s'esmerveille pour
quoy li corps n'estoient pourry et plain de vermine,
je vous en diray la raison pour quoy.

Je vous dy en verité que li dromons estoit
tout de ciprés ne de nul autre bois n'y avoit riens,
si que, par la vertu du bois et pour le doulz
fler et le doulx odeur qui yssoit, n'estoient il
gasté ne corrumpu de vers, ne nulle püeur n'en
yssoit. Quant Aigres vit le vespre aprochier, sy
s'en ala a Morel son cheval, car durement estoit
songneux de luy regarder et bien garder. Et
quant ce vint le lendemain, si s'en ala les armeüres
veoir, que li chevaliers avoit vestues, et
assés pou de jour il eschappoit qu'il n'y alast
veoir. Et aloit souvent cerchant es autres nefs,
ou il trouvoit moult de merveilles et de choses
des guises de quoy il n'est mie besoing que
j'en face mention.

Tant fu Aigres entour la place et pierre
de l'aÿmant, que ses vivres lui ala moult appeticier;
si fu en grant esmay et en grant desconfort,
car il n'en savoit ou ailleurs querre ne pourchacier.
Et bien vit qu'il n'en pouoit eschapper
en nulle maniere ne issir de ce lieu sauvement,
se Dieu ne lui trametoit aucune nef. Mais tant
lui demouroit a venir qu'a pou que l'esperance
ne lui failloit, car il veoit sa vitaille presque toute
gastee, et bien savoit que, puis que la vitaille lui
failloit, qu'il n'avoit pouoir de vivre. Si lui
commença la char a fremir pour la cremance de
la mort, car par nature toute chose qui vie a
ressongne a mourir, si que, pour fuïr la mort
le plus qu'il pouoit, il commença sa viande a espargnier
et lui a consirer, si que il fu moult
grant temps que onques son saoul
ne menga; par quoy il avenoit moult souvent que
la fain l'angoissoit par jour et par nuit, ne il
n'avoit autre confort, fors qu'il aloit de nef en
nef querant aucune chose pour son corps soustenir;
ne ja si petit n'en trouvast que ce ne lui
semblast moult durement grant chose. Et telle
heure fu que, pour trouver .IIII. grains de froment,
il se tenist a bien eüré et voulsist bien
avoir donné le vaillant de cent mil mars pour
un seul grain. Et nonpourquant avoit il un pou
de vitaille, mais il l'espargnoit le plus qu'il pouoit,
pour ce qu'il veoit bien que c'estoit ses derreniers
retour; et tous jours attendoit que Dieu eüst
pitié de lui et qu'il lui envoiast aucun secours.

En la fin fu Aigre si povres que de
toute la viande du monde il n'avoit que demi
bescuit, et si avoit si fain qu'il ne savoit qu'il
peüst faire; sy avint qu'il s'en aloit pourchassant
par les nefs, tant que fantosmes qui n'avoit
repos de lui souduire et engigner sot qu'il avoit
grant souffrete de viande. Si s'en vint devant
lui en semblance de femme et lui dist:"Aigre,
mes tresdoulz amis, je voy bien que vous estes
moult traveillé de fain et qu'il vous convient
mourir prouchainement, se je ne vous aide. Mais
je vous ay loyaument en convent que, se tu me
vuels amer et estre mes drus, je te mettray hors
de ce peril sauveement.-- Fuy de cy, Ennemis",
se dist Aigre, "car ja n'ara aliance entre toy et
moy, se Dieu plaist.-- Et tu le comparras", fait
elle, "chierement, car ains que tu voyes le vespre,
tu avras tant a souffrir et a penser que adont
tu me donroies volentiers t'amour et ton hommage,
se je le vouloye prendre. Mais soies certain
que jamais ne le prendray puis ceste heure en
avant.-- Tu te traveilleras pour neant", se dist
Aigres, "car j'ay fiance en Dieu, si ne doubte
neant, pour quoy je te commant que tu t'en voises
de cy".Atant li fantosmes se departi moult
courrouciez de ce qu'il ne pouoit en nulle maniere
Aigre decevoir.

En telle maniere que vous avez oÿ estoit
Aigre temptez et traveilliez de mauvais esperilz,
et plus encore que je ne dy. Et ne s'en doit nulz
merveiller, car je sui certains qu'il n'est nulz, tant
soit sages ne sceürs, s'il fust en aussi divers
lieu tout seul que Aigres estoit, que son esperit
n'eüst plus varïé et qu'il n'eüst bien veü autant
de fantasies diverses comme Aigre fist a l'aÿmant;
car acoustumeement li Diables traveille plus voulentiers
la personne qui est seule, que celle qui a
compaignie; et bien y parut a Aigre, qui tant en
souffry que chascuns en puet estre tous esbaÿs
comment il pouoit vivre ne durer. Et avec ce il
estoit si atains de grant famine, que a paines se
pouoit il soustenir; et si n'avoit de toutes viandes,
fors que une piece de bescuit, ne de cellui il
n'osoit gouster ne soy aisier, car il la gardoit
jusques a tant qu'il ne pourroit en avant. Tout
ainsy issy hors de celle nef ou il estoit,
et ala en une autre nef, qui estoit assez
prez d'illec, sy trouva devant le mast un lit
bien fait, sy vit par dessus gesir un corps sans
ame tout nu, fors que d'un noir drap qui estoit
getez sur lui, et estoit li viaires descouvers;
et de ce fu il trop durement esmaiez, et se seigna
a fines merveilles; car il lui estoit advis tout
certainement que pluseurs autres foiz il avoit esté
en celle nef, mais onques mais il n'y avoit veü tel
chose comme il vit adonques. Puis regarda Aigre
de l'autre part, et choisi une huche close, dont
il fu plus esbaÿ que devant, sy dist:"Aimy!
vrays Dieux, que puet ce estre, quant tant de foiz
je sui cy venu et ay quis et esgardé, et onques
mais, ce me semble, je n'y vy ne apperçu ce corps
ne ceste huche que je y voy orendroit, car je sçay
bien que, qui pourgarderoit tout partout, il y
trouveroit mainte chose que point n'ay veü ne
trouvé".

"HÉ! Dieu", se dist Aigre, "que puet il
ore avoir enserré en celle huche que je voy la
close? Par ma foy, je y garderay".Dont
passa avant et depieça la seurreüre, et puis ouvry
la huche, sy la trouva toute plaine de bacons.
Quant il les choisy, sy lui sousleva le cuer de lïece,
et en saisy l'un moult vistement et le jetta sur son
col et bien le cuida porter a son recept. Mais
ains qu'il peüst estre yssu de celle nef, le corps
qui la gisoit lui fu au devant tout droit par ou
il devoit issir, et s'escria a haute voix:"Que
c'est, filz a putain, lierres mauvais, cuides tu
embler ma char et emporter par devant moy?
Saches que tu le comperras chier le grant oultrage
que tu as fait".

Quant Aigres entendi la voix qui yssy du
corps, si fu tous esmaiez et en grant merveille
de ce qu'il le vit par devant lui si lait et si orrible,
car il estoit grans et haulz desmesureement
et estoit de tres laide figure, et avecques ce il
estoit touz nulz fors que d'un noir drap dont il
estoit çaint en travers. Il esroulloit les yeulx,
qu'il avoit gros et enflés, et esquignoit des denz
et clingnoit ensemble despertement, sy qu'il ne
fust nulz tant hardiz, qui l'eüst veü, qui n'en
fust moult effraiez; pour quoy ce ne fu mie
de merveille se Aigre fu de ce esmaiez et en
grant doubtance ne s'il eut hyde de lui. Et
nonpourquant il ne mist mie jus le bacon, ains
cueilli cuer pour le grant besoing qu'il avoit et
dist:"Mauvais, fui toy de cy, lay moy aler
en paix et emporter ma proye ou, se ce non,
tu t'en repantiras".Dont fist le corps tel noise
et telle tempeste que tous li lieux en retenti,
et puis dist par moult grant aïr:"Aigres, metez
jus le bacon, car il est miens et en ma garde,
ou autrement il te sera moult chier vendu".
Quant Aigre entendi la menace, sy fremy et tressua
de hide et de paour; mais il se resvigora
et prist cuer, et lui fu advis que mieulz
lui valoit mettre sa vie en aventure que de lui
dessaisir de sa proveance qu'il avoit trouvee,
car sanz ce ne puet il aussi vivre ne durer longuement,
et pour ce la vouloit il emporter.

Dont s'efforça de passer avant, et cuida
yssir de la nef, le bacon a son col, quant li Adversaires
l'aert moult felonnessement et lui dist:
"Maistre, encore ne m'eschappez vous pas, ains
avrons lutié moy et vous".En ce point fu Aigres
moult espeüriz et en grant doubtance de mourir,
car il avoit tant jeüné, qu'il estoit moult affeblïez.
Dont l'embraça li Adversaires par tres grant aïr,
et le cuida tantost balancier en la mer, quant
Aigre, qui nulle entente n'avoit d'eschapper, reprist
l'Adversaire par grant vigueur, en reclamant de
vray cuer le nom de Nostre Seigneur, si que,
pour la ferme foy que Dieu perçut en lui, il
lui donna puissance sur l'Adversaire en telle maniere
qu'il l'abati jus et lui monta briefment sur
le ventre. Et encore n'avoit apperçu Aigre a qui
il avoit luitié, car il estoit si esperduz qu'il ne
savoit comment il lui estoit advenu; et lors que
Aigres ot mis le cuvert dessoubz lui et il l'ot pris
par la gargate, li Dyables yssi du corps et
s'esvanouy tantost par la vertu de Dieu. Et adont
se apperçut bien Aigre que c'estoit li Ennemis
qui autre fois l'avoit tempté, et regarda le corps
qui tout mors gisoit dessoubz lui; dont sailli
sus moult esmaieement et fist croix sur tous
ses membres. Et li Diables si avoit grant dueil
de ce qu'il ne pouoit Aigre decevoir, si se mist
moult en paine de lui grever et souduire, car bien
savoit, s'il lui eschappoit de celle journee, que
jamais il n'y recouverroit et que a tous jours mais
il y avoit failly. Sy se soubstilla forment comment
il le pourroit mettre au dessoubz; dont se mist
le Deable sur le bort de la nef ou il avoit luitié,
et prist fourme et semblance de la tres plus
belle damoiselle que l'en peüst dire ne penser;
et parla a Aigre en telle maniere:

"Aigre", dist elle, "moult es fors et hardiz
et de grant vertu, sy sera grant pitié se cy endroit
te convient mourir a doulour, et bien voy que tu
ne peus vivre longuement, se tu n'as prouchain
secours, car viande t'est faillie. Mais se tu me
vueils croire et faire ma voulenté, je t'aseür que je
te deliverray de cy et te mettray a grant honnour".
Quant Aigre vit la semblance de la damoiselle,
si fu tous esmaiez, car bien savoit que
c'estoit li Ennemis qui le tentoit et tarioit, sy
dist:"Mauvais, fuy toy de cy, car tu me
taries pour nient et je n'ay cure de ton aide ne
de chose que tu puisses faire, car tes poués
n'est de nulle valeur; j'ay fiance en Dieu, qui
est tous puissans, qui bien m'envoiera secours,
quant il lui plaira. Et s'il lui plaist que cy endroit
je reçoive mort, je la vueil bonnement
recevoir et a lui je comment m'ame et mon corps".

En pluseurs manieres fu Aigre tarïez
et temptez de l'Ennemi par faiz et par paroles;
mais onques pour ce il ne voult a lui obeïr. Et
quant li Dieables vit ce, sy en ot moult grant
despit et lui dist:"Aigre, je voy bien que tu
ne me doubtes vifz ne mors, ne paine que on
te puist faire. Et en mainte maniere je t'ay
essayé, mais neant n'y ay conquesté, ne force
ne engin n'y puet valoir ne aidier, car ta loyauté
tant seulement t'a garanti. Et puis que ainsi est,
que je ne te puis a moy convertir en nulle maniere,
dont il me poise, je te faiz assavoir que ta delivrance
et secours te vient; et en peu d'eure
tu verras cy venir une nef par la force de l'aÿmant".
Et quant Aigre l'entendi, si ne creÿ
pas que che fust chose veritable, car durement
creignoit l'engin de l'Ennemi pour ce que tant
l'avoit tarïé; par quoy il le conjura qu'il lui
en dist verité. Dont li respondi li Ennemis que
c'estoit chose veritable et qu'il en fust tout asseür;
et sur ce il s'esvanoÿ et s'en parti; si que Aigre
ne choisy ne huches ne bacons, ne il ne vit aussi
ne corps ne damoiselle. Dont regarda Aigres contremont
la mer et perçut une nef moult acourre
roidement. Et lors qu'il l'eut choisi, il s'en
yssi de celle nef ou il estoit et s'en vint a celle
ou Moreaux estoit, et prist tout son bescuit qu'il
avoit de remenant, si le menga; et puis en ala
a son cheval veoir, si le regarda devant et derrere,
sy lui sembla moult empirez, si parla a lui aussi
comme s'il le sceüst entendre et dist:"Aimy!
Morel, comme je suis courroucié que tu n'es conroiez
et aisiez comme tu deüsses et ainsi
comme il appartenist a toy. Ha, las! comme cil
flans et cil costé sont admenuisiez! Certes tu
ne m'en dois savoir nul mauvais gré, car je t'ay
fait bonne compaignie, et se tu as eü aucune
destrece, je en ay bien eü ma part et plus ay
eü a souffrir en mon droit que tu n'as. Si ne
m'en doit nulz blasmer par raison, car je t'ay fait
tout le bien et toute la bonne compaignie que
j'ay peü selon mon povre pouoir".

Tout ainsi que Aigre parloit a son cheval,
la nef qu'il avoit choisie s'estoit si hastee qu'elle
estoit ja atachee a l'aÿmant, et cilz dedens faisoient
telle noise et tel cry, et tel doulour demenoient,
qu'il ne fust nulz qui n'en eüst pitié, se
il les eüst veüz et oïz. Et quant Aigre oÿ celle
gent crier et dementer et Dieu reclamer et prier,
et il sceut certainement que c'estoit chose veritable,
si fu grandement esjoÿ et en rendi graces a
Nostre Seigneur. Longuement les laissa Aigres
pleurer et dementer, ainçois qu'il se voulsist a eulz
apparoir. Et quant il ot grant piece attendu, il
s'en ala celle part et entra en la nef ou il estoient,
puis osta son chapperon arriere
et les salua moult courtoisement. Et cilz,
quant il eurent la voix entendue, si furent tous
esbaÿ, et nonpourquant, quant il choisirent qu'il
fu en fourme d'omme, il lui rendirent son salut.
Et puis aprés le conjurerent que, s'il estoit chose
de par Dieu, qu'il le deïst. Et Aigre respondi:
"De par Dieu sui je voirement, qui vous doint
force et pouoir par quoy vous puissiez yssir de ce
peril. Mais gardez bien que vous soiez preudomme
et bonne gent".Et cilz asseürerent Aigre du
tout, et puis lui compterent leur mauvaise aventure;
et Aigre leur compta aussi comment Fortune
l'avoit la amené et comment il s'estoit puis
ce di maintenuz et demenez, et qu'il avoit long
temps desiré et attendu que aucune nef venist la,
et puis leur deist:"Seigneur, or ne vous esmaiez,
car se vous voulez ouvrer par mon conseil, je et
vous serons delivre prouchainement par sy qu'il
lui convendra l'un de nous demourer et nous
convendra faire un sort, et cilz sur qui li sors
escherra fera ce que je vous deviseray".Dont
leur devisa la maniere de l'anel, ainsi que vous
avez oÿ par devant, et leur compta comment li
sors estoit escheüz sur lui, et que par celle occasion
il estoit demourez et tous li autres de sa
compaignie estoient delivre et eschappé sain et
sauf."Et ainsi ferons nous", se dist Aigre, "se
vous voulez faire le sort".

Et quant cilz entendirent Aigre, si s'acorderent
a ce que li sors fust fais, car plus chier
avoient que l'un d'eulz fust en aventure de recevoir
mort, que tuit ensemble fussent perilz. Dont fu li
sors creantez a geter; et aprés ce qu'il fu creantez,
Aigre leur dist:"Seigneur, je vous prie
pour Dieu et en charité que je m'en puisse avecques
vous aler".Et cilz respondirent qu'ilz en
estoient tous desirans. Dont appareilla Aigre son
affaire, et tout premierement il mist Morel son
cheval en la nef aux marchans, et puis vint au
mort chevalier, si le desarma de toutes ses armeüres,
mais de tant fist il moult que courtois
que d'autres armes le rachesma tout en autelle
maniere qu'il estoit devant, puis les emporta avecques
lui et les mist en la nef avecques son cheval.
Et sachiez qu'il n'y oublia mie sa bonne espee,
qui Pleuresanc avoit nom. Quant il eurent tout
leur affaire appareillié et il virent le temps cler
et sery, il geterent leur sort sanz delay, et cilz
sur qui li sors cheÿ monta sur l'aÿmant, et tantost
qu'il toucha a l'anel, il le getta en la mer. Et
adont commancerent fouldre et tempeste aussi
orribles ou plus que quant Aigre y fu monté;
et la nef ou li marchans estoient se departi a
grant joye; mais moult eurent a souffrir, ainçois
qu'il peüssent venir a terre. Et Aigre, quant il
fu venu a port, sy ot moult grant joye, car moult
grant temps l'avoit desiré, et li marchans si ne
vouldrent pas descendre a terre, car ilz dirent
qu'ilz yroient oultre en autre païs.
Dont print congié a eulz Aigre, et les mercia
moult grandement de leur compaignie, puis s'arma
de toutes ses armeüres, car il ne savoit en
quelle terre il estoit embatuz ne se li païs estoit
en pais ou en guerre.

Quant Aigre fu bien armez et par loisir
ot sainte s'espee, sy dist a son cheval:"Hay!
Morel, beste de grant pris, comme nous avons
entre toy et moy souffert mainte grande destresse
et mainte male journee, que onques sur toy ne
mis selle. Or sommes nous eschappez de ce peril
sauvement, dont je rens graces a Nostre Seigneur.
Or est ainsy, Morel, que j'ay de t'aÿe mestier,
sy te prye que tu m'aides a tous mes besoins.
Dont lui mist Aigre la selle sur le dos, et puis
monta sus viguereusement, si se mist a voye et
erra tant qu'il vint a la plus prouchaine ville
qu'il trouva, et prist hostel la nuit avecques une
des plus vaillans dames du païs, des plus riches
et des plus sages, et avoit laiens grant plenté de
gentilz damoiselles. Celle nuit fu Aigres moult
bien aisiez de quanques il convint a lui et
a son cheval et lui fist la dame toute l'onneur
qu'elle pot et lui compta l'usage et la maniere
du païs. Et aprés ce, Aigres s'en ala couchier
et reposer jusques au lendemain matin. Et quant
se vint sur le point du lever, la dame vint au lit
ou Aigres gisoit et lui apporta uns draps linges
tous fraiz nuefs, delïez, et riche chaussemente;
mais la dame trouva le chevalier dormant, si s'assist
tout devant son lit sanz mot dire, si lui
commença son chief a tatonner, tant que Aigre
s'espeüry, qui ot grant merveille de la dame
qu'il vit devant lui. Dont s'assist Aigres sur son
lit, et fist croix sur son pis; et la dame si lui
donna bon jour et lui fist present de ce qu'elle
lui ot apporté, et Aigre le reçut lieement et lui
en sçut moult bon gré, et lui dist:" Madame,
je vous mercie de la noble courtoisie que vous
m'avez faite ".Et la dame lui dist:" Sire,
soiez certains que je seroie moult liee se je
pouoye faire chose qui bonne vous fust, car il
m'est advis que vous estes homs de grant valeur
et venu de bon lieu. Si vous prie, sire, pour Dieu
et pour gentillesce, que, se vous venez en aucun
lieu que j'aye a faire de vous, qu'il vous vueille
remambrer de ce service que je vous ay fait.--
Par ma foy ", ce dist Aigre, " dame, je n'oubliray
jamais bonté que vous m'aiez faite, et vueil estre
voz chevaliers doresnavant pour faire vostre commandement;
et voulentiers, dame, je saroye
en partie, se il vous plaisoit, vostre convenant ".

-- " Certes, sire ", dist la dame,
" je vous en compteray. Je vous dy pour voir que
je fu nee au regne d'Antie, et fu fille au roy
Guimache, qui moult m'ama; mais aprés la mort
de ma mere, mes peres prinst une autre femme,
qui bien me monstra que elle m'estoit marrastre,
car je n'avoye ne frere ne suer ne parent qui bien
me voulsist, fors que mon pere seulement; et
cellui me tolli elle. Car elle pourchaça tant
qu'elle merla si mon pere a moy qu'il me jetta
hors du sien royaume, ne point n'y osay demourer
et m'en vins en ce païs, dolante et esgaree, et en
ce point il y avoit en ceste terre un chevalier
preux et hardi, qui estoit dechaciez de son païs.
Cilz s'acointa de moy et je de lui, tant que je
le prins a mary, et vesqui .XIIII. ans en ma
compaignie, et tant fist en sa vie, par sa proëce
et par son hardement, qu'il conquist terres et
fiefz et mainte richesse cy et ailleurs, si que
tout son vivant il se maintint noblement et a
grant honnour, et estoit amez et honnourez de tous
ceulx de ce païs. Si advint que sa marrastre, que
Dieux maudie! en oÿ les nouvelles, par quoy
elle en ot si grant dueil et si grant envie, que elle
fist tant et pourchaça qu'il fu mis a mort. Et
l'occist uns chevaliers traïtres et orguilleux, qui
est appellez Danemons, qui a maint preudomme
a tolu la vie. Et encore fist celle marrastre plus
grant desloyauté, car elle fist a cellui Danemon
tuer son baron, le pere de mon mary, et puis
aprés ce elle l'espousa, si que cilz Danemons
tient encore l'eritage qui fu le pere mon baron,
et sont li droiz hoir desherité, ne jamais, tant
qu'il vivent, n'en joïront. Car je croy qu'il ne
soit chevaliers ou mont qui bataille osast mie
entreprendre contre lui, tant est fiers et orguilleux;
et avecques ce il m'a deux de mes filz
tuez, qui moult estoient bon chevalier et alozé. Et
c'est ce pour quoy j'ay grant haÿne a lui. Et
encores eüst il le tiers de mes filz occis, se
Dieu ne l'en eüst garanti et s'il ne s'en fust fuï
hors du païs, et bien a passé .VII. ans qu'il s'en
est destournez. Lasse! si ne sçay ou il est ne
en quelle terre, de quoy j'ay souvent moult grant
destrece au cuer; ne il n'emmena nul compaignon
ne onques puis je n'en oÿ nouvelles ne
je ne sçay s'il est mors ou vis. Pour quoy, sire,
je vous prye que, s'il avient par aventure que
vous le trouvez en aucun regne et vous le congnoissiez,
qu'il vous vueille souvenir de ce que
je vous ay hebergé en mon hostel et servi et honnouré
a mon pouoir. Et sachiez, sire, qu'il se fait
nommer Dolerains ".

" Dame ", dist Aigre, " je vous asseüre en
bonne foy que, se je le puis veoir ne encontrer,
que je le conforteray et aideray de
tout mon pouoir pour l'amour de vous ".Si dist
la dame:" Dieux le vous mire, qui vous doint
joye et honneur et qui vous maint a sauvetté,
car bien vueil que vous sachiez que, quant vous
ystrés de ceste ville, vous entrerés en grant peril
et en grant aventure de mourir. Pour quoy, se
vous voulez croire mon conseil, vous n'yrez en
avant d'icy, ains vous remettrés en mer et prendrez
port en un autre païs, car cilz est trop durement
perilleux a toutes gens, et vous diray pourquoy.
Il y a en ceste terre .III. rois, et heent li uns
l'autre de mortel haÿne, car chascuns veult avoir
toute la seignourie, si monstre chascun son pouoir
sur l'autre, et guerroient moult crüelment l'un
l'autre; et vous dy qu'il n'a voye ne chemin en
tout ce païs ou il n'ait robeurs ne larrons, pour
quoy nulz homs qui soit seulz n'y puet passer,
qu'il ne soit affolez ou occis vilainement. Et
avec ce, cilz Danemons, dont je vous ay compté,
par est si crüeux et si fiers, entre lui et un
sien frere, qui a nom Maligans, que ja nul jour
ne passera qu'il ne soient eulx deulx armé et
aucunes foiz acompaignié; et font moult de
mal et d'ennuy en ce païs, et guettent un passage
par ou il vous convient passer, se vous voulez aler
avant. Et pour ce, sire, je vous loueroie que vous
retournissiez, car nulz a paines puet eschapper
des mains de ces faulz larrons traïteurs ".

" Dame ", dist Aigre, " je vous mercie
bonnement de ce que vous me dites, car bien sçay
que pour bien le m'avez dit. Mais certes, dame,
je ne voy mie que mon honneur fust au retourner,
quant encore je n'ay veü ne sceü pour quoy
je le doye faire.-- En la moye foy ", dist la dame,
" ce poise moy que vous ne voulez croire conseil.
Et bien sçay que, se vous saviez le grant peril
qui y est aussi bien que je sçay, vous ne vous y
mettriés pour nul avoir.-- Dame ", dist Aigre,
" Dieux a bien pouoir de moy sauver et la et
ailleurs, s'il lui plaist, et a lui je me commant,
et bien sachiez que de plus grant peril il m'a delivré,
n'a mie long temps du jour d'uy ".

Endementiers qu'il parloient ensemble,
Aigre se vesti et s'appareilla de toutes ses armes;
et quant il fu bien appareilliez, Morel son cheval
lui fu admenez, garni de frain et de selle et
moult richement aprestez. Puis prist Aigre congié
a la dame en lui merciant de ses grans courtoisies;
et adont il monta prestement sur Morel
de l'aÿmant et chevacha a grant exploit, tant
qu'il fu midis passez. Adont entra en une forest,
que je ne vous sçay mie nommer,
et Aigres print a cheminer parmi le bois grant
aleüre, car moult desiroit qu'il fust oultrepassez,
mais il en estoit assez plus loing qu'il ne cuidoit.
Longuement avoit Aigre chevauchié et erré, et durement
estoit traveilliez, quant il regarda devant
soy en une place une moult tres belle fontaine, et
vit .XII. larrons qui la seoient et y avoient departi
leur gaing et estoient assis au mengier. Et
ainçois qu'ilz s'en fussent donnez garde, Aigres
s'embati sur eulx, si les salua et puis leur requist
en charité et en amour qu'il lui voulsissent faire
courtoisie d'un seul disner. Et cilz qui ne pensoient
fors a traïson et a mauvaistié, si lui ottroyerent,
car bien avoient empensé qu'il le lui
vendroient chier. Et Aigres, tantost qu'il fu descenduz,
s'assist au mengier avecques eulx; si
menga bien et voulentiers et a plenté, comme cil
qui avoit grant fain, car il n'avoit mengié en tout
le jour et si estoit sur l'avesprer. Et les larrons,
quant il virent Aigre mengier si bonnissement,
si le regarderent a merveille, de quoy
il avint que li maistre d'eulx tous ne se pot taire,
ains dist:" Vassal, il a en vous bonne
aide a une escuelle widier ne voz denz ne sont pas
pourries, ains scevent bien mourre et maschier
quanques vous mettés par dedens, ne il ne vous
convient pas prier de widier plain hanap de
vin ".Mais oncques pour chose qu'il lui dist,
Aigres ne laissa son mengier ne son boire. Et
quant ce vint aprés disner, le maistre dist:
" Vassal, or paiez vostre escot, car il convient
que vous me laissiez vostre cheval et que vous me
donnez les armeüres de vo doz pour voz despens;
si despoulliez vistement ce haubert sanz
nul destry; et puis aprés nous compterez qui
vous estes et quel part vous alez ".

Quant Aigres entendi le cuvert, si fu
moult aïrez et commença a eschauffer d'ire et
de maltalent, puis sailli sus en estant par grant
aïr, car il ne se voult mie laissier sousprendre, puis
dist que Morel seroit vendu chierement ainçois
qu'il l'eüst. Dont fu Aigre avironné des larrons,
et lui coururent sus viguereusement. Et quant
Aigre vit qu'il fu essailli, si traÿ Pleuresanc
s'espee, et eut grant volenté de lui deffendre. Si
feri de ça et de la, tant que en la fin la plus
grant partie en furent mort, et li autre furent si
dommagié qu'il ne se porent aidier ne defendre,
ains lui crïerent mercy. Aprés ce fait, Aigres
regarda entour lui et choisy le queux des larrons
qui seoit encoste le feu. Cilz queux estoit petit
de corsage, mais moult estoit viguereux et hardiz.
Et Aigre, tantost qu'il le choisi, ala celle
part et le voult occire. Et cil, qui ot paour de
la mort, sailli sus et lui cria mercy. Et quant
Aigre vit qu'il s'umilioit et qu'il estoit de si
petite fourme, sy en ot pitié et puis lui demanda
qui il estoit et a qui. Et cil lui respondi:
" Sire, se vous voulez, je vous en
diray la verité. Je vous di sur m'arme que je sui
filz au roy de Gramanie qui a nom Corsus,
et est si grans qu'il a .IX. coutes de longueur,
et est preux et hardiz selon sa grandesse,
et ma mere si est grande a l'avenant de lui.
Et pour ce, sire, que je sui de si petite quantité
et que je sui de si male croissance, mes peres
et ma mere me acueillirent en grant haÿne et
dirent que je leur fu changiez et que je ne fu
onques leur filz. De quoy, sire, il avint qu'il me
firent porter a un carrefour, et me laissa on la
toute une nuit. Quant cil lierres que vous avez
ociz, qui premiers vous contralia, passa par
illecques et me vit, si me prist et emporta avecques
lui, et depuis m'a tousjours gardé et nourry.
Et sachiez, sire, que quant il m'est mestiers, je
vois trop plus a pié que uns autres ne feroit
a cheval, et vous dy que, quant je vy que my
maistre et my compaignon furent mort, je m'en
fusse bien alez et eschappez de vous, se je eüsse
voulu, mais je n'ay nul talent de fuïr en sus de
vous, ains vous serviray, s'il vous plaist, et vous
porteray foy et loyauté. Si vous prie, sire,
que vous me laissiez vivre ".

Quant Aigre vit la devocion de cellui,
si l'asseüra, et puis lui demanda son nom:" Sire ",
dist il, " je fu en m'enfance appellez Feragus, mais
puis que je vins avecques ces larrons, il m'ont
appellé Galopin ".Lors dist Aigres:" Se tu
mevueilsjurer que tu me seras bons et loyaulx,
je te retendray en ma compaignie ".Et Galopin
lui creanta feaulté et hommage, et devint ses
homs de bouche et de mains. Dont se reposerent
celle nuit, et puis le lendemain au matin ilz s'appareillerent
pour mettre au chemin. Et Galopin
vint a son maistre, si lui dist:" Sire, il me
semble que vous voulez cheminer. Mais, s'il vous
plaist, je vous monstreray le grant avoir que vous
avez conquis ".Atant l'emmena en une fosse et
lui monstra moult grant richesse d'or, d'argent
et de joyaux. Et quant Aigre vit le grant tresor,
si s'apensa et lui souvint de son hostesse qui avoit
nom Mirabile. Si fist chargier deux sommiers
de fin or et les lui envoya par Galopin, qui bien
savoit la voye et ne fina de jusques atant qu'il
ot fait a la dame son present, qui moult grant
joye fist de l'avoir, et puis s'en retourna arriere.
Et Aigres si l'atendoit en la forest, car il ne savoit
quel part tourner ne aler, si n'estoit mie aise de
cuer ne asseür. Et ainsi que Aigres melancolioit
a pluseurs choses, il oÿ crier .I. cry moult orrible,
et bien lui fu avis que ce fu voix de femme,
dont escouta que ce pouoit estre, et il entendi
que celle disoit en grant destresse:" Lasse! pour
quoy fu je onques nee de mere? Dolente chetive,
que feray je? Par foy, mieulx me venist que
je fusse fille a un bourgois, que a roy ne a roÿne,
quant il me convendra mourir a doulour et a
rage, ne jamais je n'istray de ce boys ".Et
quant Aigre l'oÿ ainsi complaindre et
dementer, si lui prist voulenté de aler celle part
ou il avoit telle voix entendue, et monta sur Morel
son cheval et se mist a voye tous armez, l'escu
au col et l'espee ou poing, et s'en ala au lez
la ou il avoit oÿ le cry, et chevacha tant, qu'il
trouva une riche aucube dreciee et une belle
damoiselle qui dedens se seoit, dolente et esplouree,
et bien se dementoit en maniere de
femme qui eüst grant destresse a son cuer. Et la
damoiselle, lors qu'elle senti Aigre venir et que
elle le vit devant lui, si ot grant paour car elle
ne savoit qui il estoit, si que, pour la doubtance
que elle ot, elle laissa son dementer et se cuida
mucier. Mais Aigre entra avant en l'acube,
que elle se peüst estre destournee. Et quant il la
vit en si grant effroy, si la commença doulcement
a emparler et lui dist:" Gentilz damoiselle,
n'aiez paour, car je vous asseüre en bonne
foy que ja ne vous feray honte ne ennuy; mais
je vous prye que vous me dites, s'il vous plaist,
qui vous estes et pour quoy vous demenez si
grant dueil ".

-- " Ha! sire ", dist la damoiselle, " pour
Dieu mercy, ne vous soit riens de savoir qui je
suy, car mieulx vous vient aler vostre voye que
nouvelles demander ne aprendre. Et bien sachiez
que trop y pouez bien demourer, car je vous dy
pour voir que, se Maligans survenoit sur vous,
nulz avoir ne vous pourroit garantir de mort, car
il est si fiers et de si grant pouoir, que nulz ne
pourroit contrester a sa proëce, par quoy, sire,
je vous loe en bonne foy que vous vous fuiez
d'icy sanz detrïer, se vous ne voulez mourir, car
Maligans vendra assez tost et, s'il me treuve
parlant a vous, il me convendra ensement recevoir
mort, si sera plus grans li dommages. Pour Dieu,
sire, pensez du fuïr avant que li desloyaulx chevaliers
viengne.-- Ha! damoiselle ", se dist Aigre,
" qu'ay je fourfait pour quoy je doie fouir?
Par ma foy, bien me devroit estre reprouvé, se
pour menaces m'en fuioye, ne il ne n'avendra
ja, se Dieux plaist, que pour un seul chevalier
guerpisse place ne estal, car moult en devroie
estre diffamez. Et d'autre part je ne croy pas que
Maligans soit si folz ne si oultrageux, qu'il me
vueille faire villenie sanz raison, car je ne lui
vueil nul mal. Et nonpourquant, s'il me cuert sus,
je me defendray de mon pouoir.-- Sire ", dist la
damoiselle, " et Dieux vous en vueille aidier, car je
seroye moult joyans se li chevaliers avoit honte
et ennuy pour le despit qu'il m'a fait, car je sui
fille de roy et de roÿne, si m'a li traïtres tolue
et emblee et cy admenee a force; et sachiez,
sire, que j'ay a nom Balbine, la plus dolente femme
qui vive ".

A paines ot contee la damoiselle sa raison
quant Aigre oÿ la frainte du destrier Maligan
et l'arbroie noisier et fremir. Si regarda sur
destre et choisi Maligant ou il venoit roidement
sur un courant destrier, bien armez, et estoient
toutes ses couvertures de vermeil çandal. Tantost
que Maligans choisi Aigres, li cuers lui enfla
d'orgueil et de felonnie, et s'escria
par grant aïr:" Vassal, vassal, mal avez parlé
a m'amie ne conseillé sanz mon sceü, car vous en
recevrez mort, et tres bien, par ma foy, l'avez
desservy ".

-- " Sire chevaliers ", se dist Aigre, " ne
vous poise se j'ay parlé a vostre amie, car je
vous dy vrayment que je ne lui ay fait mal ne
oultrage, ne parlé fors de courtoisie. Si vous prie
que vous deportez la damoiselle, et moy mesmes
laissiez en paix.-- Tais toy, gloux ", se dist
Maligans, " car je n'ay cure de tes bourdes, ains
comperras chier ta folie ".A ce mot se sont
deffié et s'en vindrent fierement brochant li uns
vers l'autre, et Aigre assena Maligan de tel vertu,
que le haubert lui a desmaillé, et lui coula
l'espee parmi le corps, si que, pour le grant
cop que li gloux reçut, il trebucha jus du cheval
si durement que le col lui en rompi. Et Aigre
s'en passa viguereusement oultre en guise de bon
chevalier, et quant il senti le glouton cheü, il
retourna le col de son destrier celle part, si
s'en vint sur le corps et perçut qu'il fu sans ame,
de quoy il fu auques refroidié de son maltalent;
puis en vint vers la damoiselle, si lui dist:
" Damoiselle, nulz escondiz ne me vault que je
n'aye occis vostre ami, mais bien savez que je
l'ay fait sur mon droit, car il avoit ma mort juree,
si ne m'en devez savoir nulz mauvais gré, et de
tant que je en ay fait je vous en requier le perdon.
-- Gentilz sires ", se dist la damoiselle, " ycy endroit
n'affiert nul pardon, car onques mais ne fu si
liee de chose qui m'avenist comme je sui de
ceste chose. Mais je vous prie et requier, pour
Dieu et en pitié, que seule ne me laissiez ycy, car
je sui fille de roy et de roÿne. Et bien sachiez que
tous mes lignages est en grant angoisse de ce qu'il
m'ont perdue, par quoy, s'il avient que vous me
vueilliez faire tant de bonté et de courtoisie, que
vous vueilliez mettre peine a ce que je soye rendue
a mon pere et a mes amis, je sui certaine
que grans biens vous en advenra. Et d'autre
part, sire, je vous dy que vous devez estre en
grant doubtance de ce chevalier que vous avez
occis, pour Danemont son frere qui est roys de
Tantalidourmes, car il garde si tous les passages,
que nulz homs a pié ne a cheval n'y puet passer
sanz son congié; et s'il puet savoir que ses freres
soit par vous occis, il ne puet demourer que vous
ne soiez mis a mort, car a maint homme il a
toulu la vie par son orgueil et par sa force ".

Et ainçois que la damoiselle eüst parfait
son compte au chevalier, Galopins s'estoit si hastez,
puissedi qu'il ot fait son present a la dame,
qu'il vint en la place ou il avoit Aigre laissié. Et
quant il ne le trouva mie, si ot telle angoisse
qu'il voulsist bien mourir, et si grant dueil demenoit,
en souspirant et en criant, que Aigre entendi
la voix et bien perçut que Galopin estoit revenuz.
Dont print congié a la damoiselle et lui donna
a entendre que s'amie l'appelloit et que
elle estoit en mesaise pour lui; et atant Aigre
s'en parti sanz nul mot dire. Et la damoiselle
demoura en grant effroy, batant ses paumes et
tirant ses cheveux, si que, pour la grant destresce
que elle avoit, elle se pasma pluseurs foiz;
et quant elle pouoit parler, si s'escrioit et clamoit:
" Dolente chetive maleüreuse, que pourray je
faire ne devenir, quant en ceste forest me convient
estre sanz nul confort "?Dont s'apensa qu'elle
s'en yroit aprés le chevalier, comment qu'il lui en
deüst advenir, si se mist a voie, plourant et demenant.
Tant courut aprés lui, que elle choisy
Aigre seant dessoubz un arbre, entre lui et Galopin,
et les oÿ parler et conter de leurs aventures,
mais ilz ne se donnoient garde de lui, car elle
s'estoit repuse et s'apensoit qu'elle feroit: moult
se doubtoit d'aler avant, ne elle n'osoit retourner,
ainsi estoit elle effraiee de chascune partie. Et
quant elle se fu longuement pourpensee, si dist
a soy mesmes:" Vray Dieux, que attens je cy?
mieulx me vault prochainement mourir, que en
telle douleur longuement vivre et languir ".Dont
se trait celle part ou Aigres estoit, tant qu'elle
choisy les corps, qui la gisoient, des larrons
que Aigres avoit occis. Et de ce eut si grant
fraieur que tout li sans lui mua, et jeta un sy
grant cry, que toute la forest en retenty, et puis
se refery dedens le boys. Et vous dy que Aigres
et Galopins furent tout esbaÿ de l'orribleté du cry,
et Moreau mesmes en fu si effraiez, qu'il rompi
le chevestre de quoy il estoit atachiez et commença
a courre et a saillir et se fust lanciez
dedens le boys, quant Galopin le prinst et aerdy
viguereusement et le relia. Et la damoiselle endementiers
si prinst cuer et hardement en lui, par
quoy, ainçois que Aigre et Galopin s'en fussent
donné garde, il la virent cheüe a leurs piez et leur
requist mercy a mains jointes. Et Galopins, qui
pas ne la congnut, la bouta arriere moult lourdement;
mais Aigre en ot grant pitié, si la prit
par les deux mains et la leva amont et puis lui
dist:" Damoiselle, ne vous desconfortez, car de
tant vous asseüre je, que cy ne demourrez vous
pas seule.-- Sire ", dist la damoiselle, " la vostre
mercy, et pour la courtoisie que vous me presentez,
je vueil que vous faciez de moy quanqu'il vous
plaira ".Et Aigre lui respondi:" Damoiselle,
vous estes fille de roy, si vous ay loyaument en
convent que je vous rendray a lui sanz nul hontage
de vo corps, se Dieux le veult consentir ".
Et si tost comme Balbine, qui estoit sage et
courtoise, entendi ce mot, si se offry aux piez
du chevalier et lui baisa le souler, en lui merciant
de la grant bonté qu'il lui avoit presentee,
et Aigre la releva moult doulcement.

Il estoit adont sur le point de l'avesprer
si s'atournerent pour aler la nuit reposer a l'aucube
de la damoiselle. Et ainsi qu'il estoient sur
le point de mouvoir, Aigres oÿ l'arbroye croissir
et croller, si regarda celle part, la
ou il oÿ la noise, et vit venir .I. chevalier grant
aleüre, par la fraincte du cheval qu'il avoit oÿe.
Et quant li chevaliers fu approuchiez d'Aigre, et il
choisy la damoiselle, si cueilli fierté et orgueil et
s'escria a haulte voix:" Vassal, laissiez la damoiselle,
car elle est ma dame et m'amie. Et sachiez
que vous comperrez chier la saisine que vous
avez faicte de lui ".Dont fery le chevalier son
destrier et l'adreça par grant aïr vers Aigre, qui
estoit encoste la demoiselle. Et quant Aigre le
vit venir de telle ravine, si le doubta, car cilz
s'en venoit vers lui adviseement, la lance au poing,
pour lui donner parmy le corps, et le coita si que
Aigre ne pot avoir loisir de monter sur son cheval.
Dont traÿ l'espee toute nue et s'avisa, pour desvoier
le cop, s'il puet, car il percevoit que,
s'il estoit assenez de la lance, que durement pourroit
estre bleciez; si attendi que li chevaliers fu
prestz de lui, et adont il se destourna sur costé
et fist voye au cheval, et au trespasser qu'il fist,
Aigre lui getta un cop de si grant vertu, qu'il
tronçonna l'espié en deux, et li cops descendi
sur le col du cheval en telle guise, qu'il lui
coppa tout oultre, si qu'il cheï mors a terre atout
le chevalier. Et quant Aigre vit mort le cheval,
si dist au chevalier:" Vassal, or vous relevez
tout par loisir, car je ne sui pas si oultrageux,
que je vous assaille en gisant, ne ce ne seroit
pas mon honneur, se en telle maniere vous occioie ".
Et quant li chevaliers entendi la courtoisie
que Aigre lui faisoit, sy fu honteux de la
villenie qu'il lui avoit faicte, si s'apensa et dist:
" Sire chevaliers, vous m'avez conquis, et me
rens a vous, car bien voy que vous estes homs de
grant proëce et de grant valeur. Sy vous prie, sire,
le pardon de l'oultrage que j'ay fait en tant que
je ne descendi de dessus mon cheval, quant je
vy que vous estiés a pié, ou au moins que je eüsse
attendu que vous fussiés monté sur vo destrier.
Et vez cy m'espee que je vous ren, car a plus
courtois chevalier, sy comme j'ay espoir, ne la
pourroye je rendre ".

Quant Aigre ot le branc choisy et receü,
ainsy que vous avez oÿ, li chevaliers lui fist
hommage, et a tant fu de eulx deulx confermee
la paix. Et puis aprés sy s'en alerent au lieu ou
Maligans gisoit, si lui coppa Aigre la teste et puis
la mist et envelopa en une touaille et l'envoya a
Mirabile son hostesse par le chevalier qu'il avoit
conquis, et lui fist creanter qu'il feroit bien le
message et qu'il diroit a la dame que c'estoit la
teste Maligan son ennemy mortel, et que ses
hostes la lui envoioit. Sur ce li chevaliers prist
congié et s'en party. Or vous diray qui li chevaliers
estoit selon ce que Martiaux en recorde.
Il dit qu'il fu filz au roy Aufage du regne de
Roussie, mais par traïson fu chaciez du royaume,
et nonpourquant estoit il moult preux et vaillans
de son corps, si que, par la proëce de lui, il avoit
maint homme conquis et occis puis l'eure qu'il fu
mis en essil. Cil chevaliers avoit nom Ferrans;
si ala tant par jour et par nuit, qu'il
vint a la dame, si fist son present, si comme il
lui estoit enjoint. De quoy la dame ot moult
grant joye, car il n'estoit riens qu'elle haïst tant
que Maligant, et moult grant honneur fist au
chevalier qui le message fist. Et Ferrans si s'en
revint tantost qu'il eut besongné, et sy bien lui
chaÿ en la voie que onques au venir ne a l'aler
il n'encontra homme ne femme. Lors que Ferrans
fu revenuz a Aigre, il s'atournerent tout pour
errer, et monta Ferrans sur le cheval qui fu Maligan,
et la damoiselle monta sur son palefroy;
atant se mirent a voie et errerent tant qu'il
yssirent du bois sur le point de midi, et choisirent
la maistre tente de Danemont, l'orguilleux
roy. Adont n'y ot cellui qui n'eüst grant paour,
car Danemons avoit grant compaignie de gent
plains de fierté et d'orgueil, la endroit sur la
monteigne ou il avoit longuement demouré.

Bien deviserent Ferrant et Galopin a
Aigre comment le passage estoit gardé, et lui
dirent que a chascune entree avoit .VI. chevaliers
redoubtez, apris de guerre, et lui compterent
pourquoy il estoient la, et que nulz n'y pouoit
passer sanz bataille. Tant alerent, parlerent et
deviserent, que Aigre choisy dessoubz un lorier
un des .VI. chevaliers qui gardoient le passage,
et les chevaliers choisirent lui. Et quant il furent
assez pres approuchié li uns de l'autre, li chevaliers
qui gardoit le pas s'en vint vers Aigre, esperonnant
sanz mot dire; et li bers s'arresta tous cois
et attendi tant que cilz fu prez de lui. Et dont li
dist:" Chevalier, se Dieux vous aït, parlez a moy
ainçois que vous me courez sus, car ce n'est mie
raison d'assaillir un homme que on ne congnoist
sanz deffïer et que on ne lui die avant l'ocasion
de la bataille. Si vous prie que vous me disiez
se je vous ay meffait ou non ".Et cilz respondi
par grant felonnie:" Vassal, couvrez vous vistement,
car n'ay cure de vo castoy ".Et quant
Aigre entendi le contraire du chevalier, si prist
l'escu par les enarmes et s'afficha sur son cheval,
la lance ou poing, et cuida poindre vers
lui, quant Ferrant lui vint au devant et lui dist:
" Sire, je vous prie pour Dieu et requier que vous
m'otroiez ceste premiere jouste ".Et Aigre respont:
" Je le vous ottroy ".Dont fu Ferranz
baux et haitiez, et point le cheval vers le Danemondois,
et cil contre lui, par grant aïr; mais
Ferrant le requist si fierement, que tout l'escu
lui pourfendi, et le haubert lui desmailla, et lui
coula la lance parmi le corps, si qu'il l'abati
mort a terre. Et Ferrans s'en passa oultre legierement,
et li secons chevaliers se mist avant,
qui moult fu dolent de son compaignon qu'il vit
ocis, et se mist en grant peine de lui venger et
esperonna son cheval par grant fierté. Et Aigre,
quant il vit venir le glouton encontre lui, si lui
cuida aler a l'encontre, mais Ferrant l'adevança,
et s'en vindrent li uns vers l'autre quanqu'il
porrent descendre, et s'entredonnerent grans
cops; mais Ferrans fu li plus vertueux et l'assena
si rudement que le cuer lui creva ou ventre
et li chevaliers chaÿ mort a terre.

Aprés ceste jouxte s'apparu
li tiers chevaliers, qui estoit niés Danemont le
fel roy, et avoit nom Huans. Cilz estoit gloux
et cuvers et plain de malice, si eut grant angoisse
a son cuer quant il vit ses compaignons mors. Si
s'en vint celle part esperonnant, et tantost que
Ferrant le perçut venir, il s'en vint a Aigre et lui
dist:" Sire, je vous requier en fine amour
que vous ne vous courciez pas se j'ay encore
ceste jouxte, car jamais n'avray joye se abatre
ne lui puis son orgueil.-- Beaux tres doulx
amis ", se dist Aigre, " bien voy que vous estes
preux et hardiz, mais vous estes lassez et traveilliez,
si n'est mie de merveille, de ces .II. chevaliers
que vous avez ocis; si vous prie que cestuy
me laissiez, et l'autre qui venra aprés je vous
ottry.-- Ha! sire ", dist Ferrant, " pour Dieu,
deportez vous en a ceste foiz ".Ainsi qu'il parloient
ensemble pour avoir la bataille, Huans
s'en venoit lance droite, et Ferrans si lui point
radement a l'encontre, mais il vint un petit trop
tart, si ne pot mie bien avoir son cop. Huans, qui
fu fiers et engrez, le feri de si grant ravine qu'il
l'abati jus du cheval enmy le champ, dont s'escria
Huans si fierement, que cilz d'amont en oïrent
la voix, et li chevaux dont Ferrans estoit cheüz
demoura tous estraiers; dont s'en vint Huans
vers le cheval et le recongnut et sceut certainement
que cellui avoit esté à Maligan le frere Danemont,
si lui dist li cuers qu'il estoit occis. Et
quant Ferrans ot pris son tour, il s'en vint vers
le chevalier et lui getta son espee et l'assena
d'une retraite, si qu'il lui trencha le poing et lui
fist voler ou champ a tout l'espee qu'il tenoit.

Quant Huans se senti mehaigné de son
poing, si vit bien que li demouriers ne lui estoit
preux, si s'en fouy grant aleüre, courouciez et
desconfortez. Et Ferrans escria:" Vassal, parlez
un pou a nous ".Mais cilz n'ot cure d'arrester.
Et Ferrans remonta sur son destrier et ala tenir
a la damoiselle compaignie. Et Huans n'aresta
jusques a tant qu'il vint a Danemont le roy, et
lors qu'il fu devant lui, il lui dist:" Roys,
moult dois estre courociez. Maligans tes freres
est mors et deux chevaliers du passage, et je
mesmes ay le poing coppé, ainsi que vous vez.
Par foy, sire, onques si grant honte ne vous advint
comme cil glouton vous ont fait, si estes
honniz et deshonnorez s'en telle maniere vous
eschappent ".

Quant li roys entendi la mort de Maligan
son frere, a pou qu'il n'enraga tous vifs, et dist
qu'il n'estoit nulz homs vivans qui le peüst
avoir conquis fors que par traïson, car par force
ne puet ce estre. Dont commenda a adouber sa
gent, et il mesmes s'arma de toutes ses armes,
puis monta sur un courant cheval et se mist tantost
a voye, car la grant ire dont il estoit espris le
faisoit haster. Au departir commanda a ses hommes,
sur quanques il se pouoient meffaire, que
nulz ne laisse qu'il ne s'en voise aprez lui ne
grans ne petiz. Atant s'en parti noblement appareilliez,
et lors que Aigre le vit venir,
si s'aperçut bien a sa contenance qu'il estoit homs
de grant pouoir, car seulement du maintien de lui
un povre cuer s'espouentast de lui regarder.

Moult se maintint Danemont fierement, si
que par la fierté de lui Aigre congnut bien que
c'estoit li roys, parmy ce qu'il en avoit oÿ recorder,
si sceut bien certainement qu'il avroit la
bataille; et Ferrans mesmes, quant il vit le roy
venir, si le ravisa bien, car autre foiz l'avoit veü.
Adont n'ot Ferrant talent de la jouste requerre ne
prïer, car tant le sentoit a bon chevalier et a preu,
que pour riens ne se meïst encontre lui, ains
dist:" Aigre, pour Dieu, sire, aprestez vous
du deffendre, car c'est Danemons li orguilleux qui
cy vient, vers qui je ne m'ose atir, car oncques
nul homme ne fery qu'il ne feïst trebuchier: c'est
cilz contre qui nulz ne puet avoir duree. A dur
euf avez a doquier, se Dieux purement ne vous
aide, qui par sa doulce debonnaireté vous puist
garder ".

Endementiers qu'il parloient ainsi de
Danemont, li roys les ot moult approchiez, et
dist a Aigre, pour ce qu'il le vit plus parant:
" Vassal, dittes moy sanz mentir, se Maligan
mon frere avez mis a mort; et sachiez que li
seler ne vous y vault riens, car comment qu'il
en voist, vous n'en pouez eschapper sanz morir.--
Par ma foy ", ce dist Aigre, " en moy occire pouez
vous pou conquester, ne ja voz pris n'en sera creüz;
et se j'ay Maligan occis, nulz ne m'en doit savoir
mauvais gré, car par haïne ne par felonnie ne le
fis onques, mais tant seulement pour ma vie
sauver, car il avoit ma mort juree et me couroit
sus par grant aïr, sanz ce que riens je lui eüsse
meffait. Et puis qu'il m'assailli, mains n'en
pouoye je faire que de moy deffendre.-- Ha!
gloux ", dist Danemons, " or ne te puet nulz
garantir que ta teste ne soit fichiee laissus en un
arbre avecques grant plenté d'autres qu'il en y a.
Or te garde de moy, faulx mauvais, car je te
deffy maintenant ".

Quant Aigre s'oÿ deffïer, si respondi
sagement au roy et dist:" Sire, se m'aït Dieux,
se vous m'ocïez, vous ferez pechié. Si vous prie,
pour Dieu et pour pitié, que vous me laissiez
passer en paix, car cilz n'est mie sages qui bataille
desire, pour ce que moult souvent advient
que li plus febles vaint le plus fort, et si en viennent
moult de mal. Et d'autre part, sire, se nous
nous combatons, la bataille ne sera mie egale,
ains y avrez grant avantage. Par foy, vous ne
pouez avoir honneur de combatre a moy, et vous
diray la raison. Se vous venez au deseure de
moy et me conquerez, c'est tout cler que vous
avez paix, car je n'ay nully de ma partie qui nul
dommage vous puist faire, et se aventure donne
que je viengne au dessus de vous, si seray je tantost
occis, car voz gens m'assauront de toutes
pars. Et en telle maniere, sire, je n'y voy point
de bon a ma voulenté, car vous n'y pouez perdre,
se trop grant meschief n'y tournoit. Et pour ce,
sire, li champs ne sera mie partis
de moy et de vous, ne vous ne ferez mie que
courtois ne que preux se vous m'assailliez; et
pour ce en sera moult abaissiez le grant renon
de vostre hautesse ".

" Vassal ", dist Danemont, " or ne soiez
ja de ce en doubtance, ains soiez tout asseür que,
s'il advient que vous soiez tant preux et tant fors
que par vous soye mors ou pris, ja n'y avra
chevalier ne baron de ma gent qui vous y face
se bien non.-- Par ma foy ", se dist Aigres, " se
de ce estoie certains, trop plus liement m'en deffendroye
contre vous, ne ja deport ne vouldroie
avoir de ceste bataille ".Bien vit Danemons que
la requeste estoit moult courtoise et a son honneur,
que li chevaliers lui faisoit, par quoy il manda
tous ses barons et leur fist creanter et fiancer
a Aigres que, comment qu'il advenist de la bataille,
ilz ne se mouvroient pour l'une partie ne
pour l'autre, et li roys aussi l'ot en convent, et
de ce firent il sy bonne seürté que Aigres s'en
tint bien a paiez.

Quant ceste seürté fu faite, Aigres s'afficha
ens es estriers, et quant Danemons vit le bon
convenant dont Aigres estoit, si l'en prisa moult
en son cuer et lui dist:" En la moye foy,
sire chevaliers, c'est grant dommage que vous n'estes
mieux advisez et que vous n'avez meilleur
sens; car vous avez bien chiere et maintieng
de preudomme, si ay grant pitié de ce qu'il convient
que je t'ocie. Et nonpourquant, se tu avoies
conseil de toy humilier et de crïer mercy, je te
recevroie bonnement, car bien doit cilz mercy avoir
qui mercy requiert.-- Sire, par ma foy ", se dist
Aigres, " or a primes parlez vous comme roys,
car nul preu ne pouez avoir de moy ocire, ains
y avrez grant pechié, et puis qu'ainsy est que
je puis eschapper par crïer mercy, dites moy, s'il
vous plaist, quelle mercy ce seroit, et sur ce je
avray conseil ".

" Je te diray ", fait le roy, " je t'ay
en convent loyaument que, se tu te mes en ma
voulenté, je avray grant pitié de toy, car seulement
tu avras un eueil crevé et coppé ung poing
et un pié, et puis je te lairay aler tout quittement.
Et se tout ce ne vueil faire, et je te puis prendre
en bataille, tu n'avras autre raençon, fors que de
traÿner et puis pendre.-- Par ma foy, sire ", dist
Aigres, " je ne voy cy cause ne raison pour quoy je
me mette en vostre mercy. Et plus chier ay mettre
ma vie en aventure, que ainsi soye deshonnourez;
si vous gardez de moy, car je vous deffy ".
Et a ce mot ilz s'eslongnerent li uns de l'autre,
et puis s'en vinrent li uns vers l'autre, les lances
es poings, si fraperent tant que chevaux purent
randonner. Li roys fery Aigre siques sa lance
voula en pieces, et Aigres lui en telle maniere
que le aubert lui desrompy et lui bouta le fer
jusques le costé, mais en char ne l'adesa point,
et nonpourquant il l'empaint de si
grant vertu, que cengles et estriers derompirent, et
froissierent li dui archon si qu'il convint par force
que Danemons guerpisist le cheval et vint a terre
la teste desoubz, si que li quins du heaume
fery ou sablon; et Aigres s'en passa oultre sur
son Morel et puis prinst son tour moult bellement.
Quant Danemons se vist a terre, si ot
grant honte et grant vergoigne pour sa gent qui
le regardoient, et fu si dolens que plus ne pouoit
estre. Il sailly sus moult vigueureusement puis
s'en vint vers Aigres, espris d'ire et de rage, et
eut grant esperance de lui vengier et dist:
" Vassal, ne m'aït Dieux, droit avez se petit me
prisiez, car en moy n'a ne bonté ne proëce, quant
pour un seul cop m'avez ainsi dessasseüry, et
si ay eü a faire a maint bon chevalier, mais oncques
mais pour homme je ne cheÿ ne ne widay
arçon de nulle selle ".

Lors dist Aigres:" Il est ainsi que
vous estes cheüz, si saroie voulentiers se plus en
vouldriez combatre, car voulentiers je me accorderoie
a vous, se il vous plaisoit, par quoy je m'en
peüsse aler paisiblement en ma besongne ".Dont
commença le roy a jurer, en maniere d'omme desvé,
que la chose seroit prouchainement vengiee, et
lui dist:" Vassal, se vous m'avez abatu, pour ce
ne m'avez vous pas conquis ne vaincu, ains avez
greigneur besoing de vous deffendre que onques
mais ".Quant Aigres vist qu'il ne pourroit trouver
en Danemont nulle paix pour chose qu'il lui
sceüst requerre, si s'avisa d'une grant courtoisie,
car pour ce que le roy fu a pié, il descendi de
Morel son cheval. Et quant il feust descenduz,
il requist le roy moult viguereusement et esma
pour le roy ferir, quant Danemons dist:" Estez
en la, car ainçois que plus nous approuchons li
uns de l'autre, je vueil que vous me dites pour
quoy vous estes descenduz, car assez plus sceürement
vous combatissiez sur vostre destrier ".

Lors s'arresta Aigres et respondi erraument:
" Roy, je te diray verité. Tu sces bien
que je t'ay requis pluseurs fois de faire paix, mais
je n'y ay riens esploictié, ne ne t'i ay peü actraire.
Et quant je voy que prïere que je puisse faire
n'y puet riens valoir, je ne t'en prïeray plus, car
trop te voy fier et orguilleux, ains t'adommageray
du corps plus que je pourray. Et sui descenduz
de mon cheval pour ce que se tu m'eüsses conquis,
tu y eüsses eü plus grant honneur que tu n'aroies
maintenant; et se je eüsse victoire contre toy,
la moitié du pris en feust cheüz et l'eüst on
donné a mon cheval. Si te creans que pour
ce je descendi.Quant Danemons entendi le
chevalier, si dist:"Si m'aït Dieux, vassal, vous
estes preux et saiges, et vous tout seul valez tous
ceulx qui ont passé par cest angarde
pour le temps que j'ay esté ci. Si que, pour la
proësce et pour le hardement que je voy en toy,
je te rens mon espee et te vueil doresenavant aimer
et honnorer, ne pour riens je ne vouldroie
adommagier ton corps, car se seroit pitié et
dommage, se si proudons comme vous estes
avoit honte ne ennuy".Et atant se sont acollé
et baisié par paix faisant.

Aprez Danemont fist mander tout son barnage,
et s'en alerent a une sienne cité, grant joye
demenant. Et sachiez que je ne vous pourroie
dire ne deviser la grant joie que Balbine la damoiselle
et Ferrant demenerent. Quant ilz furent
tous assemblez en la cité qui Gaude estoit apellee,
si fist on joie et revel. Et Aigre si parla a
Danemont, et lui fist jurer qu'il laisseroit son
fol usage pour l'amour de lui. Et vous di que le
roy Danemont fist grant joye a Balbine la damoiselle,
et fu le riche roy son pere mandé, et il
vint moult lieement et a grant compaignie, car
moult desiroit sa fille a veoir; et quant il fu
venus, Aigres lui delivra sa fille, de quoy le
roy fu moult joyans. Et aprés ce qu'il lui ot
livree, il fist tant et pourchassa, que Ferrans
espousa la damoiselle et prist a femme par ainsi
que le roy son pere donna et ottroya a Ferrant
le royaume dont il estoit roy, aprez son decez,
car il n'avoit nul autre hoir qui le regne deüst
maintenir.

Ces noces furent faittes moult honnorablement
et a grant joie, et ainçois que la feste
feust departie, Aigres fist mander Mirabile s'ostesse,
et quant elle fu venue, il l'accorda a
Danemont par maniere que, se Dolerans son
filz revenoit ou païs, Danemont le feroit heritier
du royaume sanz debat et sanz dangier et lui rendroit
le regne avecques sa fille qu'il lui donroit.
Et ainsi Danemont lui enconvenança en verité,
par devant tous les barons qui la estoient. Et
nonpourquant Danemont et tous les barons de la
court presenterent a Aigres la seigneurie du royaume
et moult furent engrans qu'il la voulsist prendre
et accepter, mais sa voulenté ne se y pot
adonner que ce il voulsist prendre, et si en fut
il moult court tenus de tout le peuple pour la
bonté et la proësce qu'ilz percevoient en lui. En
la fin il leur jura et afferma qu'ilz se travailloient
en vain, et dist que, qui lui donroit la valeur de
dix royaumes, il ne demourroit pas ou païs jusques
a tant qu'il eüst esté a Romme. Sur ce ilz
le lessierent ester, car ilz virent bien que prïere
n'y pouoit rien valoir. Dont se pena chascun de
lui servir et honnorer et de lui faire plaisir.
Et Dolerans si fu advouez pour estre roy, comme
cellui qui estoit droit heritier du royaume, et
quist on messages pour l'envoier querir par pluseurs
parties pour savoir se il estoit
mort ou vif. Et Danemont demoura garde du
royaume, par le consentement des barons, tant
que on eüst oÿ nouvelles de Dolerans.

Ainsi que vous avez oÿ fu toute la terre
apaisiee, et pouoit on aler partout sceürement. Et
quant ce fu fait, Aigre prist congié a tous les
barons et a Ferrant et a Balbine sa femme, au
roy leur seigneur, et a Mirabille s'ostesce, qui
sur tous les autres le mercia grandement des
biens qu'il lui avoit faiz. Et atant se parti, entre
lui et Gallopin, sans nulle autre compagnie, fors
seulement d'un garçon a pié que Danemont leur
bailla, ne oncques Aigres autre chose n'en volt
avoir ne emporter. Et s'en ala ainsi du long du
royaume, que oncques ne trouva qui lui deïst piz
de son nom, ains estoit partout ou il venoit conjoïz
et festïez, pour ce que la voix estoit ja par
toute la terre, que c'estoit cellui qui le païs avoit
apaisié et miz a point, et avecques ce l'avoit mis
en grant transquillité.

Tant ala Aigres par terre et par mer,
qu'il arriva ou royaume de Loquiferne, dont envoia
son escuier Gallopin au seigneur de la terre,
qui assez prez du port demoroit, et lui feist
requerre par lui qu'il lui feïst livrer sauf conduit
par quoy il peüst passer sa terre sauvement. Et
le roy, qui estoit sages et courtois et aimés de
toute sa gent, lui manda qu'il venist seürement
parler a lui. Et quant Aigres entendy le mandement
du roy, si vint a lui sanz contredit, moult
honnorablement, comme cil qui estoit courtoiz et
bien aprins. Et le roy le reçut moult lieement, car
bien lui sembloit homme de grant honnour et de
grant reverence. Ce roy, dont vous m'oez compter,
estoit nommez Olofernez, et estoit homme de
grant fierté; et quant il ot veü et avisé le contenement
de Aigre, si lui plot moult et lui sembla
homme de grant cuer et de grant bonté. Pour
quoy il lui requist moult taillaument qu'il demourast
avec lui et lui eüst en convenant de lui
faire du bien et que moult de bien lui en avendroit.
Et, se ce non, le roy lui afferma en verité
que nulles riens ne le pourroit garantir de mort,
et ensement le jura tout le barnage.

Aigres, qui estoit sages et avisez, ne fut
mie liez de ceste requeste, car nullement ne voulsist
demourer, s'il eüst veü que deffense lui
eüst peü valoir. Maiz il vist bien qu'il lui convenoit
mourir ou demourer, ne que l'escondire ne
lui valloit riens; et nonpourquant si dist il au
roy:"Certes, sire, s'il vous pleüst, vous feriez
moult pour moy, se vous me donniez congié de
moy en aler, car j'ay grant besoing d'errer, et
se ce ne me voulez ottroier, je demourray avecques
vous, pour vostre volenté acomplir,
 .XXV. jours. Mais que adonc, sire, pour
Dieu, vostre voulenté soit que j'aie vostre congié
et conduit de aler ma voie".Et les barons
dirent au roy:"Certes, sire, or le faites ainsi,
car dedens lors avrez vous vostre besoingne perdue
ou achevee.-- Et je l'ottroy", ce dist Olofernes,
"puis que vous tous le me loez".Or fu
Aigres demourant au roy, et si ne scet ne pourquoy
ne comment. Maiz je vous diray l'occasion
pour quoy le roy le retint. Cil Olofernes, de
quoy je vous parle orendroit, oncques n'avoit
eüe femme ne n'en avoit nulle convoitise d'en
avoir, tant qu'il escheÿ que ses barons le menerent
a ce, tant qu'il leur ottroya qu'il en prendroit
une, mais tant y eust qu'il dist qu'il n'avroit
ja femme, sinon la fille au roy Absalon, qui avoit
nom Melia. Cellui Absalon estoit un homme prisé
et aimé de tous ses hommes et de tout son
royaume, et avoit moult riche païs et habité de
bonne gent, qui ne doubtoient guerre ne assault,
et marchissoit au royaume de Loquiferne. Quant
les barons entendirent Olofernes, qui ne vouloit
avoir autre femme que Melia, si en furent moult
courrouciez, car la gent disoient en tout le païs
et couroit la renommee que Absalon tenoit en
songnentage Melia sa fille, et bien le donnoit
le roy a entendre, car oncques ne la volt donner a
homme nul qui la demandast, ains avenoit que,
quant un poissant homme lui aloit requerir, on
n'en ooit oncques puis nouvelles, ne on ne savoit
qu'il devenoit. Et pour ceste raison avoit le roy
Olofernes Aigres retenu, car il le vouloit tramettre
en message a Absalon pour Melia sa fille
demander.

Olofernez avoit une suer que il amoit
moult, et estoit moult belle damoiselle et sage,
si que, pour la renommee de lui, maint hault baron
l'avoit demandee, mais encores n'estoit elle ottrïee
a nullui. Et le tiers jour devant, ainçoiz que
Aigres fu la venus, un damoisel qui avoit a nom
Achars, qui estoit filz du roy Nyvelon de Bisance,
l'avoit requise et demandee, et a cellui
l'avoit Olofernes en convenant de donner; et
encores estoit la le damoisel. Si advint que les
barons de Loquiferne prinsdrent Aigres et Achars
et les envoierent au roy Absalon en message, pour
ce qu'ilz estoient estranges: car petit acomptoient
de leur retour. Et les deux barons s'apresterent
pour errer, et leur compta l'en la besoingne comment
ils parleroient. Atant se mirent a voie, et ne
finerent que par mer que par terre, si vindrent
ou royaume d'Absalon, qui ot nom Nogles. Et
estoient les deux barons moult bien armez de toutes
armes ne nulle compaignie n'avoient avecques
eulx.

Les deux messages alerent
tant, demandant de ça et de la, qu'ils trouverent
le roy a Gomort, sa maistre cité, ou il sejournoit
avecques grant planté de sa baronnie. Et
a cellui jour estoient la venus deux messagiers de
par le roy de Tudelle pour la damoiselle demander,
et avoient ja faicte leur requeste au point que
Aigres et son compaignon vindrent illec. Maiz
Absalon ne leur avoit mie encore donné responce,
car il avoit d'usage qu'il ne leur vouloit mie tantost
donner responce, et disoit qu'il prendroit
conseil de sa gent. Et quant ce venoit la nuit, il
leur faisoit les testes coper, et tous ceulx qu'il
avoit par celle occasion faiz destruire faisoit
fichier les testes en bastons sur la tour de dessus
sa porte, pour monstrer exemple a ceulx qui sa
fille vendroient demander et requerir.

Quant Achars vit tant de testes qui la
estoient, si fut tout esbahiz et lui fremy toute la
char, et nonpourquant ne savoit il mie l'occasion
pour quoy elles y estoient mises, si le demanda
et requist aux gens de la ville, et ilz lui
dirent et respondirent pour quoy elles y estoient
fichees et a quelles personnes on les avoit coupees.
Dont Achars fu moult durement espouentez,
si s'apensa que moult hairroit a perdre sa
teste, se garantir le pouoit; puis dist a Aigre:
"Compains, nous somes cy venus pour faire un
perilleux message, par ce que j'ay oÿ dire, et seroit
folie de aler plus avant et de soy mettre a mort
a son essient pour faire autrui besongne. Si vous
pry que nous retournons arriere vistement, car
cestui roy est moult fier et orgueilleux et ne craint
Dieu ne homme, si ne pourrions nous deux avoir
duree contre son pouoir. Et vous avez entendu
que nul, tant soit grant ne puissant, qui sa fille
viengne requerir, n'en puet retourner sanz mort,
et lui fait couper la teste. Si seroit grant ignorence
et grant folie a nous, de nous faire mettre
a mort a nostre essient, car nous trouverons bien
aucune voie par quoy nous nous acquitterons et
excuserons a Olofernes".

"Beaux compains", ce dist Aigres, "je
sçay bien que li aler avant fait moult a redoubter,
mais en nulle maniere je ne feroie le retour, ne
ja, se Dieu plaist, je ne retourneray arriere jusques
a tant que j'aie parlé au roy, pour chose que
j'aye encores oÿe ne veüe, car il nous seroit
tourné a grant blasme. Mais je loeroie", ce dist
Aigres, "que nous prenissions hostel en la ville,
ainçoiz que nous allissions devant le roy.-- Et je
l'ottroy",ce dist Achars. Dont alerent les deux
messages aval la ville, querant hostel et demandant,
maiz puis que on savoit l'occasion
pour quoy ilz estoient la venuz, ilz ne porent
trouver hostel, car le roy avoit deffendu et fait
commandement que nul ne feust si hardis, qu'il
herbergast message nul qui la venist pour sa
fille demander. Et quant les deux messages
virent qu'ilz ne pouoient trouver hostel, et que il
convenoit que ilz alassent a la court, si se acorderent
que ilz yroient. Et nonpourquant disoit
tousjours Achars a son compaignon que mieulx
leur vaulsist retourner, que si grande folie entreprendre,
et moult voulentiers eüst reffusé a faire
le message, mais Aigres l'en tint si court que par
raison il ne le pouoit escondire; et tant dist
Achars a Aigres que bien se gardast qu'il fesist et
que ja n'eüst fiance en son aide et qu'il ne s'en
panssoit ja a mouvoir ne a combatre.

Pour ces mos ne laissa pas Aigres a bien
parfournir son message, ains s'en vint a court
et Achars avecques lui, qui voulentiers s'en feust
deportez, mais il ne l'osa laissier pour honte. En
ce point estoit assiz le roy au mengier et tant de
ses riches barons avecques lui que la sale en fu
prez que plaine. Et estoit le lieu si bien appareillié,
que ce sembloit un droit Paradis. Les
barons, lors qu'ilz furent venus en la court, si
descendirent de leurs chevaulx et osterent leurs
escuz et alerent tous armez devant le roy, la ou
il seoit au mengier. Adont enprint Aigres la
parole et dist:"Roy, je te salu de Dieu le
Pere tout puissant, qui te croisse honnour et bonté
et gart toute la compaignie. Nous te faisons savoir
que nous sommes messages au fort roy Olofernez,
qui n'a ne femme ne enfans ne n'ot oncques
en sa vie. Or est ainsi qu'il a oÿ nouvelles de ta
fille et lui a on fait sentir la beauté, la bonté et
la noblesce d'elle, pour quoy il nous a fait a toy
venir et te prie par nous, en fine amistié, que
tu lui vueilles ta fille donner et envoier pour estre
sa femme et son espouse, si la fera roÿne et dame
de grant seigneurie et de grant honnour, et n'avra
en tout son lignage si riche femme, si comme je
l'espoir, comme elle sera. Et bien voulons que
tu sachez que se Olofernez voulsist, qu'il eüst
des plus riches dames et damoiselles qui soient
en toute crestienté, et moult souvent en est requiz,
mais il a oÿ tant de biens recorder de Melia ta
fille, qu'il a promiz et voué que jamaiz ne sera
en compaignie de femme, se tu ta fille ne lui
donnes".

"Roy, nostre message as oÿ,
si nous respons, s'il te plaist, ta voulenté et nous
vueilles ta fille bailler, car je te dy par ma foy
que tu ne la pourras mieulx ne aussi bien emploier".
Et quant les deux messages, qui estoient
venus avant et premiers que eulx pour demander
et requerir la damoiselle, orent entendue la parole
d'Aigres, si leur en ennuya moult pour ce que
ilz cuidoient que leur besoingne en deüst detrïer;
et furent esmeüz de ire, si que l'un ne se pot
abstenir qu'il ne deïst a Aigres:"Vassal, moult
avez ores de plait; cuidez vous, par vostre favelle,
enmener la damoiselle? Par ma foy, je
croy que nennil, car le roy qui ci est sara bien
considerer a qui elle sera mieulx emploiee".
Aigres, qui estoit sages homs et moult bien
atrempez, ne respondi adonc nul mot ne oncques
ne mua contenance ne maniere, ains regardoit le
roy afin qu'il eüst responce de lui. Et quant le
roy ot un petit pensé, si lui respondi:"Vassal,
je vous ay bien entendu; et sachiez que pour
autelle besoingne sont ci venus ces deux chevaliers
qui la sont de par le roy de Tudelle. Mais
encore ne leur ay je plus respondu que a vous.
Si vous diray que vous ferez. Vous vous en irez
huy maiz reposer, et je me conseilleray a mes
barons, car telle chose je ne doy mie faire sanz
leur conseil, et demain au matin je vous respondray
ma voulenté.-- Sire", dist Aigres, "tout a
vostre plaisir, maiz pour Dieu, sire, faictes nous
tant d'umilité que vous vueillez commander que
nous aions paisible hostel".Et le roy leur
dist:"Vous ne trouverez ja si hardi qui
vous mefface ne pou ne grant. Et ne vous en
doubtez, si faictes vous desarmer. Si garderay
voz armeüres et prendray garde a voz chevaulx,
et puis aprez si mengerez".

"Sire, pour Dieu", ce dist Aigres, "or
ne vous desplaise se noz armeüres nous n'ostons,
car en verité, quant nous meüsmes de nostre
païs, nous plevismes et jurasmes a noz amies par
amours que jamaiz n'istroient de noz doz jusques
a tant que nous serions retournez. Sire, si ne
devriez pas voulloir que nous mentissions noz
foiz".Adonc fu le roy moult enflez, mais nul
semblant n'en daigna monstrer pour les gens qui
la estoient. Et nonpourquant il commanda que ilz
feussent tres bien gardez et que on les feïst mengier
a table.

Donc s'assirent les messages au disner,
si menga Aigres bien et voulentiers ne de riens
ne se esbahissoit et ne faisoit point de semblant
des testes qu'il avoit veües fichees sur la porte.
Maiz Achars estoit en si grant angoisse qu'il ne
pouoit plus, car de eschaper n'avoit nulle esperance,
ne aussi n'avoient les deux autres messagiers,
ains cuidoient estre tous asseür de mourir.
Et Aigres se portoit si lieement que
tous les barons s'en merveilloient moult et disoient
l'un a l'autre:"Helas! comme ce vassal se
prent pou garde de la douloureuse mort dont il
doit mourir. Par Dieu, se il le savoit, son semblant
seroit tost changiez. Et est grant pitié et
grant dommage que ainsi le convendra mourir,
car oncques maiz nous ne veÿsmes chevalier de
si bon convenant ne si sagement enparlé, et est
avecques ce de moult gentil taille et bien taillié
de tous membres, et est moult bien disposé de
tres bien mener a fin une tres bonne besongne a
son honnour".

Sur ce les tables furent ostees, et commenda
le roy que on feïst venir devant lui tous
les messagiers; puis appella Maugis son seneschal
et lui dist:"Va tost, si me maine ces
messagiers en leur hostel, et le matin, quant je
avray parlé a mes barons, je leur respondray de
ma fille tout avant".Et le glout, qui bien congnut
la pensee de son seigneur, enmena les messagiers.
Si vous diray quel hostel il leur fist avoir:
les deux premiers messagiers, il les fist entrer,
vousissent ou non, en un grant creux ou il avoit
dix ours grans et orribles, qui moult avoient
mengié de gens et occis, mais pieça ilz n'en
avoient gouté, si estoient moult familleux et desirans
de mengier, si que, si tost que les vassaulx
furent entré dedens, ilz furent devourez et mengiez
des ours.

Quant Maugiz se fut delivré de ces
deux messages, il print Aigre et son compaignon
et les mena en une chartre en laquelle il avoit
quatre lyons fiers et crüelz qui moult de preudommes
avoient miz a fin. Maugis ouvry l'uis
et puis dist aux barons qu'ilz entrassent ens, et
tantost que l'uis de la chartre fut ouvert, Aigres
oÿ le bruit et la noise des bestes, si dist a Maugiz:
"Qu'est ceci? beaux amiz; ou nous
veulx tu mener? Ce n'est mie l'ostel que le roy
nous a en convent de bailler.-- Par ma foy",
ce dist Maugis, "seigneurs, si est, ne autre hostel
ne pouez vous avoir.-- Et quelle chose est ce
la dedens qui fait si grant noise?-- Ce sont
compaignons qui vous attendent, qui aux dens et
aux ongles vous feront vostre lit. Or faites tost
sanz plus plaidier et vous muciez la dedens, car
je n'ay plus cure de voz plaiz".Et quant Aigres
vist que faire lui convenoit, siseseingna et
beneïst et dist:"A Dieu me commant",et
s'en entra dedens la chartre obscure, et a l'entree
trayst Pleuresanc son espee toute nue. Aprez
commanda Maugiz a Achars qu'il s'en entrast
aprez son compaignon, mais Achars y mist grant
debat, comme cellui qui moult ressoingnoit la
mort, et trembloit dent a dent de
la grant paour qu'il avoit, et dist, que pour
chose qui advenist, il n'y entreroit de son gré.
Adonc le prinst Maugis par les espaulles et le
bouta par si grant despit que il le fist tresbuchier
dedens la chartre, et tantost ferma l'uis bien
fort aprez eulx. Et quant il les ot moult bien
fermez, il print une lampe alumee et le mist dessus
la chartre, car ainsi l'avoit on acoustumé pour
ce que les bestes y veïssent mieulx a mengier les
gens que on y metoit. Et vous faiz savoir que les
ours et les lyons estoient de telle maniere et de
telle condicion que en nulle fin ilz ne touchassent
aux testes de ceulx qu'ilz devouroient, et
les laissoient toutes entieres, et puis estoient
pendues a la porte, ainsi comme je vous ay ci
devant compté. Bien avez oÿ compter comment
les barons furent avallez en la chartre; et lors
que ilz y furent miz, les lyons sentirent leur proie
et furent engrans de les devourer pour ce qu'ilz
avoient grant fain. Et Achars, pour sa vie sauver,
si s'en monta tantost sur une perche qui estoit
en un anglet, et se quatit et mussa illec. Et
Aigres regarda les lions, qui lui vindrent bruiant
et lui coururent sur moult apertement. Et Aigres,
qui la mort doubtoit, se mist a deffense et frapa
entour soy de Pleuresanc son espee, qui trenchoit
moult bien, et tout ce qu'il en ataingnoit, il
en abatoit.

Tant fu Aigres guetiez et opressez des
lyons qu'il fu moult durement lassez et travailliez,
et tellement qu'il convint qu'il se apoiast
encontre le mur de la prison. Et l'un des lyons
lui cuida donner de sa pate sur son visage, maiz
Aigres lui donna de son espee au travers et lui
coupa le pié tout jus, et navra tellement les lyons
que ilz se retindrent et reffraingnirent de le assaillir
un pou. Et ou point que il estoit plus envaÿs
et assaillis des lyons, il prioit a son compaignon
et disoit ainsi:"Achars, beaux compaings,
pour Dieu, viens moy aidier un petit, car
oncques maiz je n'euz si grant besoing ne si grant
necessité comme j'ay ores de aïde et de secours".
Moult de foiz l'en pria, maiz oncques, pour chose
que Aigres lui deïst, Achars ne se volt mouvoir
du lieu ou il s'estoit mussiez, car il estoit faintiz
et couart a merveilles et de mauvaise nature. Et
quant Aigres, qui estoit preux et viguereux, vist
qu'il n'avroit point d'aïde de son compaignon, si
lui en sçot malvaiz gré et l'apela mauvaiz, recreant,
cuer failly. Et quant les lyons orent recouvré
leur alaine, si rassaillirent Aigres par grant
aïr, maiz aucuns en y avoit qui ne se pouoient
maiz aidier. Et Aigres, qui nul secours n'attendoit
fors de Dieu, se deffendi tant viguereusement
pour sa vie garantir, et il y emploia tellement
sa force, que en la fin tous les lyons
furent matez et recreans et miz a mort. Maiz
Aigres y fut moult travailliez et se coucha a terre
pour se reposer. Et croy que, se Dieu ne l'eüst
bien brief secouru, que en pou d'eure il eüst
esté miz au dessoubz, car l'alaine lui commançoit
a apesantir et estoit durement prins de la
bataille. Et quant Achars vist et aperçut que Aigres
ot tous les lions matez et desconfiz et qu'il
se fut assiz pour lui reposer, si descendi de la
ou il estoit mussié et vint devant Aigres et lui
dist:"Vassal, se m'aïst Dieux, a grant paine
et a grant travail nous avez delivré de ces perilleuses
bestes. Si vous loue, sire, pour ce que
vous estes lassez, que vous vous dormez un petit".
Aigres se jut tout coy a terre et se teut,
et ne lui daigna nul mot dire ne respondre pour
la mauvaistié de lui et pour ce qu'il ne lui volt
aidier a son tres grant besoing, ainz s'estoit mussié,
dont il l'en prisoit moins; et nonpourquant
ne lui volt il mie dire.

Quant ce vint le landemain au matin,
Maugis vint a la chartre pour la lampe estaindre
et pour avoir les testes des prisonniers. Et
en ce point Aigres, qui avoit un pou dormi, s'estoit
esveilliez et chantoit un son d'amours pour
lui deduire et deporter et pour oublïer son ennuy,
et Achars se seoit assez prez de lui. Et quant
Maugis vint la et entendi la voix dedens la
prison, si fut tous esbahis et ot grant merveille
que ce pouoit estre, car il cuidoit certainement
que les deux barons feussent mors et devourez
des bestes. Adonc regarda Maugiz par
une fenestrelle, si vit Aigres et Achars seoir l'un
delez l'autre; et donc, sanz faire noise ne cry,
s'en vint au roy moult courrouciez et lui compta
la merveille des deux messagiers qui estoient en
vie et des lions qui estoient occiz:"Taiz toy,
fol", ce dist le roy, "ce ne puet avenir ne nul ne
les pourroit avoir tensez ne garantiz.-- Sire",
se dist Maugis, "je ne sçay par quoy ne comment
ilz se sont garantiz, maiz je suis certain
qu'ilz vivent encores, car je les ay veüz proprement
et en oÿ l'un chanter a haulte voix".
Adonc fut le roy courroucié et esmeü, et commença
a trembler de courroux et de yre, et dist
que il ne le creroit point, se il mesmes ne le
veoit:"Et je te promet que, se je treuve les
deux messagiers vifz et les lions occiz, je suis
certain que ce a esté par ton fait; pour quoy
tout le monde ne te pourroit mie garantir de
mort, s'il est ainsi".

"Sire", ce dist Maugiz, "je sçay bien que
tous les lions sont occiz, maiz en verité je n'ay
nulle coupe en leur mort, fors que tant
que je miz les deux messagiers avecques eulx, qui
par leur prouesce les ont occiz; et de ce me
vueil je deffendre contre quel que ce soit qui
de ce m'en vouldroit accuser qu'il soit autrement".
Et a ce mot, le roy le fist prendre et
saisir, et commanda qu'il feust bien gardez et
court tenus; et les sergens furent tost appareilliez,
qui le prinsdrent et lïerent moult
villainement.

Tantost que ce fu fait, le roy Absalon fist
venir devant lui tous ses barons, et se apensa
d'une moult grant traïson pour mieulx couvrir sa
fellonnie:"Seigneurs, vous savez bien que princes,
roys et empereurs m'ont maint message envoié
pour ma fille avoir et demander, maiz
je n'ay pas eü conseil jusques a ores du marïer.
Et savez que on dit, si comme je croy, que je
l'ay laissié pour telle chose que je n'euz pensee
ne talent, car par m'ame, je l'eüsse pieça donnee
a un hault prince, se ne feust pour la jeunesce
de lui; ne pour autre chose je n'ay attendu. Or
est ainsi que je ne la vueil plus garder ne retenir
doresenavant, maiz, pour ce que je ne vueil pas
que l'en m'en sache nul mauvaiz gré, je y mettray
un convenant tel comme je vous deviseray. Vous
savez bien que j'ay deux lions moult merveilleux,
qui me furent envoiez de Perse; si vueil et ottroy
que, quant deux messages vendront pour demander
ma fille, que se ilz sont telz et si viguereux
que ces deux lions puissent vaincre et mater, je
leur delivreray tout quittement et en paix ma
chiere fille Melia, ne ja nul autre ne l'avra ne
enmenra. Et vous dy que je y met ceste condicion
pour ytant que, se je la donnoie simplement
a aucun hault homme, les autres a qui je l'avroie
escondite m'en savroient mauvaiz gré et m'en
avroient sur cuer, et si en pourroit bien par aventure
sourdre une grande guerre".

Dont respondit le barnage qui la estoit
et distrent:"Sire, vous avez donné cy a entendre
que il est bien temps de vostre fille marïer,
si comme il vous semble, et que plus ne
la voullez retenir. Et puis si y avezmisun point
tel que vous la garderez ainçoiz cent ans que nul
ne la venist requerre, pour la condicion que vous
y avez mise; car de tous les lions du monde les
vostres sont les plus fiers, les plus enragiez et les
plus orribles. Si ne cuidons mie que nulle personne
soit si oultrageuse qu'il osast entreprendre
la bataille contre eulx, se il n'estoit hors du sens
ou enragié. Et pour ce nous est il aviz que, quelque
chose que vous disiez, vous n'avez nulle voulenté
de vous delivrer de vostre fille, si en serez
moult grandement et villainement blasmé
et en ferez parler sur vous.-- Par ma foy", ce
dist le roy, "je n'en puis maiz, car autrement nul
ne l'enmenera, fors que par la maniere que j'ay
dicte et devisee. Et avecques ce y adjouste tant,
que ceulx qui ma fille enmeneront, n'avront fors
tant seulement son corps, ne ne donray avecques
elle draps, chevaulx ne deniers ne nul autre
avoir; et qui tant l'aimera, tant l'achettera".
Moult estoit Melia courrouciee et dolente du propos
que son pere avoit, maiz elle n'en pouoit ne
osoit nulle autre chose dire ne declerer.

Quant Absalon ot sa voulenté dicte et
devisee, ainsi que vous avez oÿ, il commanda que
Aigres et Achars feussent admenez devant lui. Et
quant ilz y furent, si leur dist:"Vassaulx, il
m'est aviz, selon ce que j'ay entendu de vous, que
vous estes ci venus en messagerie de par le roy
de Loquiferne pour ma fille demander pour estre
sa femme, et m'avez dit que il la feroit dame et
roÿne de son royaume, se je lui vouloie envoier.
Maiz sachez que j'ay promiz et voué que jamaiz
ne la donray a nul homme, se ce n'est par un
convenant que j'ay miz et ordené".Lors leur
dist et devisa de chief en chief la condiction telle
comme il l'avoit pourparlee par devant pour eulx
especialment metre a mort, car il avoit moult
grant duel et moult grant engaigne de ce que
ses autres lions estoient mors; mais nul semblant
n'en daigna faire ne monstrer pour ce que
il ne voulloit pas monstrer a sa gent la grant
felonnie de son cuer:"Seigneurs", ce dist le
roy, "vous avez bien entendu ce que je vous ay
dit. Se ceste chose voulez entreprendre, dictes
le moy, pour ma fille conquerre et avoir, car
je vous jure, par ma foy, que nulx homs ne
l'enmenera ne avra, tant soit hault ne poissant".
Dont respondi Achars hastivement et dist que
ja, se Dieu plaist, contre telz bestes ne se combatra,
ne n'y mettroit jamaiz son corps en essay,
et que plus chier avroit que jamaiz Olofernez
n'eüst femme espousee:"En nom
Dieu", ce dist Aigres, "et je le feray, ne ja le
roy qui ci m'a envoié ne perdra sa besoingne par
mon deffault, car bien me devroit estre reprouvé,
se par ma couardise je deffailloie de mon
message faire et parfaire. Et mettray corps et
cuer en aventure pour garder l'onnour du roy
qui cy m'a envoyé, ne ja pour paine ne pour travail
ne pour peril je ne m'en retrairay que je
n'en face mon pouoir".

Quant les barons entendirent la prouesce
d'Aigres et le grant hardement qu'il vouloit
entreprendre, si fu prisiez et aimés
de tous les barons, et Achars fut haïs et despitez
de tous communement. Dont fist le roy les lions
admener tous enchaennez, et estoient si fiers
et si enragiez que chascun avoit hide et freour
de les regarder. Adonc se leva un des plus haulx
barons qui la estoit, qui grandement prisoit la
bonté, la vaillance et la contenance d'Aigres et
avoit grant pitié de lui pour le grant peril ou il
devoit entrer, si dist au Roy:"Sire, il me semble
que ce vassal se doit combatre tout seul contre
ces deux lions; si seroit bien fait, ce me
semble, que l'un de ces deux lions feust ostez;
si vous pry, sire, si vous plaist, que l'un en faites
remener, car ce seroit contre raison se le
bacheller se combatoit contre les deux, et avecques
ce vous en seriez blasmé".Dont jura le
roy moult despiteusement que ja sa fille n'enmeneroit,
se il n'occioit tous les deux. Et Aigres
respondi que ja pour ce ne demourroit, mais
que Dieu lui vousist aidier. Et adonc monta le
roy, et les autres qui avecques lui estoient, en
hault es alees d'entour la salle, et se destourna
chascun le mieulx qu'il pot, et demoura la salle
toute wide, fors que d'Aigres et des deux lions
qui furent deschaiennez, lequel Aigres estoit
en grant aventure de mort, mais il se fioit en
Dieu et en la bonté de son espee Pleuresanc.

Tantost que les lions furent deschaienez,
ilz coururent sur a Aigres de grant randon, des
ongles et des dens, et Aigres se deffendoit moult
viguereusement et gettoit a eulx grans coups menu
et souvent, si que a la foiz il faisoit les lions
ressortir. Et nonpourquant ilz l'angoisserent si, que
plusieurs foiz il estoit sur le point de cheoir, de
quoy tous les barons furent en moult grant doubtance
pour l'amour de lui, car il n'y avoit cellui
qui n'en feust courrouciez, fors le roy seullement.
Et prioit chascun devotement qu'il le
vousist a honnour de ce peril delivrer; et la damoiselle
mesmes en estoit moult doulente du grant
peril ou Aigre estoit, et lui sembloit a son aviz
estre moult preux et hardiz; et disoit en son
cuer que moult grant dommage seroit, se un tel
chevalier estoit adommagié de son corps; puis
maldisoit Achars son compaignon, comme faintiz
et mauvaiz chevalier qu'il estoit. En telle maniere
se desmentoit Melia pour Aigres, car il estoit
moult pressez des lions, et estoit moult plaié et
navré en plusieurs lieux de son corps. Et aussi
estoient les lions qui, pour plaie qu'ilz eüssent,
ne laisserent point a courre sur Aigre, ainz le
penerent et travaillerent tant, que il estoit prez
de l'outrer, car quant il se deffendoit a l'un, l'autre
le rassailloit, tant qu'il advint
qu'il getta un coup de toute sa force, et descendi
si tres bien le coup a point qu'il coupa
a un des lions les deux piez de devant, tellement
que oncques puis il ne le pot grever. Adonc
fu le lyon si courrouciez que il urloit et braioit
et faisoit si orrible cry que chascun estoit tout
esbahiz de l'oïr.

Et quant Aigres vist qu'il fust delivrez
de l'un de ses ennemiz, si se resvigora et cueilly
son alaine. Et le lion qui estoit demourez avoit
si grant duel de son compaignon qui estoit mehaingnez,
qu'il bruyoit et escumoit de fin aïr,
et s'aherdi a Aigres tellement que pou s'en
failli qu'il ne l'abatit. En la fin Aigres le fery
si durement que il lui coupa tout le musel jusques
aux yelx et l'un des piez jusques au genoul; et
de ce coup le lion versa, et au cheïr de la perverse
beste, elle getta un tel brait que tout le
palaiz en retentit. Et lors que Achars perçut que
Aigres estoit au dessus du champ, il sailly jus
d'uns degrez ou il estoit mussié, puis prinst
son espee et la traist toute nue et fist semblant
qu'il voulsist aler aidier a Aigres; mais le roy
lui cria et lui dist:"Soiez coiz, recreant mauvaiz,
car il n'a besoing de vostre aïde; et quant
il en avoit grant mestier, vous n'eüstes talent de
lui venir aidier ne secourre, si vous devroit on
faire et dire moult de honte et de villennie".
Et quant les barons entendirent que le roy ledengoit
Achars pour la lacheté de lui, si s'enhardirent
de parler et acueillirent cellui Achars en
le blasmant et diffamant, et fu hüez et diffamez
de tout le commun, et avoient tous grant joie de
ce que Aigres s'estoit si bien prouvez et qu'il
avoit eü victoire. Si fut prisez et aimez de
chascun; et disoient tous que oncques maiz chevalier
n'avoit fait si belle prouesce, et que un
grant bien seroit moult tres bien emploié en lui.

Quant Aigres fut venu a chief de la
bataille, si comme vous avez oÿ, et que les lions
furent desconfiz et que en eulx n'avoit nulle defense,
il dist au roy:"Vous semble il que j'en
aie assez fait mon devoir"?Et le roy respondi
qu'il s'en estoit bien acquittez. Adont le roi descendi
en la salle et print Melia sa fille par la
main et dist:"Seigneurs barons, il est bien
verité que j'ay ma fille tenue et gardee oultre
vostre voulenté grant temps a, ne oncques ne la
vols donner a nulle personne qui la me requist,
de quoy j'ay eü mainteffois vostre mal gré. Maiz
sachiez que encore je ne m'en repens pas de ce
que je ne m'en suis delivré, car le point est venu
que je la donray au meilleur chevalier
en sens et en prouesce qu'il soit en
tout le monde".Adonc passa avant et parla a
Aigres et lui dist:"Sire, vous avez ma fille
demandee et estes ci venus de par le roy de Loquiferne,
qui est riche homme et poissant. Mais
sachiez que a vous mesmes je donne et ottroie
ma fille, et non mie au roy vostre seigneur, car
je suis certain que je ne la pourroie plus haultement
marïer. Si vous pry que vous me vueillez
pardonner l'ennuy et le contraire que vous avez
eü par mon occasion; et d'autre part vous en
devez estre tous liez et joyans, car par ce est
congneüe la bonté et la prouesce de vous. Et
sachiez que la mendre et la plus folle chamberiere
qui soit ceans je ne donroie mie a vostre
compaignon, car oncques en autre jour de ma
vie, pire chevalier ne plus recreant je ne vy.--
Sire", dist Aigres, "je vous mercie quanque je
puis de la courtoisie que vous m'avez faicte de
vostre fille donner. Or vous deportez, s'il vous
plaist, de blasmer mon compaignon, car il ne
m'est point bel de en oïr mesdire.-- Par ma foy,
vassal", dist le roy, "il n'est nul, qui bien congnust
la mauvaistié de lui, qui se peüst mie
tenir de le diffamer ne escharnir, car je croy
que c'est le plus couart, le plus nice et le plus
chetif qui oncques feust nez de mere, ne jamaiz,
tant qu'il vive, n'avra honnour, ains doit estre
maudit et villenez, car il vous failly d'aïde a
vostre tres grant besoing".

Moult fu Achars courrouciez et esbahiz
de ce que on parloit ainsi de lui, mais il ne respondoit
nul mot, ains estoit si honteux et avoit
telle vergoingne de ce qui lui estoit advenu, qu'il
n'osoit lever la teste, pour quoy chascun le huoit
et moquoit. Aprés ce le roy bailla la damoiselle
sa fille a Aigre, qui moult voulentiers la reçut et
moult lieement. Et sachiez que s'il vousist estre
demourez ens ou païs, que le roy l'eüst aerité,
de son royaume et eüst Melia espousee, et moult
en eüst eü Absalon grant joye; mais Aigres ne le
volt mie faire, ains print congié du roy, quant il
l'eut festïé et honnoré. Et atant s'en parti, entre
lui et son compaignon Achars, et en enmenerent
Melia sanz autre compaingnie, fors sanz plus d'une
pucelle qu'elle print avecques lui, qui avoit
nom Galome; et atant se mirent tous quatre a
voie. Or conduise Dieu Aigres a sauveté, car
Achars son compaignon, qui estoit faulx et deputaire,
avoit grant envie sur lui et ne faisoit que
subtiller comment il le peüst faire mourir prouchainnement,
et ne savoit autre occasion de le
haïr, fors qu'il avoit grant envie de sa valour et
de sa prouesce. Et encore sont aujourdui
plusieurs qui sont de telle maniere et de
telle nature, car il y a moult de mauvaiz qui
se painent et travaillent moult de estaindre et de
abatre la bonté d'autruy. Mais comment que les
bons aient a souffrir, si reviennent ilz en aucun
point au dessus, et les tricheurs sont conchiez en
la fin.

Se cestui Achars estoit gloux et traïstre,
il lui venoit d'estracion, car tout son linage en
avoit usé et usoit de maintenir traïson, et nonpourquant
le fel cuvert traïstre n'avoit cuer ne
hardement du vassal assaillir en devant ne en
derriere, ains estudioit et pensoit tousjours comment
il le pourroit engigner et destruire. Et
advint ainsi, comme ilz s'en aloient decoste un
bois, qu'ilz se embatirent en une bruyere, et
Achars le fel si portoit par devant soy un escrin
que la damoiselle Melia lui avoit baillié, auquel
estoient tous ses joyaulx. Si advint que le cuvert
choisy a destre sur le chemin un puis parfont et
ancïen, et cellui, qui estoit plain de malice et de
faulceté, adresça son cheval tout droit vers le
puis, et laissa l'escrin cheoir dedens en telle
maniere que ceulx de la compaignie cuiderent
pour voir que le mauvaiz glout n'en peüst maiz.
Lors s'escria le traïstre et fist semblant d'estre
moult courroucié, et maldisoit et laidengoit son
cheval, si que, pour le courroux que il demonstroit,
Aigres qui pas ne pensoit au malice de
cellui, commença a soubzrire, et puis lui demanda
moult debonnairement comment il lui estoit advenu
de l'escrin qui lui estoit cheü ou puis. Et
le gloux respondy a semblant d'estre moult courroucié,
et dist que son cheval s'estoit abuchié
tellement que l'escrin lui estoit eschapé des mains
malgré lui.

Ainsi couvry le fel sa mauvaistié et sa
felonnie, tellement que chascun cuida qu'il deïst
verité. Dont commença la damoiselle Melia un
grant duel demener pour ses joyaulx qu'elle avoit
perdus, et disoit:"Lasse, maleüreuse! a pou
d'avoir m'estoie ores departie de mon païs, et tant
pou comme j'en avoie me convient a ores perdre.
Par ma foy, c'est bien signe que nul bien ne
me doit venir, quant Dieu m'a tollu un pou de
joyaux que je avoie; certes oncques maiz fille
de roy ne fu si esgaree ne si honteusement envoiee
a grant seigneur, comme je suis".

Quant Aigres l'oÿ ainsi dementer, si en
ot pitié et dist:"Damoiselle, or laissiez ester
vostre doulour et vous apaisiez, car je vous asseür
que vostre escrin ne perderez vous pas, ainçoiz
se avalera l'un de nous".Adont
respondi tost et hastivement Achars que a nul
fuer il n'y entreroit:"En nom Dieu", dist Aigres,
"beaux compaings, et je y entreray pour la
damoiselle apaisier et conforter".Helas! que ne
savoit Aigres la grant fauceté et mauvaistié de
son compaignon, qui pensoit a le traïr et comment
il le peüst mettre a mort; car bien se feust
gardez de lui, maiz de traïson a paines se puet on
guetier. Ce puis dont je vous parle estoit en
un gaste lieu repuz, ne il n'avoit a dix lieues
environ borde ne maison, habitacion ne repaire.
Et pour ce avoit visé Achars le traïstre
que, s'il pouoit tant faire que Aigres feust dedens
avalé, que bien seroit delivré, et bien vint le glout
a son entente, car Aigres, qui a son compaignon
se fioit, apareilla son affaire pour devaler ou
puis, car le courroux que la damoiselle avoit de
ses joyaux qu'elle avoit perdus lui grevoit moult
durement. Dont prinst Aigres sursengles, chevestres
et poitraux, et en noua tant ensemble qu'il
vit par estimacion que bien pourroit attaindre au
fons jusques ou il avoit .VII. toises, et atant
Aigres s'en entra dedens le puis, si armé comme
il fu, a l'aïde de ceulx qui la estoient. Et lors
que Aigres fu aval, il trouva le puis tout sec,
qui avoit grant largeur dessoubz, et l'escrin
s'estoit esloingniez de lui, par quoy il lui convint
la corde laissier pour prendre l'escrin. Et Achars
li traïstre, lors qu'il senty les longes lachier, il les
sacha a lui et ressengla et remist a point les
chevaulx, et puis commanda les damoiselles a
monter et leur dist et afferma que se de riens
faisoient ne disoient contre sa voulenté, qu'il
leur feroit ennuy, honte et dommage du corps;
et les damoiselles, qui estoient doubteuses et
esbahies, si n'oserent riens deveer que le traïstre
commendast, si se mirent a voie doulentes et
courrouciees pour le grant meschief ou Aigres
demouroit.

Or est Aigres ou puis a grant mesaise et
en grant peril, sy cryoit et apelloit son compaignon
et lui prioit pour Dieu que il lui vousist
aidier tant qu'il feust hors, et qu'il eüst pitié de
lui. Maiz tout ce ne valloit riens, car Achars s'en
aloit grant aleüre, entre lui et les damoiselles, et
avoit grant joie de ce qu'il estoit venu a chief de
son emprise. Et les damoiselles si avoient telle
angoisse pour Aigres qu'elles ne pouoient plus.
Et quant Aigres vit qu'il n'avroit nul confort ne
aïde de nullui, si fut moult esbahiz et se commença
a dementer en recordant les meschiez qu'il
avoit eüz puis qu'il fut nez, et les hurs.

Moult fu le glout de mauvaise
condicion, quant son loyal compaignon il
traÿ ainsi et le plaissa en tel peril. Le fel cuvert
esploita tant qu'il vint en la mer et entra ens, et
les damoiselles avecques lui, qui n'osoient mot
dire ne parler pour la grant paour qu'elles
avoient du glouton qui moult fort les menaçoit
de mettre a mort, se par nulle aventure elles monstroient
ne faisoient semblant de nulle riens qu'elles
sceüssent. Moult se hasta le glout d'entrer en
la mer, pour ce qu'il avoit grant paour que quel
que feust ne le chassast pour la grant traïson
qu'il avoit faicte, et qu'il ne feust gaitiez et espïez;
et pour ceste raison il n'osa en nulle maniere
demourer a terre, ains se fist esquiper en mer
le plus tost qu'il pot, car il estoit le plus paoureux
et le plus failliz qui feust ou remenant du
monde. Et lors que la nef fut esquipee et esloingnee,
Achars fut tout asseürez, et commença a
compter aux mariniers tout ce qu'il avoit veü et
trouvé en la cité du roy Absalon, ne oncques riens
nulle ne cella, fors que tant que toutes les prouesces
que Aigres avoit faictes et parfournies, il les
traioit a lui; et toutes les lachetez, tricheries et
mauvaistiez qu'il avoit faictes et maintenues, il
les mettoit sur Aigres le gentil chevalier, si que
tous les mariniers cuidoient que Achars deïst
verité et pour ce maldisoient le franc chevalier
et honnoroient et prisoient le traïtour. De quoy
les damoiselles avoient si tres grant duel et si
grant maltalent que a pou que le cuer ne leur
crevoit de meschief et d'angoisse, pour ce qu'elles
n'osoient desmentir le traïtour.

Atant se taist ores le compte d'Achars, si
revient a Aigres, que le glout avoit laissié ou puis
par merveilleuse traïson, dolent et courroucié;
maiz quant il vist qu'il estoit ainsi traÿz et deceüz
par son compaignon en qui il se fioit, et
qu'il n'avroit secours ne aïde, fors que de Dieu
et de lui, pour crïer ne pour huchier qu'il sceüst
faire, si prinst cuer et dist que l'omme ne valoit
riens qui en son grant besoing ne se aidoit, et dist
a lui mesmes:"J'ay esté en maint grant peril
dont je suis bien eschapé, Dieu mercy, et encore
ay je esperance que je eschaperay de cestui".
Dont prinst cuer et vertu en lui, et prist Pleuresanc
son espee, et commença a faire des pertuys
et des degrez aux deux lez du puis et y mist
si grant paine que dedens la mienuit il esploita
tellement qu'il monta bien deux toises amont, et
lors fu en plus grant espoir de sa delivrance.
Et quant il advenoit que Aigres estoit
travailliez et lassez d'ouvrer, si se ravaloit ou
fons du puis pour reposer. Tant ouvra Aigres et
laboura que a grant paine et a grant travail il
vint au dehors du puis en jour et demi et une
nuit; et quant il se vist au large, si se agenoulla
et en rendi graces a Nostre Seigneur. Et endementiers
il oÿ Morel son cheval hennir, si courut
celle part tant qu'il le trouva. Adonc si ot si
grant joie que tout son travail et ses maux furent
oublïez et moult se merveilla de ce que le traïtre
lui avoit laissié son cheval, maiz je croy qu'il
n'eüst mie tant de hardement en lui qu'il l'eüst
osé enmener. Et avecques ce Aigres trouva son
escu appoyé a un arbre, dont il fut moult liez
et joyans, si qu'il ne senti mal ne doulour fors
seulement de fain, car il ne avoit que mengier,
de quoy il estoit moult abatus, car c'estoit le tiers
jour qu'il n'avoit ne beü ne mengié. Dont cueilly
du fruit en la forest et en menga tant que sa
fain lui fut oultrepassee.

Lors s'assist Aigres et sommeilla un petit,
et lorsqu'il fu esveilliez, il se pourpensa qu'il
feroit; si lui souvint de l'escrin a la damoiselle
qu'il n'avoit pas ataint, si lui sembla que ce seroit
grant villenie se en telle maniere le laissoit perdre.
Adonc se avala ou puis et en trayt fors
l'escrin, et quant il l'ot ataint, si l'ouvry et en
osta tous les joyaux, si dist que moult eüst esté
grant mauvaistié et grant faintise se dedens le
puis eüst laissié l'escrin ouquel avoit de grant
avoir comme or, pierres precieuses, bourses, anneaux
et ceintures; puis les rebouta dedens l'escrin
et monta sur son cheval et se mist au chemin,
car il avoit grant desir de attaindre son
compaignon, qui l'avoit ainsi villainement trahy,
et bien se ventoit que, s'il le pouoit trouver, il
s'en vengeroit chierement. Maiz il se travailloit
pour neant, car il ne le trouvera pas, et avoit
le traïtre tant esploitié par mer qu'il estoit venus
a droit port. Si vous diray qu'il en advint
depuis.

Il avoit un roy ou royaume de Palmoine,
en ce temps, qui estoit fier et orgueilleux et si
esprouvé d'armes que par tout païs il estoit craint
et redoubté, et avoit a nom Abilans. Ce roy, qui
avoit tant grant pouoir et qui estoit de si grant
vaillance, aimoit Melia par amours et l'avoit souvent
fait requerir a son pere, maiz oncques ne
la pot avoir et sin'estoit il riens
qu'il amast tant; par quoy il l'eüst robee,
grant temps avoit, maiz ses hommes lui avoient
desloee pour le diffamement de son pere. Et
quant Melia fu donnee, ainsi comme vous avez
oÿ, et Abillans le sceut, il en ot si grant duel
que a pou qu'il n'enraga. Dont vint a un chevalier
de son privé conseil, et lui compta comment deux
chevaliers enmenoient Melia s'amie, dont il estoit
moult courrouciez; puis commanda au chevalier
qu'il s'en alast avecques lui, car a toutes les fins
du monde il les vouloit adevancier; et puis dist
que il avoit grant despit que on lui avoit s'amie
tolue, et que ceulx qui l'enmenoient le comperroient
chier, car elle n'estoit pas a eulx.

Cellui a qui le roy s'estoit conseillié estoit
homme de grant valeur et plain de grant prouesce,
si dist:"Sire, puis que vous voulez la damoiselle
rescourre, vous n'avez que detrïer, mais
prenons noz armes vistement et alons aprés sanz
detry".Et en pou d'eure fu le chevalier armé,
et le roy aussi, et se mirent a voie les deux tant
seulement, et alerent tant qu'ilz trouverent un bras
de mer et passerent oultre en un batel le plus
tost qu'ilz porent, et puis chevaucherent oultre
grant aleüre au lez ou ilz esperoient la damoiselle
adevancier, car ilz avoient bien enquiz quel chemin
elle devoit tenir. Si se quatirent et mussierent
tant que a l'issue d'un bois ilz trouverent
Achars et sa compaignie; et aloit le glout chantant
a haulte voix pour ce qu'il cuidoit avoir si
bien besoingné. Et lors que Abilant choisy le
glouton qui enmenoit la damoiselle, il lui escria:
"A la mort".Et tantost que Achars se oÿ
menacier, et il aperçut les armeüres du roy et de
son compaignon, il laissa les damoiselles et s'en
fouy dedens le bois a garant sans nulle attente.
Et la damoiselle lui dist et escria en hault:
"Beaux sires Achars, venez avant et retournez,
car vous ne devez par fouir pour deux chevaliers
seulement, ainz devriez grant paine souffrir se en
vous avoit point de prouesce, ains que vous nous
perdissiez en telle maniere".Maiz oncques, pour
chose que la damoiselle lui sceüst dire, Achars ne
volt retourner, ainz pensoit de lui garantir, et
avoit si tres grant paour que tous les membres lui
trembloient. Et quant Melia vist qu'elle n'avroit
autre aïde de lui, si le maudist et laidenga et
l'apela faulx, traïtre, mauvaiz et desloial. Puis
ramentut la desloiauté qu'il avoit faite de son bon
compaignon qu'il avoit miz a mort
villainement et sanz cause:"Par ma foy", ce
dist la damoiselle, "se cy feust ores le vassal, il
ne feust pas deguerpi, ains se feust moult chierement
vendus, car oncques de si preu chevalier
ne de si courtoiz je n'oÿ parler, ne de si mauvaiz
recreant comme cestui est qui la s'en fuit. Si pri
a Dieu qu'il lui envoie grant mescheance prouchainement,
car certainement il l'a moult bien desservy
pour ce fait".

Atant le roy prinst la damoiselle par le
frain de son destrier et dist:"Melia, or ne
vous esmaiez, car vous avez bon conduit, meilleur
que oncques maiz n'eüstes, puis que le roy Abillans
vous tient, qui lonc temps vous a amee et
desiree. Et sachiez que contre tous hommes vous
garderay".Adoncques fut la damoiselle matee
et esbahie, tellement que de grant piece elle
ne pot mot dire; et quant elle pot parler, si
dist moult faiticement:"Sire, par ma foy, se
le vassal fust ores cy, a qui mon pere me bailla
et commanda, je eüsse esté moult mieulx gardee
et deffendue que je n'ay esté; mais je croy qu'il
soit ores mort. Si prye a Dieu que il lui face
pardon, car oncques meilleur de lui ne monta
sur cheval".Et ainçoiz que la damoiselle eüst
fait son regret d'Aigres le preu vassal, le roy fist
retourner les deux damoiselles et les enmena avecques
lui, et demenoit grant joie de son conquest,
qu'il avoit fait sanz peril et sanz paine. Et
quant Achars senti que le roy se fut un pou
esloingnez, si se mist hors du bois et regarda
entour soy de toutes pars, car encores avoit il
grant paour et grant doubte que qui que soit
ne le guetast. Et quant il ne vist ne apperçut nullui,
si se mist en son chemin et apella tout
bassement les mariniers qui estoient venus avecques
lui et qui s'estoient mussiez ou bois pour
la paour des chevaliers, car ilz n'avoient talent
de eulx combatre. Et cilz vindrent a lui isnel le
pas, qui cuidoient que ce feust le plus viguereux
et le plus hardiz qui feust ou monde, selon ce
qu'il leur avoit donné a entendre, ainsi que vous
avez devant oÿ; et lors que les mariniers furent
venus a Achars, il leur dist:"Seigneurs, nous
avons esté prez de mauvaiz marchié, car je suis
certain que en ce bois avoit embuschié grant plenté
de chevalerie, si que, se nous eüssions un tout
seul mot sonné, nous eüssions tous esté occiz,
ne ja pié n'en feust eschapé. Et pour ce je me
miz ou bois, pour enquerir de leur estre et
savoir. Et sachiez que s'il n'y eüst eü que les deux
chevaliers que vous veïstes, je m'en feusse
tantost delivré, ne ja la damoiselle n'eüssent
enmenee. Et tout ainsi cest encombrement
et ceste aventure pourrons nous compter au roy
de Loquiferne; et pour ce", dist Achars, "que je
vueil savoir quelz gens ce sont, qui la damoiselle
nous ont tollue et robee, je m'en yray aprés
et ne cesseray jusques ad ce que j'en savray
aucunes bonnes nouvelles".Adonc lui respondirent
les mariniers que ja il ne retourneroit, car
en trop grant aventure il mettroit son corps. Et
comme plus estoient les mariniers engrans de
le retenir, tant faisoit Achars plus grant semblant
de aller avant, non mie pour chose qu'il en eüst
voulenté, car pour cent mille mars d'or il n'y
fust alez, ains le faisoit pour ce que il eüst plus
grant coulour de lui vanter devant le roy;
sy que, en la fin, Achars demoura, et moult fut
liez et joyeux de ce que les mariniers l'avoient
si court tenu de demourer.

Aprés ce ilz se mirent a voye et cheminerent
tant qu'ilz vindrent a Loquiferne, ou ilz
trouverent le roy, qui avoit grant planté de ses
barons, et attendoient les nouvelles des messagiers
qu'il avoit envoiez au roy Absalon, et nonpourquant
cuidoit il mielx que ilz feussent mors
que vifz. Atant Achars descendi et s'en vint en
la salle devant le roy Olofernes; et lors que les
barons choisirent Achars, si dirent:"Vez cy
un des messagiers qui furent tramiz a Absalon,
au moins s'en revient cestui tout vif".Et adont
cuidierent tous communalment que l'autre messagier
feust mort. Et Achars si s'en vint devant le
roy et le salua, et puis lui dist moult orgueilleusement:
"Roy, je vueil que tu saches que, quant
tu me envoias en ton message, tu me baillas
mauvaiz compaignon, faintiz et couart, ne oncques
pire je ne viz, et trop mieulx eüsse esploité
se je eüsse mené avecques moy mon escuier seulement".
Donc recorda Achars en son nom toutes
les prouesces que Aigres avoit faictes et achevees,
et puis mist sus a Aigres toutes les villennies et
les laschetés qu'il avoit faictes, et donna a entendre
au roy que Absalon avoit baillié a lui mesme
sa fille pour la prouesce qu'il avoit faicte. Aprés
ce il compta comment il enmenoit la damoiselle
bien et en paix quant une grant compaignie de
chevaliers lui rescouÿrent, et dist que ja, si foible
compaignon n'eüst eü, que la damoiselle n'eüst
enmenee malgré eulx. Et de tout ce il en apella
les mariniers en tesmoing, qui rien n'en savoient;
et encores dist il qu'il s'en feust alé aprez eulx,
se les mariniers ne l'eüssent retenu moult fort.

Tant compta Achars d'un et
d'el qu'il fu prisez et honnorez de tous les barons,
et Aigres le bon chevalier si fu maudit et
diffamé de chascun pour la mauvaistié que Achars
en avoit fait entendant, et se moquoient tous de
la lacheté qu'ilz cuidoient en lui et louoient
le traïtour grandement et beneïssoient l'eure que
tel chevalier fut engendré.

Quant Olofernez entendi qu'il avoit perdue
la femme qu'il desiroit a avoir pour seulement
la deffaulte d'un seul chevalier, si fut angoisseusement
courrouciez, ne oncques maiz chose ne lui
estoit advenue de quoy il feust maintenant si
destreceux, si dist a ses barons:"Helas, seigneurs,
comme je suis meschant, quant pour la
souffraite d'un preudomme que ce vassal n'ot
avec lui, j'ai perdu la femme du monde que mieulx
amoie. Hay! Achars", ce dist le roy, "comme je
doy avoir grant doulour en mon cuer, quant vous
ne eüstes un chevalier preu et hardi avecques
vous! Que l'eure soit maldicte que vostre compaignon
arriva oncques en ce païs! Car par sa
mauvaistié ay je perdu joie et honnour".Dont demanda
le roy a Achars que son compaignon estoit
devenu, et Achars lui respondi que"le roy
Absalon l'avoit fait pendre comme traïstre desloial
qui m'avoit fait trop de honte et de maulx".Dont
respondirent tous les barons moult lieement que
ce avoit esté moult bien fait et que a autre chose
il ne valoit. Et quant Gallopin, son escuier, qui
estoit la present, entendi le blasme et le despit
que on metoit sur Aigre son maistre, si fut dolent
et courroucié et plain de grant mautalent, car bien
sentoit tant de prouesce en lui que ce ne pouoit
avenir qu'il en avoit oÿ recorder. Si ne se pot
tenir qu'il ne deïst au traïtour:"Par Dieu, dams
chevalier, vous avez tort, qui si mesdictes du
baron, car je suis certain qu'il ne feïst oncques
mauvaistié ne villenie, et si l'ay veü en maint plus
grant besoing que je ne vous ay oÿ recorder, ou
il a bien fait son devoir; par quoy je oseroie
bien prouver contre vous que Aigres mon seigneur
a receüe villaine mort, que vous l'avez deceü et
traÿ, et veez en cy mon gaige".

Quant Achars oÿ ainsi parler Gallopin si
attaingnaument, et qu'il l'appelloit de traïson, si
fut tout esbahis et esperdus, et lui commença la
char a fremir de paour qu'il ne lui convenist
combatre contre lui, siques oncques ne lui osa
mot respondre. Et le roy et les barons si furent
courrouciez de ce que Gallopin avoit si villainement
parlé contre Achars, car ilz estoient si deceüz
que ilz cuidoient que en tout le
monde n'eüst meilleur chevalier de lui; si que,
pour le despit que Gallopin lui avoit dit, le roy
commanda a un sergent que il feust pris et miz
en prison obscure, et dist que bien avoit mort
desservie quant a son messagier il avoit contrallié
et dit villenie devant lui. Adonc fu Gallopin
miz en prison villainement sanz nul respit.

Cy endroit vous lairay de Achars le
traïtre et du roy Olofernes, si vous compteray
d'Aigres, qui estoit eschappé du puis dont il
avoit tiré l'escrin. Tant chevaucha le ber a
cointe d'esperon, par jour et par nuit, pour le
traïtre attaindre, qu'il vint au port ou il avoit
laissié sa nef au venir, et lui cuida trouver, maiz
Achars le traïstre l'en avoit menee, de quoy Aigres
fut moult dolent, quant il ne la trouva, mais de
tant lui aida Dieu qu'il trouva a la rive une autre
nef de marchans de Baudas, si fist tant, par promettre
et par bel parler, qu'ilz le menerent sauvement
au port du royaume de Loquiferne. Et
quant Aigres fut descendu a terre, il print congié
des marchans, puis monta sur son bon destrier,
et chevaucha a grant esploit; mais il n'ot gaires
chevauchié quant il vist devant lui ou chemin
le roy Abillans qui en enmenoit les deux damoiselles,
entre lui et son compaignon. Aigres ne
congnut mie le roy, mais il ravisa les deux damoiselles
a leurs chevaulx et a leurs draps, si ot
grant merveilles qui estoient ceulx qui les conduisoient;
et quant il fu bien avisez, si pensa
bien que ilz les avoient tollues au recreant chevalier
qui tant les avoit fait a souffrir par traïson.
Dont dist a soy mesmes que par faintiz conduit le
roy Olofernes avoit sa femme perdue, se orendroit
il ne la recouvroit, mais, se Dieu plaist, il ne les
laira enmener avant, se il puet, ou il endura grant
paine.

Quant Aigres ot auques approuchié Melia,
elle le recongnut moult bien, de quoy tout le cuer
lui sousleva de joie; puis dist la damoiselle au
roy Abillant:"Sire, or ne vous courrouciez,
car il vous convient vostre amie perdre et laissier
le conquest que vous cuidiez avoir gaigné sanz
coup ferir. Je vous dy que vez cy le chevalier a
qui je fu baillee en garde, qui me contredira a
vous, et sachiez que je le congnoiz par son cheval
et par son escu paint a lion".Quant Abillant
entendi la raison de Melia, si fremy tout de maltalent,
et s'afficha par si grant aïr es estriers que
son cheval en fist archoier; puis dist a la damoiselle:
"Si m'aïst Dieu, jamaiz a nul jour ne
seray liez de si atant que j'aie ce
chevalier occiz, que vous m'avez tant loué, et en
pou d'eure vous congnoistrez le meilleur de nous".
Atant se aproucha Aigres de Melia et lui dist:
"Damoiselle, vez cy vostre escrin que j'ay chierement
achettez".Quant la damoiselle le tint, si
en ot moult grant joie, si le bailla a sa
chamberiere.

Quant Aigres vist le roy, si s'aproucha de
lui, dont le roy en ot grant despit, si lui dist:
"Vassal, moult estes oultrecuidiez, qui cy vous
embatez sur nous si faittement; ne vous n'estes
mie courtoiz, ainz avez fait grant villenie; si le
comperrez chierement, et vous gardez, car je
vous deffy.-- Sire", dist Aigres, "je me garderay
de vous se je puis".Dont s'en vint l'un vers
l'autre sans plus mot dire, et s'entrencontrerent de
si grant vertu que chacun reçut grant coup, mais
le roy fut mieulx assené, car il le convint tresbuchier,
vousist ou non, jus de son cheval, enmi la
place; et nonpourquant il ne fu point bleciez
siques, avant que Abilant feust relevez, son
cheval s'en fu fouy bien loing fuyant parmi les
champs. Et quant Aigres ot fait son tour pour
venir au roy, si lui dist:"Sire, je vous challenge
ceste proie, car elle est a moy et me fu
la damoiselle baillee en garde de son pere;
mais cellui a qui je l'avoie baillee et commandee
l'a tres mauvaisement gardee. Si vous pri, pour
Dieu et par amours, que vous en paix la me
laissiez, si ferez sens et courtoisie, ou se ce
non, je mettray ma vie en aventure, car mieulx
ameroie a mourir que je perdisse la damoiselle
et que on l'en enmenast, car j'ay eü tant de paine
a la conquerir que bien en doiz avoir aucun
aventage".

Moult fu le roy Abillant honteux et esbahis
quant il se vist cheüt, et estoit embrasez
d'ire et de mautalent de ce qu'il ne pot revenir
a son destrier. Et lors que le chevalier, qui estoit
venu en la compaignie du roy, vist son seigneur
abatu, si mist lance sur faultre pour jouster a
Aigres; mais le roy lui deffendit, et le chevalier,
qui n'osa desobeïr, si se tint tout coy; et se
vous voulez savoir pour quoy Abilant ne le laissa
point faire la jouste, je le vous diray. Le roy avoit
sentu la vertu et le pouoir d'Aigres, si lui fut
aviz que le chevalier ne pourroit avoir duree contre
lui, quant lui mesmes, qui estoit plus prisez
et plus renommez d'armes, ne pot le coup soustenir;
et d'autre part, se le chevalier feust venu
au-dessus d'Aigres, le roy en eüst
eü honte et vergoingne, quant mendres de lui
eüst achevé et conquiz cellui par qui il estoit miz
au dessoubz; si ne pouoit en nulles des parties
faire son honnour, si aimoit mieulx a s'en passer
a tant que sa honte acroistre. Et nonpourquant il
se feust moult voulentiers encores combatus, se il
peüst avoir son cheval, mais a pié il ne le
vouloit nullement envaïr, n'il ne vouloit que son
compaignon lui aidast, pour ce que ce lui semblast
vilté et diffame a lui. Et aprés ces choses
le roy Abilant vint a Aigres et lui dist en telle
maniere:

"Vassal", dist le roy, "je voy bien qu'il
m'est mesavenu contre toy, et il t'en est bien
avenu. Si te vouldroie prïer que tu vousisses demourer
avec moy et venir en mon regne, et je
te jure et creant que je te donray la moitié de
mon heritage, s'il te plaist. Et si ay une suer,
bonne damoiselle et sage, que je te donray a
femme, s'elle te plaist, par maniere que tu me
laisses ceste damoiselle.-- Sire", dist Aigres, "la
vostre mercy de la courtoisie que vous me presentez,
car vous m'offrez plus que je ne pourroie
desservir; mais ceste damoiselle, que vous me
requerez, sachiez que je n'y ay que donner, car
je n'y suis fors que message, ne je n'y claime riens
fors que la garde, ains est au roy de Loquiferne;
si ne la pourroie donner ne ottroyer a nullui que
je ne feïsse villenie et tricherie; et pour ytant
je vous prie que vous vous deportez atant de
ceste requeste faire, car faire le convient comme
je vous ay dit".

A ces paroles, sans plus dire, Aigres se
departi du roy Abilant, et reprint l'escrin que la
chamberiere avoit, et le mist sur le col de son
destrier; puis print Melia par le frain et se hasterent
de chevauchier. Et le roy demoura courroucié
et doulent de sa honte. Et Aigres avoit
oublïé toutes ses paines et travaulx pour la
damoiselle qu'il avoit rescousse, et s'en alerent
liez et joyans. Et en alant les damoiselles lui
enquisdrent et demanderent comme il s'estoit miz
hors du puis et qu'elles en estoient toutes esmerveillees.
Et Aigres si leur dist et compta debonnairement
toute la maniere, de quoy les damoiselles
loerent Dieu que si belle aventure estoit
avenue au chevalier.

Or revient le compte a Olofernes et a sa
gent, qui moult estoient curieux de servir Achars
le traïtre et l'aimoientetl'onnoroient de tout leur
pouoir, car ilz cuidoient en verité que
ce feust la fleur de chevalerie de tout le monde,
si que chascun estoit engrant d'estre de son
accort et de le tenir a amour; et le glout se tenoit
fier et orgueilleux pour la louenge qu'il avoit. Et
si n'avoit mie oublïé la villenie que Galopin lui
avoit dicte, ains dist le landemain au roy et lui
requist que il fist morir Galopin. Et le roy, qui
moult le ressoingnoit a courroucier, le fist venir
devant lui et commanda que on le pendeïst vistement
sanz nul detry. Mais, tout avant, le roy parla
a Galopin et lui dist:"Beaux amiz, vous veez
bien, et savoir le pouez, que il vous convient mourir,
et nonpourquant assez legierement vous pouez
garantir, et se vous voulez demourer en mon
service, je feray tant a Achars qu'il vous pardonnera
son maltalent, et serez respité de villaine
mort, car j'ay entendu que vous estes vistes et
apert; si arons bien mestier d'un tel sergent".
Dont respondi Gallopin:"Sire, je vous respons
a briefs mos que en nulle maniere je ne demourroie
en vostre service, mais se vous me voulez
tant fere de courtoisie que je peüsse prouver au
glouton la traïson qu'il a faicte de monseigneur
et lui faire confesser que monseigneur ne fist
oncques lacheté envers lui ne envers autrui, je
seray obeïssant a faire toute vostre voulenté".

Quant Achars entendi Gallopin, si lui
mua tout le sanc de hide qu'il ne lui convenist
combatre, et fut esprins de grant maltalent, et
pour ce qu'il sentoit qu'il estoit aimé du roy et
des barons, il s'enhardi de faire un grant oultrage,
car en la presence du roy il hauça le pié et en
fery le Galopin enmi la poitrine, et lui dist:
"Filz a putain, glout, dont te vient telle hardïesce
de si follement parler? Bien puet chascun savoir
que je t'avroie tost destruit, mais ja, se Dieu
plaist, je ne m'abesseray que je soie miz en champ
contre telle charroingne, car trop en seroie avillez
et deshonnorez. Et bien voy que tu tiens un
pou de la coustume de ton maistre, car il avoit
assez en lui d'orgueilleux mos et de grans vantemens
de ses faiz, et quant ce venoit au besoing,
tost estoit cheüt son boban et avoit faulx cuer
et failly. Et tout aussi est il de toy, ad ce que
j'en ay entendu, mais tes gloutes paroles te seront
chierement vendues, et a malheure te yssirent des
dens, car pour nul homme du monde il ne te
sera pardonné que tu ne soies pendu".

Dont fu Galopin courroucié de ce que
le traïtre l'avoit feru et laidengé, si
dist a maniere d'omme dervé:"Achars, vous
m'avez ferus, dont il me poise, mais sachiez que,
se je me peüsse aidier et mes mains feussent desloiees,
pour plain ce palaiz d'or moullu vous ne
m'osissiez touchier par vostre felonnie, ne ja pour
vostre maistrie je ne lairay que je ne die bien
encore que vous n'aiez mon bon seigneur traÿ, et
suis tout prest de le prouver contre vous. Si requier
au roy et a ses barons qu'ilz me vueillent
faire droit".Moult estoit Achars angoisseux de
ce que Galopin parloit ainsi, si dist au roy:
"Je vous pry que, si chier que vous m'aimez,
que vous me faciez delivrer de ce glouton qui ainsi
me villenie par devant vous".Adonc commanda
le roy a ses sergens que il feust pendus. A ce
point fu Galopin en grant destrece du cuer, ne
il n'avoit point d'esperance d'eschaper, car le
bourrel lui lassa la corde entour le col, et le
moquoient et lui faisoient moult de laidures;
mais Galopin ne disoit mot, car il n'y veoit point
son prouffit ne son honnour.

Ainsi que Galopin estoit en ce peril et
que on le devoit mener aux fourches, il regarda
d'un costé et vist Aigres son maistre, qui amenoit
les .II. damoiselles. Adonc ot Galopin si grant
joie que a pou que le cuer ne lui ouvry, puis
dist:"Seigneurs, je sçay nouvelles. Or se gardent
les traïtres, car, la mercy Dieu, vecy mon
maistre qui ne vient mie comme pendu, mais
comme chevalier vaillant".Lors fu la court
toute esmeüe pour la venue de Aigre, et fut en
l'eure congneü, dont chascun fut esbahy. Et lors
que Achars entendi que Aigres estoit venus, il
se departi de cour sans congié prendre et sanz
faire semblant a persone nulle, et s'en vint en
son hostel, si s'arma et ses gens, et puis se mirent
a voie a grant exploit, comme ceulx qui avoient
doubte d'avoir honte et ennuy. Et pour ce fait
il bon maintenir loiauté, car de traïson et de
mauvaistié faire on ne peut venir a bonne fin,
ne ceulx qui ce maintiennent ne sont nulleffoiz
asseürs ne a paix.

Tantost que Aigres fu descendus, il
s'en vint en la salle, entre lui et les damoiselles,
et tous les barons vindrent a l'encontre de lui,
qui le bienviengnerent, et si estoient tous esbahis
de sa venue, pour ce que on leur avoit donné a
entendre qu'il estoit pendus. Dont s'en vint Aigres
devant le roy, menant la damoiselle par la
main, et lui dist:"Roy, je te salue de Dieu
le pere tout puissant, qui te doint joie
et honnour et si garde toy et tous les bons de ta
compaignie. Sire, je te faiz savoir que le roy
Absalon te salue comme son bon ami et te
envoie par fines amours la chose du monde que
il plus aime, c'est Melia sa fille, que tu voiz
cy presente".Quant Olofernes choisi la damoiselle,
qui estoit belle et gracieuse et paree de
noble atour, si fu plus joieux que se on lui eüst
presenté toute la seigneurie du monde; et fut si
embrasé de son amour que ses desirs furent convertis
a la servir et honnorer. Dont prist le roy
la damoiselle entre ses bras et la baisa moult
doulcement devant tous, et puis dist:"Damoiselle,
vous soiez la tres bien venue, comme celle
qui estes dame de moy et de tout quanques j'ay
et puis avoir".

Or vous dy que tantost que Aigres fut
recongneüs de Galopin, on le deslia et il s'en
vint lieement a son seigneur, si se laissa cheoir a
ses piez en lui criant mercy, puis lui compta le
despit, la honte et l'ennuy que il avoit eüe par
Achars son compaignon, et avecques ce il lui
compta et recorda la mauvaistié qu'il avoit ditte
de lui et fait entendant. Quant Aigres oÿ Galopin,
si commença a soubzrire et dist:"Je ne
croy pas que oncques Achars n'eüst talent pour
l'amour de moy de vous faire autre chose que
bien, ne de moy eüst mesdit ne raconté villenie;
je n'en croiroie nulli, se je mesmes ne lui ooie
dire et compter".

Adonc demanda le roy ou Achars estoit,
et chascun regarda entour soy, si furent touz
esbahiz quant ilz ne le virent, car encore ilz
ne s'estoient point prins garde qu'il s'en feust
alez. Lors vint la nouvelle au roy qu'il s'en
estoit alé grant aleüre:"Or tost aprés"! ce
dist Olofernes, "et faites tant, si chier que vous
aimés vos vies, que vous le ramenez".Dont se
pena chascun de le trouver, et alerent en tant de
diverses parties que ilz le trouverent et le ramenerent
devant le roy, voulsist ou non. Maiz il y vint
moult enviz, car il savoit bien qu'il avoit mort desservie.
Quant le roy vist le glouton, si fut moult
yrez contre lui et lui dist:"Traïtre, mauvaiz,
ou avez vous trouvees les faucetés et mauvaistiez
que vous avez faictes et dittes? Par
ma foy, vous estes bien dignes de mourir".Puis
demanda le roy Gallopin pour occire Achars, et
si ne savoit mie la grant traïson que il avoit
faicte a Aigres. Et quant Galopin sceut que le
roy le mandoit pour faire la justice d'Achars,
si y vint moult hastivement, en sa main une
espee, car il avoit moult grant desir de soy vengier
de la honte et de la paour qu'il
lui avoit faicte avoir. Et quant Olofernes vist
Galopin tout prest, si dist a Achars:"Beaux
amiz, vous veez bien qu'il vous convient mourir,
mais je vueil que vous me comptés tout avant les
lachetés et traïson que vous avez faictes a Aigres,
et se vous dittes verité, encores pourra il bien
escheoir que l'en avra mercy et pitié de vous".

De ceste requeste fu Achars moult esbahis,
car moult ressongnoit a dire verité pour la
villenie qu'il avroit du meffait; et d'autre
part il appercevoit bien que, s'il ne disoit la
verité, il en mourroit. En la fin il compta tout de
chief en chief comment il avoit ouvré envers son
compaignon. Premierement il compta comment il
s'en volt retourner, quant il vist les testes sur la
porte de la tour du roy Absalon, et il sceut l'occoison
pour quoy elles y estoient. Aprés il compta
comment il se maintint en la chartre et comment
il failly a Aigre a son besoing, quant il
se deut combatre contre les deux orribles lions.
Aprés il compta l'engin et le malice comment
Aigres s'avala ou puis et comment il lui laissa.
En la fin il n'oublia mie la lacheté qu'il avoit
faicte des deux damoiselles, qu'il avoit laissiees
enmener a deux chevaliers seulement, et comment
il s'en fuÿ sanz coup ferir.

Quant le roy et les barons entendirent le
malice et la lacheté du chevalier, et que tout ce
qu'il avoit fait entendant a eulx au premier
estoit tout au contraire, si cueillirent grant haïne
contre lui et le diffamerent autant qu'il l'avoient
auttorisé par avant, de quoy Achars ot honte et
vergoingne telle qu'il ne pouoit greigneur avoir.
Et Aigres si leur compta aprez ainsi comme il
avoit esploitié en la court du roy Absalon, et
comment il yssy du puis par son engin, mais il
ne fist oncques mencion de ses prouesces, et Melia,
qui en savoit partie, si en compta et dist comment
il l'avoit rescousse du fort roy Abillant.
Adonc fu Aigres conjoïz, festïez et honnorez de
tous les barons et de chascun qui la estoit.

Aprés ces choses le roy dist:"Achars,
beaux amiz, tu voiz bien que ta fin est venue.--
Certes", ce dist Achars, "je l'ay moult bien desservie,
car j'ay villainement mesdist et parlé du
plus sage, du meilleur et du plus courtoiz chevalier
qui soit en tout le monde, de quoy j'ay
menti de tout le blasme et de la villenie que je
lui ay mise sus. Si lui pry pour Dieu et pour
courtoisie qu'il le me perdoint".Et
Aigres, qui estoit humbles et debonnaires de cuer,
quant il vist que il convendroit que Achars mourust,
si en ot pitié, si s'en vint au roy et lui
dist:"Sire, en la mort de ce chevalier on
pourroit bien pou conquester, si vous pri, pour
Dieu, qu'il soit respité de ceste mort, car je lui
pardonne tout ce qu'il a mesprins envers moy,
car je croy qu'il l'a fait par ignorance".Dont
fist le roy delivrer Achars a la prïere d'Aigres,
dont Gallopin fut moult courroucié, et Achars
se parti de court a grant joie et s'en ala en son
païs. Et Aigres demoura avec le roy cellui
jour; et l'andemain au matin il prinst congié
pour aler sa voie, maiz le roy lui pria par
amistié et par courtoisie qu'il voulsist demourer
jusques a tant que ses noces feussent faictes, et
la damoiselle Melia l'en pria moult, si que
Aigres ne le pot reffuser et demoura a leur
prïere .VIII. jours tous plains, tant que la feste
des nosses futpassée, qui fu faite le plus noblement
que oncques porent, et y ot grant planté
de bonne gent de plusieurs païs, dont la feste
feust mieulx essaucee et auttorisee de chascun.

Quant les nosses furent acomplies noblement,
Aigres s'en vint au roy et lui dist qu'il
ne pouoit plus demourer a nul fuer, de quoy le
roy fut moult courroucié; et nonpourquant se mist
en grant paine de le retenir et tous les barons
le tindrent aussi moult court du demourer; maiz
nulle prïere n'y vallut. Et quant le roy vist et
entendi que a toutes les fins du monde il s'en
vouloit departir, le roy le mena a son tresor et
lui dist qu'il en prenist du tout a sa voulenté,
maiz Aigres, qui n'estoit ne aver ne convoiteux,
n'en prinst que pour seulement faire ses despens,
dont le roy fut courroucié de ce que plus n'en
prenoit. Sur ce Aigres prinst congié du roy et
des barons et les baisa tous au departir, que toute
l'onnour qu'ilz porent lui firent a celle departie,
et mesmes la roÿne Melia le baisa moult doulcement
au departir en plourant, et lui donna un
moult riche annel d'or par fine amistié. Et atant
Aigres se mist a voie, lui et Gallopin, et le roy
lui donna conduit parmi sa terre moult honnorablement
de si a un port qui s'en aloit a Romme.
Dont s'en entra Aigres en mer, et Galopin avecques
lui, et les barons s'en retournerent moult
doulens et les commanderent a Dieu. Et adonc
fu Aigres moult joyans, quant il se parti, qu'il
sçot qu'il aprouchoit la cité de Romme, ou il
desiroit tant a venir que pour nul avoir il ne
s'en tenist. Helas! comme il savoit
mauvaisement la grant mesaventure qui l'attendoit,
car se il le sceüst, il feust moult enviz alé celle
part, maiz souvent avient que on va liement a
son ennuy et a son contraire et est on engrant de
partir du lieu ou on a tant de bien pour
aler en autre païs ou on a tant de doulour et
de meschief. Et pour ce dist le prouvencel:
"Qui bien est, pour quoy se muet"?De ce
vous lairons et vous dirons d'Aigres, qui s'en
aloit par mer bault et liez, car il esperoit prouchaines
nouvelles de son pere et de sa mere,
que moult avoit desirez a veoir et a trouver.

Tant alerent singlant par mer qu'ilz arriverent
au port de Rommenie et descendirent
sauvement a terre, lié et joyant, et la nef retourna
dont elle vint, et Aigres se mist a voye entre lui
et Gallopin, et s'en alerent le chemin de Romme,
et en alant Aigres se pourpensa en quelle maniere
il se pourroit maintenir. Et quant il ot
grant piece songié, il dist a Gallopin:"Doulx
amiz, je croy que en ce regne je aie encore pere
et plusieurs parens, si me convendra exploittier
sagement par quoy je les puisse trouver, car je
ne fus oncques maiz en ce païs, par quoy je ne
congnoiz mie la gent, ne je ne sçay s'il y a paix
ou guerre ne se je oseré demander le nom de
mon pere ne de ma mere. Bien croy que se je
les veoie, que je les congnoistroie bien; si croy
pour le mieulx qu'il soit bon que nous en aillions
jusques a Romme et prendrons hostel dedens les
murs, si verrons la gent et l'aprendrons a congnoistre,
et puis aprez si pourrons demander et
enquerir de la coustume de ce païs, si pourroit
bien tost avenir, se Dieu nous pouoit avancier,
que nous venrions en tel lieu que mon pere et
ma mere je trouveroie ou aucune personne de
mon lignage".

Aigres et Galloppin ont tant erré qu'ilz
vindrent en la cité de Romme et passerent parmi
les rues. Si fut moult Aigres regardé des gens
pour ce qu'il ne leur sembloit mie de leur nacion;
et nonpourquant plaisoit moult a chascun son semblant
et sa contenance, car il estoit monté sur
bon destrier et estoit bien et richement armez
et si estoit moult bel chevalier et parant, si
que tous ceulx qui le veoient le prisoient moult
et moult voulentiers voulsissent qu'il se herbergast
en leur hostel. Et quant Aigres
fut venus en la maistre rue, il ne volt mie longuement
errer parmi la ville sanz avoir hostel,
car ce ne lui sembloit mie sens, maiz quant on
est hebergié, et on a plaisance de veoir la ville,
dont est appartenant que on y voist. Et pour
ce Aigres, qui estoit bien avisez, prinst hostel le
plus tost qu'il pot; et nonpourquant ala il tant
qu'il vint devant la maison d'une vefve bourgoise
qui estoit sa parente et avoit nom Ruesse. Si la
vist seant a son huys, et estoit moult riche
dame et honnorable, et de tant fu Aigres eüreux,
et tantost qu'il la vist, si lui requist hostel en
charité. Et la bourgoise, qui estoit debonnaire et
charitable, se leva encontre lui pour la noblesce
qu'elle veoit en lui, et lui dist:"Sire chevalier,
vous soiez le tres bien venu et sachiez que j'ay
tres grant joye de ce que vous daingnez prendre
hostel avecques moy et vous promet que vous
serez aisié et honnoré a mon pouoir, pour ce que
vous me semblez preudomme et de bon lieu".
Adonc descendi Aigres, et Gallopin mist les chevaulx
en l'estable, et Aigres s'en ala seoir d'encoste
son hostesce qui moult estoit sage et courtoise,
et parlerent ensemble de plusieurs choses, et
la dame qui ne se pot tenir de le regarder, lui
dist:"Sire, par ma foy, je vous regarde moult
voulentiers pour ce que vous ressemblez tres
bien le pere qui m'engendra, que Dieux absoille.
Si vous pry par amours qu'il ne vous ennuye que
vous me dites vostre nom.-- Si m'aïst Dieux", dist
Aigres, "je le vous diray tres voulentiers, mais ainçoiz,
s'il vous plaisoit, je vouldroie savoir comment
vostre pere avoit nom, a qui je ressemble
si bien comme vous dictes.-- Si m'aïst
Dieu, voirement je le dis, car tantost comme je
vous vy orains, il me remembra de mon pere,
pour ce que je ne viz oncques homme qui si
bien lui ressemblast. Et puis que vous voulez
savoir son nom, je le vous diray. Sachiez qu'il
fut appellez Famius et fu merveilleusement riches
homs, et ma mere si ot nom Agea qui fut
moult bonne dame et sage. Et quant ma mere
mourut, il demoura un fil avec moy, qui fut
nommé Berinus, mais nous ne savons s'il est mort
ou vif ne aussi qu'il est devenus, et vous compteray
comment il en advint de lui".

"Mon frere Berinus si estoit jeune de
sens et de maniere et avoit miz toute son entente
en jeu de tables et de dez et ne l'en pouoit
on chastïer. Si advint tantost aprés que ma
mere trespassa, et prinst mon pere
une moult noble femme fiere et orgueilleuse et
plaine de ses voulentez. Celle fist tant et pourchassa
que Berinus mon frere vendi tout son
tenement par telle maniere que mon pere lui
donna cinq nefz chargees de son avoir, et atant
s'en ala mon frere en estrange païs, ne oncques
puis ne revint ne je n'en oÿ nulles nouvelles. Et
aprés ce que mon frere s'en fut ainsi alez, ma
marrastre si empoisonna mon pere Famius pour
un traïtre qu'elle aimoit. Et quant mon pere fut
mort, la desloial fist tant a l'empereur de qui
elle estoit accointe, que tous les parens de mon
pere furent essilliez, ne oncques nul n'en pot en
ce païs demourer qu'il ne convenist mourir de
male mort par le commandement de l'empereur.
Pour quoy pluseurs s'en fouyrent, et moy mesmes
y perdi quatre de mes filz, dont les deux furent
occiz et les autres deux s'en fouyrent en estranges
terres pour leurs vies sauver. Si ne sçay qu'ilz
sont devenuz, ne oncques puis n'en oÿ parler".

Quant Aigres entendi la dame, si ne fu
mie liez de la nouvelle et nonpourquant il couvry
son courroux au mielx qu'il pot et dist:"Par
ma foy, dame, l'emperiere n'en a mie ouvré comme
preudons. Et sachiez que je vous sçay bon
gré de ce que vous m'avez si doulcement compté
vostre estat.-- Or vous pry je, sire, s'il vous plaist,
que vous me disiez votre nom.-- Certes", dit-il,
"dame, je le vous diray voulentiers. Je vous dy
pour vray que j'ay nom Aigres et suis filz de roy
et de roÿne, et sachiez que encore hui matin je
cuidoie avoir pere et mere et suer, mais telle
chose ai oÿe puis ce dy que je n'en cuide ores
avoir point".Sur ce la dame qui ne se donnoit
garde pour quoy Aigres le disoit, se leva d'emprez
lui et s'en ala en sa besoingne, et Aigres
demoura tristre et doulent et en grief pensee, car
il avoit perdu toute esperance de son pere trouver.
Et d'autre part il avoit grant joie de ce qu'il
s'estoit embatuz en la maison de son ante; si se
conforta au mielx qu'il pot et couvry son courage,
par quoy on ne se pot apercevoir de son
ennuy. Et la dame fist son hostel pourveoir et
appareillier pour son hoste honnorer et aisier a
son pouoir, et le fist faire moult lieement, car
ses chamberieres estoient bonnes damoiselles.

Celle nuit fu Aigres bien hostellez et
aisiez de tout ce qui lui convenoit, et quant il
ot soupé, il s'en ala couchier. Mais bien
sachiez que pou y dormi, ains pensa moult
ad ce que son ante lui avoit dit, si se plaingnoit
et lamentoit:"Laz! meschant, pour quoy
suis je cy venus? Par ma foy, pour neant je me
suis traveilliez de y venir, car je y cuidoie trouver
mon pere et ma mere, maiz il m'est aviz que
non feray, car pour nul avoir ilz ne s'i oseroient
faire congnoistre. Si ay ma paine mal emploiee
et bien croy que mon pere ne ma mere jamaiz
ne verray, puis que je cy ne les ay trouvez. Et
se ainsi est qu'ilz soient mors, je prie a Dieu
qu'il ait pitié et mercy de leurs ames".En la
fin fut Aigres si travaillié de plaindre et de souspirer,
qu'il s'endormi par ennuy; et quant ce vint
le landemain au matin, la dame s'en vint au lit
du chevalier et lui aporta uns draps linges blancs
pour vestir. Si le trova esveillié, si lui dist:
"Sire, quant il vous plaira, il sera bien temps
de lever, car il est nonne; et veez cy blans
draps linges que je vous aporte, si vous prye
que vous les vueillez vestir, se vostre voulenté y
est.-- Dame", ce dist Aigres, "vous me pouez
commander et prïer comme a cellui qui est tout
prest d'obeïr a vostre commant, car je y suis trop
plus grandement tenus que vous ne cuidiez,
et bien le savrez prouchainement.-- Sire", dist
la dame, "quant il vous plaira".Entre ces paroles,
Aigres se leva, et quant il fut vestu et chaucié,
il s'en ala entre lui et Gallopin veoir la cité
de Romme, et regarda l'estre et le maintien de la
gent. Et Ruesse demoura en grant pensee de
ce que Aigres lui avoit dit; et lui dist son cuer
selon ses mos que il estoit de son linage, maiz
elle ne savoit aviser dont ce estoit, pour ce qu'il
avoit dit qu'il estoit filz de roy. Si que, quant
Aigres fut revenus, la dame traist Gallopin a
part et lui requist en fine amistié qu'il lui deïst
de quelles gens son seigneur estoit et en quel
païs il fu nez.

"Si m'aïst Dieu", dist Gallopin, "et par
la foy que je doy a monseigneur et a vous, je
ne sçay neant plus de ce que vous m'avez requis
que vous mesmes savez. Mais tant sçay je bien
qu'il n'a si preu chevalier ne si vaillant ou monde".
Dont compta Gallopin a son hostesce une
partie de ses prouesces, de ceulx qu'il avoit
veües, et puis lui compta le grant desirier qu'il
avoit eü de venir en la cité de Romme, mais
l'occasion il ne savoit pas. Moult ot la dame grant
joye quant elle entendi que son hoste estoit de
telle valleur et de telle bonté, si lui
porta plus grant reverence qu'elle n'avoit fait.
Et moult avoit desir grant de savoir dont il
estoit et de quelle gent, car son cuer ne se
pouoit apaisier qu'il ne feust de son linage. Ainsi
que je vous ay compté, sejourna Aigres un mois
tout entier en la cité de Romme sanz estre congneü
de nullui, et endementiers s'acointa d'aucunes
gens et aprint l'estre de la cité. Et vous
dy qu'il se pena moult de savoir et d'enquerir
par quoy il peüst congnoistre son linage, et qu'il
sceüst de quelles gens il estoit estrait; mais il
le faisoit si subtivement que nul ne s'en pouoit
appercevoir que ce fust pour lui. Si enquist tant
et demanda qu'il sçot partie de son linage; et
sçot vraiment qu'il estoit nepveu de la dame
qui hebergié l'avoit, mais oncques il ne pot oïr
nouvelles de Berinus son pere ne de sa mere.

Si escheÿ que a un jour de grant sollempnité
l'emperiere tint court planiere en remembrance
de son honnour, siques jusques en Constantinoble
il ne demoura roy, prince, conte,
baron ne homme nul de grant haultesce qui a
ceste sollempnité ne venist; et tant en y ot que
ce vous sembleroit une mensonge a nombrer. Et
a ceste court Aigres se embatit pour la vaillant
gent veoir et congnoistre; et lors qu'il vint a
son hostel, il se assist emprez son ante et la
mist a raison en disant:"Tres chiere dame
debonnaire, je vous mercie de tant que je puis et
sçay de l'onnour que vous m'avez faitte et de ce
que vous m'avez si debonnairement et si bien
servy. Pour quoy je ne me vueil plus celler envers
vous, ains vous dy en verité que je suis filz de
vostre frere Berinus qui par mer s'en ala, et vous
estes mon ante; et sachiez que vostre frere a
esté roy de Blandie et a tenu le royaume et le
païs, jusques a celle heure qu'il en fut chaciez par
envie et par traïson".

Lors que la dame entendi que Aigres estoit
filz de son frere, si ot telle joie qu'elle ne pot
parler, et lui getta par fine amour les bras au
col et le baisa moult doulcement par plusieurs
foiz. Et quant elle l'ot une grant piece festïé et
conjoÿ, si dist la dame:"Beau tres doulx
nepveu, je vous pry, si chier que vous aimez
vostre corps et vostre honnour, que vous soiez
soingneux de vostre affaire et de ceste besongne
celler, et sachiez certainement que s'il estoit sceü,
tout l'or du monde ne vous pourroit garantir de
mort.-- Par ma foy, belle ante", dist Aigres,
"je vous promet, quoy qu'il en aviengne,
que jamaiz ne fineray jusques a tant que
nous ravrons nostre heritage qui fu Famius vostre
pere et mon tayon, dont les hoirs sont desheritez
sans raison et a grant tort".

"Ha! sire", dist la dame, "ce ne ferez
vous mie, car il y avroit trop fort a faire ainçoiz
que vous le peüssiez recouvrer, et si vous mettriez
en trop grant peril. Si vous vault mieulx souffrir
vostre dommage que estre mort ou mal
bailli, mais se vous me voulez croire, je vous
donray bon conseil. Je vous dis, bel nepveu, que
dehors les murs de Romme il y demeure un
preudomme qui vit moult pauvrement, maiz il est
merveilleusement sages et subtilz, mais on ne scet
nullui qui se puist comparoir a son sens, non
mie les sept sages de Romme ne scevent riens
envers lui. Et sachiez qu'il ne fut mie nez en
ce païs et est apellé Geffroy le potier. Ce povre
homme est de moult bonne vie et aime Dieu de
tout son cuer, ne il n'est nul si desconseillez, se
il parle a lui, qu'il ne lui donne bon conseil, selon
ce qu'il avra a faire ou a besoingner. Et pour
ce, bel nepveu, je vous requier que vous lui
vueillez demander et requerir bon conseil, et je
vous asseür que vous vous louerés de lui au departir.
-- Doncques, par amours, dame, or mandés
ce preudomme qu'il viengne parler a vous, car je
avray veü et sceü se il scet nul bon conseil donner,
et ainçoiz que je lui touche de ceste besongne,
je l'esprouveray en autres choses.-- Par ma
foy", dist la dame, "je le manderay".Dont fu
Gieffroy mandé et il y vint moult voulentiers
tout en autel habit comme il seoit a fere ses
pos. Et lors que la dame aperçut le preudomme
venir, elle ala a l'encontre de lui et le prist par
la main et le mena a son nepveu. Et quant
Aigres vist le potier qui avoit deux peaulx nouees
entour son col, et les mains et les jambes toutes
enterrees, si le prisa moult petit et lui fut
adviz que tes homz ne pouoit estre sage par
raison, pour donner nul bon conseil. Et nonpourquant
Aigres le bienveingna et parla a lui moult
courtoisement et dist:"Sires, vous soiez li tres
bien venus. On m'a donné a entendre que vous
estes moult sages homs, et pour ce je sui venus de
moult loing païs pour avoir conseil d'une besoingne.
Et Gieffroy lui respondi que moult voulentiers
il l'en aideroit a adrecier s'il savoit ne
pouoit.

Adonc parla a lui Aigre de
plusieurs choses, avant que de riens se voulsist
descouvrir, et Geffroy lui respondoit moult aviseement.
Donc lui parla Aigres d'un Gieffroy que
son pere lui avoit maintes foiz parlé, et lui avoit
dit que c'estoit le plus sage homme que il avoit
oncques veü, et souvent il avoit oÿ dire a son
pere que cestui Gieffroy l'avoit gecté de moult
de perilz et qu'il s'en estoit venu vers la cité de
Romme. Et pour ce, quant il se fut un pou avisez,
le cuer lui dist que c'estoit cellui Gieffroy
de quoy son pere lui avoit tant de foiz parlé;
de quoy il advint que Aigres dist pour esprouver
se il avoit oÿ nulles nouvelles de son pere:
" Sire Gieffroy, je vous compteray une merveilleuse
aventure qui m'advint l'autre an. Il escheÿ
que nous estions nous cinq en mer dedens une
nef, si y estoit mon pere, ma mere, une mienne
suer et moy et un marinier tant seulement, tant
que nous feusmes sur le point de perir par un
tourment qui nous prinst en mer, moult merveilleux,
et venismes a une roche dont ne peüsmes
departir nullement fors que par une maniere qu'il
me convint demourer sur la roche par un sort que
nous feïsmes, et les autres s'en partirent. Or ay je
tant fait, Dieu mercy, que je suis eschapez d'icelle
roche, et suis venus en ce païs pour savoir
se je pourroie oïr nouvelles de mon pere ne de
ma mere ".Quant Gieffroy entendi la nouvelle,
si ot grant joie, car il avoit bien autreffoiz oÿ
compter a Berinus, si lui dist moult lieement:

" Aigres, beaulx doulx amis, faictes liee
chiere, car sachiez que je congnoiz bien vostre
pere Berinus et Cleopatras vostre mere et Rommaine
vostre suer, et vous dy que je les vy hier
tous sains et tous haitiez, mais moult sont en
grant angoisse pour vous, car ilz cuident que
vous soiez demouré a l'aÿmant. Si ne cessent ne
jour ne nuit de plorer pour vous ".

" Ha! sire ", dist Aigres, " pour Dieu
mercy, est ce verité que j'ay encore pere, mere et suer
en vie?-- Si m'aïst Dieu ", dist Gieffroy, " verité
est ce vraiement.-- Pour Dieu ", chier sire, " je
vous prie que vous vueillez mettre paine et conseil
a ce que je puisse parler a eulx, car c'est
la chose ou monde que je plus desir.-- Doulx
amiz, or vous vueillez apaisier, car ja assez tost
nous y irons.-- Sire ", dist Aigres, " ains vendront
cy, se vostre voulenté y est.-- Par ma foy, ilz
n'y vendront pas, tant comme aores,
de ma voulenté, car grant peril y aroit s'ilz estoient
congneü, et a vous mesmes en pourroit
il bien mesavenir. Et se vous voulez ouvrer par
mon conseil, chose que vous faciez ne vous tournera
fors a bien; et bien sachiez qu'il vous convendra
bien saigement maintenir, car Raine vostre marrastre,
qui vostre tayon enherba et qui
a fait vostre linage mourir, a prins mary par le
consentement de l'empereur, et lui a donné l'empereur
tout le tenement que voz ancesseurs devoient
tenir et avoir, si que jamais, tant que cest
empereur vive, homme de vostre linage ne pourra
sauvement demourer en ce païs, car l'emperiere
leur a ainsi promiz et juré; et par ce je suis
certain que, se l'emperiere vous savoit en Romme,
vous seriez tantost occiz, non tout le monde ne
vous garantiroit, car tous les barons de l'empire
l'ont ainsi juré et affermé. Et pour ce, doulx
amis, je vous loue et conseille en bonne foy que
entre moy et vous en alons tout priveement plus
que nous pourrons en l'ostel de vostre pere ".

" Sire Gieffroy ", dist Aigres, " je feray
tout ce que vous me conseillerés, car j'ay tant oÿ
dire de bien de vous et entendu que je le doy bien
faire. Mais s'il vous plaisoit et il vous sembloit
que bon feust, je vouldroie bien que mon ante
venist avecques vous, car elle desire moult a
veoir et a congnoistre son frere.-- Comment ",
dist Gieffroy, " le scet elle donc "?Dist Aigres:
" Oïl, sire, car tout lui ay compté mon
estre de chief en chief ".Dont apella Gieffroy
la bourgoise et elle y vint:" Dame ", dist il,
" ce poise moi que vostre nepveu s'est fait congnoistre
a vous; maiz puis qu'il est ainsi, dame,
je vous pry que vous soiez soingneuse du celler,
car vous savez le meschief qui en puet avenir.
-- Sire ", dist la dame, " or n'en soiez en nulle
doubtance, car j'en seray bien songneuse de le bien
celer.-- Doncques, dame, venez avecques moy
congnoistre vostre frere que vous ne congnoissez
point.-- Sire ", dist la dame, " .Vc. mercis,
car je ne desire riens tant ".

Adonc s'en yssirent de l'ostel sanz plus
de compaignie, et s'en alerent le plus secrettement
qu'ilz porent a la maison de Berinus; et
tantost qu'ilz furent entré en l'uys, Aigres vist
son pere et sa mere, si les ravisa tantost et les
courut baisier et acoler. Et sachiez que je ne
vous saroie dire ne raconter la grant
feste qui la fut demenee de chascune partie; car
Berinus estoit moult liez et joyeux pour son filz
et pour sa suer qu'il avoit retrouvez, et Rommaine
la damoiselle faisoit joye pour son frere
et pour son ante, quanques elle pouoit. Et quant
ilz orent longuement festïé et conjoÿ l'un l'autre,
Gieffroy prinst congié et s'en ala a son hostel,
mais ainçoiz il leur admonnesta que ilz feussent
soingneux d'eulx garder, afin qu'ilz ne feussent
aperceüz. Et Roesse qui estoit suer de Berinus,
s'en ala en son hostel, et Aigres demoura
avecques son pere et sa mere a grant joye et
parlerent ensemble de leurs besoingnes, et compta
Aigres a son pere comment et par quelle maniere
il estoit eschapez de l'aÿmant, et lui compta
de Morel, son bon destrier, et des bonnes armeüres
que il avoit trouvees, et comme il luita a un
homme mort et comment fantosmes le tormentoit.
Aprés il lui compta de la nef qui lui fist
secours, et comment il vint au roy de Loquiferne,
et le message qu'il fist au roy Absalon,
et les aventures qui lui vindrent ou chemin,
et aussi lui compta les laschetez de Achars son
compaignon, et comment il le laissa ou puis, et
comment il en eschapa. Oncques Aigres ne laissa
a compter a son pere chose qui lui feust advenue
puis que son pere l'ot laissié, et quant il ot raconté
toutes ses aventures, Berinus ot si grant joie des
prouesces que son filz avoit achevees que nulz
homs ne le vous saroit deviser. Tant demoura
Aigres avecques son pere que les bourgois sceurent
de vray que Aigres estoit filz de Berinus
qu'ilz appelloient Benus, maiz ilz ne savoient
mie de quel linage il pouoit estre.

Or escoutez comment Aigres esploita puis
ce dy. Vous avez bien oÿ dire comment l'empereur
tint sa court et comment les haulx barons
de Rommenie et d'ailleurs estoient assemblez
pour l'empereur honnorer, et dura la feste plus de
 .XV. jours, et chascun jour les sept sages venoient
a la court devant l'empereur, et aidoient a la feste
maintenir en honneur. Et vous dy que toutes manieres
d'esbatemens furent faiz en celle feste; les
uns bouhourdoient, les autres luitoient,
aucuns gettoient la pierre, dames et damoiselles
dançoient, chantoient et menoient joie et baudour,
et plusieurs autres reviaulx on y faisoit.
Or vous dy que, puis que Aigres ot parlé a son
pere et a sa mere, il aloit chascun jour a la court
pour lui deduire et oublïer, et pour congnoistre
les bonnes gens. Or regarda toute la contenance
et la maniere des sept sages qui aprés mengier
se deportoient a compter beaux comptes et belles
aventures des ancïens, et tout ce regardoit et
escoutoit Aigres moult voulentiers.

A la court avoit un jeune chevalier qui
s'estoit trait a la luite et en avoit .VII. abatuz.
Ce chevalier estoit filz Raine, la marrastre Berinus,
et son pere avoit nom Oursaires; il estoit
fier et orgueilleux pour la grant gent dont il
estoit. Et quant Aigres entendi qui il estoit, si
le cueilly en grant haÿne; et le glout qui estoit
de mauvaise extracion, quant il ot abatu les .VII. 
compaignons, si leva les bras en hault et dist:
" Or y parra qui osera a moy luitier, se il en
y a nul, si viengne avant.Maiz oncques puis n'y
ot chevalier ne baron qui s'osast prendre a lui
ne dire mot pour luite faire. Et Aigres qui
estoit assiz sur un banc, se leva par maltalent et
fut moult courrouciez du bobant que ce chevalier
demenoit, qui avoit nom Corroux. Si se
commença Aigres a soutiller et a penser en quelle
maniere il lui pourroit son orgueil abatre et la
louenge qu'il avoit pour la luite. Aigres se
mist au devant de lui pour ce qu'il donnast occasion
au chevalier qu'il le vousist aatir de luitier;
et il n'estoit riens que Aigres desirast tant, car
il estoit grant, fort, membru et bien taillié de
tous membres, et si estoit moult noblement vestus,
si que, pour la grant apperence de lui, il estoit
moult regardé des barons et disoient que bien
sembloit homme estre venu de bon lieu. Et quant
Corroux vist Aigres escalengier devant lui,
si lui dist moult baudement:"Vassal, se vous
avez cuer, si venez luitier a moy".Et a ce
mot, il le print par le pan de sa robe et le
tira a lui; donc lui dist Aigres en soubzriant:
"Sire, ostez voz mains de mes draps et me laissiez
ester, car je ne vueil pas luitier a vous".
Et nonpourquant, quoy qu'il deïst, il ne cuidoit
ja venir a temps a la luite, maiz il y mettoit un
pou de reffuz, afin que le glout le
tenist plus court de luitier. Et Courroux qui estoit
fier et orgueilleux, et qui avoit grant envie de ce
qu'il avoit Aigres oÿ louer, quant il vist que
Aigres mist debat au luitier, si en fu plus entalenté
que devant et lui dist:"Comment, vassal,
me fauldrez vous donc ainsi que pas ne luiterez
a moy? Par ma foy, je pensoie bien que vous
aviez le cuer failly pour ceulx, sanz plus, que
vous avez veü que j'ay abatuz; et bien voy que
les fievres quartaines vous en sont prinses de paour.
-- Par ma foy", dist Aigres, "je n'ay fievres
ne autre maladie, Dieu mercy, et se vous estes
fort et viguereux, pour ce ne me devez vous pas
despire ne villener, se vous estes preux ne
courtoiz. Et sachiez, sire, que je n'ay que faire de
vostre luite, car je suis certains que vous estes
de grant linage et que l'empereur vous aime
moult, et je suis filz d'un pouvre bourgois, si
n'appartient mie a moy que je luite a vous, car
je suis filz de trop basse gent. Si doubte que
se je entreprens la luite et il vous en mesavenist,
que je n'en eüsse a souffrir. Si vous requier
que vous querez un plus souffisant compaignon
que je ne suis".

Donc respondi le glout a Aigres moult
fellonnessement que, puis qu'il n'estoit mie filz
de chevalier ne de gentilhomme, qu'il ne se deüst
mie si avant embattre en court de roy:"Et
nonpourquant il vous convendra luitier a moy,
ou je vous feray honte".Quant Aigres oÿ que le
glout le laidengoit ainsi, si dist que il luiteroit
puis qu'il ne s'en vouloit deporter. Lors se prindrent
sans plus mot dire aux bras, et Aigres qui
estoit moult courroucié du despit que cellui lui
avoit dit, et qui grant haïne avoit a lui d'autre
chose, estraint de si grant vertu le glouton qu'il
lui rompit deux des costes senestres et puis le
souleva et le geta de si grant vertu contre terre,
que au cheoir il lui brisa deux autres costes ou
ventre et fut tel atourné que le sanc lui sailly
parmi les narines, et n'ot pouoir de soy remüer,
ains se pasma de la grant angoisse qu'il
ot plus de une foiz, et seingnoit a grant eslaiz,
si que les plusieurs cuidierent qu'il eüst le cuer
crevé. Et quant Oursaires vist son filz en si
grant peril, si fut moult courrouciez, et escria
Aigres par moult grant felonnie et dist:"Cuvert,
ja y mourrez que nul ne vous en puet garantir,
car vous avez luitié mauvaisement
comme traïstre; et quant Aigres le vist a lui
venir menaçant et disant despit, si ne doubta gaires
ne prisa lui seul, mais il en vint grant planté
du linage qui tous le menaçoient de tüer".

Or fu Aigres en grant peril, ce puet on
savoir, car il n'avoit mie a celle heure Pleuresanc
son espee, ains l'avoit laissee a l'ostel,
dont durement se repentoit; et quant il vist que
il le venoient assaillir, si s'escria:"Ha! pour
Dieu, sires emperiere, commandés vostre gent a
tenir en paix, et me faictes droit, s'il vous plaist,
car je suis tout prest de moy purger par devant
vous que je n'ay riens fait fors que sur mon
droit, et je m'en mettray bien sur vous et sur
les barons de vostre court. Si vous pry, pour
Dieu et pour droiture, que vous me deffendiez
envers ceste gent.Et l'empereur qui doubtoit a
courcier le linage Oursaire, si lui respondi:
" Vassal, or vous deffendez, se vous pouez, car
je n'y voy autre conseil ".Dont se commença
Aigres a courroucier, quant il perçut la mauvaistié
de l'empereur et mist paine quanques il
pot pour sa vie garantir. Et Oursaires qui estoit
alumez de grant maltalent, si s'en vint premierement
a Aigres et le saisi de grant aïr, si que
il le cuida geter contreval; maiz Aigres prinst
le cuvert de tel vertu et le bouta en sus de lui
tellement qu'il le getta contre terre tout estendu,
puis print un hestal en sa main et se deffendi
moult viguereusement contre ceulx qui le cuidoient
mehaigner, et fery sur eulx a grant
exploit, si que pluseurs en abati mors. Et quant
le hestal lui failly, si en print un autre et fery
ça et la, si que a paine l'osoit nul approuchier,
car ilz cuidoient que il feust marvoié et que
deables feussent entrez en son corps, et disoient
que nul homme naturel ne pourroit ce faire ne
souffrir. Et nonpourquant ilz getoient a lui et
avoient grant vergongne de ce que un seul homme
les tenoit si cours.

En la fin, malgré qu'ilz en eüssent tous,
Aigres se departi ne oncques pour eulx ne le
laissa. Et l'empereur qui ce aperçut, vist que
Aigres s'en aloit sauvement, si en fu moult courroucié,
pour le despit que Orsaires avoit eü; et
nonpourquant il n'en volt monstrer nul semblant
pour les barons qui y estoient, car il avoient
bien veü l'oultrage que on lui avoit fait,
si lui en savoient moult bon gré et moult
le gracioient de ce qu'il s'estoit si bien defendu
contre le parage Oursaire; et pour ce l'empereur
n'en volt faire nulle mention, car il mesme
savoit bien qu'il avoit esté assailliz sanz raison,
mais il ne le volt mie debatre, pour ce que ilz
estoient grandement de son affinité, si ne les
vouloit mie courroucier. Dont vint Oursaire a
son filz qui moult durement estoit bleciez, et
le fist porter sur un lit et le fist appareiller ainsi
que besoing lui fu, si fu moult honteux du
meschief qu'il lui estoit avenu. Puis s'en vint
Oursaires a l'empereur et lui cria mercy et dist:
" Je vous pry et requier que vous me faciez droit
et amender l'oultrage et le grant despit que
on a fait de mon filz voyant tous; car il est
tellement ordené, que je ne cuide jamaiz veoir
son respas et avecques ce le traïtre qui ce a
fait, m'a laidengé villainement et occiz et navrez
de mon linage, ainsi que vous pouez veoir. Si
vous pry, sire, que vous m'en faciez faire raison
et droit, ou autrement je sui honniz et deshonnorez,
ne vous n'y avrez pas trop grant
honnour ".

A ce mot l'un des .VII. sages se leva en
piez et avoit nom Anthonius. Cellui Anthonius
estoit tel que, pour nul homme du monde, il ne
jugast autre chose que droit, ne il ne souffrist,
que il peüst, que nul homme feust condempné a
mort, s'il n'y avoit trop grant coulpe. Cestui sage
s'en vint devant l'empereur et dist:" Sire, entendez
a moy, s'il vous plaist. Je vous dy tout
premier que, s'il y a ceans nul homme quel qui
soit qui ma parolle vueille faulser, je suis tous
prest de prouver que tout ce que je diray sera
chose veritable. Sire, ainsi est que Oursaire vous
demande droit et vous a requiz que vous lui vueillez
droit faire, maiz je vueil que vous sachiez pour
voir, comment qu'il en aviengne de son filz, soit
de mort ou de vie, que le tort en est sien, et
que il mesmes l'a fait par son orgueil et par son
oultrage. Et en aprez de ces autres que cest bacheller
a occiz, je dis en verité qu'il n'a de
rien mesprins ne forfait, car il le fist pour sauver
sa vie. Et avecques ce, sire, vous mesmes lui commandastes
a faire, quant vous distes qu'il se deffendist
au mieulx qu'il peüst. Pour quoy je dy que
vous y avez grant coulpe et follement esploitastes,
quant vous ne leur feïstes deffense a
la meslee laissier ".

Lors fut l'emperiere mut et esbahy, car
il entendi que Anthonius disoit verité et raison, et
tous les barons s'i assentirent et dirent tous par
jugement que le bacheler devoit estre tout nettement
quittez et delivrez du fait dont Orsaires
l'encusoit. Et de ce fu l'emperiere moult courrouciez,
mais il ne pot aler a l'encontre. Et Oursaires
se departi de court, dolent et esbahis, et
fut en grant destrece pour la blesceüre de son
filz; et les autres barons commencerent a conseillier
et a parler de la prouesce d'Aigres, et
disoient que oncques mais ilz n'avoient oÿ parler
de si viguereux homme ne de si preux. Et quant
Aigres sçot qu'il estoit quittes du fait, si en ot
moult grant joie et compta a son pere et a sa
mere l'aventure qui lui estoit avenue devant
l'empereur, et comment il s'en estoit eschapez et
delivrez. Et quant ilz le sceurent de certain, si
en rendirent graces a Dieu.

En ce point que celle aventure advint, il
y avoit un tournoy crïé hors de la cité de Romme,
au lendemain que la journee avoit esté que Aigres
avoit luitié a Courroux, ne oncques pour le
meschief qui estoit advenu, le tournoy ne fut respité
ne detrïé, ains fut au jour qu'il devoit estre.
Si advint que celle journee Aigres se leva par
matin et commanda a Gallopin que Moreau son
cheval feust tout prest, et puis aprez il s'arma de
toutes armes, et ainsi qu'il s'adouboit, sa mere vint
devant lui, si fu toute marrie et lui dist:" Pour
Dieu, beaux filz, souffrez vous, il me semble que
vous vous appareilliez pour aler au tournoiement,
maiz sachiez que vous ferez trop grant folie, car
Courroux que vous avez blecié a moult grant
planté de parens et d'amiz qui vous heent tous de
mortel haÿne et seront a ce tournoy. Et Oursaire
mesmes y sera, qui a voulenté tres grant de mal
faire a vous et dommage. Pour quoy, se vous
y alez, je me doubte que vous n'y aiez a souffrir.
Si vous prie, pour Dieu, beaux filz, que
vous demourez, car sachiez que chascun avra
grant envie sur vous; et pour ce que ilz cuident
que vous soiez un chevalier de petite valeur et
filz de bourgoiz, si vous en priseront moins. Pour
Dieu, si soiez coiz ".

" Ma doulce mere ", ce dist Aigres, " Dieu
fera de moy sa voulenté, mais je vous creant que,
pour doubte de mourir, il ne me sera
reprouvé que je ne soie au tournoy.Adonc monta
sur Morel qui estoit tous frez et fier pour le
sejour qu'il avoit eü, et prinst Pleuresanc son
espee, et lance et escu, et puis commanda Galopin
a monter, et s'en alerent grant aleüre vers le
tournoy. Et quant ilz furent venus, Oursaires
l'aperçut et dist a ses gens:"Veez la le glouton
qui tant de villenie m'a fait".Et l'emperiere
mesmes l'avisa, si leur dist:"Seigneurs,
or vengiez vostre honte, car vous en estes bien
aisiez, ne ja mal gré ne vous en savray; et
s'ainsi est qu'il se puist deffendre de vous tous,
sachiez que ja mal ne recevra de par moy".
Oursaires et tous ceulx de sa partie furent moult
joyeux quant ilz orent congié de l'empereur, si
escrïerent"Or ça a lui".Dont vindrent devers
lui moult fierement en disant:"Fil a putain,
glout, or vous convient mourir".Et quant Aigres
les vist venir, si reclama Dieu et brocha son
cheval des esperons, si qu'il passa toute la presce
et s'en vint au roy, si lui requist pour Dieu
qu'il lui feïst avoir paix. Et le roy respondi
moult despitement:"Vassal, ne vous puis apaisier,
maiz faictes du mieulx que vous pourrez".
Et quant il vit qu'il n'avroit autre confort, si fut
moult courrouciez, car il vist venir vers lui la
grant baronnie qui le menaçoient de mort; dont
hurta le cheval des esperons et s'en vint vers
eulx lance baissee, si en attaingnit un si a plain
que l'escu lui perça et les armes, et lui mist
l'espiet parmi le corps, par telle maniere qu'il
l'abati tout mort a terre. Dont vindrent les autres
tous entour lui, qui du coup furent moult
dolens, et l'assaillirent de toutes pars. Mais Aigres
se deffendoit comme bon chevalier et feroit a
destre et a senestre de Pleuresanc, tellement
que tous ceulx qu'il attaingnoit il mettoit tout
par terre, et en abati mors plusieurs, dont les
autres avoient grant paour, et ressoingnoient le
taillant de Pleuresanc son espee. Et nonpourquant
fut Aigres moult opressez et debatus; et
bien croy qu'il y fust demourez, se ne feust son
bon cheval et les fines armeüres qu'il avoit, et
Gallopin aussi, qui estoit hardi et apert, car il
lui aida moult a bien cellui jour, car tousjours
estoit au plus prez de lui.

Longuement dura la bataille, qui moult
fut fiere et orrible, et croy que oncques mais
nuls homs ne souffry autant de meschief en une
journee, comme Aigres fist en icellui jour. Et
vous dy que, pour ceste merlee, le tournoiement
fut perdu, car chascun estoit ententiz
de regarder le maintien et la prouesce du gentil
chevalier. Et moult estoient doulens de ce que ilz
lui veoient tant souffrir, et moult voulentiers lui
eüssent secouru, se ilz eüssent osé pour l'empereur.
En la fin Aigres s'adresça vers Oursaires et
cil vers lui, et s'entredonnerent grans coups; maiz
Aigres, qui estoit de grant pouoir, emploia toute
sa force a le ferir, et descendi Pleuresanc de
si grant roideur sur le glouton, que coiffe ne
haubert riens ne lui vallu, mais lui coupa depuis
les cheveulx en hault, chief, visage, col, poitrine,
poumon et la cuyralle, et avala le coup sur le
destrier si merveilleusement que tout tresbucha
en un mont.

Quant les autres virent le grant coup
que Aigres donna au glouton, si furent tous
desconfiz et dirent l'un a l'autre:"Tous sommes
mors, se plus attendons les coups de cest
adversier, car ce n'est mie un homme mortel,
ains est un deable.Adont tournerent leurs destriers
et s'en foÿrent chascun qui mieulx mieulx
a sauveté. Et Aigres demoura en sa place, Dieu
merciant de ce que si bien lui estoit advenu. Et
la nouvelle si estoit ja venue en la cité d'Oursaire
et de sa gent, qui avoient Aigres assailly,
et quant son pere et sa mere l'entendirent, si demenerent
grant duel et s'encouru Berinus tantost
armer, car encores avoit il ses armeüres et le
destrier que le roy Ysopes lui avoit donné a Blandie.
Et quant il fut armé, il monta sur son cheval
viguereusement et chevaucha moult fort celle
part ou son filz estoit, et jura que se Aigres son
filz estoit mort, que chierement le vengera, ou
il mourra. Ainsi qu'il s'en aloit devisant a
grant exploit, il encontra les traïtres touz navrez
et desconfis, et s'en venoient vers Romme pour
eulx garantir. Et lors que Berinus les recongnut,
il leur escria et dist:" Gloutons, ou prinstes
le hardement que vous osastes mon filz assaillir?
Se m'aïst Dieu, mal avez fait ".Et a ce
mot ala ferir un des nepveux Oursaires, siques
a la terre le geta mort estendu, car le grant
courroux qu'il avoit lui donnoit force et hardement,
si que, en pou d'eure, il occist les quatre
et les fist tresbuchier villainement. Et les autres,
qui estoient moult traveilliez, se mirent a la voie,
car plus n'oserent attendre, et Berinus les enchassa
moult durement. Or advint que Aigres,
qui s'en revenoit vers la cité, trouva les traïstres
occiz et les recongnut par leurs armes:" Ha!
Dieux ", dist il, " beaux roy, qui
puet estre ores cellui qui m'a aidié en telle maniere
a moy vengier de mes ennemiz "?

Dont regarda devant lui et aperçut
son pere qui les autres chaçoit, et lors qu'il l'ot
avisé, si s'en couru celle part et firent tant par
l'aïde que l'un fist a l'autre, que d'eulx tous ne
eschaperent que deux, et ceulx s'estoient miz a
pié et se estoient muciez en une haie, et par ce
furent de mort garantis. Sur ce Berinus et son
filz s'en revindrent a leur hostel moult traveilliez.
Or vous diray de l'empereur qui estoit en
grant mesaise pour ceulx qui estoient occiz, et
moult estoit doulent et courroucié de ce qu'il
leur estoit ainsi advenu; mais tous les autres
barons en avoient grant joie et pour ce l'empereur
n'en osa nul semblant faire, mais toutevoies
il fist emporter les corps et les fist enterrer
moult honnorablement.

Quant le roy fut revenu, tout le barnage
s'assembla a la court, si tindrent grant parlement
de la prouesce que Aigres avoit faite, maiz
l'emperiere en estoit mat et esbahi. Celle journee
estoit le derrenier jour de la feste de
l'empereur, si que tous les barons prinsdrent tous
congié du retourner en leur païs. Or vous diray
un usage et un establissement qu'il avoit en la
cité de Romme, que Romulus qui la cité fonda,
y establi et ordonna, et le vous deviseray pour
mieulx entendre ma matiere. En ce point quant
ce Romulus et Remus son frere orent fondé
celle cité, ilz y deviserent et establirent tout ce
qui peüst et deüst proufiter au peuple qui la cité
maintendroient. Et en la fin ilz ordonnerent et
establirent par noblesce que ceulx qui la cité
gouverneroit, feroit, de trois ans en trois ans,
feste a jour nommé, ou toute la baronnie seroit
assemblee. Et fu devisé que, au departir de la
feste, le roy devoit faire ouvrir son tresor et donner
a chascun de ses barons, selon ce qu'il estoit
de grant honnour. Et encores en ce point dont
je vous parle, on tenoit cel usage; et pour ce
le roy avoit fait celle feste, ainsi que vous avez
oÿ. Et quant celle court departi, l'empereur,
pour maintenir cellui usage, fist mander ses tresoriers
dont il y en avoit dix, et les vous nommeray.
Il y fu Tulles, Chaton, Marcais,
Beroïs, Virgille, Denis, Myros, Rodus, Paulas
et Prudens. Ce derrenier nommé estoit le
plus sage et le plus grant maistre, et portoit
les souveraines clefz du tresor, et la plus grant
seigneurie il en avoit. Lors que les
tresoriers furent venuz devant le roy, il leur
commanda son tresor a ouvrir, et il le fistrent sanz
delay. Si advint que cellui Prudens, qui estoit
souverain, entra en la tresore, si regarda amont
et aval et perçut que on avoit osté et pris
oultrageusement de l'avoir, si fut tout esperdus
et ne sçot que faire. Puis s'apensa comment il
en pourroit ouvrer pour le mieulx, car il estoit
en grant doubtance ou du dire ou du celler, et
pour ce: car s'il le dit, il ne scet comment il
puist le dommage apaisier, et se il le celle, il
ne puet qu'il ne soit d'autrui aperceü, et doncques
on avroit bonne occasion de mettre tout le
malice sur lui.

En telle maniere estoit Prudens pensiz et
angoisseux pour le grant larrecin que l'en avoit
fait, car il doubtoit que on en meïst la coupe sur
lui, si estoit en grant balance du dire et du laissier.
En la fin il s'assenti pour le mieulx qu'il
le diroit a l'empereur, si vint a lui et lui dist tout
priveement que une partie de son tresor estoit
emblé, et si ne savoit par ou ne comment. Dont
y vint l'empereur et regarda, si aperceut bien
qu'il estoit moult amenuisez et avalez, lors fu
si courcié, avecques l'ire qu'il avoit de ses hommes
qui estoient occiz, que par un pou qu'il n'erraga,
et lui tressua tout le corps de maltalent,
et prinst a menacier et a jurer moult
despiteusement.

Atant se departi le roy d'illec et s'en
vint au palaiz, si courroucié que tous les membres
lui trembloient de ire, puis fist venir devant
lui les .VII. sages et les dix tresoriers, et
si y furent tous les princes et les barons assemblez.
Adonc commença l'empereur sa raison,
comme homme qui sembloit estre dervé, et dist:
" Seigneurs, je vous faiz a tous asavoir que on
m'a mon tresor emblé et osté. Si vueil que vous
me disiez tost et delivrement que je doy faire de
ceulx qui l'ont eü en garde, car je vous dy qu'ilz
ne peuent ne scevent trouver ne monstrer pertuis,
trou, fenestre ne crevasse par ou on en puist
avoir osté riens, ne ilz ne peuent dire que nulle
force on leur ait faicte, et je donne bien a entendre
qu'ilz sont coulpables du meffait. Si vous
conjure tous ensemble et chascun par soy que
vous me vueillez enseingner droit jugement, et
vous commande que vous ne teniez mie ceste chose
a moquerie, ains gardez droit et raison ".Adonc
n'y ot duc, conte, prince ne baron qui se voulsist
traire avant ne dire mot, car chascun s'en
entendoit sur les .VII. sages; et les tresoriers
furent en doubte et en cremeur, car ilz ne
savoient ne pouoient trouver voie par quoy ilz
se peüssent excuser souffisamment.

Un des .VII. sages qui avoit nom Sother
emprist adonc premier la parole et dist:" Roy,
tu nous as requiz que on te die verité de ce
que tu as demandé. Or saches que je t'en diray
mon aviz, puis que ainsi est. Je dy pour voir
que, quant tu as ton tresor perdu, et ceulx qui
l'ont eü en garde, se ilz ne peuent le larron monstrer,
ne enseigner le lieu par ou le larrecin puet
estre fait, qu'ilz sont coulpables du fait villainement.
Et ce vueil je par raison porter en avant,
et s'il en y a aucun qui m'ensuÿe, si le die ".
Et chascun s'assenti a ce que Sother avoit dit, et
les tresoriers, quant ilz entendirent le jugement qui
estoit fait sur eulx, si n'y ot cellui qui n'eüst
honte et paour.

Aprés ces paroles, on rala veoir au tresor
et quist on aval et amont pour savoir se on
pourroit trouver fante ne pertuis par ou le dommage
avoit esté fait; mais nul n'y pot riens
trouver ne percevoir, dont furent les tresoriers
moult esbahis, et demenerent moult grant duel.
Et nonpourquant, se ilz cuidassent reschaper pour
restorer le dommage, assez petit y eüssent acompté,
mais ilz redoubtoient le diffame, la honte et le
peril de mort ou ilz estoient. Et quant Prudens
qui estoit la plus sage, ot quiz et gardé partout,
et il ne pot trouver nulle entree, si commença a
penser et a soubtiller comment celle perte pouoit
estre avenue, maiz il ne pot concevoir nul engin
par quoy on peüst entrer sanz sa clef; dont dist
a ses compaignons:" Seigneurs, par la foy que
je vous doy, se nous n'avons autre conseil, nous
sommes mal baillis, et nonpourquant j'ay pensé
une voye par quoy, si comme je espoir, nous
nous osterons de ce blasme et ferons nostre paix a
l'empereur ".Et ilz lui respondirent:" Sire,
Dieu vous en puist oïr, et sachiez que seulement
de vostre parole nous sommes tous resjoïz, si vous
prions que ceste besoingne vous vueillez
haster ".

Lors fist Prudens aporter dedens celle
tour grant planté de genestes, puis commanda
a bouter le feu par dedens, et fist les huis de la
tour bien fermer, si pourgarderent environ la tour,
se par jointure de carrel il pourroient veoir passer
point de fumee. Tant alerent gaitant puis
hault, puis bas, que Prudens aperçut
fumee yssir entour ung carrel. Il ala tantost celle
part et mist la main au carrel, si le trouva hochant,
puis s'en vint en la tour et estaingnit le
feu, sanz faire nul semblant qu'il eüst nulle chose
aperçeü ne trouvé. Quant il ot ce fait, il manda
le roy et lui monstra le carrel tout priveement,
sanz faire mencion a nullui, et l'empereur osta
le carrel et remist, et sçot veritablement que par
la on avoit emblé son tresor. Si en ot grant merveille
et moult fut esbahis comment on pouoit
en telle maniere ce carrel avoir fait et compassé,
puis dist que point ne plaindroit son dommage,
mais qu'il peüst tenir cellui qui son larrecin avoit
fait.

" Sire ", dist Prudens, " je vous asseür
que, se jamaiz il y revient, je le prendray en telle
maniere qu'il n'en pourra eschapper; mais sagement
convendra exploitter, car vous pouez bien
savoir sanz doubte que le larron est soubtilz et
malicieux et grant cure prent de lui garder, si
que, s'il advenoit par aucune adventure qu'il sceüst
que ce quarrel feust aperceü, jamaiz celle part
ne retourneroit pour vous faire dommage; si
que, pour le larron decevoir, par quoy il ne se
puist apercevoir de riens, je loz que ceste chose
soit cellee et que tousjours vous nous menassiez
a pendre ou a mourir de male mort. Et ferez
entendant que vous nous tenez estroitement en
prison pour vostre tresor que nous devions garder,
et vous l'avons emblé malicieusement. Et, sire,
se ainsi vous le faites, je suis certain, sire, que
le larron ne se pourra tenir de y revenir, et je
avray ceans engins par quoy il sera prins et
retenu ".

L'emperiere se consenti a cest conseil,
et Prudens fist son appareil quant il sçot que
bon fut, et si priveement que nul ne le sçot
fors que lui et l'emperere. Atant se partirent d'illec
et firent le tresor fermer; si s'en vindrent
en la salle, et l'emperiere fist semblant a tous
ses barons qu'il feust durement courrouciez. Lors
commanda que tous les tresoriers feussent prins
et estroittement gardez, et fist son serement que
dedens brief terme ilz seroient tous pendus pour
le larrecin qu'ilz avoient fait. Sur ce les barons
prinsdrent tous congié et s'en alerent en leur
païs; et bien sachiez que, au departir, a chascun
l'emperiere donna son don, ne pour la perte
qu'il avoit eüe il ne volt mie l'establissement ancïen
delaissier.

Quant la court fu despartie,
la nouvelle fut aucques toute espandue par la cité
de Romme que on avoit emblé du tresor de
l'empereur et que le roy ot juré que ses tresoriers
seroient pendus. Et quant Berinus entendi
que son larrecin estoit aperceü et que toutes les
coulpes en estoient sur ceulx qui avoient eü le
tresor en garde, pour ce qu'ilz ne pouoient trouver
par ou le tresor avoit esté hors miz, il regarda
que puis qu'il estoit ainsi il y pouoit bien dont
aler et venir, quant il en avoit mestier. Helaz!
comme Berinus s'avisoit petitement du meschief
qui l'aprouchoit, car encore n'avoit mie Fortune
fait son cours de le mettre en doulour et en
paine, et si l'avoit elle moult tarïé par plusieurs
foiz, puis qu'il sçot la gent entendre; car vous
avez bien oÿ devant ou compte pour quoy et
comment il se parti de Romme et ainsi qu'il
vint a Blandie et les aventures qu'il y trouva, et
comment il fu puissedi roy, et comment Logres
l'en chassa, et comment il s'en vint a l'aÿmant, et
par quelle occasion il en fut delivrez, et ainsi
qu'il s'en revint en la cité ou il fut nez, aprés
toutes ses aventures; et pour ytant dist Salmon:
" Homme va et vient et muert ou il doit ".
Et bien aparut a Berinus, car en maint païs divers
et lointainz il avoit esté et moult y avoit eü de
meschief, de mesaises et de diverses aventures,
et en la fin il vint mourir au lieu dont il estoit
premier parti, et mourut de diverse mort et honteuse,
ainsi que vous pourrez oïr. Et ce ensuit
bien le dit au vilain, qui dist que" chascun naist
a son aventure et a son eür ".Helas! comme
la naissance de Berinus fut maleüreuse et comment
il fut nez en forte constellacion, car en toute
sa vie il ne fut a paix ne asseür un seul jour,
et encore n'estoit il mie delivre de sa maleürté,
ains lui aprouchoit forment sa malle aventure
et sa meschance, car Fortune s'efforçoit forment
de le mettre au dessoubz.

Or advint que quant Berinus ot entendue
la nouvelle du tresor qui estoit emblé, il s'en
vint a son filz et lui dist:" Beaux
filz, je vous aime moult, car c'est bien raison.
Si vous vueil dire de ma priveté et de mon
conseil. Vous avez bien oÿ parler du tresor de
l'empereur que on a osté, et que on s'en est
aperceü, et que ceulx qui le gardoient en sont
miz en prison et en aventure de mort. Maiz sachiez,
beaux filz, que ilz n'y ont coulpe, car je
mesmes l'ay fait et l'ay prins et emporté, et vous
diray en quelle maniere. Il advint que ceulx que
je amenay avecques moy de l'aÿmant ou je vous
laissay en grant peril, me monstra et enseigna
un carrel qui estoit en la tour de l'empereur si
soubtivement assiz que on le puet oster et remettre,
et si ne puet on apercevoir le lieu ou ce est,
qui ne le scet; et par la on puet aler et venir
en la tour et prendre du tresor tant comme on
en veult avoir. Et de ce je me suis cheviz et
gouverné depuis que je vins en ce païs, car j'en
ay prins et eü tout a ma voulenté. Si suis moult
dolent de ce que le roy s'en est prins garde;
et nonpourquant, de tant suis je eüreux que
onn'a point aperceü le carrel par ou je y
suis alez, car je n'eüsse eü de quoy vivre ne je
n'ay maiz, se petit non, de l'avoir que je y ay
conquesté, ne il n'avra riens de foison a ce que
nous avons a faire. Et pour ce, beaux doulx
filz, je loz que nous y alons encores ennuit et en
prendrons tant, avant que on se apperçoive du
carrel, que nous en ayons assez a une grant
piece; car je espoir que la desjointure pourra
estre aperceüe par la soubtiveté des sept sages;
et se on le treuve, jamaiz n'en pourrons plus avoir.
Beaux filz, ne mettons mie ceste besoingne en
oubli, ains faisons tant que nous soions riches
et aisés entreux tant qu'il en est poins ".

Quant Aigres entendi son pere, si lui
fremy toute la char et se seingna a fines merveilles
du grant larrecin que son pere avoit fait,
puis lui dist:" Beau pere, pour Dieu, je vous
prye que vous retraiez vostre cuer de ceste mauvaise
voulenté, car c'est trop vilaine chose que
d'estre larron et trop honteuse; et moult suis
courrouciez de tant que vous en avez fait, se
amender le peüsse. Et sachiez, sire, que Dieu
qui est tout poissant nous pourra encores assez
donner de biens sanz embler, et je y ay bien
fiance; et mieulx vault honneste povreté que
mauvaise richesce; pour quoy ja, se Dieu plaist,
je ne me mettray en si villaine oeuvre. Pour
Dieu, chier pere, vueillez laissier
vostre folle pensee, car tousjours avrez vous assez,
tant comme je vivray, et si est grant honnour de
bien faire ".Adonc respondi Berinus a son filz
que en nulle des manieres du monde il ne lairoit
qu'il n'y alast a celle foiz; et Aigres lui debatoit
de tout son pouoir et se laissa cheoir a ses piez,
en lui priant a jointes mains qu'il se voulsist
deporter de ceste chose, car le cuer lui disoit
qu'il avroit a souffrir, s'il y aloit; mais pour
chose qu'il sceüst dire a son pere, il ne lui
pot oster sa mauvaise voulenté dont il estoit moult
dolent, et se departi de lui par maltalent. Et
quant Berinus vist qu'il n'avroit nul confort d'Aigres
son filz, si dist que ainçoiz il yroit tout
seul, que il ne feïst ce qu'il avoit enpensé. Si
attendi qu'il feust point de y aler et se appareilla
et se mist a voie. Helas! comme dure destinee
lui faisoit aler et villainement sa mort aprouchier,
et que Fortune se penoit de sa mescheance
achever pour son meschef et maleürté!

Ainsi que vous pouez oïr, s'en ala Berinus
en la tour, et quant Aigres sçot que son
pere s'en aloit tout seul, si lui semont nature de
le compaigner pour le oster du peril, s'il y
escheoit. Si alerent tant qu'ilz vindrent a la
tour, et lors qu'ilz y furent venus, Berinus osta
le carrel de son lieu et puis entra ens vistement,
ainsi qu'il avoit acoustumé; mais le meschief y
fut trop grant, car Prudens le tresorier avoit miz
au dessoubz une cuve plaine de pois et de gluz
confite, si soubtivement que nul qui y entrast
n'en pouoit yssir en vie, pour nul engin que
on peüst faire. Et Berinus s'en ala en celle cuve
despourveuement ne oncques ne s'en aperçut jusques
a ce qu'il fut bouté dedens jusques aux
espaulles. Helas! ce fut trop tart qu'il se apperçut
de sa male aventure, car quant il senti qu'il
fut prins et qu'il ne se pouoit mouvoir ne aidier
en nulle maniere, si fut a moult grant meschief
du cuer, et se commença a blasmer et dementer
de sa dure destinee:" Las! or me convient il
cy mourir a doulour et a honte villainement par
ma convoitise oultrageuse. HÉ! beaux filz, pour
quoy ne vous creüz je? car vous serez par moy
honniz et deshonnorez, ne jamaiz vous ne voz
hoirs n'avrez honnour. Ha! mort, delivre moy de
cest ennuy, ainçoiz que je aie la
vergoingne que je atens au demain au matin ".
Lors commença son viaire a grater et
a despecier et a soy villainement deffigurer pour
ce qu'il ne vouloit pas qu'il feust recongneü.
Puis gettoit uns plains et uns souspirs si grans
qu'il lui estoit aviz que le cuer lui deüst partir
du ventre, et faisoit une si piteuse lamentacion
que nulle personne ne l'eüst oÿ a qui le cuer
ne fust moult atendrïez.

Ainsi que Berinus estoit en telle angoisse
et en tel meschief, Aigres son filz l'attendoit au
dehors de la tour, qui riens ne savoit de sa
mescance ne de son ennuy, mais il avoit grant
merveille de sa demouree, siques, quant il ot
longuement attendu, et il vist que point ne revenoit,
si fust tous esbahiz et dist:" Ha! Dieu,
Jhesucrist, m'est il donc tant mesavenu que j'ay
perdu mon pere? Par ma foy, je croy, puis
qu'il demeure tant, qu'il soit retenus et qu'il ait
la dedens aucuns sergens que on y ait mis pour
le tresor guetier. Helas! se il y est prins, il
n'y a nul recouvrier. Et nonpourquant, quoy qu'il
en aviengne, je saray comment il en va et en
quel point il est ".Dont s'avança Aigres et
se mussa dedens le pertuis et cuida saillir oultre
quant Berinus lui escria:" Ha! beau filz, demourez
quoiz, tant que je vous aie compté ma
male aventure. Sachiez, mon chier filz, que a
tousjours vous m'avez perdu sanz recouvrer, car
je suis entrez en tel lieu dont jamaiz ne puis
yssir. Si est a bon droit se je muir, car j'ay
tant quis et pourchacié la mort que je l'ai trouvee
dure et felonnesse. Beaux filz, or descendez aval,
si voirrez ma maleürté et ma meschanceté,
maiz, pour Dieu, gardez vous a l'avaler que
vous n'entrez ou je suis, car jamaiz n'en pourriez
yssir, si comme vous le pourrez savoir au
veoir ".

Atant s'avala Aigres en la tour par l'enseignement
de son pere qui lui fist eschever la
cuve, et quant il aperçut le meschief et la doulour
ou son pere estoit, et il sçot la verité que il
ne l'en pouoit delivrer ne aidier, a pou que le
cuer ne lui creva de destresce et d'angoisse, et
dist:" Laz! pour quoy suis je eschapé de tant
de perilz, quant je voy mon pere si honteusement
mourir "?A ce mot ot si grant doulour au
cuer que a pou qu'il ne se pasma. Et quant Berinus
vist la mesaise et la griefté que Aigres son
filz avoit pour lui, si s'avisa et dist:" Beaux
doux filz, or laissiez vostre duel, car vous n'y
pouez riens conquester, mais pensez de vous garantir
et de moy mettre hors de ceste
doulour, car se vous voulez croire mon conseil,
tost m'arez geté de paine. Pour Dieu, beaux filz,
si vous hastez, car la nuit s'en va durement--
Ha! Dieu, pere, pour Dieu mercy, dictes le moy
et je le feray par Dieu.-- Beaux filz, je le
vous diray moult voulentiers; je vous pry tout
avant que vous emportez de ce tresor a tel planté
que jamaiz n'en aiez disete et le mettez en recoy
bien en sauf; et quant vous revendrez, si me
delivrerez de ceste doulour ou je suis. Or vous
hastez avant qu'il soit jour ".

" Pere, ains vous osteray tout avant.
-- Par Dieu, beaux filz, jamaiz de cy je n'istray,
si avrez fait ce que je vous prie ".Et Aigres qui
estoit en grant desir de son pere delivrer, emporta
tant de ce tresor, qu'il vist bien que jamaiz
n'en pouoit avoir deffaute ne souffraite; et nonpourquant
ne le prinst il mie pour chose qu'il
eüst convoitise de la richesse avoir, ains le fist
pour le commandement son pere acomplir et
pour ce qu'il cuidoit que il lui deüst enseigner
sa delivrance. Et quant Aigres fut revenus, Berinus
le mist a raison:" Beaux filz, vous veez
bien et savez que je suis cy merveilleusement
prins et atachiez, ne je n'en puis yssir pour paine
ne pour aïde que vous y puissiez mettre. Et
pour ce, beaux filz, je vous prie et requier que
vous la teste me coupez, et l'emportez avecques
vous, car quant vous l'avrez emportee et ce venra
le matin que on trouvera mon corps sanz teste,
je ne seray pas avisé ne congneü, et se ce ne
faites, je seray recongneüz, si serez morz et
honniz, et moy mesmes on fera mourir a plus
grant doulour. Beaux filz, decollez moy vistement
avant que le jour viengne et n'en aiez ja durté
au cuer, car de plusieurs maulx fait bon
eslire le mendre ".

Donc respondi Aigres moult tendrement
plourant et dist:" HÉ! beaux peres, que dittes
vous? Ne vous souvient il mie de ce que
vous me distes que vous m'enseigneriez par quoy
vous seriez delivré de ceste doulour? et maintenant
me commandés que je vous mette a mort.
Certes, se Dieu plaist, en qui je croy, je ne feray
ja tel oultrage.-- Taisés vous ", dist Berinus, " il
le convient faire, car vous savez bien que je ne
puis eschaper de mort; et se vous attendez jusques
au matin, la mort sera honteuse et villaine
a vous et a tous vos amiz, et bien sçay que vous
et vostre mere en serez deshonnorez, car se vous
orendroit me trenchiez la teste, je seray
de grant paine delivrez, ne nul ne me recongnoistra,
par quoy vous n'en avrez blasme ne diffame.
Et avec ce, beaux filz, je vous donray ma beneïçon
et se vous ne le faittes, je vous maudiray, si en
recevrez la mort.-- Ha! pere, puis qu'ainsi est
que vif ne vous puis ravoir, je vous pry par fine
amour que vous me conseillez que je feray pour
le mieulx.-- Certes, beaux filz, je le vous ay
dit ne je n'y voy nul autre conseil fors que vous
me trenchiez la teste, pour vous et vostre linage
oster de villain reprouche. Et avec ce je vous
chasty que, quant vous serez parti de moy, que
vous vous gardez et maintenez sagement et ne
faites nul semblant de chose qui vous soit avenue.
Et sachiez que quant mon corps sera trouvé
sanz teste, que il en sera grant parole par toute
la cité de Romme. Et suis certain que on en fera
mainte merveille pour savoir et enquerir qui
ce pourra estre; si vous pry, mon chier filz, que
pour chose que vous veez ne oyez, ne faciez nul
semblant ne nulle contenance, par quoy on puist
de riens apercevoir de vostre affaire. Et bien sçay
que, se vous vous poez maintenir sanz estre apperceüz,
jusques a tant que Gieffroy le potier soit
revenus de Constantinoble ou il est alez, vous
avrez bonnement son conseil et son aïde; si ne
vous cellez de nulle chose envers lui, car je suis
certain que se vous estiez occupez ou occoisonnez
d'autre chose, si vous en aideroit
il par son sens. Si vous pry, mon chier filz,
que vous soiez soingneux de vostre mere et de
vostre suer garder a honnour ".Moult avoit Aigres
grant doulour pour ceste male aventure de
son pere, si se dementoit en plourant et en souspirant,
car moult ressongnoit a faire tel homicide;
et d'autre part il veoit le meschief trop
grant du laissier, si que, pour eschever le pire,
il se consenti a la voulenté de son pere faire,
mais avant lui requist qu'il lui perdonnast sa mort.
Et le pere lui respondi:" Je le vous pardonne
bonnement et debonnairement, et vous ottroie ma
beneïcon ".Et quant Aigres vist qu'il n'y failloit
autre chose, si baisa son pere moult fondaument
plorant. Dont se fist Berinus confez a
Dieu de ses pechiez, et atant Aigres sacha son
espee et coupa a son pere la teste en grant
destresce de cuer, si que, pour la grant destresse
qu'il ot, l'espee lui volla hors des mains
et cheÿ a terre pasmé. Et quant il fut revenuz
de pasmoisons, il ot si grant duel que
a pou qu'il ne se occioit; et toutevoies il prinst
cuer en lui et prinst son espee, si l'essuya et la
remist ou fourrel. Et atant il s'en yssi de la tour
atout le chief de son pere, grant duel faisant et
demenant; mais un pou se reconfortoit en ce
qu'il avoit oÿ dire que preudons et sages doit estre
fort et viguereux en toutes ses adversitez.

Ainsi que Aigres se repairoit, la gaite
cornoit ja le jour, si que assez petit s'en failly que
Aigres n'avoit trop demouré. Si commençoit le
jour a esclarcir, si fust Aigres en grant doubtance
que pechié ne le deceüst. Et ainsi qu'il s'en
venoit tout coyement en son hostel, il regarda
devant lui et vist un chevalier qui venoit de
son deduit, qui toute nuit avoit esté avecques une
dame qu'il aimoit par amours. Ce chevalier estoit
nepveu de l'empereur, si que, si tost que Aigres le
vist, il le ravisa et le congnut et il lui, et avoit
chascun grant doubte d'estre apperceü:" Helas "!
dist Aigres, " tout ce que j'ay fait pour moy garantir
ne me vault riens, car par ce chevalier qui
la me voit, seray je encusez ".Et cil se repensoit
ainsi endroit soy et se doubtoit que Aigres ne fist
autel et qu'il ne fist mention de son deduit, par
quoy la dame feust diffamee. Si vint a lui et
le salua, car il lui vouloit prïer du celler; mais
Aigres ne volt entendre ne respondre a chose que
il lui deïst, ains pensa a son affaire qui estoit
moult perilleux, et lui fut aviz que nullement il ne
se pouoit garantir s'il ne l'occioit, car plus
chier avoit de le mectre a mort que nulle nouvelle
feust que on l'eüst encontré. Et en celle
maniere il sacha son espee et s'en vint au chevalier
qui pouoir n'avoit de foÿr, et lui donna
tel coup que tout le pourfendi, siques il cheÿ
tout mort a terre sanz dire mot. Puis se mist
Aigres a la voie hastivement et s'en vint le plus
tost qu'il pot en son hostel sanz appercevoir nulles
gens. Et lors qu'il fut venus, il ala a son lit
et mussa la teste de son pere dedens le feurre,
envelopee en un beau drap linge.

Quant Aigres ot ce fait, il se coucha
sur son lit moult destroiz et pensiz, puis se prinst a
dementer en disant:" Las! chetiz meschant, que
pourray je faire quant j'ay decolé le pere qui
m'engendra, et si ay laissié tant grant seigneurie
a prendre pour le desir que je avoie
de lui veoir. HÉ! beaux sires Dieux, que m'est il
advenu? Jamaiz ne avray joye ne bien ne
honneur. Et avec ce j'ay occiz le nepveu de
l'empereur qui riens ne m'avoit meffait. Si ay
fait grant mauvaistié et m'en devroit par droit
bien mescheoir ".

Moult fut Aigres en grant angoisse et tant
se dementa qu'il s'endormi par ennui, maiz gaires
ne se reposa. Et ainsi qu'il estoit esveillié, Cleopatras
sa mere vint devant lui moult esfreëe pour
son seigneur qui ne revenoit point, car le cuer
lui disoit qu'il avoit a souffrir, quant il estoit a
revenir a celle heure. Elle salua son filz et lui
demanda ou son pere estoit:" Dame, je vous
dy qu'il s'en est alez parler a Moreau l'ermite,
qui demoure ou bois dehors Romme, si revendra
assez tost ".Atant la dame se departi et
Aigres demoura pensant comment il pourroit
celler la mort de son pere, si dist que moult
grant soubtiveté y convendroit avoir et que mauvaisement
il se pourroit couvrir et aller a toute
la mesgnie de l'ostel, car quant ilz voirroient et
appercevroient que leur maistre ne vendroit
point, et ilz orroient compter parmi la cité de
Romme que un corps sanz teste a esté trouvé
ou tresor de l'empereur, la mesgnie en pourroit
soupeçonner aucune chose du fait, si ne s'en
pourroit taire, pour quoy honte et meschief lui
en pourroit bien venir. Et pour ce Aigres, sans
prendre autre conseil, occist tous ceulx de l'ostel,
fors sa mere et sa suer et Gallopin tant seulement,
et destourna les corps, si qu'ilz n'avoient
garde d'estre trouvez; et tout ce ot il fait
avant qu'il feust gaires de jour. Et sachiez qu'il
le fist dolens et mesaisiés du cuer, pour le pire
eschever. Et quant il ot ce fait, il s'en vint
en une chambre ou sa mere et sa suer gisoient,
et puis appella Gallopin son escuier et lui dist:
" Doulx amiz, vous m'avez longtemps moult
loiaument et amiablement servy et moult de
mal vous avez souffert en ma compaignie. Si le
vous ay encores petitement guerredonné, maiz
sachiez, se je puis jamais venir en point, il vous
sera bien mery et guerredonné, car je vous
ay trouvé loyal et secret, par quoy je vous aime
de bonne amour et feray tant comme je vivray.
Et pour la seürté, Gallopin, doulx amiz, que j'ay
en vous, je vous diray de mon affaire, mais soiez
soingneux du celler, car il m'est trop durement
mesavenu, et si ne le scet homme de mere né, fors
que moy ".

" Premierement je te dy que
j'ay occiz toute la mesgnie de ceans et mise a
mort sanz ce qu'ilz m'eüssent aucune chose
meffait; et encore, Gallopin, y a il pis, car j'ay
occiz et tüé ennuit Gaillart, le nepveu de l'empereur,
et si ne m'avoit riens meffait ".Quant
sa mere et sa suer l'entendirent, si furent toutes
esbahies et a grant mesaise, et Gallopin se
seingna a merveilles pour quoy il avoit ce fait,
et puis dist la dame:" Saincte Marie, beaux
filz, que vous avez fait grant desloiauté et grant
oultrage! En nom Dieu ", dist la dame, " encores
yroit bien la besoingne se il n'y avoit pis ne plus
grant meschief, mais laz! chetif, j'ay tüé mon pere
et si lui ay la teste coupee ".Et tantost qu'il ot
dit le mot, Cleopatras sa mere et Rommaine sa
suer cheÿrent pasmees, et Galopin mesmes ot
telle hide de ce, qu'il ne pot plus et dist:
" Ha! sire, pour Dieu mercy, que dictes vous?--
Certes ", ce dist Aigres, " ainsi m'en est il avenu,
pour quoy je suis le plus meschant homme qui
vive.-- Ha! sire, vous avez fait trop grant mauvaistié,
quant a ces femmes vous vous estes
descouvert.-- Tres doulx amiz ", ce dist Aigres,
" il ne leur pouoit estre cellez, si vault mielx
que je leur aie dit tost que tart ".

Entretant les dames revindrent de palmoisons,
si demenerent un si grant duel que nul
ne le pourroit compter, ne elles ne se pouoient
apaisier de crïer ne de braire, et Aigres et
Gallopin mettoient paine a elles reconforter et
disoient:" Pour Dieu, ce laissiez ester, car
pour dueil faire vous ne pouez riens gaigner, ains
nous pouez tous mettre en grant peril de mort ".
Et quant la mere et la fille orent un pou recouvré
de sanc et elles orent entendement en elles,
Aigres leur compta toute l'occasion de leur meschance
et de la sienne, et leur dist comment
le corps estoit demouré en la cuve, sanz teste;
aprés il les chastia doulcement que, pour Dieu,
elles eüssent abstinence en elles et maniere par
quoy on ne se apperçut du fait pour leur occasion,
car grant meschief en pourroit avenir a
eulx tous. Or escheÿ que, quant il fut cler jour,
on se leva par la cité de Romme et trouva on le
corps Gaillart tout detrenchié et desarmé, dont
leva la noise et le cry par la ville que le nepveu
de l'empereur estoit occiz. Si fut chascun tout
esfreé et esbahy. Tant ala que l'empereur
sçot la mort de son nepveu, si lui
doubla son maltalent et son courroux. Lors furent
les .VII. sages mandez a court et y fut Gaillart
portez, pour qui on demenoit grant doullour.
Dont s'en ala Prudens le tresorier au tresor,
si trouva le corps en la cuve, qui moult avoit
getté de sanc, mais quant il n'y vit point de teste,
si s'effrea tout et ot grant merveille que ce
pouoit estre, pour quoy il s'en retourna le plus
tost qu'il pot et s'en vint au roy qui grant duel
demenoit pour la mort de son nepveu, et le traist
d'une part et lui dist a privé:" Sire, sachiez que
le larron qui vostre tresor a emblé est demouré
en la gluz, mais de tant nous va malement que
on lui a osté la teste, pour quoy on puet savoir
que cellui qui ce a fait a compaignon ".

" Sainte Marie, que a Dieu enpensé de
faire de moy, quant en toutes manieres me courrouce?
C'est de mes hommes que devant moy
voy occiz, que oncques ne leur osay aidier; aprés
c'est de mon nepveu qui est murdry et si ne sçay
qui ce a fait. Par ma foy, moult petit me craint
on, quant on me fait tant de despit. Aprés j'ay
prins le larron qui a mon tresor emblé, et si
l'ont les deables tellement ordonné que je ne le
pourray congnoistre. En la mienne foy, il me
semble que jamaiz bien ne m'avendra, car du
tout en tout me meschiet ".Adont prinst les
yelx a errouiller et les dens a estraindre ensemble,
et fist telle marrison qu'il sembloit qu'il feust
enragiez. Ne il ne savoit que il peüst faire ne
dire, et sur ce il se departi de Prudent, jurant et
maudisant, et s'en vint tout alumé de courroux
aux .VII. sages et a ses barons, et leur compta
l'aventure du larron qui sans teste avoit esté
trouvé en la cuve plaine de glux. Dont fut chascun
esmerveillié de cest affaire, et s'en alerent
tous ensemble au tresor, si trouverent le corps en
la cuve, sanz teste. Lors fist tantost Prudens aporter
de l'eaue bouillant, si osta le corps de la glu
au mieulx qu'il pot; et quant le corps fut ou
palaiz, nettoié au mieulx qu'ilz porent, si le mist
on emprez le nepveu de l'empereur. Puis s'assist
l'empereur moult yrez et les barons aussy qui
estoient moult courrouciez pour la mesaise qu'ilz
lui veoient avoir. Dont regarda chascun le corps
sans teste, mais oncques congnoissance ne pot
avoir, et dirent que moult estoit malicieux et
subtil, qui ainsi l'avoit dessigné.
Lors se mist avant l'un des .VII. sages qui avoit
nom Sother:" En la moie foy, il me semble
que celui qui a prins le tresor soit venu et estrait
de bon lieu, car il a piez, mains et tous membres
de gentil taille; veez comme il a le pié voulty
et bien fait et les mains blanches et delïees.
Certes, jassoit ce qu'il lui soit mescheü, si
suis je certain, selon l'aparance que je voy en
lui, qu'il a esté haulx homs, mais touteffoiz
il a fait cel oultrage par povreté, par malice ou
par mauvaise compaignie. Et puis qu'il lui est
ainsi advenu, je ne voy autre conseil fors que on
le face tantost pendre. Nonpourquant je vous diray
que on en puet faire pour le mieulx: je loz que
on le face detraire a chevaulx par ceste cité, et
voisent vint hommes ou trente par devant et
autant par derriere, pour oïr et escouter se ilz
entendront noise ne cry par ou ilz yront, et
voist on criant aprez:"Veez cy le larron
qui a emblé le tresor a l'empereur"!Et se on
le fait ainsi, je sçay de certain que s'il est né
de Romme et personne de son amistié le voit
a tel despit demener, il convendra par force de
nature qu'il en ait aucune doulour, et par ce
on en pourra oïr aucunes nouvelles, soit par femme,
par enfant ou par son linage. Et Lors qu'on
orra que on fera noise ou duel en quelque lieu
que ce soit, on voist savoir que ce sera, et s'ilz
ne peuent monstrer vraie occasion de leur doulour,
si soient cy amenez et en face l'en justice,
selon ce que droit et raison en devra faire.

A ce conseil se consentirent tous les .VII. 
sages et les barons, et dit chascun que Sother a
bien dit, maiz que l'empereur le vueille, et l'empereur
leur respondi:"Je le vuel ainsi".
Atant fut le charriot attellé a quatre fors roussins,
puis monterent quatre grans ribaus dessus et
leur enseigna l'en comment ilz devoient crïer, et
traÿnoient le corps par la cité, et aloient avecques
eulx .XL. hommes armés qui ooient et escoutoient
se ilz orroient nulle personne pleurer ne
lamenter; et quant ilz entendoient aucun duel,
si entroient en l'ostel ou ilz ooient le duel; et
sachiez que il falloit que ilz sceüssent l'occasion
pour quoy ce faisoient, par force ou par amours.
Et furent en plusieurs lieux ou ilz trouverent
maintes gens pleurans et doulousans, car mauvaisement
pouoit escheoir que en celle
cité n'eüst aucunes personnes mesaisiez d'aucunes
choses pour aucune cause.

Tant fut Berinus traÿné de rue en rue
qu'ilz aproucherent de son hostel. Et quant Rommaine
et Cleopatras oïrent le despit que on faisoit
a leur seigneur, si demenerent un duel si
grant que, pour chose que Aigres sceüst faire ne
dire, elles ne se porent apaisier, ne il n'avoit en
elles raison ne mesure, ainz crioient et braioient
merveilleusement. Si revenoit a eulx Gallopin et
leur disoit:"Gentilz dames, pour Dieu, souffrez
vous de tel duel faire, car se on vous oit
ne entent faire tel duel, vous serez prinses et
nous tous et nous fera on mourir de mort villaine.
Et sachiez qu'ils ne font ce despit fors pour
enquerir le linage dont il est, par quoy, ilz le
puissent tout exillier. Pour Dieu, souffrez vous
avant que la besoingne voise pis et qu'il ne nous
en meschee".

En telle maniere les cuidoit Gallopin reffraindre,
mais onques pour chose qu'il leur sceüst
enorter ne dire, elles ne se porent apaisier. Et
quant Aigres vist ce, si fut a grant mesaise, car
il veoit la gent aprouchier, si ot grant paour
de mourir, donc s'avisa comment il se pourroit
garantir et tenser. Si se pourpensa d'un moult
grant engin. Il prinst une lance dont le fer
tranchoit moult bien et s'en fery parmi la cuisse,
et au tirer la lance, le sanc jailly a grant randon.
Et quant Cleopatras et Rommaine virent le
sanc qui couroit au lonc de la maison, si orent
si grant hide et getterent un si tres grant cry
et furent a tel meschief, que leurs cuers ne le
porent plus souffrir, ains chaÿrent pasmees. Et
a ce point, ceulx qui traÿnoient le corps estoient
ja si aprouchiez qu'ilz entendirent le duel que
Cleopatras et Rommaine faisoient. Et adonc entrerent
plus de .XL. dedens l'ostel, qui tous
demanderent asprement pour quoy ilz demaynoient
tel duel. Et Aigres qui estoit bien avisez
respondi:"Par ma foy, il y a bien raison
pour quoy et de quoy, et merveilles est se
vous ne l'apercevez, car le meschief est bien aparant,
ainsi que vous veez".Puis dist Aigres a
sa mere:"Pour Dieu, mere, or laissiez vostre
plorer, et vous, ma suer, car, se Dieu plaist,
je gariray bien".Adonc demanderent
ceulx qui laiens estoient entrez, que il lui
estoit avenu, et Aigres leur respondi:"Je me
jouoie ores cy d'un glaive entre moy et mon
escuier, pour nous seulement oublïer, mais on
ne puet a la foiz eschever son aventure. Si
advint que le fer m'en fery en la cuisse et m'a
navré si douloureusement et si merveilleusement,
comme vous pouez veoir".

Quant ceulx virent la blesceüre et le grant
ruissel de sang parmi la maison, si orent pitié
du chevalier et tindrent la dame et la damoiselle
pour excusees et dirent que ce n'estoit mie
merveilles s'elles estoient effreëes, ains y avoit
bonne raison et bonne occasion. Atant s'en yssirent
cele gent de l'ostel et s'en retournerent a
leurs corps, si s'en alerent atout villainement traÿnant
de rue en rue par la cité, maiz pour neant
s'en traveillerent de la en avant, car ilz ne
trouverent ame qui coulpe y eüst, puis que Aigres
en estoit eschapé par son engin. Tant alerent sus
et jus atout le corps, en la maniere que je vous
ay dit et devisé, qu'il n'y ot oncques rue ne
ruelle ou ilz n'eüssent esté; et puis s'en vindrent
a l'empereur qui leur demanda isnelement se ilz
avoient trouvé ne veü en nulle part que nul se
feust miz en maniere ne en semblant en recoy, ne
mené duel pour honte ne pour despit que l'en
eüst fait au corps. Et l'un d'eulx respondi que
non, mais sanz faille ilz avoient trouvé et oÿ en
pluseurs lieux bien grant duel demener, mais
bien avoient trouvé occasion apparant. Et quant le
roy entendi qu'il n'avroit nulle certaineté du fait,
si fu plus courroucié que devant:"Helas! on
souloit dire et voir estoit que Romme estoit la
fontaine de toute la science du monde et en
couroit le renom par tous païs, mais quant on
savra la nouvelle de ceste aventure, qui moult
tost sera espandue par plusieurs terres, chascun
dira que les .VII. sages ont leur sens perdu, et
sera leur bonne grace estainte et leur renom abaissiez
grandement".

Dont se leva un des .VII. sages qui avoit
nom Cycero; cellui estoit bon clerc et bon
astronomien, si dist a ses compaignons
en audience:"Seigneurs, il me semble que
l'emperiere de Romme nous scet mauvaiz gré
de ce que nous ne lui rendons raison de son tresor
qui est perdu, mais, sauve sa reverence, il ne
s'en deüst esmovoir a nullui fors a ceulx qui en
ont eü la garde. Et nonpourquant, s'il veult savoir
quelz homme ce fut dont il a le corps, je le
lui feray savoir ains demain nonne, sanz doubtance.
-- Doulx maistres", dist l'empereur, "je
vous en pry de tant que je puis, car sachiez que
nulle plus grant joie je ne pourroie avoir que de
congnoistre le larron".

"Sire", dist Cycero, "or soit doncques
ennuit le corps gardé sanz mouvoir de cy, et je
vous asseüre que demain vous savrez de quel
linage il estoit et de quelle nacion il yssy, mais
son nom je ne vous ay pas en convenant de dire,
ains vous en diray tout ce que on vous en pourra
dire ne savoir par astronomie".Sur ce l'emperiere
fist le corps bien garder celle nuit, et
les .VII. sages s'en repairerent en leurs hostelz.
Et vous dy que l'emperiere fist son nepveu Gaillart
ensevelir et atourner ainsi qu'il appartint, et
le fist l'endemain enterrer a grant honnour et
reverence.

Or vous diray d'Aigres qui soubtilloit et
regardoit comment il peüst son meschief couvrir
et celer, par quoy il ne feust aperceü; et
moult estoit en grant doubtance pour les .VII. sages,
car il avoit entendu qu'ilz devoient regarder
en l'astronomie pour le tresor qui estoit perdus
savoir la verité et qui cellui qui avoit fait le
larrecin estoit. Dont fist sa plaie bender et apareillier
et attendit tant que la nuit fut venue. Si
s'avisa d'une grant subtiveté, car celle nuit il
monta sur sa maison et assist un heaume sur le
crepon devant, puis descendi aval et taignist
l'une partie de son huys de vermeil et l'autre
partie de blanc. Aprés ce il prinst un blanc drap,
si envellopa Morel son cheval tellement que le
cheval qui estoit noir sembla estre tout blanc.
Quant il ot ce fait, il fist sa mere et sa suer
armer en maniere de chevaliers bien et noblement,
et Gallopin fist vestir bien et noblement
de vestemens royaulx, puis lui mist une couronne
sur la teste, que Berinus avoit prinse au
tresor de l'empereur. Aprés il lui commanda
qu'il se asseïst entre sa mere et sa suer, et
leur pria que du lieu ou ilz estoient ilz ne se
remuassent jusques a tant qu'il seroit retourné de
la ou il yroit, et se pour aucune necessité ilz se
levoient, que aussitost ilz se remissent en
leur lieu; et ilz lui enconvenencierent et dirent
que pour nulle riens qui avenist, ils ne feroient
autrement. Sur ce Aigres print un habit d'un noir
moyne, qu'il avoit pourchacié, si le vesty et
prinst semblance de moyne, fors tant qu'il n'avoit
pas la couronne faicte. Et atant monta sur son
cheval et s'en ala grant aleüre, atout la teste son
pere, vers la forest dehors Romme ou Moreau
l'ermite demouroit, et n'arresta jusques a ce qu'il
feust devant la maison de Moreau l'ermite.
Adonc descendi Aigres de son cheval et le lya
a un abre, puis ala hurter a l'uis, tant que
Moreau l'oÿ, qui ot grant merveille que ce
pouoit estre qui a telle heure hurtoit a son huis.
Et il qui estoit en oroisons en sa chapelle vint
a son huis, si le ouvry; et lors que Aigres aperçut
l'ermite, si se agenoulla devant lui et lui
cria mercy a jointes mains et le preudomme le
fist lever et lui demanda qui il estoit:"Sire,
pour Dieu", dist le chevalier, "ne vous puet
chaloir qui je soie a ceste foiz, mais tant vous vueil
je dire et confesser que j'ay ennuit mon pere
occiz ou tresor l'empereur".Lors lui compta de
chief en chief comment il en estoit avenu et
pour quoy et en quelle maniere il l'avoit fait.
Aprés ce Aigres lui monstra le chief de son
pere qu'il lui aportoit, dont lui requist en douceur
et en charité que il le voulsist enfouir. Et
vous dy que en ce requerant Aigres plouroit si
fondaument que le preudons en avoit grant pitié,
si que, sanz plus arrester, il mesmes fist la fosse
en sa chapelle et l'enfouy; mais tout avant, Aigres
qui avoit grant doubte que le chief ne feust
recongneü, si le fendi en quatre parties, et quant
il fut enfouy, Aigres prinst congié de l'ermite et
se mist au retour, lors qu'il ot faicte sa besongne
par devers Moreau l'ermite.

Or vous diray de Cycero l'astronomien,
qui celle nuit avoit fait son appareil pour regarder
au cours des estoilles entre lui et
Cipio son compaignon, et mirent tout leur entendement
et leur engin a savoir par qui le tresor
avoit esté emblé. L'air et le serain de celle nuit
estoit cler et net, par quoy leur espere paroit
mieulx. Tant regarderent en leur abstronomie,
qu'ilz virent et apperçurent et sceurent vraiement
que ceulx qui le tresor de l'empereur avoit emblé
avoit esté roys de l'une partie du monde, et
bien virent le païs ou ce fut et comment il s'en
parti par mer et vint en la cité de Romme, et
avec ce ilz aviserent la maison ou il demoura, et
virent le heaume. Aprez ils regarderent que dedens
l'ostel avoit un roy couronné et deux chevaliers
delez lui et les huis estoient partiz de blanc
et de rouge; et bien considererent les appartenans
de la maison et ou elle seoit. Et quant ilz
orent ce regardé et veü, ilz choisirent Aigres qui
emportoit le chief de son pere, mais ilz le tindrent
pour moyne, pour l'abbit qu'il emportoit;
et atant ilz laissierent leur experiment ester, car
ilz cuidoient estre certain de tout le fait. Mais
Aigres, qui avoit grant soubtiveté en lui, leur fist
faillir a leur esme, car lors qu'il fut revenu
de Moreau l'ermite, ainsi que sur le point de
l'adjourner, il desarma sa mere et sa suer et osta a
Gallopin son escuier la couronne et lui osta ses
vestemens, et puis il lava l'uis de sa maison si
bien que vermeil ne blanc n'y parut point, et
aussi osta le heaume de dessus la maison et desvellopa
son cheval du drap blanc de quoy il
l'avoit envellopé; et il mesmes se desveti du
vestement de moyne qu'il avoit prins. Adonc se
alerent reposer pour ce que toute la nuit ilz
avoient veillié; et quant ce vint la matinee que
le souleil aparut, l'emperiere, qui avoit grant desir
d'oïr aucunes nouvelles de son tresor et de savoir
qui le corps sans teste estoit, fist venir les .VII. 
sages devant lui; et lors qu'ilz feurent assemblez,
Cycero qui avoit grant voulenté de faire
le larron congnoistre, parla premier a l'empereur
et dist:"Sire, je vous fais savoir veritablement
que je et Cypio avons ennuit enquis la
verité du tresor, et avons sceü et veü tout ce
que on en puet savoir par astronomie. Pour
quoy je vueil que vous sachiez que cellui qui vostre
tresor a prins et dont vous avez le corps,
a été roy d'une grant region et en fut chaciez
par malice; le nom de lui nous ne le pouons
savoir, mais tant avons nous fait que la maison
ou il demeuroit avons veüe et regardee, et bien
y savrons mener vous ou autrui, car la
maison est assez legiere a congnoistre pour les enseignes
que nous y avons avisees. Et vous dy que
ou feste de la maison a un haume assiz, et l'uiz de
devant est moitié blanc et moitié vermeil, et pour
ce nous y savrons trop bien assener. Et bien veïsmes
que dedens cel hostel il n'avoit que deux
chevaliers tant seulement, et un autre qui avoit
vestures et couronne de roy; et si avons veü certainement
que cellui qui la teste coupa a prins
vestemens de noir moine et s'en alla ennuit
monté sur un cheval blanc et emporta la teste
enfouir".

"Or y parra", dist l'emperiere, "comment
vous le trouverez, car je vous commant, de
tout quanques je puis, que vous soiez soingneux de
ceste besoingne parfaire".Et sur ce, les deux
sages Cycero et Cipio se mirent a voie et grant
partie des barons avecques eulx, et alerent celle
part ou ilz cuiderent la maison trouver. Si regarderent
amont et aval, pour les enseignes raviser
qu'ilz y avoient veües, maiz oncques ne sceurent
tant querir qu'ilz sceüssent trouver la maison,
pour ce qu'ilz avoient les enseignes perdues. Dont
furent les .VII. sages tous esbahiz et orent grant
merveille que ce pouoit estre, si alerent querant
de rue en rue et firent maint tour par la cité,
tant qu'ilz furent lassez et traveilliez; mais ilz
se traveilloient en vain, car jamaiz ils n'eüssent
trouvé telles enseignes qu'ils queroient. De quoy
les barons furent moult courrouciez de ce qu'ilz
se veoient ainsi amusé, pour quoy ilz laissierent
la queste par ennuy et dirent tous par maltalent
que bien estoient tous musars, quant, pour le songe
de Cycero, ilz avoient toute jour musé et trassé la
ville pour neant. Et les sages mesmes furent tous
honteux et confuz de ce qu'ilz avoient ainsi failly
a leur entente; si s'en repairerent tous courrouciez
a la court et dirent a l'empereur que Cycero les
avoit moquez et que ce estoit songe ce qu'il
avoit fait entendant, car ilz n'avoient riens veü ne
trouvé de quoy ilz peüssent estre de riens adreciez.
Adonc fut l'empereur moult courroucié et
ot grant maltalent aux .VII. sages. Et quant les
barons virent qu'ilz n'avroient de cellui affaire
autre conseil, si regarderent que bon seroit que
on feust delivre de ce corps, et l'emperiere mesmes
s'i absenti; dont aviserent et jugerent qu'il
feust pendus, et loërent que celle nuit
il feust gaitiez et gardez pour ce que ses amiz ne
le venissent oster aux fourches, car ilz pensoient
que, s'il estoit de grant linage ou parenté, qu'il
seroit osté et despendu.

A ce conseil se consentirent tous communement
et fu le corps traÿnés jusques aux fourches
et pendus, sans plus detrïer; a ce jugement
furent l'empereur et les .VII. sages, et moult grant
multitude de gens y ot, pour la renommee de
l'aventure. Helas! comme Aigres, Cleopatras sa
mere, et sa suer avoient grant duel et grant mesaise
de ce que leur seigneur estoit ainsy villainement
demenez. Mais pour meschief qu'ilz eüssent,
ilz n'en osoient monstrer nul semblant, car
ilz estoient eulx mesmes en grant doubte qu'ilz ne
feussent ravisez et recongneüz. Or vous dy que
lors que le corps fut pendus, l'emperiere et sa
baronnie s'en repairerent et vindrent a la court.
Et les .VII. sages qui estoient en grant pensee
de faire et pourchacier que la verité feust sceüe
de ce corps qui sans teste fut trouvé, si conseillerent
au roy que cent sergens et trente arbalestriers
feussent garniz et aprestés de leurs
armes, et que on les feïst embuschier sanz apparcevance
aux deux parties des fourches ou le corps
pendoit, et qu'ilz gaitassent toute la nuit, si que,
s'ilz veoient aucune personne venir, qui le corps
venist querir pour emporter, qu'ilz attendissent tant
que cellui en feust saisy et qu'il l'eüst chargié;
et se ilz le prenoient avant que celui eüst fait
son fait, il se pourroit excuser et pourroit dire
que, pour le corps avoir, il ne seroit pas venus la
et avroit occasion du nÿer. Ainsi comme les .VII. 
sages le deviserent, il fut fait.
